Tydskrif  vir  Letterkunde  verskyn  kwartaalliks  - in  Februarie,  Mei,  Augustus  en  November. 

Bydraes  en  boeke  vir  resensie  moet  gestuur  word  aan:  Die  Hoofredakteur,  Tydskríf  vir 

Letterkunde,  Posbus  1758,  Pretoria  0001. 

Voorskrifte  aan  medewerkers 

1 . Manuskripte  moet  in  getikte  vorm  voorgelé  word,  in  dubbelspasiëring  en  siegs  op  een 
kant  van  die  bladsy  getik. 

2.  Twee  kopieë  van  elke  manuskrip  moet  voorgelê  word. 

3.  Die  outeur  se  naam  en  adres  moet  op  die  eerste  biadsy  vermeid  word;  in  die  geval 
van  gedigte  op  elke  afsonderlike  bladsy. 

4.  Die  manuskripte  moet  taalversorg  en  finaal  geredigeer  wees. 

5.  Ongeveer  4 000  woorde  word  as  algemene  riglyn  gestel  vir  die  lengte  van  artikels. 
Langer  artikels  sal  by  wyse  van  uitsondering  oonweeg  word. 

6.  Illustrasies,  diagramme  en  grafieke  sal  slegs  aanvaar  word  indien  die  betrokke 
illustrasie,  diagram  of  grafiek  van  so  ’n  kwaliteit  is  dat  dit  gereed  is  om  in  die 
meestermanuskrip  geplaas  te  word. 

7.  Literatuurvenwysings  word  volgens  die  verkorte  Harvardmetode  gedoen.  Bibliografiese 
besonderhede  word  in  die  literatuurlys  verskaf  en  nie  by  wyse  van  voetnote  nie. 
Aantekeninge  moet  voor  die  literatuurlys  geplaas  word. 

8.  Medwerkers  sal  so  gou  doenlik  oor  die  aanvaarding  al  dan  nie  van  hul  bydraes  verwittig 
word.  Afgekeurde  bydraes  sal  slegs  teruggestuur  word  indien  hulle  van  ’n 
geadresseerde  en  voldoende  gefrankeerde  koevert  vergesel  word.  Ongelukkig 
kan  geen  korrespondensie  oor  afgekeurde  bydraes  gevoer  word  nie. 

9.  Kopiereg  berus  by  die  outeurs. 


TYDSKRIF 

VIR 

LETTERKUNDE 


H.J.  Pieterse 

(Hoofredakteur) 


Elize  Botha  Elsa  Nolte  P.H.  Roodt  N.J.  Snyman 
(Redakteurs) 

Skakelredaksie:  J.J.  Brits  Rika  Cilliers  W.A.  de  Klerk  Louis  Esterhuizen 
Tom  Gouws  Joan  Hambidge  Marcel  Janssens  Charles  Malan 
Eben  Meiring  Alexander  Strachan 


REDAKSIE-  EN  ADMINISTRATIEWE  ADRES: 

(vir  bydraes,  intekening  en  sirkulasie) 

TYDSKRIF  VIR  LETTERKUNDE 
Posbus  1758 
PRETORIA  0001 

INTEKENGELD: 

R20  per  jaar.  Los  nommers:  R6,00  per  eksemplaar. 

L.W.:  Skole  word  versoek  om  direk  by  bogenoemde  adres  in  te  teken. 

Die  publikasie  van  hierdie  tydskrif  word  moontlik  gemaak  deur  ’n  jaarlikse  skenking 
van  die  DEPARTEMENT  ONDERWYS  EN  KULTUUR  (VOLKSRAAD)  en  van  DIE 
AFRIKAANSE  PERSFONDS  aan  die  Afrikaanse  Skrywerskring,  wie  se  amptelike 
mondstuk  dit  is. 

Menings  wat  deur  medewerkers  uitgespreek  word,  is  nie  noodwendig  dié  van  die 
redaksie  of  van  die  Afrikaanse  Skrywerskring  nie. 

ISSN  0041 -476X 

Geset  in  1 0 op  11  punt  Helvetica,  gedruk  en  gebind  deur  V&R  Drukkery  (Edms) 
Bpk,  Pretoria. 


Inhoud 


Jeanne  Goosen 
Alexander  Strachan 
Stephan  Bouwer 
Elsa  Nolte 
Marius  Crous 
Anné-Ghrett  Erasmus 
J.A.  Wessels 

Christo  van  Staden 
Eben  Meiring 

Bernard  Odendaal 
Willem  Burger 

Dorette  Louw 
Joan  Hambidge 

Marié  Bosman 
Cornelius  van  der  Merwe, 
Hendrik  Carette, 

J.B.  Fourie,  Tanja  Nel, 
Elias  P.  Nel 
Willem  van  Biljon 
Joan  Hambidge 
Susanne  van  Deventer 

Ria  Smuts 

Susanne  van  Deventer 
Lys  van  nuwe  Afrikaanse 


Uittreksel  uit  ’n  nuwe  roman  1 
Toorberg  as  postmodernistiese  teks  5 
555  Blêrwoorde  13 
Teks,  konteks,  teks  14 
Madonna:  ’n  montagefilm  27 
Verse  32 

Nasionale  belewenis  in  poësie:  enkele 
raakpunte  tussen  Québec  en  Suid-Afrika  36 
Smeek  snoggens  ’n  wop  vir  ie  top  49 
Die  Ander  Nostradamus:  ’n  “towenaar”  met 
die  woord  51 
Verse  61 

Die  Werfbobbejaan:  Wêrelde  sonder 
grense  65 
Oorlog-oorlog  75 

Die  representasie  van  die  ‘bed’  in  moderne 
vrouefiksie  80 
Divina  Commedia  85 
Verse  91 


Ewigdurende  aantrekking  96 
Poësiekroniek  100 

“Nkosi  Sikelel’  iAfrika”  en  ander  voorge- 
skrewe  gedigte  106 
“Man  met  flits”  en  “Digter”  (D.J.  Opper- 
man)  117 

Fransi  skryf ’n  sprokie  124 
boeke:  April  tot  Junie  1995  132 


Digitized  by  the  Internet  Archive 
in  2017  with  funding  from 
University  of  Pretoria,  Library  Services 


https://archive.org/details/tydskrifvirlette00uns_o7a 


Jeanne  Goosen 

Lubbert,  die  porfiriet,  skryf  in  sy  aantekeningboek: 

My  pa  word  siek  en  vra  na  die  priester.  Die  priester  kom  in  die  nag  en 
bedien  die  sakramente.  Hy  smeer  die  ou  man  met  olie  en  fluister  in  Latyn. 
’n  Sterk  wind  steek  op  en  die  bloekoms  om  die  huis  knak.  Die  takke  breek, 
dit  skuur  oor  die  sinkdak  en  stort  na  benede.  My  pa  stik  in  die  wyn  en 
begin  roggel.  Hy  sterf  met  oop  oë.  Hy  word  in  die  verste  hoek  van  die  dorp 
se  begraafplaas  begrawe.  Die  priester  en  die  grafgrawers  help  en  ons 
laat  die  kis  in  ’n  vlak  graf  sak. 

Die  priester  neem  my  na  sy  huis  en  dek  vir  my  ’n  plek  aan  ’n  tafel  in  die 
spens.  Daarna  neem  hy  my  aan  my  hand  en  ons  stap  tot  aan  die  einde 
van  die  dorp  na  die  hertogin  se  landgoed  wat  aan  die  rivier  grens. 

Die  priester  laat  my  buite  onder  ’n  verdorde  lemoenboom  wag  terwyl  hy 
binne-in  die  huis  met  die  hertogin  praat. 

Die  hertogin  kom  uit,  kyk  met  afgryse  na  my  boggel  en  neem  my  dan  na 
my  kamer  wat  in  die  verste  hoek  van  die  landgoed  geleë  is. 

Ek  begin  werk  as  die  hertogin  se  bode.  Bedags  sit  ek  in  haar  ruim 
werkvertrek  op  ’n  stoel  wat  sy  vir  my  aangewys  het  en  wag  op  bevele. 
Soms  stuurdie  hertogin  my  met  briewe  poskantoortoe,  of  na  die  rederijker 
kamers  met  boodskappe,  of  om  vir  haar  kat  kos  te  gaan  koop. 

Die  hertogin  het  nog  nooit  werklik  die  aard  en  omvang  van  my  pligte  aan 
my  verduidelik  nie  en  ek  bly  onseker  van  wat  ek  mag  doen  en  wat  presies 
van  my  venwag  word.  Een  keer,  reg  aan  die  begin,  het  ek  met  haar  daaroor 
probeer  praat  maar  sy  het  my  kortaf  en  geïrriteerd  stil  gemaak.  Dit  is 
duidelik:  my  teenwoordigheid  in  die  hertogin  se  lewe  is  ongewens  maar 
daar  is  niks  wat  sy  daaraan  kan  doen  nie.  Die  plig  om  haar  oor  my  te 
ontferm,  is  op  haar  afgedwing.  Ek  gedra  my  dus  so  stil  en  onopsigtelik  as 
moontlik,  sit  die  lang  ure  om  op  my  stoel  en  kyk  voor  my  op  die  grond 
terwyl  die  hertogin  geboë  oor  haar  stapels  papien/verk  besig  is. 

Op  ’n  dag  toe  die  hertogin  my  weer  met  boodskappe  stuur,  besluit  ek  om 
’n  rukkie  langer  in  die  dorp  te  vertoef.  Ek  stap  deur  die  strate  na  die  meent 
waar  die  katedraal  en  die  pretpark  hulle  bevind.  ’n  Nuwe  geselskap  het 
pas  aangekom  en  is  besig  om  vir  hulle  ’n  staanplek  in  te  rig.  Ek  gaan 
staan  eenkant  en  kyk  na  die  bedrywighede.  Later  stap  ek  nader  en  gaan 
staan  voor  die  hokke  met  diere  wat  rustig  op  hooi  lê  en  hul  pote  lek.  Daar 
is  ook  ’n  paar  harlekyne  wat  mekaar  laggend  om  die  halfopgerigte  tent 
jaag. 


* Uit  ’n  nuwe  roman 

’n  Werker  verskyn  met  ’n  emmer  water,  borsels,  lappe  en  ’n  besem.  Hy 
klim  in  ’n  hok  vol  ape  en  begin  die  hok  skoonmaak  terwyl  die  diere  aan  sy 
ore  en  hare  trek.  Die  man  sien  my,  wink  my  nader  en  vra  my  om  vir  hom 
die  borsel  wat  hy  buite  vergeet  het,  aan  te  gee.  Hy  gesels  met  my  en  vra 
my  naam.  Lubbert,  sê  ek.  Lubbert  Das. 

Dit  gebeur  dat  ek  hom  begin  help.  Ons  maak  saam  al  die  dierehokke 
skoon.  Ons  werk  die  hele  oggend.  Ons  gesels  deurentyd  met  mekaar  en 
met  die  diere.  Dit  val  my  op  dat  ek  maande  gelede  laas  met  iemand  gepraat 
het.  Die  diere  luister  grinnikend  en  met  gespitste  ore  na  ons  en  draai  hulle 
koppe  skuins. 

Die  man  soen  ’n  kameel  en  krap  die  dier  se  rug  met  ’n  skerp  klip.  Ek  gee 
hooi  en  lusern  met  ’n  vurk  aan  en  later  help  ek  ook  met  die  groot  hompe 
opgesaagde  vleis  vir  die  leeus  en  tiers.  Dit  is  laat  in  die  dag  as  ek  by  die 
landgoed  aankom.  Ek  sluip  die  hertogin  se  werkvertrek  binne.  Sy  lê  op  ’n 
rusbank  met  haar  kop  agteroor.  Haar  oë  is  toe,  sy  slaap  met  haar  hande 
oor  haar  bors  gevou.  Dit  lyk  asof  sy  nie  asemhaal  nie.  Sy  is  bleek  en  vir  ’n 
oomblik  dink  ek  sy  is  dood.  Ek  kyk  íank  na  haar  en  merk  vir  die  eerste  keer 
op  dat  sy  op  ’n  besondere  manier  mooi  is.  Ek  kyk  na  haar  mond.  Dit  ontroer 
my.  Is  sy  al  gesoen?  En  het  dit  haar  verander? 

Ek  gaan  sit  by  die  hertogin  se  lessenaar,  kyk  na  die  lêers,  begin  lees.  Die 

stellings  en  argumente  op  die  velle  papier  wek  vae  herinnerings  maar  dit 

ontsnap  my  geheue.  Dit  sterí  soos  woorde  in  ’n  droom. 

fíealiteit  is  konflik,  het  die  hertogin  op  ’n  aparte  papier  geskryf  en  iets  in 

my  begryp  glashelder.  Ek  kyk  deur die  venster  na  die  verdorde  lemoenboom 

buite. 


II 

Smiddags  ná  werk  besoek  ek  die  huis  waarin  ek  en  my  pa  tot  ’n  paar 
maande  gelede  nog  gewoon  het  om  die  pluimvee  te  versorg.  Ná  my  pa  se 
dood  was  daar  niemand  om  van  die  voëls  ontslae  te  raak  nie  en  hulle  het 
in  die  vervalle  hokke  agtergebly. 

Ek  stoot  die  skewe  voorhek  oop  en  stap  om  die  gebou  na  die  hokke.  Die 
ruim  erf  is  met  onkruid  oorgroei. 

Die  hoenders  is  oud  en  verflenterd  en  sit  vreesbevange  en  stug  op  hulle 
stellasies  in  die  donker  hoeke  van  die  hokke. 

Elke  dag  strooi  ek  handevol  mielies  op  die  grond  uit  maar  die  diere  reageer 
nie.  Hulle  moet  egter  vreet,  want  as  ek  die  volgende  dag  kom,  is  die  mielies 
op  en  die  water  in  die  bakke  aansienlik  minder. 

Tydsaam  deel  ek  die  dag  se  kos  uit,  vul  die  bakke  met  water.  Ek  vorder 
van  hok  tot  hok.  Daar  is  baie  hokke  maar  ek  het  nog  nooit  die  moeite 
gedoen  om  vas  te  stel  hoeveel  hokke  daar  presies  is  nie.  Soms  vlieg  ’n 
voël  wat  ek  nie  kan  sien  nie  verskrik  op  en  teen  die  draad  vas. 

Wat  moet  ek  nóg  doen  om  hulle  mak  te  maak,  gewoond  aan  my?  Ek 
gesels  tog  elke  dag  met  hulle,  soms  sing  ek  vir  hulle  maar  hulle  bly 

wantrouig  en  vyandig. 

Ek  gaan  sit  neerslagtig  op  ’n  drom,  begin  tussen  my  vingers  fluit.  ’n  Plan 
neem  vorm  aan  in  my  kop:  om  rondom  die  vervalle  hokke  tuin  te  maak. 
Maar  die  plan  spruit  voort  uit  ’n  onverklaarbare  woede.  Die  woede  is  pynlik. 
Dit  groei.  Dit  groei  só  in  intensiteit  dat  dit  my  gelukkig  maak.  Ek  begin 
sing.  Ek  sing  harder.  Ek  word  mal  van  geluk. 

Ek  sit  op  die  drom  en  ek  voel  tuis. 

Ek  stamp  die  stram  deur  van  die  huis  waarin  ek  en  my  pa  tot  ’n  paar 
maande  gelede  nog  gewoon  het  met  my  skouer  oop.  Die  huis  ruik  na 
ontbinding  asof  rotte  daarin  doodgegaan  het.  Van  die  pype  is  verstop  en 
drade  peul  bo  by  die  plafonne  en  by  die  mure  uit.  (D/Y  kan  reggemaak 
word.)  In  sommige  vertrekke  het  die  dak  heeltemal  meegegee.  {Dit  kan 
herstel  word.)  Plek,  plek  dop  die  verf  van  die  mure  af  maar  dit  kan  afgeskuur 
en  oorgeverf  word. 

Die  vals  klavier  kan  gestem  word  sodat  daar  weer  liedere  op  gespeel  kan 
word. 

Ek  gaan  sit  op  die  stukkende  bank  in  die  vertrek  wat  eenmaal  ons  sitkamer 
was.  Ek  is  bewus  van  ’n  bomenslike  krag  en  energie.  In  die  gekraakte 
bolspieël  bokant  die  kaggel  word  realiteit  tot  die  absurde  verwring:  My  lyf 
is  sonder  boggel. 

Ek  word  ’n  voortvarende  individu,  besiel  met  nuwe  voornemens.  Die  lewe 
kan  van  vooraf  begin  word.  Ek  kan  die  huis  met  my  hande  oorbou,  tuine 
aanlê  en  die  vervalle  hokke  regmaak.  Ek  lê  met  my  kop  agteroor  op  die 
bank,  kruis  my  hande  oor  my  bors,  maak  my  oë  toe. 

Dit  word  skemer. 

Ek  weet  opeens.  Daar  is  iemand  anders  in  die  huis.  Ek  kan  die 
teenwoordigheid  van  ’n  ander  mens  duidelik  aanvoel.  Ek  is  nie  bang  nie. 
Miskien  kan  die  mens  ’n  vriend  wees  vir  my,  my  help  om  weer  orde  te 
skep,  om  tuine  te  bou  en  die  huis  te  herstel. 


III 

Die  hertogin  kniel  in  haar  tuin.  Sy  het  handskoene  aan.  Sy  dolwe  die 
bogrond  met  ’n  vurkie  om.  Sy  bed  die  jong  plantjies  ferm  in  die  grond  met 
haar  duime  en  voorvingers.  Sy  draai  ’n  kraan  oop  en  ’n  fyn  sproei  benat 
haar  handewerk. 

Die  hertogin  staan  terug,  kyk:  sy  is  gelukkig. 

Ek  kom  verby,  groet,  lig  my  hoed.  Die  hertogin  is  in  ’n  goeie  bui.  Sy  roep 
my  nader  en  laat  my  aan  haar  tafel  buite  sit.  Sy  bring  vir  my  ’n  bord  met 
pruime  en  brood  en  laat  my  eet. 

Ek  kyk  na  die  bewerkte  stukkie  grond.  Aanstons  sal  die  plantjies  se  wortels 
dieper  in  die  grond  in  boor,  dit  sal  knoppe  maak  en  oplaas  blomme.  Die 
plante  sal  op  hulle  tone  staan,  strek  en  in  die  middagson  die  meesteres 
groet. 

Die  hertogin  is  begeesterd.  Sy  bespreek  haartuinplanne  met  my.  Ek  knik. 

Ek  verstaan. 

Ek  kry  ’n  hark,  ’n  vurk  en  ’n  graaf. 

Ek  werk  dae  lank,  spit  die  verdorde  lemoenboom  uit,  saag  die  takke  af  en 
sleep  dit  weg.  Ek  maak  ’n  gat,  breek  die  koppige  kluite  tot  fyn  grond,  bemes 
die  gat  met  mis  en  verrotte  blare.  Ek  plant  ’n  boom. 

Op  ’n  dag  roep  ek  die  hertogin.  Sy  staan  in  die  deur  van  haar  huis. 

Ek  swaai  die  graaf:  Laat  daar  lemoene  wees! 

’n  Duisend  goue  vrugte  gloei  opeens  aan  die  takke.  Hulle  glinster  in  die  lig 
van  die  skemer. 

Die  hertogin  is  verruk.  Sy  stap  met  die  trappe  af  tot  by  die  boom.  Sy  pluk 
’n  vrug.  Sy  skil  dit  versigtig  met  haar  naels.  Die  sproei  van  die  skille  geur 
om  haar.  Sy  verdeel  die  lemoen,  sy  hou  haar  handpalm  met  die  soet  skyfies 
daarin  na  my  uit.  Neem,  sê  sy.  Eet. 

Ek  sit  dit  in  my  mond,  druk  die  sap  daarvan  uit  met  my  tong,  proe.  Verlossing 
kom  en  my  taak  word  aan  my  geopenbaar:  Ek  word  die  hertogin  se  tuinier. 

Alexander  Strachan 

Toorberg  as  postmodernistiese  teks 


1.  Inleíding 

Die  doel  van  hierdie  artikel  is  om  Etienne  van  Heerden  se  roman,  Toorberg, 
te  analiseer  as  postmodernistiese  teks.  Teen  die  agtergrond  van  resente 
narratologiese  beginsels-Genette  (1980),  Bal  (1980)  en  Rimmon-Kenan 
(1983)  - wil  daar  gekyk  word  watter  uitdagings  die  roman  rig  ten  opsigte 
van  ’n  leeswyse  binne  die  konvensionele  teorie.  Die  bedoeling  is  om  vas 
te  stel  hoe  aspekte  soos  tyd,  karakterisering,  fokaiisering,  ruimte  en 
verteiiing  binne  die  gekose  teks  funksioneer.  Hierdie  aspekte  wil  egter 
O'uis  nie)  afsonderlik  bespreek  word  nie,  soos  dikwels  in  narratologiese 
ondersoeke  gedoen  word,  maar  eerder  geïntegreer  word  met  die  groter 
geheel  (afgestem  op  Toorbergse  postmodernistiese  karakter),  sodat  ook 
die  bespreking  in  ooreenstemming  is  met  die  onkonvensionele  aard  van 
die  postmodernisme.  Die  hooffokus  van  die  ondersoek  val  op  die  besondere 
trekke  wat  Toorberg  onderskei  van  tekste  waarin  ’n  “konvensionele”  verkeer 
met  betrekking  tot  die  inhoud  en  aanbieding  geïmpliseer  word. 

2.  Die  postmodernistiese  teks 

Die  ondersoeker  wat  oor  die  postmodernisme  (en  aspekte  daarvan  soos 
metafiksie  en  narcissistiese  fiksie)  begin  lees,  word  spoedig  getref  deur  die 
onvermoë  om  binne  die  bestek  van  ’n  enkele  sin  te  omskryf  wat  presies  binne 
hierdie  konsep  vervat  word.  As  hoofrede  hiervoor  geld  natuurlik  die  afwesigheid 
van  eenstemmigheid  in  die  talle  definisies  wat  vir  postmodernisme  voorgehou 
word.  Lees  die  ondersoeker  verder,  dan  skemer  dit  deur  dat  hierdie 
heterogeniteit  nie  noodwendig  in  ’n  negatiewe  lig  beskou  moet  word  nie:  die 
“veelheid"  is  juistekenend  van  die  aard  van  die  postmodernisme.  Bogenoemde 
in  ag  geneem,  is  dit  egter  tog  moontlik  om  sekere  eienskappe  uit  te  sonder 
wat  as  tipies  postmodernisties  beskou  sou  kon  word. 

Veral  die  kwessie  van  seifrefieksiwiteitword  sterkdeurteoretici  beklemtoon. 
In  die  woorde  van  Hutcheon  (1 984:xii)  kan  daar  na  hierdie  tipe  fiksie  verwys 
word  as: 

...  self-referring  or  autorepresentational:  it  provides,  within  itself,  a commentary  on  its 
own  status  as  fiction  and  as  language,  and  also  on  its  own  process  of  production  and 
reception. 

Die  opheffing  van  rea//Ye/f  (vergelyk  onder  andere  McHale  1 987:21 9)  word 
ook  algemeen  deurteoretici  as  kenmerkend  van  postmodernistiese  tekste 
beskou.  Boyd  (1 983:7)  bring  dit  soos  volg  met  die  skryfproses  in  verband: 


* Hierdie  artikel  is  ’n  onderafdeling  van  ’n  meer  omvattende  studie  waarin  ook  die  werk 
van  D.B.Z.  Ntuli  betrek  word. 

Recognizing  that  the  relationship  between  reality  and  its  reprêsentation  in  fictional  dis- 
course  is  problematic,  the  reflexive  novel  seeks  to  examine  the  act  of  writing  itself,  to 
turn  away  from  the  project  of  representing  an  imaginary  world  and  to  turn  inward  to 
examine  its  own  mechanisms. 

Bogenoemde  aanhaling  moet  natuurlik  in  samehang  gelees  word  met  die 
postmodernis  se  breuk  met  die  konvensionele  siening  van  die  begrip  mi- 
mesis: 

How  is  it  possible  to  “describe”  anything?  The  metafictionist  is  highly  conscious  of  a 
basic  dilemma:  if  he  or  she  sets  out  to  “represenf  the  world,  he  or  she  realizes  fairly 
soon  that  the  world,  as  such,  cannot  be  “represented”.  In  literary  fiction  it  is,  in  fact, 
possible  only  to  “represenf  the  discourses  of  that  world  (Waugh  1 984:3). 

Hierbenewens  word  postmodernistiese  fiksie  gekenmerk  deur  die  aktiewe 
deelname  wat  dit  van  die  leser  vereis.  Hierdie  derde  komponent  in  die 
kommunikasiesituasie  (outeur-teks-/eser)  speel  so  ’n  prominente  rol  in  die 
betekenisgewingsproses  dat  dit  (die  leser)  inderwaarheid  mede- 
produseerder  van  die  teks  word: 

In  metafiction  ...  the  reader  lives  in  a world  which  he  is  forced  to  acknowledge  as  fic- 
tional.  However,  paradoxically  the  text  also  demands  that  he  participate,  that  he  en- 
gage  himself  intellectually,  imaginatively,  and  affectively  in  its  co-creation.  This  two-way 
pull  is  the  paradox  of  the  reader.  The  text's  own  paradox  is  that  it  is  both  narcissistically 
self-reflexive  and  yet  focussed  outward,  orientated  toward  the  reader  (Hutcheon  1 984:7). 

Verder  word  iets  soos  ’n  “finale,  sluitende  betekenid’  natuurlik  radikaal 
herdefinieer  in  postmodernistiese  fiksie.  Hoewel  die  teks  vrae  vra,  verskaf 
dit  altyd  slegs  voorlopige  antwoorde  (vergelyk  Hutcheon  1988:xi).  Anders 
as  in  die  verlede  word  dit  (in  postmodernistiese  denke)  dus  aanvaar  dat  ’n 
enkele  (één)  betekenis  nie  haalbaar  is  nie: 

While  modernist  texts  may  have  worked  to  combat  the  imposition  of  single,  authoritive 
meaning,  postmodernist  metafiction  tends  more  to  play  with  the  possibilities  of  mean- 
ing  (from  degree  zero  to  plurisignification)  and  of  form  (from  minimalist  narrative  to 
galloping  diegesis).  Some  have  argued  that  postmodernist  art  does  not  aim,  as  did 
modernist,  at  exploring  the  difficulty,  so  much  as  the  impossibility,  of  imposing  that  sin- 
gle  determinate  meaning  on  a text  (Hutcheon  1984:xiii). 

Bogenoemde  paragrawe  word  miskien  die  beste  opgesom  deur  Waugh 
(1 984:2)  se  waarneming  dat  die  verskillende  skrywers  van  metafiksie  almal 
iets  gemeen  het: 

...  they  all  explore  a theoryoi  fiction  through  the  practice  of  writing  fiction. 


3.  Fiksie  en  werklikheid 

Die  verdwyningyan  die  onderskeid  tussen  fiksie  en  werklikheid  vorm  die  kern 
waarom  Toorberg  se  hele  intrige  gebou  word.  Reeds  met  die  oopslaan  van 
die  roman  word  die  leser  begroet  met  ’n  begeleiding  wat,  wanneer  mens 
retrospektief  daarna  terugkyk,  ’n  aanduiding  gee  dat  aspekte  soos  onder  meer 
werklikheid  (“waarheid”)  nie  konvensioneel  hanteer  gaan  word  nie: 

In  die  wilde  nagte  of  bedags  as  die  son  bloed  uit  ’n  klip  wil  trek  en  mens  se  gedagtes  koorsig 
maal  - dan  loop  waartieid  en  verdigsel,  geskiedenis  en  toekoms,  lewe  en  dood  deurmekaar 
op  Toorberg,  erfgrond  van  die  Moolmans  (ongenommerde  eerste  bladsy). 

Bogenoemde  aanhaling  dien  as  ’n  vooruitwysing  met  betrekking  tot  die 
besondere  aard  van  hierdie  roman.  Verder  dien  dit  terselfdertyd  ook  as  ’n 
terugverwysing  ~ vergelyk  die  begrippe  geskiedenis  en  erfgoed.  Dat 
werklikheid  en  fiksie  in  hierdie  roman  nie  werklik  te  onderskeie  is  nie,  word 
egter  vir  die  leser  spoedig  duidelik: 

...  terwyl  hy  (die  magistraat)  nog  op  pad  is  in  die  trein,  só  word  vertel,  staan  OuAbel 
Moolman,  die  seun  van  StamAbel  en  die  vader  van  Abel,  uit  die  dood  op.  Hy  ry  met  sy 
ou  jeep  om  die  magistraat  op  kommissie  in  die  hoofstraat  van  die  dorp  in  te  wag  (p.  9). 

Hierdie  toneel  kan  as  ’n  wegbereider  beskou  word  van  vele  ander  waarin 
die  afgestorwenes  na  hartelus  tussen  die  lewendes  ronddwaal,  hulle  uitleen 
as  fokaliseerders  en  ook  opinies  lug  rakende  die  verlede,  hede  en  toekoms. 
Die  oplettende  leser  merk  egter  in  hierdie  stadium  ook  op  dat  die  verteller 
sorg  dra  dat  die  geloofwaardigheid  van  dié  gebeurtenis  op  die  rekening 
van  die  tweedevlakverteller  staan  - Genette  (1980:227)  se  diëgetiese 
verteller.  Gevolglik  word  daar  telkens  dan  ook  van  die  frase  “so  word  vertel’’ 
gebruik  gemaak  (vergelyk  onder  meer  bogenoemde  aanhaling)  - ’n  aspek 
waaraan  daar  later  in  die  artikel  meer  aandag  gegee  word. 

Deurdat  geskiedenis  en  toekoms  “deurmekaar  loop”  op  Toorberg,  word 
die  leser  natuurlik  in  staat  gestel  om  “in  die  toekoms  in”  te  kan  kyk.  Dit 
bring  ons  by  die  wyse  waarop  vooruitwysings  of  pro/eps/s  - vergelyk  Bal 
(1980:60  en  verder),  Genette  (1980:34  en  verder)  - in  Van  Heerden  se 
teks  aangewend  word. 

Hierdie  tipe  tydsafwyking,  wat  gewoonlik  baie  seldsamer  as  die 
terugverwysing  {analepsis)  is  (kyk  Strachan  1988:20  en  verder),  speel  ’n 
beduidende  rol  in  die  manier  waarop  die  tyd  in  Toorberg  gemanipuleer 
word.  Die  feit  dat  Druppeltjie  nie  gered  kan  word  nie,  maar  sal  sterf  - ’n 
/níeme  vooruitwysing  omdat  dit  binne  die  tydsbestek  van  die  primêre  storie 
val  - word  verskeie  kere  tydens  die  reddingspoging  opgehaal.  StamAbel 
en  Ouma  Magtilt  weet  byvoorbeeld  wat  die  lewendes  nie  weet  nie,  naamlik 
dat  Toorberg  se  aarde  nie  teruggee  wat  dit  geneem  het  nie  (p.  79).  Netso 
weet  Regter  Lucius  dat  die  bulhonde  nie  sal  ophou  blaf  voordat  die  kind 
“nie  finaal  stil  is  nie”  (p.  98).  En,  miskien  die  eksplisietste  van  almal,  Floors 
Moolman,  wat  die  lewendes  gade  slaan  “op  die  plek  waar  die  kind  sekerlik 
sal  sterf”  (p.  64).  So  word  die  storie  dus  deurentyd  blatant  “vooruitgeloop” 
en  kan  die  ondersoeker  tereg  begin  vrae  vra  oor  die  aard  en  funksie  van 
hierdie  besondere  prolepsis.  Wat  dan  ook  dadelik  opval,  is  dat  dit  nie  die 
“normale”  (konvensionele)  rol  vervul  om  spanning  te  bewerkstellig  nie. 
Die  vooruitwysing  wil  eerder,  so  wil  dit  voorkom,  die  klem  plaas  op  die 
gefabriseerde  aard  van  die  roman  - met  ander  woorde,  dat  dit  om  die 
vertelling  van  die  storie  gaan,  dat  die  primêre  fokus  nie  soseer  op  die 

uitkoms  van  sake  is  nie,  as  op  die  man/er  waarop  die  (bekende)  einde 
bereik  word. 

Die  fokaliseerders  {Genene:  1980)  in  bogenoemde  paragraaf  (StamAbel,  ouma 
Magtilt,  regter  Lucius  en  Floors)  het  almal  iets  gemeen,  naamlik  dat  hulle 
reeds  afgestorwe  is.  Hierdie  patroon,  dat  die  dooies  ’n  baie  belangrike  funksie 
ten  opsigte  van  fokalisering  vervul,  word,  soos  vroeër  genoem,  regdeur  die 
roman  gehandhaaf.  Wat  dus  in  wese  die  opheffing  van  die  grense  tussen 
werklikheid  en  fiksie  (“waarheid”  en  “verdigsel”)  is,  plaas  terselfdertyd  ook  die 
leser  in  ’n  bevoorregte  posisie  ten  opsigte  van  die  lewendes  op  Toorberg  se 
werf.  Ons  (as  lesers)  kan  deel  in  die  insigte  van  die  dooies  wat  “in  die  toekoms 
kan  kyk”.  Hierdie  samebindende  faktor  sou  dit  dan  ook  moontlik  maak  om  die 
afgestorwenes  as  ’n  a/c/aní  (Greimas  se  term)  te  klassifiseer  (vergelyk  Strachan 
1988: 11  en  verder). 

Dit  is  natuurlik  nie  net  die  dooies  wat  verder  kan  sien  as  wat  normaalweg  in 
die  “werklikheid”  aanvaar  word  nie.  ’n  Verdere  aktant  kan  ten  opsigte  van 
Toorberg  se  karakters  onderskei  word:  die  mense  met  die  “binneste  oog” 
(Slams,  Druppeltjie,  Watenft/yser  du  Pisanie  en  Kens-Tillie).  Anders  as  die 
ander  karakters,  wat  net  “voor  hulle  op  die  grond  sien”  (p.  139),  het  hierdie 
groep  ook  insae  in  “verborge”  dinge  soos  die  voorvaders  (dus  die  verlede)  en 
waar  die  water  raakgeboor  gaan  word  (die  toekoms). 

Die  afgestorwenes  speel  ook  ’n  integrale  rol  in  die  karakterisering  van  die 
“mense”  op  Toorberg  se  werf.  Dit  is  onder  meer  deur  die  fokalisering  van 
ouma  Magtilt  wat  ons  insae  kry  in  die  wese  van  haar  nakomeling:  Lucius  (die 
slimme,  welsprekende),  Soois  (die  rebel,  heethoofdige),  Andreas  (die  digter, 
sagte)  en  OuAbel  (die  koppige)  (pp.  75-76).  Die  blik  van  ouma  Magtilt  is 
inderdaad  ’n  terugblik  (analepsis).  Nietemin  dra  die  karakterisering  in  Toorberg 
sowel  analeptiese  as  proleptiese  trekke.  Die  stamboom  (voor  in  die  boek 
geplaas),  wat  die  onderlinge  verwantskappe  tussen  die  karakters  skematies 
verduideiik,  dien  terselfdertyd  ook  as  ’n  prolepsis.  Vergelyk  die  inligting  wat 
“verklap  word”  met  name  soos  Oneday,  DwarsAbel,  Koevert,  en  andere. 

Kyk  ’n  mens  dus  in  die  geheel  na  die  wyse  waarop  daar  met  die  konsep 
“werklikheid”  in  Toorberg  omgegaan  word,  dan  blyk  dit  dat  die  sogenaamde 
ondeurdringbare  grens  (vergelyk  Lotman  1977:  230)  juis  in  hierdie  roman 
oorgesteek  word  betreffende  aspekte  soos  fiksie/realiteit,  lewe/dood, 
ensovoorts.  Die  dooies  dring  die  ruimte  van  die  lewendes  binne  en  oefen, 
soos  StamAbel  se  testament  (p.  1 4),  ’n  tasbare  invloed  uit  op  die  doen  en  late 
van  Toorberg  se  mense. 

4.  Betekenís 

Die  postmodernistiese  teks  word  verder  geken  aan  die  aanname  dat  betekenis 
moeilik  vasgepen  kan  word  - vergelyk  onder  andere  Muller  (1989:v)  se 
uiteensetting  met  betrekking  tot  die  verwerping  van  eenledige  betekenis. 
Hierdie  konsep  (die  onmoontlikheid  om  tot  die  “ware/enigste”  betekenis  deur 
te  dring)  vind  dan  ook  op  vele  maniere  neerslag  in  Toorberg.  Vir  die  leser  wat 

met  ’n  sensitiewe  oog  lees,  word  dit  algou  duidelik  dat  daar  agter  die 
oppervlakte-gebeure  heelwat  sinspeling  is  wat  herlei  kan  word  tot  die 
ontglippende  aardwat  betekenis  in  postmodernistiese  tekste  aanneem. 
Reeds  met  die  naam  ‘Toorberg”  word  iets  verklap  rakende  die  onvermoë  om 
konvensionele  betekenis  toe  te  ken:  omdat  hy  (StamAbel)  die  wonder  van 
dié  nuwe  wêreld  met  sy  Oog,  vleie  en  gras  nie  heeltemal  begryp  het  nie,  het 
hy  die  berg  Toorberg  genoem  en  besluit  om  sy  plaas,  as  hy  die  grondbrief 
kon  kry,  dieselfde  naam  te  gee”  (p.  3)  - my  kursief.  Hierdie  onvermoë  om  tot 
die  essensie  (waarheid/betekenis)  deur  te  dring,  word  op  verskeie  maniere 
met  betrekking  tot  dié  besondere  familieplaas  gesuggereer.  Let  byvoorbeeld 
hoe  die  ondergrond  beskryf  word:  “...  eers  die  gruisklippers  en  uiteindelik,  op 
honderd  voet,  die  harde  kors  wat  ondeurdringbaar  oor  die  geheimenisse 
daaronder  lê”  {p.  8)  - my  kursief. 

Op  die  plaas,  Toorberg,  neem  die  konsep  van  betekenis  dikwels  ironiese 
afmetings  aan.  De  la  Rey  roep  byvoorbeeld  vir  Druppeltjie  (verstandelik 
vertraagde  kind)  nader  om  vir  hom  voor  te  lees  uit  die  klassieke  verhale  (p. 
12).  Kens-Tillie  (Druppeltjie  se  ma),  praat  ’n  “vreemde,  onverstaanbare 
deurmekaarspul”  (p.  1 9)  en  “dink  in  kringe”  (p.  20),  maar  is  nietemin  geseën 
met  die  “derde  oog”  en  kan,  anders  as  die  ander  mense  op  Toorberg  se  werf, 
dus  ook  (betekenis)  anderkant  die  dood  waarneem.  Hiermee  saam  moet  ook 
die  Slams  se  rol  gelees  word.  Hy  het  toegang  tot  die  “waarheid”  (betekenis) 
via  sy  “binneste  oog”  (p.  137)  en  verskaf,  ironies  genoeg,  die  uitleg  wat  die 
magistraat,  metsy  konvensionele  (wetlike)  benadering,  so  naarstigtelikontwyk. 
Sentraal  in  hierdie  soeke  na  waarheid  (betekenis)  staan  dan  sekerlik  ook  die 
magistraat.  Sy  taak  is  dit  om  te  bepaal  “watter  van  dié  stories  evangelie  was 
en  watter  leuens”  (p.  9).  Maar  soos  die  essensie  (betekenis)  hom  steeds 
ontwyk,  besef  die  leser  algaande  dat  die  belofte  wat  hy  aan  homself  gemaak 
het,  onvervulbaar  is:  “uiteindelik,  het  hy  homself  beloof,  sal  hy  ’n  uitspraak 
lewer  waarin  aanklag,  getuienis  en  vonnis  helderder  is  as  die  helderste 
boorgatwater"’  (p.  9). 

Die  leser  raak  spoedig  bewus  van  die  onmoontlikheid  van  hierdie 
(selfopgelegde)  taak.  “Hoe  meer  getuies,”  verklaar  die  magistraat  aan  Kaatjie 
Danster,  “hoe  verder  wyk  die  waarheid”  (p.  25).  En  later,  wanneer  hy  alleen  is 
in  sy  hotelkamer  sit  en  peins:  “Almal  is  skuldig  ...  Daarom  is  dit  so  moeilik  om 
die  skuld  vas  te  pen”  (p.  56).  Soos  die  vrou  op  die  wit  perd  wat  hy  deur  die 
treinvenster  sien  “wegglip”  tot  sy  ’n  “stippel”  (p.  57)  word  op  die  vlakte  (miskien 
hier  ’n  bietjie  té  bewustelik  posmodernisties),  so  bly  die  waarheid  die  magistraat 
steeds  ontwyk.  Die  betekenis  bly  wegglip  soos  die  water  wat  nie  op  Toorberg 
raakgeboor  kan  word  nie  (vergelyk  p.  29)  en  raak  so  “afwesig”  dat  die  mense 
op  die  dorp  wonder  ‘^wie  het  die  misdaad  gepleeg  en  watter  misdaad”  (p.  58). 
“Soos  ’n  garing  in  ’n  onderbaadjie,”  verklaar  Waterwyser  du  Pisani.  “Later  is 
daar  geen  einde  aan  die  torring  nie  en  alles  torring  saam”  (p.  35). 

Wat  die  magistraat  se  taak  so  onmoontlik  maak,  is  nie  soseer  die 
ondervraagdes  se  gebrek  aan  samewerking  of  selfs  sy  eie  onbevoegdheid 

nie.  Meer  as  dit  nog  is  die  feit  dat  dit  juis  in  die  postmodernistiesee  teks  se 
aard  lê  om  die  konsep  van  betekenis  en  die  vasstelling  daarvan  te 
bevraagteken.  Vanuit  hierdie  perspektief  beskou,  kan  ons  dus  sê  dat  die 
magistraat,  in  sy  soeke  na  betekenis,  nie  met  die  karakters  nie,  maar  met  die 
teks  self  swaarde  kruis. 

5.  Selfrefleksíwiteit 

Soos  vroeër  genoem,  is  selfrefleksiwiteit  waarskynlik  die  prominentste 
eienskap  van  die  postmodernistiese  teks.  Wat  Toorberg  betref,  vind  hierdie 
aspek  veral  uiting  in  die  aanbieding  van  die  karakterisering  - karakters  wat 
op  mekaar  of  op  hulleself  inwys. 

Die  aanbieding  van  ’n  karakter  soos  DwarsAbel,  is  byvoorbeeld  primêr 
afgestam  op  die  inwys  na  die  self.  Vergelyk  die  mededelings  van  hoe  hy  op 
sy  motorfiets  “keer  op  keer  sy  eie  stof  binnery”  (p.  58)  en  hoe  hy  by  tye  “diep 
in  homself  terugtrek”  (p.  62).  Hiermee  saam  hang  natuurlik  ook  die  manier 
waarop  hy  in  ander  karakters  gereflekteer  word.  Enersyds  is  beide  hy  en 
Shala  op  die  wang  gemerk  met  die  “vlek  van  onvrugbaarheid”  (p.  46); 
andersyds  kan  hy  “homself  sien”  wanneer  hy  voor  sy  oupagrootjie  se  portret 
staan  en  in  die  swart  oë  inkyk  (p.  59). 

Eintlik  toon  al  vier  Abels  (StamAbel,  OuAbel,  Abel  en  DwarsAbel)  hierdie 
postmodernistiese  trek.  So  verklaar  Ella  aan  die  magistraat  “’n  Abel  is  ’n  Abel 
is  ’n  Abel”  (p.  1 79).  Die  leser  word  voortdurend  en  op  verskeie  wyses  bewus 
gemaak  van  die  sterk  ooreenkoms  tussen  die  Moolmanmans.  Let  byvoorbeeld 
op  die  portrette  teen  die  mure:  StamAbelmeX  sy  voet  minagtend  op  die  blad 
van  ’n  leeu,  OuAbelmeX  sy  voet  op  die  modderskerm  van  die  distrik  se  eerste 
motorkar,  Abel  wydsbeen  langs  die  rooi  boormasjien  en  DwarsAbel  in 
weermagsuniform,  geweer  triomfantlik  in  die  hand,  saam  met  sy  makkers  op 
die  rug  van  ’n  Caspir  (pp.  135  - 136).  Die  houdings  en  dekor  van  die 
afgeneemdes  verklap  ’n  gemeenplaaslikheid  van  jag,  oorwinning,  besit, 
manlikheid  - dit  word  telkens  maar  weer  StamAbel  wat  homself  met  elke 
generasie  “reïnkarneer'’.  So  sterk  raak  die  ooreenkoms  dat  OuAbe!  “skielik 
sy  knipmes  en  repie  biltong  langs  hom  neersit,  vra  hoe  laat  dit  is,  en  met  ’n 
sug  die  laaste  asem  uitblaas.  Elfuur  die  oggend,  dag  en  datum  dieselfde  tyd 
as  die  sterfte  van  sy  vader,  StamAbel”  (p.  61). 

Nie  net  die  Moolmanmans  nie,  maar  ook  die  Moolmanvrouens  toon  hierdie 
selfrefleksiewe  trek.  Vergelyk  maar  net  Ella,  ouma  Olivier  en  ouma  Magtilt 
wat  op  dieselfde  plek,  telkens  ’n  generasie  uit  mekaar,  besig  is  om  pietersielie 
te  pluk  (p.  19). 

Net  so  opvallend  as  die  ooreenkoms  tussen  die  magistraat  en  De  la  Rey,  so 
opvallend  is  ook  die  teks  se  poging  om  dit  (die  ooreenkoms)  onder  die  leser 
se  aandag  te  bring.  Gevolglik  word  verskeie  leidrade  in  dié  verband  verskaf: 
Die  magistraat  voel  dat  hy  al  voorheen  in  De  la  Rey  se  kamer  was,  hy  dra  De 
la  Rey  se  kamerjapon,  ’n  naelknipper  wat  aan  De  la  Rey  behoort  het,  word 
hom  as  geskenk  aangebied  (p.  134),  ensomeer.  Die  ooreenkomste  kring  al 

verder  uit  en  dit  blyk  boonop  dat  De  la  Rey  mank  loop,  dat  die  magistraat  se 
pa  ook  mank  gebore  is  en  dat  die  magistraat  self  ook  ’n  baie  opvallende 
gebrek  het:  sy  stompie  waarmee  onder  meer  ook  die  ontoereikendheid  van 
die  reg  versimboliseer  word. 

Van  belang  is  egter  dat  verreweg  die  meeste  verbande  tussen  De  la  Rey  en 
die  magistraat  juis  deur  Ella  gelê  word.  Die  leser  moet  uiteindelik  dus  swig 
voor  die  versoeking  om  die  magistraat  se  teenwoordigheid  op  die  plaas  - en 
die  toegeneentheid  wat  tussen  hom  en  Ella  ontwikkel  - in  verband  te  sien 
met  De  la  Rey  se  belofte  destyds  toe  Ella  hom  haar  hand  geweier  het:  ‘“Ek 
sal  terugkom,  Ma,’  het  hy  vir  ouma  Olivier  gesê.  ‘Vir  Ella’”  (p.  152). 
Genoemde  verband  tussen  De  la  Rey  en  die  magistraat  is  besonder 
funksioneel  teen  die  agtergrond  van  die  roman  se  postmodernistiese  karakter. 
Dit  kring  naamlik  wyer  uit  en  word  aangewend  om  die  idee  te  ondersteun  dat 
betekenis  nie  agterhaal  kan  word  nie  omdat  dit  gedurig  maar  net  weer 
“aanskuif”. 

Die  selfrefleksiwiteit  word  tot  ’n  hoogtepunt  gevoer  wanner  die  Slams  in  sy 
uitleg  aan  die  magistraat  verklaar  dat  die  voorvader  wat  hulle  De  la  Rey  noem 
(die  magistraat  dus)  vir  Druppeltjie  in  die  boorgat  laat  beland  het  (p.  139).  Dit 
plaas  ’n  finale  streep  onder  die  onmoontlikheid  van  die  magistraat  se  sending 
- eintlik,  besef  die  leser,  het  die  magistraat  se  ondersoek  hom  net  na  homself 
toe  terug  gelei,  hy  is  weer  by  die  punt  waar  sy  ondersoek  begin  het.  Dit  is 
waarskynlik  dan  ook  in  dié  lig  wat  die  magistraat,  wanneer  hy  introspeksie 
doen,  homself  beskou  as  ’n  “ou  hond  wat  sy  eie  wonde  lek”  (p.  41). 

So  raak  die  kwessie  van  ‘lerug  na  die  self  verwys”  die  hele  wese  van  Toorberg. 
“Vir  hulle  is  eergister  soos  gister,  en  van  gister  praat  hulle  asof  dit  vandag  is. 
Die  dooies  begrawe  hulle  nooit  nie.  En  hulle  vergeef  nie”  (p.  31). 

6.  Mímesis 

Bogenoemde  sluit  nóú  aan  by  die  aanname  dat  mimesis  binne  die 
postmodernistiese  teks  verwerp  word (vergelyk  Muller  1 989: 37).  Toorberg  is 
dus  nie  ’n  “kopie  van  die  werklikheid  nie”  - veel  eerder  is  dit  die  duplisering 
van  ’n  reeks  stories  wat  deur  (fiktiewe)  karakters  (Kaatjie  Danster,  Ella,  en 
andere)  op  die  tweede  verhaalvlak  vertel  word.  In  McHale  (1987:  219)  se 
woorde  sou  Toorberg  dan  tog  wel  mimeties  wees,  maar  met  inagneming 
daarvan  dat  dit  die  “verkeerde”  ding  naboots:  nie  realiteit  nie  maar  onrealiteit. 
Die  groot  aantal  vertellers  impliseer  dan  ook  ’n  verhoogde  lesersbetrokken- 
heid,  in  die  sin  dat  ons  (die  lesers)  genooi  word  om  die  verskillende  weergawes 
met  mekaar  te  vergelyk.  Verder  hou  dit  natuurlik  verband  met  die  konsep 
herhaling  (Genette  1 980: 1 1 3).  ’n  Gebeurtenis  wat  eenmaal  op  die  storievlak 
plaasgevind  het  (Druppeltjie  se  dood),  word  verskeie  kere  en  via  verskeie 
fokaliseerders  op  die  teksvlak  (tweede  narratologiese  vlak)  aangebied  - vir  ’n 
onderskeiding  van  die  verskillende  narratologiese  vlakke,  kyk  Bal  (1980: 13). 
Die  kompleksiteit  wat  bewerkstellig  word  met  hierdie  samesmelting  (analepsis, 
prolepsis,  herhaling  en  wisseling  van  fokaliseerders  en  vertellers)  maak  die 

leser  so  bewus  van  die  verskillende  narratiewe  moontlikhede  dat  hy/sy  self 
ook  begin  deelneem  aan  die  produksie  van  die  teks. 

Bogenoemde  moet  dus  in  samehang  met  die  segmentering  van  die  teks 
gelees  word.  Die  47  oneweredige  gedeeltes  verteenwoordig  telkens  ’n 
ander  vertelling  (en  perspektief)  en  lei  die  klem  weer  eens  daarna  terug 
dat  Toorbergeerderdle  nabootsing  van  ’n  vertelproses  is,  as  die  nabootsing 
van  ’n  bepaalde  “werklikheid”.  So  dra  die  teks  se  segmentering  dus  by  tot 
die  betekenisgewing  - iets  wat  byvoorbeeld  in  Milan  Kundera  se  The 
unbearable  lightness  ofbeingtoX  volle  konsekwensie  gevoer  word  wanneer 
die  leser,  deur  onder  meer  die  herhaling  van  hoofstuktitels,  tot  eksplisiete 
deelname  gedwing  word. 

Die  kwessie  van  mimesis  word  deur  die  teks  self  ook  geopper.  Dit  is  egter 
moeilik  om  agterte  kom  of  daar  wel  hiermee  literêr-teoretiese  kommentaar 
beoog  word.  Vergelyk  in  dié  verband  De  la  Rey  wat  “in  navolging  van  sy 
oom  Andreas,  in  die  groot  stad  verlore  gaan  raak  het  tussen  die  skilders, 
die  skrywers,  die  musikante  en  ander  wat  afbeeldings  van  die  Skepping 
maak’  (p.  1 1 ) - my  kursief.  Verder  word  dit  genoem  dat  Andreas  skilderye 
verkoop  het  “so  getrou  aan  die  werklikheid  dat  hulle  maar  kon  vergeet  van 
die  nuwe  uitvindsel,  die  kamera”  (p.  66). 

7.  Samevatting 

Die  voorafgaande  analise  toon  duidelik  dat  Toorberg  oor  bepaalde  trekke 
beskik  wat  die  roman  ’n  sterk  postmodernistiese  karakter  gee.  Eienskappe 
soos  selfrefleksiwiteit,  die  ondermyning  van  die  grense  tussen  fiksie  en 
werklikheid,  die  ontglipping  van  betekenis  en  die  nabootsing  van  die 
skryfproses  eerder  as  die  werklikheid,  lei  daartoe  dat  die  leser  Toorberg 
anders  ervaaras  ’n  modernistiese  teks.  Die  postmodernistiese  karakter  is 
verder  besonder  uitdagend  in  die  sin  dat  dit  deurentyd  aanspraak  maak 
op  ’n  verhoogde  lesersbetrokkenheid  en  as  sodanig  toelaat  dat  die  leser 
deel  vorm  van  die  kreatiewe  proses  van  betekenisvorming. 

Stephan  Bouwer 
555  Blêrwoorde 

(opgedra  aan  lawrence  ferlinghetti) 

ek  word  een  saterdagoggend  wakker  met  die  wete  dat  ek  soos  ’n  skaap 
blêr  ek  pomp  my  minnaar  in  sy  ribbekas  en  sê  haai  jong  ek  blêr  soos  ’n 
skaap  hy  sê  dis  oor  jy  my  skapie-wollie-moffie  is  dit  verklaar  nog  nie  my 
geblêrdery  nie  en  ek  swalk  kombuis  toe  waar  my  telefoon  is  ek  bel  my 
beste  vriend  en  sê  haai  jong  ek  blêr  soos  ’n  skaap  hy  sê  is  jy  befok  in  jou 
kop  om  my  half-sewe  op  ’n  fokken  saterdagoggend  te  bel  jy’s  nie  ’n  fokken 
skaap  nie  jy’s  ’n  fokken  swaap  en  maak  karplaks  met  die  telefoon  ek  gaan 
sit  bedroë  na  die  tv  en  staar  na  waar  ’n  landbouprogram  en  is  dit  nou  nie 
toevallig  nie  jou  leer  hoe  om  skape  te  ontwurm  later  kom  daar  ’n 
kookprogram  aan  die  beurt  met  ’n  resep  vir  skaapbredie  en  dit  laat  my 
opnuut  blêr  nou  is  dit  darem  ’n  ordentliker  tyd  vir  bel  en  ek  lui  my  vriendin 
die  linguis  wat  beweer  dat  die  diskoersteorie  bes  moontlik  ’n  benoeming 
sal  hê  vir  die  feit  dat  ek  my  tot  skaap  relegeer  maar  dat  my  geblêr 
waarskynlik  eerder  uitblaker  is  my  vriend  die  musikoloog  bevind  dat  my 
geblêr  waarskynlik  die  bleat  is  wat  monteverdi  so  mooi  gevind  het  en  dat 
ek  te  dikwels  na  opnames  van  frederica  von  stade  luister  dit  stel  my  nog 
nie  tevrede  nie  en  ek  bel  telkom  se  1025  vir  telefoonnommers  elders  en 
kan  jy  dit  glo  daar  is  ’n  gesintetiseerde  venwerking  van  ba-ba  black  sheep 
tot  ’n  mof  uiteindelik  antwoord  hy  sê  die  hemel  se  nommer  is  not  listed  but 
i will  make  an  exception  in  your  case  because  you  sound  like  a sincere 
mofskaap  fok  hom  ook  maar  ek  wag  geduldig  terwyl  hy  met  sy  rekenaar 
speel  en  vir  ’n  moffie  langs  hom  sê  ek  gaan  maar  vir  hierdie  outjie  die 
hemel  se  nommer  gee  hy  klink  vir  my  ok  ek  bel  dadelik  en  sidder  oor  my 
telefoonrekening  want  die  vriendelike  engel  by  die  hemel  se  sentrale 
verwittig  my  dat  hulle  nie  kollekteeroproepe  aanvaar  nie  ek  kom  sommer 
gou  by  my  ma  mimie  uit  wat  sê  my  lam  wat  ’n  heerlike  verrassing  om  van 
jou  te  hoor  ek  sit  juis  met  jou  eerste  kat  amahl  en  jou  eerste  mopshond 
miss  piggy  op  my  skoot  kompleet  soos  die  leeus  en  lammers  wat  hier 
saamiê  en  drink  my  derde  koppie  five  roses  tee  maar  wag  hier  is  ’n  paar 
andere  wat  ook  bly  sal  wees  om  van  jou  te  verneem  ek  wil  nog  beswaar 
maak  oor  die  hoë  telefoonkoste  maar  voor  ek  my  kom  kry  is  daar  ’n  koor 
wat  saamgestel  is  uit  my  pa  renske  braam  kobus  anita  jan  pieter  wouter 
june  en  ander  hemelinge  wat  my  toesing  met  die  ou  bekende  liedjie 
waarvan  die  woorde  gaan  oor  almal  ons  skapies  en  bó-hó-hó-hó-kies  doe- 
doe  en  my  kat  miaau  en  my  hond  blaf  en  ek  voel  skoon  opgelug  maar  ek 
moet  ongelukkig  voor  die  einde  van  die  gesang  aflui  oor  dit  so  duur  is  om 
hemel  toe  te  bel  die  volgende  dag  in  die  katolieke  kerk  gaan  steek  ek  ’n 
hele  kandelaar  aan  die  brand  met  kersies  íeen  30  sent  per  persoon  en 
dier  en  die  maandag  by  die  werk  kyk  my  kollegas  my  verwonderd  aan  oor 
ek  so  gelukkig  geheimsinnig  en  uitgelate  mêêêê 

Elsa  Nolte 

Teks,  konteks,  teks  of  Die  dans  van  die  sluiers^ 


In  hierdie  referaat  gaan  dit  om  ’n  lesing  wat  ek  aan  ’n  groep  derdejaar- 
studente  gegee  het,  en  waarin  ek  gepoog  het  om  aan  te  dui  hoe  die  bybring 
van  kontekstuele  gegewens  die  lesing  van  ’n  gedig  kan  beïnvloed.  Om  by 
my  subtitel  aan  te  sluit:  Sluier  na  sluier  is  van  ’n  gedig  gelig  en  siedaar ... 
elke  keer  lyk  die  gedig  anders  - of  lees  ’n  mens  anders. 

Aan  die  begin  het  ek  vir  die  studente  ’n  gedig  gegee  wat  vir  hulle  totaal 
onbekend  was.  Geen  agtergrondgegewens  is  verskaf  nie.  Hulle  het  die 
gedig  gekry  soos  u dit  voor  u het. 

Vervolgens  sal  ek  die  gedig  voorlees  en  dan  aantoon  watter  vrae  ek  gestel 
het  en  hoe  die  bespreking  verloop  het: 

Dien  avond  en  die  rooze 

’k  Heb  menig  menig  uur  bij  u 
gesleten  en  genoten, 
en  nooit  en  heeft  een  uur  met  u 
me  een  enklen  stond  verdroten. 

’k  Heb  menig  menig  blom  voor  u 
gelezen  en  geschonken, 
en,  lijk  een  bie,  met  u,  met  u 
er  honing  uit  gedronken; 
maar  nooit  een  uur  zoo  lief  met  u, 
zoo  lang  zij  duren  kosle, 
maar  nooit  een  uur  zoo  droef  om  u, 
wanneer  ik  scheiden  moste, 
als  de  uur  wanneer  ik  dicht  bij  u, 
dien  avond,  neêrgezeten, 
u spreken  hoorde  en  sprak  tot  u 
wat  onze  zielen  weten. 

Noch  nooit  een  blom  zoo  schoon,  van  u 
gezocht,  geplukt,  gelezen, 
als  die  dien  avond  blonk  op  u, 
en  mocht  de  mijne  wezen! 

Ofschoon,  zoo  wel  voor  mij  als  u, 

- wie  zal  dit  kwaad  genezen!  - 
een  uur  bij  mij,  een  uur  bij  u 
niet  lang  een  uur  mag  wezen; 
ofschoon  voor  mij,  ofschoon  voor  u, 
zoo  lief  en  uitgelezen, 
die  rooze,  al  was  ’t  een  roos  van  u, 
niet  lang  een  roos  mocht  wezen, 
toch  lang  bewaart,  dit  zeg  ik  u, 

’t  en  ware  ik  ’t  al  verloze, 
mijn  hert  drie  dierbre  beelden;  u, 
dien  avond  - en  - die  rooze! 

Na  die  lees  van  die  gedig  is  twee  vrae  aan  die  studente  gestel: 

Is  die  spreker  in  die  gedig  manlik  of  vroulik? 

En: 

Hoe  sou  ’n  mens  die  gedig  kortliks  kon  karakteriseer? 

Op  die  eerste  vraag  was  daar  die  eenstemmige  antwoord:  Die  spreker  is 
’n  man  omdat  hy  ’n  roos  aan  die  geliefde  as  afskeidsgeskenk  gee. 

Op  die  tweede  vraag  het  die  studente  gesê:  Dit  is  ’n  liefdesgedig  en  ook  ’n 
afskeidsgedig.  Daar  is  toe  besluit  op  die  volgende  formulering:  dit  is  ’n 
liefdesgedig  waar  daar  deur  die  manlike  ek-spreker  afskeid  geneem  word 
van  sy  geliefde. 

In  die  lig  hiervan  is  die  gedig  toe  volgens  die  “close-reading”-metode  soos 
volg  ontleed  deur  die  studente: 

Hierdie  gedig  bestaan  uit  32  versreëls.  Daar  is  geen  strofeindeling  nie  en 
tog  kan  die  gedig  in  vier  segmente  “verdeel”  word: 

* vanaf  vers  1 tot  en  met  vers  8 (8  versreëls); 

* vanaf  vers  9 tot  en  met  vers  20  (12  versreëls); 

* vanaf  vers  21  tot  en  met  vers  28  (8  versreëls); 

* vanaf  vers  29  tot  en  met  vers  32  (4  versreëls). 

In  die  eerste  8 versreëls  (as  mens  die  gedagte-inhoud  kan  saamvat)  gaan  dit 
om  die  innige  ure  wat  die  “ek”  saam  met  die  “u”  deurgebring  het.  Twee  dinge 
word  deur  herhaling  veral  beklemtoon:  die  tyd  (die  ure)  wat  die  geliefdes 
saam  deurgebring  het  en  die  blomme  wat  hy  vir  die  “u”  geskenk  het  (of  hulle 
vir  mekaar)  en  waaruit  hulle  as’t  ware  soos  gode  nektar  gedrink  het. 

In  die  volgende  12  versreëls  word,  in  kontras  met  die  onbepaaldheid  van 
die  eerste  strofe,  een  bepaalde  tyd  uitgesonder:  “dien  avond”!  Dit  wil  sê 
daardie  aand  van  die  skeiding.  Geen  aand  of  samesyn  was  inniger  of 
droewiger  as  juis  daardie  aand  nie  en  nog  nooit  was  die  kommunikasie  op 
’n  dieper  vlak  nie.  En  nog  nooit  was  die  “u”  se  voorkoms  skoner  nie. 

In  die  volgende  8 versreëls  word  die  tydelikheid  van  alles  onderstreep.  Dit 
word  getoon  dat  die  tyd  verbygaan  --  dat  ’n  uur  (nóg  vir  die  ek,  nóg  vir  die 
u)  lank  ’n  uur  sal  wees  nie.  Dieselfde  geld  vir  die  roos  - selfs  ’n  roos  wat 
deur/vir  die  geliefde  gepluk  is.  Alles  is  verganklik.  En  tog!  In  die  laaste  4 
versreëls  kom  die  teenstelling.  Al  sou  die  “ek”  alles  verloor,  sal  hy  in  sy 
hart  drie  beelde  bewaar  “u  //  dien  avond  - en  - die  rooze”!  Deur  die  tipografie 
word  hierdie  beelde  dan  ook  beklemtoon. 

Wat  veral  in  die  gedig  opval,  is: 

die  herhaling  van  die  “u”  in  die  bevoorregte  posisie  aan  die  einde  van  elke 
derde  versreël  wat  verstegnies  ook  aandui  dat  die  “u”,  die  geliefde,  die 
spil  is  waarom  alles  draai.  Die  aand  en  die  roos  staan  ook  met  haar  in 
verband  - trouens  die  roos  en  die  geliefde  word  metafories  één  as  haar 
gelaat  aan  ’n  roos  gelykgestel  word  (v.  19); 

en  wat  verder  opval,  is  die  gekwantifiseerde  en  gekwalifiseerde 
tydbegrippe: 

“menig  avond”,  een  enklen  stond”,  “de  uur”,  “dien  avond”  asook  die  ontkennende 
“niet  lang”  teenoor  die  modale  “toch  lang”. 

Uit  hierdie  tydsuitdrukkings  kom  reeds  ’n  aantal  sake  na  vore  soos  kontraste 
- byvoorbeeld  onbepaaldheid  teenoor  bepaaldheid.  Daardeur  word  die 
oomblik  van  skeiding  des  te  sterker  geaksentueer. 

Ander  kontraste  is  die  van  verganklikheid  teenoor  onverganklikheid  - ’n 
uur  wat  nie  lank  ’n  uur  sal  wees  nie,  ’n  roos  wat  nie  lank  ’n  roos  sal  wees 
nie,  teenoor  die  beelde  wat  hy  in  sy  hart  bewaar. 

Dit  gaan  hier  dus  om  die  duursaamheid  van  menslike  liefde  wat  afskeid, 
verganklikheid  en  die  noodwendige  verbygaan  van  die  tyd  kan  trotseer. 
Tot  in  hierdie  stadium  is  daar  eensgesindheid  in  die  klas.  Die  studente 
begin  egter  belangstelling  toon  in  die  digter  van  die  gedig.  Ek  sê  die  digter 
want  die  klas  het  dit  unisono  uitgesluit  dat  ’n  digteres  hierdie  gedig  sou 
kon  skryf  - omdat  (volgens  hulle)  die  perspektief  manlik  is. 

Die  studente  se  afleidings  in  die  verband  was  inderdaad  reg. 

Maar ...  dit  word  tyd  om  ’n  sluier  te  lig! 

Die  digter  is  in  1 830  gebore  in  die  deur  en  deur  Vlaamse  stad  Brugge.  Dit  is  ’n 
pragtige  stad  in  Vlaams  - België  wat  sy  Middeleeuse  karakter  bewaar  het. 
Vervolgens  wys  ek  vir  u ’n  paar  skyfies  van  Brugge  sodat  u die  atmosfeer 
soos  die  studente  kan  inasem.  Dit  is  belangrik  om  hierdie  agtergrond  visueel 
te  gee  omdat  die  meeste  studente  die  wêreld  waaruit  Gezelle  se  poësie 
gegroei  het  hoegenaamd  nie  ken  nie.  Die  skyfies  is  oorwegend  gemaak 
uit  ’n  ou  bron  (geen  outeur  en  geen  verskyningsdatum  word  aangedui  nie) 
waar  ons  Brugge  sien  soos  wat  die  digter  dit  moontlik  moes  geken  het. 
Die  laaste  plaatjie  is  ’n  weergawe  van  die  monument  wat  vir  die  digter 
opgerig  is. 

Guido  Gezelle  met  sy  priesterkleed  aan  en  met  die  Bybel  in  die  hand. 
Guido  Gezelle  1830-1899. 

Die  vraag  is:  hoe  lees  ’n  mens  nadat  dié  sluier  gelig  is? 

Studente  was  op  hierdie  punt  van  mening  dat  dit  in  hierdie  gedig  om  ’n 
verbode  liefde  gaan  (’n  priester  wat  ’n  liefdesgedig  skryf)  - ’n  tipe  Eloïse 
en  Abelard-situasie  dus.  Die  klas  wou  die  res  van  die  biografiese  inligting 
graag  bykry.  Die  volgende  sluier  word  gelig. 

Gezelle  was  die  oudste  van  ’n  hele  aantal  kinders  uit  ’n  arm  gesin.  Op 
twaalfjarige  ouderdom  gaan  hy  vir  priester  studeer  aan  die  Klein  Seminarie 
van  Roeselaere.  Van  1 850-1 853  studeer  hy  verder  aan  die  Groot  Seminarie 
in  Brugge.  Na  sy  wyding  as  priester  word  hy  leraar  in  die  poësie  aan  die 
Klein  Seminarie  van  Roeselaere.  Gezelle  het  ’n  baie  goeie  verhouding 
met  sy  leerlinge  gehad  en  het  hulle  aangespoor  om  te  lees  en  te  dig.  Hy 
het  hulle  ook  onder  die  indruk  gebring  van  die  wonder  van  die  Vlaamse 
taal.  Hulle  respondeer  deur  poësie  te  skryf  en  Gezelle  skryf  in  digvorm 
kommentaar  vir  hulle  terug. 

Weens  sy  gewildheid  onder  die  leerlinge  draai  die  onderwysers  teen 

Die  Paleis  van  Justisie  en  die  Stadhuis 

Mosbegroeide  geboue  langs 
boomryke  gragte 

Die  Minnewater 


19 


Die  Begijnhof 

Die  Stadspoorte 

Gezelle.  Hulle  is  van  mening  dat  hy  nie 
orde  kan  handhaaf  nie  en  dat  sy 
onderrigmetodes  te  onkonvensioneel  en 
onsistematies  is.  In  1859  word  Gezelle 
se  diens  beëindig  aan  sy  geliefde  skool 
en  hy  word  na  Brugge  oorgeplaas.  Dit 
was  vir  Gezelle,  alles  in  ag  genome,  ’n 
geweldige  slag  en  hy  maak  ’n  einde  aan 
sy  spontane  digterskap.  Dertig  jaar  lank 
swyg  hy  by  wyse  van  spreke,  en  in  ’n 
brief  aan  een  van  sy  oudleerlinge 
verwys  hy  na  homself  as  die  “literair 
oorlede’’  skrywer.  Teen  hierdie  agter- 
grond  moet  ons  “Dien  avond  en  die 
rooze”  lees. 

In  hierdie  stadium  moet  ek  bely  dat  ek 
’n  klein  brokkie  inligting  uit  die  gedig  (die 
outeursteks)  weggelaat  het.  Onder  die 
titel  “Die  avond  en  die  rooze”  staan  “Aan 
Eugëne  van  Oye”.  Eugëne  van  Oye  - 
een  van  Gezelle  se  mees  geliefde 
leerlinge! 

Die  reaktiewe  lesing  van  veral  die 
manstudente  nadat  die  sluier  gelig  is,  is 
dat  daar  êrens  groot  fout  is.  Volgens 
hulle  is  dit  ondenkbaar  dat  een  man  vir 
’n  ander  man  ’n  roos  kan  gee  en  nogal 
sy  gelaat  aan  ’n  roos  gelyk  kan  stel. 
Gewoonlik  ontstaan  daar  in  hierdie  sta- 
dium  ’n  warm  debat  in  die  klas.  Ek  haal  ’n  paar  opmerkings  aan: 

1 . Daar  is  fout  met  die  digter,  en  gevolglik  fout  met  die  gedig. 

2.  ’n  Mens  moet  nie  toelaat  dat  biografiese  gegewens  jou  lesing  van  die 
gedig  beïnvloed  nie. 

3.  Al  hierdie  gegewens  maak  die  gedig  universeler. 

4.  Die  gedig  was  baie  mooi  maar  is  nou  nie  meer  mooi  nie. 

Dan  is  dit  tyd  om  die  historiese  en  literêr-historiese  sluier  te  lig. 

Wat  die  geskiedenis  van  België  (Vlaandere)  betref,  onderskei  ek  tussen 
die  volgende  tydperke: 

1.  Die  Middeleeue:  ± 12de  - ± 14de  eeu 

2.  Die  Boergondiese  tyd:  15de  eeu 

3.  Die  Hervorming,  die  Tagtigjarige  Oorlog  en  die  Goue  Eeu:  16de  en 
17de  eeu 


Guido  Gezelle 

4.  België  as  twisappel  van  Europa:  17de  en  18de  eeu 

5.  Die  Belgiese  Rewolusie:  1830 

6.  Die  onafhanklike  koninkryk  België:  1830  - 

1.  Die  Middeleeue:  ±12de-±14deeeu 

Die  Middeleeue  was  ’n  baie  rykgeskakeerde  tydperk  in  die  Vlaamse 
geskiedenis.  Die  Vlaamse  stede  Brugge,  Gent  en  Antwerpen  was  op  die  groot 
handelsroetes  van  Europa  geleë  en  het  ekonomiese  voorspoed  beleef. 

Die  gróót  probleem  in  hierdie  tyd  was  die  Franse  imperialisme.  Daar  was 
gedurig  botsings  tussen  Franse  en  Vlaminge  tot  die  beslissende 
Guldensporenslag  van  1302  waar  ’n  minderheid  van  die  Vlaamse  adel  en 
gildes  ’n  oorwinning  behaal  het  oor  ’n  meerderheid  van  Franse  edelliede 
wat  natuurlik  vir  die  voortbestaan  van  Vlaams  baie  belangrik  was. 

2.  Die  Boergondiese  tyd:  15de  eeu 

Die  Boergondiese  tyd  was  ’n  hoogtepunt  in  die  Vlaamse  geskiedenis. 
Aanvanklik  was  die  Hertogdom  Boergondië  ’n  provinsie  van  Frankryk,  maar 
in  die  14de  eeu  het  dit  selfstandig  op  die  voorgrond  begin  tree,  veral  toe 
die  seun  van  die  Franse  koning  met  ’n  Vlaamse  prinses  getrou  het: 
Margaretha  van  Vlaandere. 

Dit  was  veral  onder  die  heerskappy  van  die  Boergondiese  vors  Karel  die 
Stoutmoedige  (V)  (1467  - 1477)  dat  Vlaandere  gebloei  het.  Karel  V was 
een  van  die  magtigste  vorste  in  Europa  en  sy  rykdom  was  veral  te  danke 
aan  die  skitterende  Vlaamse  stede:  Brugge,  Gent  en  Antwerpen!  Die 
industrieë  en  die  kunste  het  geblom  en  wat  die  musiek,  skilderkuns  en 
literatuur  betref,  was  Vlaandere  toonaangewend. 

In  1477  word  Karel  V egter  in  ’n  veldslag  by  Nancy  gedood  en  deur  ’n 
reeks  huwelike^  word  Filips  II  van  Spanje  uiteindelik  heerser  van  die  Lae 
Lande.  Die  klem  vir  die  Tagtigjarige  Oorlog  is  gesaai. 

3.  Die  Hervorming,  die  Tagtigjarige  Oorlog  en  die  Goue  Eeu:  1 6de 
en  17de  eeu 

Vanuit  die  Noorde  en  Ooste  het  die  Hervorming  momentum  gekry  en  vinnig 
uitgebrei  en  ook  in  die  Noordelike  en  Suidelike  Lae  Lande  posgevat. 

Die  genoemde  Filips  II  was  baie  sterk  Rooms-Katoliek  en  wou  die 
Protestantisme  met  wortel  en  tak  uitroei.  Na  die  beeldestorming  in  1566 
stuur  hy  dan  ook  ’n  leër  om  die  opstand  te  onderdruk. 

Onder  die  druk  van  die  Spaanse  aggressie  het  die  7 Noordelike  en  10 
Suidelike  laelandse  state  besluit  om  saam  te  staan  met  die  Pasifikasie 
van  Gent  in  1576. 

Die  Suide  kon  die  stryd  egter  nie  volhou  nie  en  skei  af  van  die  Noorde  in 
1 579  met  die  Verdrag  van  Atrecht,  en  veral  na  die  val  van  Antwerpen  word 
die  oorlog  teen  Spanje  gestaak. 

Die  sewe  Noordelike  gebiede  snoer  hulle  uiteindelik  saam  in  die  Unie  van 

Utrecht  en  behaal  die  oorwinning  oor  Spanje.  (Die  vrede  van  Múnster  1648.) 
Dus:  die  Suide  bly  Rooms-Katoliek,  die  Noorde  bly  oorwegend 
Prostestants,  die  Suide  gaan  ’n  tydperk  van  verarming  in  en  die  hele 
ekonomiese  en  kulturele  swaartepunt  swaai  na  die  Noorde  wat  sy  Goue 
Eeu  beleef. 

4.  Belgíë  as  twisappel  van  Europa:  17de  en  18de  eeu 

Tydens  en  na  die  Tagtigjarige  Oorlog  was  “België”  agtereenvolgens  onder 
Spaanse,  Oostenrykse  en  Franse  oorheersing  en  die  gebied  het  totaal 
verarm.  Met  Napoleon  se  imperialistiese  strewe  het  die  Franse  invloed 
sterk  toegeneem,  ten  koste  natuurlik  van  Vlaams. 

Met  die  Kongres  van  Wenen  in  1815  is  daar  egter  reëlings  getref  om  die 
Franse  uitbreiding  aan  bande  te  lê.  Daar  is  besluit  om  Frankryk  te  omring 
met  ’n  aantal  sterk  bufferstate.  Om  die  rede  is  die  Noordelike  en  Suidelike 
Laelande  weer  verenig.  Die  kloof  tussen  die  twee  gebiede  was  egter  te 
groot  en  dit  lei  tot  die  Belgiese  Rewolusie  vanl  830  waar  België  hom  finaal 
losmaak  van  die  Noorde  en  waar  hy  voortaan  bekend  sou  staan  as  die 
Onafhanklike  Koninkryk  van  België  soos  ons  dit  vandag  ken. 

Dit  is  absoluut  noodsaaklik  om  vir  die  studente  hierdie  historiese  agtergrond 
te  gee.  Hulle  ken  dit  nie  en  hulle  moet  baie  duidelik  onder  die  indruk  gebring 
word  dat  Vlaandere  ’n  ryk  Middeleeuse  verlede  en  ’n  pragtige  kunstradisie 
gehad  het.  Deur  vreemde  heersers,  oorloë  en  uitbuiting  is  hierdie  tradisie 
egter  afgesny.^ 

Gezelle  is  gebore  in  die  jaar  van  die  Belgiese  Rewolusie  - 1830. 

’n  Viaamse  digter/skrywer*  wat  so  om  en  by  die  jare  1850  begin  dig  het, 
het  dus  géén  literêre  tradisie  gehad  om  uit  te  put  nie,  behalwe  deur  terug 
te  gryp  na  die  ryk  skat  van  die  Middeleeuse  literatuur  nie.  En  dit  is  wat 
Gezelle  inderdaad,  so  lyk  dit  vir  my,  gedoen  het. 

’n  Mens  sou  as  voorbeeld  na  die  Middeleeuse  roman  Walewein  (14de 
eeu)  kon  verwys.  Daarin  word  ’n  held  onder  andere  soos  volg  geteken: 

Die  nuese  haddi  scone  ende  recht, 

Sijn  vorhooft  breet  ende  slecht  (glad). 

Die  oghen  addi  scone  ende  grawe, 

Brune  ende  slichte  winbrawen, 

Sijn  haer  kersp  ende  blont, 

Den  hals  snewit  ende  ront; 

Sine  lier  (wang)  bloeiden  als  ene  rose, 

Sijn  adem  ne  rooc  niet  ghebose; 

Die  tande  wit  ende  clene. 

Scoonre  creature  ne  sach  nieman  ghene. 

Hi  was  omtrent  die  middel  smal; 

(1405  - 1415) 

Hierdie  beskrywing  van  buitengewone  manlike  skoonheid,  veral  die  siening 
van  sy  gelaat  en  die  wange  wat  soos  ’n  roos  bloei,  laat  Gezelle  se 

weergawe  van  die  “u”  se  stralende  skoonheid  glad  nie  meer  so  vreemd 
lyk  nie. 

So  gee  ’n  teks  wat  ’n  mens  nie  eers  normaalweg  met  Gezelle  se  poësie  in 
verband  sou  bring  nie  blyke  van  ’n  Middeleeuse  konvensie  wat  uiteindelik 
’n  belangrike  bydrae  lewer  tot  die  interpretatiewe  en  korrektiewe  (?)  lees 
van  “Dien  avond  en  die  rooze”. 

En  as  hierdie  sprong  na  die  Middeleeue  gemaak  is,  roep  “Dien  avond  en 
die  rooze”  myns  insiens  intertekstueel  ’n  ander  groot  Middelnederlandse 
afskeidgedig  op,  naamlik  die  Egidiuslied.  Ek  sê  myns  insiens  want  dié 
twee  gedigte  is  na  die  beste  van  my  wete  nog  nooit  in  die  kritiek  saamgelees 
nie. 


Egidius 

Egidius,  waer  bestu  bleven? 

Mi  lanct  na  di,  gheselle  mijn; 

Du  coors  die  doot,  du  liets  mi  tleven. 

Dat  was  gheselscap  goet  ende  fijn, 

Het  sceen  teen  moeste  ghestorven  sijn. 

Nu  bestu  in  den  troon  verheven, 

Claerre  dan  der  zonnen  scijn; 

Alle  vruecht  es  di  ghegheven. 

Egidius,  waer  bestu  bleven? 

Mi  lanct  na  di,  gheselle  mijn; 

Du  coors  die  doot,  du  liets  mi  tleven. 

Nu  bidt  vor  mi,  ic  moet  noch  sneven, 

Ende  in  de  weerelt  liden  pijn; 

- Verware  mijn  stede  di  beneven. 

Ic  moet  noch  zinghen  een  liedekijn: 

Nochtan  moet  emmer  ghestorven  sijn. 

Egidius,  waer  bestu  bleven? 

Mi  lanct  na  di,  gheselle  mijn; 

Du  coors  die  doot,  du  liets  mi  tleven. 

In  ’n  bespreking  van  die  gedig  is  daar  gewys  op  die  ek-sanger,  sy 
verhouding  met  sy  vriend,  die  droefheid  oor  die  afskeid,  die  liedagtige 
kwaliteite  van  die  gedig  soos  onder  andere  blyk  uit  die  refrein.  Dan  is  daar 
ook  die  kontraste  tussen  hemel  en  aarde,  verlossing  en  lyding  en  lewe  en 
dood,  nabysyn  en  skeiding  en  die  duursaamheid  van  die  “liedekijn”.  Wat 
ook  duidelik  in  die  gedig  beklemtoon  word,  is  die  vertikale  dimensie  soos 
duidelik  bly  uit  versreëls  6 tot  8;  Egidius  is  in  ’n  verheerlikte  hemelse  staat 
verhewe,  stralender  as  die  lig  van  die  son.  Dít,  in  teenstelling  met  die  “ek”, 
wat  nog  die  onvolkome,  sondige,  aardse  bestaan  moet  voortsit. 

Hierdie  laaste  aspek  van  die  Egidiuslied  aktiveer  myns  insiens  twee 
verskillende  betekenisse  in  “Dien  avond  en  die  rooze”. 


25 


Eerstens  maak  dit  die  afskeid  in  die  gedig  groter,  droewiger  en  finaler-  ’n 
afskeid  moontlik  deur  die  dood. 

Tweedens  laat  dit  ’n  mens  die  gegewe  van  die  roos  in  ’n  ander  lig  sien. 
Die  roos  was  in  die  Middeleeue  inderdaad  ’n  gelaaide  simbool.  Dit  dui 
onderandere  op  volmaaktheid  soos  wat  die  gebrandskilderde  roosvenster 
in  die  Notre  Dame  God  se  volmaakte,  onafskeidbare  liefde  simboliseer 
asook  die  triomf  van  die  lig  en  die  lewe  oor  duisternis  en  die  dood  (Duby 
1994:  91).® 

Dít,  in  die  laaste  instansie,  is  die  troos  in  “Dien  avond  en  die  rooze’’  wat 
deur  die  Middeleeuse  interteks  geaktiveer  word. 

Hierdie  kontekstuele  verband  los  nie  slegs  die  probleme  van  die  studente 
op  nie,  maar  werp  myns  insiens  verhelderende  lig  op  Gezelle  se  gedig,  lig 
die  vers  uit  bo  die  bloot  tydelike,  horisontale  verhoudinge  van  hier  en  nou. 

Voetnote 

1 Lesing  gehou  by  die  3de  Internasionale  Kongres  vir  Neerlandistiek,  Bloemfontein,  2 - 5 
Augustus  1995. 

2 In  1 477  word  Karel  V in  ’n  veldslag  by  Nancy  gedood  en  sy  dogter,  Maria  van  Boergondië, 
trou  met  Maximiliaan  van  Oostenryk.  Hulle  seun  Filips  I trou  met  ’n  Spaanse  prinses: 
Johanna  die  Kranksinnige.  Filips  I en  Johanna  se  seun,  Karel  V,  word  ’n  magtige  vors  in 
Europa. 

So  het  die  Spanjaarde  ’n  houvas  op  die  Lae  Lande  gekry.  Karel  V was  baie  Vlaamsgesind, 
maar  hy  doen  afstand  van  die  troon  en  word  opgevolg  deur  sy  seun  - die  genoemde 
Filips  II. 

3 Jeroen  Bosch  van  ’s-Hertogenbosch  (naby  Vlaandere)  se  grootste  skilderye  hang  in 
die  Prado  in  Madrid  en  dié  van  Pieter  Brueghel  in  Wenen. 

4 Vergelyk  ook  Hendrik  Conscience. 

5 Duby,  G.  1 994.  Love  and  Marriage  in  the  Middie  Ages.  Cambridge  Polity  Press. 

Marius  Crous 
Madonna:  ’n  montagefilm 


Openingskoot:  Madonna  wat  deur  Central  Park  draf.  By  haar  is  haar  wit 
bulterrier,  Papito.  Musiek:  Tll  neverbe  an  angei’.  Stem  van  Camille  Paglia: 
Madonna  is  die  ware  feminis.  Sy  ontmasker  die  verstikkende  puriteinse 
inslag  van  Amerikaanse  feminisme.  Madonna  het  jong  meisies  geleer  om 
ten  volle  vrou  te  wees;  om  seksueel  bevry  te  voel  en  steeds  in  beheer  van 
hul  lewens  te  wees.  Madonna  hou  van  ware  mans.  Sy  sien  die  skoonheid 
in  ware  manlikheid  raak. 

Nabyskoot  van  Papito  se  gesig.  Steeds  Paglia: 

Die  ouer  garde  feministe  wat  nie  van  Madonna  hou  nie  het  ’n  probleem 
met  seksuele  ideologie.  Madonna  het  die  hoer  van  Babilon  op  die  troon 
herstel.  Die  Bybel  en  die  kerk  staan  magteloos  teen  dié  Dionisiese  godin. 
Skoot  van  Madonna  waarsy  kniel  aan  die  voete  van  ’n  Christusbeeld.  Sy 
het  ’n  rosekrans  in  haar  hand.  Sy  prewel  hoorbaar: 

Moeder  en  naamgenoot;  ek  weet  my  liggaam  is  nie  perfek  nie.  As  iemand 
miskien  hard  op  sekere  plek  druk,  sal  hulle  dit  kan  voel.  Maar  niks  is  vals 
nie.  Ek  is  trots  op  my  liggaam,  Moeder. 

Sy  draai  direk  na  die  kamera.  Nabyskoot  van  haar  gesig: 

My  naam  is  Madonna.  Ek  is  vernoem  na  my  moeder  Madonna  Ciccione. 
Sy  is  oorlede  toe  ek  net  ses  jaar  oud  was.  Sy  was  siek,  maar  niemand 
wou  dit  vir  my  vertel  nie.  Hulle  het  dit  vir  my  weggesteek.  Toe  ek  vyf  jaar 
oud  was,  het  ek  een  nag  by  haar  in  die  bed  ingeklouter ...  {oorweldig  deur 
trane.  Voltooi  nie  haar  sin  nie.) 

Skoot  van  Madonna  as  deelnemeraan  ’n  televisieprogram.  Sypraat  weer 
direk  met  die  kamera: 

My  maagdelikheid  was  vir  my  ’n  las.  Ek  dink  alle  meisies  voel  so.  Nadat 
dit  gebeur  het,  het  dit  gevoel  of  ek  lank  op  ’n  perd  gery  het.  Ek  is  direk 
daarna  na  my  Franse  klas.  Ek  was  bang  my  pa  sou  iets  agterkom  as  ek 
by  die  huis  kom. 

Uittreksel  uit  ‘Papa  don’t  preach’-video.  Daarna  Madonna  en  haar  pa  in 
haar  kleedkamer  na  ’n  vertoning.  Madonna-terwyl  sy  in  die  spieël  kyk  en 
haar  grimering  afvee: 

My  pa  kom  dikwels  in  my  drome  voor.  Soms  is  hy  die  man  wat  hy  nou  is; 
soms  is  hy  die  man  uit  my  kinderdae.  Soms  in  my  drome  vrees  ek  hom. 
Dikwels  is  hy  daar  net  om  my  te  beskerm.  Te  waarsku. 

Haar  pa  soen  haar  op  die  wang  en  spreek  haar  direk  aan: 

Raak  jou  vertonings  nie  ’n  bietjie  rof  nie?  Kan  jy  dit  nie  ’n  bietjie  inkort  nie? 
Trek  jy  ooit  alles  uit?  Van  die  tonele  in  die  vertoning  was  net  te  burlesk. 
Maar  nou  ja,  dis  seker  kuns. 

Madonna  in  die  ry  na  die  altaar.  Sy  gaan  om  die  heilige  eucharistie  te 
ontvang.  Haar  stem  oor  die  toneel: 

Katolisisme  is  baie  sadomasochisties.  Alles  is  verbode  en  word  bedek 
agter  swaar  gordyne.  Die  kniel  op  die  harde  bankie;  die  uitblaker  van  al 
jou  intiemste  geheime.  Ek  dink  godsdiens  en  erotiek  is  baie  nou  verwant. 
Die  eet  van  Christus  se  liggaam  en  die  drink  van  sy  bloed  is  so 
kannibalisties. 

Camille  Paglia  agter  lessenaar.  Agter  haar  teen  die  muur pryk  groot  poster 
van  Madonna  in  swart  leermondering.  Paglia  speel  met  haar  pen  terwyl 
sy  direk  in  die  kamera  praat: 

Kannibalisme  is  primitiewe  teater.  Jy  is  wat  jy  eet.  By  elke  Christelike  diens 
word  brood  en  wyn  verander  in  die  liggaam  van  Christus  en  verslind  deur 
die  aanbidders.  In  Katolisisme  gebeur  dit  letterlik.  Omofagie;  ’n  rituele 
eetproses  bevat  ’n  element  van  orale  seksuele  verkeer;  ’n  mistieke  ritueel 
- so  sadisties! 

Vroulike  verslaggewer  praat  in  kamera;  mikrofoon  in  die  hand;  in  die 
agtergrond  Madonna  se  huis: 

In  hierdie  huis  is  Madonna  vandag  op  haar  27ste  verjaardag  met  Sean 
Penn  getroud.  Die  aanwesigheid  van  die  pers,  selfs  in  helikopters,  het 
volgens  mej  Ciccione  die  huwelik  in  ’n  sirkus  laat  ontaard.  ’n  Uur  na  afloop 
van  die  seremonie  was  ’n  beskonke  mnr  Penn  in  ’n  vuisgeveg  met  die 
Britse  joernalis  Kip  Rano  betrokke. 

Sean  Penn  stap  na  sy  motor.  Madonna  se  stem: 

Van  die  dag  wat  ons  getroud  is,  wou  mense  hê  dat  die  huwelik  moes  faal. 
Mense  kon  nie  besluit  of  hulle  my  eerder  sou  wou  swanger  sien  of  ons 
sou  wou  sien  skei  nie.  Dit  het  ’n  helse  spul  stres  op  ons  geplaas.  Ons  is  ’n 
Hollywoodegpaar;  so  mense  gaan  ons  definitief  dophou. 

Sean  gewaar  die  kamera.  Sluit  die  motor  oop  en  blaf  na  die  kamera: 

Ek  gaan  nou  en  ek  sal  nie  ’n  enkele  bleddie  sent  van  haar  vat  nie!  Sy  kan 
alles  hou! 

Terwyl  Penn  met  skreeuende  bande  wegjaag;  die  stem  van  Madonna. 

My  warmbloedige  temperament  is  erg  Italiaans.  Italiaanse  mans  wil  domi- 
neer.  Soms  wil  ek  nie  domineer  nie.  Maar  ek  kon  dit  nooit  vir  Sean  sê  nie. 
Gedeelte  ult  ‘Body  of  Evidence’  waar  Madonna  die  brandende  kerswas 
op  Dafoe  se  borskas  uitdrup.  Stem  van  Madonna: 

Elke  keer  as  ek  na  ’n  pornofilm  kyk,  dan  lag  ek  my  gat  af.  Dis  skreeusnaaks 
om  te  sien  hoe  die  mense  na  ’n  verskoning  soek  om  seks  te  kan  hê.  Vir 
wat? 

Norman  Mailer  tel  Madonna  se  boek  ‘Sex’  van  die  tafel  af  op.  Hy  streel  oor 
die  X op  die  voorplaat.  Sy  stem: 

Ek  haat  die  boek.  Ek  hou  nie  van  die  manier  waarop  dit  gebind  is  nie.  Die 
bleddie  ringe  haak  gedurig  uit.  Dis  darem  net  ’n  bietjie  te  tacky.  Dit  sal  in 
elk  geval  goed  verkoop.  Almal  ken  haar.  Hier  kom  Madonna.  Sy  is  gereed 
om  vuilbek  te  speel. 

Snit  uit  David  Lettermanprogram.  Letterman  waai  met  sy  hande  na  die 
kamera: 

Letterman:  O,  hou  op!  Sal  jy  ophou!  Dames  en  here,  draai  die  klank  van  u 
televisiestelle  af!  Draai  dit  dadelik  af!  Sy  kan  net  nie  stilgemaak  word  nie! 
Daar  is  ’n  skroef  los  by  haar! 

Paglia  in  ’n  semidonker  kapel  aan  die  voete  van  ’n  Christusbeeld: 
Hollywood  is  Amerika  se  belangrikste  bydrae  tot  wêreldkultuur.  Dit  is  ’n 
besigheid;  ’n  godsdiens;  ’n  kunsvorm  en  ’n  manier  van  dink.  Dit  het  een 
heerseres  ...  Madonna  verpersoonlik  die  ewige  waardes  van  skoonheid 
en  plesier.  Deurdat  sy  haar  kostuums  en  haarkleurelke  maand  verander, 
illustreer  sy  haar  eiesoortige  feminisme.  Sy  verpersoonlik  die  rustelose 
individualisme  van  die  Westerse  persoonlikheid. 

Foto  uit  ‘Sex’.  Madonna  en  die  twee  lesbiese  modelle  met  die  getatoëerde 
liggame.  Madonna  se  stem: 

Daar  is  tye  wat  ek  beslis  biseksueel  voel.  Mans  kan  soms  so  vervelig  en 
vertraag  wees.  En  tog  het  ek  hulle  so  nodig.  In  die  bed  natuurlik.  Maar 
vroue  is  soveel  makliker  om  mee  te  praat.  Ek  kan  nie  met  die  jong  Latyns- 
Amerikaanse  mans  praat  wat  ek  saans  in  my  limousine  oplaai  nie.  Hulle 
is  net  seksobjekte.  Liggame. 

Madonna  en  Sandra  Bernhard  dans  baie  na  aan  mekaar  op  ’n  dansvloer. 
Die  musiek  is  die  begin  van  Madonna  se  ‘Don’t  stop’.  Sandra  skree  na  die 
kamera: 

Dis  was  toe  nie  net  praatjies  nie!  Glo  my!  Madonna  aan  Sandra:  Dis 
belangrik  om  te  slaap  by  wie  jy  wil.  Wanneer  jy  wil.  Jy  moenie  skaam  voel 
daaroor  nie. 

Sandra:  Mense  sê  ons  is  die  fluitspelers  van  Hameln  wat  jong  meisies  lei 
op  die  breë  weg  van  degradering  en  dekadensie. 

Albei  bars  histeries  uit  van  die  lag. 

Madonna  by  ’n  vigsfunksie.  Sy  dra  die  rooi  bandjie  as  teken  en  spreek  die 
gehoor  toe: 

Die  skadu  van  vigs  hang  nie  net  soos  ’n  swaard  bo  die  koppe  van  die  gay 
gemeenskap  nie.  Oor  ons  almal  s’n.  Daar  is  ’n  klomp  biseksuele  mense  in 
die  wêreld  ...  Soms  kom  ek  tog  in  situasies  waar  ek  vir  myself  sê:  Vergeet 
die  kondoom!  Ek  is  mal  oor  hierdie  persoon  en  ek  gee  nie  om  vir  die 
gevoige  nie. 

Madonna  se  stem  word  uitgedoof.  Die  stem  van  Julie  Burchill: 

Daar  gaan  nie  ’n  maand  verby  of  die  gay  drukgroepe  prys  Madonna  vir 
haar  uitsprake  oor  veilige  seks  of  haar  bewondering  vir  Keith  Haring  se 
tekeninge  nie.  Nou  ja,  soos  John  Kasmin  tereg  gesê  het:  as  daar  nie  vigs 
was  nie,  wat  sou  dié  mense  met  hulle  tyd  gemaak  het?  Vergeet  die 
sterwendes  in  Afrika.  Vergeet  die  reënwoude.  Skud  die  sak.  Madonna, 
die  Eerste  Dame  van  Triomferende  Bourgeois  Feminisme  is  hier  om  julle 
aan  te  spoor! 

Madonna  stap  af  in  ’n  lang  gang.  Gaan  ’n  televisieateljee  binne  en  neem 
plaas.  lemand  sit  vir  haar  lipstiffie  aan  en  ’n  mikrofoon.  Die  kameramanne 
staan  nader.  Skoot  op  die  onderhoudvoerder  en  Madonna: 

Madonna:  Hoekom  wil  jy  hierdie  onderhoud  voer? 

Onderhoudvoerder:  Jy  fassineer  die  meeste  mense.  Omdat  jy  so  tuis  is  in 
jou  eie  liggaam. 

Madonna:  Tog  is  daar  mense  wat  my  daaroor  haat.  Die  gay  gemeenskap 
het  my  al  daarvan  beskuldig  dat  ek  die  freaky  kant  van  gaywees  te  veel 
beklemtoon.  Mense  verstaan  my  nie  altyd  nie.  Mans  het  Marilyn  Monroe 
vernietig  met  hul  houding  jeens  haar  seksualiteit.  Sy  was  ’n  slagoffer;  nie 
ek  nie. 

Onderhoudvoerder:  Mense  word  gefassineer  deur  jou  sekslewe.  Hoekom? 
Is  dit  omdat  hulle  nie  ’n  sekslewe  van  hulle  eie  het  nie?  Of  omdat  jy  vir 
hulle  wys  dat  mens  vry  kan  wees  in  jou  denke  oor  seksualiteit? 

Madonna:  Marilyn  was  lief  vir  Chanel  no  5 en  ek  dra  Black  Narcissus. 
Onderhoudvoerder:  Narcissus.  Is  jy  narcisties?  Is  dit  hoekom  jy  besluit 
het  om  nie  die  vraag  te  beantwoord  nie? 

Madonna:  Ek  is  skaam,  sensitief  en  emosioneel. 

Onderhoudvoerder:  Watter  boodskap  sal  jy  aan  die  duisende  tienermeisies 
gee  wat  na  hierdie  program  kyk? 

Onderhoudvoerder:  Ons  is  terug  na  hierdie  handelsflits. 
Onderhoudvoerder:  Ons  is  terug  na  hierdie  handelsflits  en  ons  gesels 
verder  met  ons  gas,  die  sangeres  Madonna.  Het  jy  aan  ’n  boodskap  gedink 
tydens  die  handelsflits? 

Madonna:  Ja,  ek  het.  Dit  is  goed  om  in  die  stort  te  urineer.  Urine  is  ’n 
antiseptiese  middel  en  dit  help  teen  voetskimmel. 

Onderhoudvoerder:  Is  dit  al?  Vir  Norman  Mailer  is  jy  die  Andy  Warhol  van 
die  Tagtigs.  Julie  Burchill  noem  jou  ’n  hoer  wat  dink  soos  ’n  koppelaar.  En 
dis  al  wat  jy  kan  sê?  Of  is  dit  eerder  ’n  geval  van  wat  Shirley  Poliakoff 
gesê  het:  As  ek  dan  een  lewe  moet  leef,  laat  ek  dit  as  ’n  blondine  lewe. 
Madonna:  "£%**  (bliep) 

Madonna  dans  saam  met  ’n  klomp  naakte  mans  op  ’n  verhoog.  Haarstem 
styg  uit  bo  díe  musiek  van  die  Village  People: 

Om  na  plekke  soos  hierdie  te  kom,  werk  my  op.  Die  idee  van  naakte  mans 
wat  dans  stimuleer  my.  Basketbalspelers  het  pragtige  lywe,  soos  balleídansers. 
Seningrig.  Voetbalspelers  het  groot,  dik  nekke  en  bofbalspelers  het  mooi  vet 
agterstewes.  Ek  is  soos  enige  ander  mens.  Ek  het  ’n  behoefte  aan  liefde.  Ek 
is  ’n  vrou  wat  smag  na  liefde,  seks  en  vriendskap.  Omdat  mense  my  nie 
verstaan  nie,  maak  hulle  stories  oor  my  op. 

Nabyskoot  van  Madonna  in  sypajamas  op  ’n  dubbelbed.  Sy  draai  na  die 
kamera  en  tuit  haar  lippe: 

Natuurlik  is  sukses  vir  my  belangrik.  Maar  dis  nie  die  einde  van  die  wêreld 
as  ek  ’n  terugslag  beleef  nie.  Mense  bou  fantasieë  om  my.  Hulle  wil  soos 
ek  wees.  Ek  hou  van  die  idee  dat  God  in  ons  is.  Vir  my  is  die  hoogtepunt 
van  godsdiens  om  vriendelik  te  wees  teenoor  iemand  anders. 

Gedeelte  uitberugte  ‘Like  a Prayer’-video.  Die  gedeelte  waarsydie  heilige 
van  sy  sitplek  help  en  soen. 

Anné-Ghrett  Erasmus 


Afleidings 

Jung  sê: 

daar’s  ’n  man  in  elke  vrou 
en  ’n  vrou  in  elke  man. 

En  die  vrou  trou  met  die  man  in  die  vrou 
en  die  man  trou  met  die  vrou  in  die  man. 

Cosmo  sê: 

Fisies  het  die  man  ’n  buite-orgaantjie. 

Fisies  het  die  vrou  ’n  binne-orgaantjie. 

Maar  die  vrou  se  binne-orgaantjie  is  eintlik 
’n  omgekeerde  spieëlbeeld  van  die 
man  se  buite-orgaantjie, 
ereksie  en  al. 

Ek  vra: 

is  die  wêreld  dan  nie  net  een  groot  penis, 
waar  die  vrou  met  ’n  binnepenis  en  binneman 
trou  met  die  man  met  ’n  buitepenis  en  binnevrou, 
Is  die  vrou  ’n  binne-na-buite-man 
en  die  man  ’n  binne-na-buite-vrou 
Is  die  vrou  ’n  man  ’n  vrou  ’n  man? 


Die  grootste  misbruik  is  onbruik 

Ledemate  lê  en  vrot  in  lakens. 

Tonge  hang  slap  in  soene  wat  versmelt  in 
morsvantydslaap. 

Ooghoeke  trek  Sjinees  met  loodbalhoeke  en  staar 
vaak  verby  mekaar. 

Tone  en  naeltjies  kla  oor  die  praktiesheid  van  elke 
dag. 

Ereksies  word  geboue  wat  opgerig  word. 
Orgasmes  word  misgis  organies  en  verpulp  tot 
papierpapsap. 

Wyn  word  Valiums 

Misbruik  is  onbruik 

Ooryptyd 

My  lyf  is  ’n  vet  ou  hen, 
opgepof  en  vetgevoer. 

Met  pitte  vasgevang  en  opgedam  in  die 
krop  van  my  dye  en  pens. 

En  borsies  wat  die  wêreld  bekyk  deur  hangsakoë, 
met  geswolle  buise,  wat  met  moeite  spoeg 
en  lê  aan  nuttelose,  onvrugbare  eiers. 

Die  dooie  kuiken  verstop  in  die  kop, 
verstik  in  die  kaak 
van  die  fellopianmond 

en  dwing  die  hen  tot  frustrasie,  woede  en  seer. 

Met  doodse  henne-angs  broei  vrees, 
soos  elke  dertig  dae, 
oor  die  geboorte  van  net  nog  ’n 
dooie  voël. 

Maan-stonde 

Maandeliks,  met  die  volmaan  ryp, 
huil  wolf  en  vrou  saam  oor  versmaaide  bloed, 
as  baarmoeders  breek  en  oopgranaat, 
aan’t  flenters  skeur  in  fyn  stukkies  vleis 
en  in  skoon  helder  strome  seewaarts  vloei 
en  verder  blom  in  gloeimooi  anemone. 

Menopouse 

Takke  bloei  deursigbare  jellie. 

Knoppe  hormone  steek  kop  uit  in  geel  puisies. 
Hande  vertrek  in  onderstebo  akkerboomwortels. 
Kaktusse  stoot  baarddorings  deur  kreukels  en  vleis. 
Nog  ’n  jaar. 

En  nóg  ’n  ouer  mens  steek  vas 
in  die  velle  van  my  dye. 

Refleksie 

Sy  kyk  in  die  spieël. 

’n  Maer  vinger  volg  die  buitelyne. 

Sleutelbene  steek  met  mening  in  die  skouerknoppe. 
Vingerlitte  skaaf  teen  ribbebene. 

Heupbene  wurg  afwaarts  in  die  pubusknop. 

Op  en  die  platwangbene  koud  onder  ’n  papierdun  vel. 

Oogkaste,  swart  kringe  net  bokant  die  kake, 
twee  skerp  gekerfde  bene. 

Dowwe  visoë  verdroog, 

ontmoet  en  erken  mekaar  in  die  weerkaatsing. 

Twee  pare  swart  pupille  groei, 
vier  swart  gate,  black  holes. 

Maar  sy  sien  been  en  knop 
vervorm  in  glibberige  vet 
en  die  maer  voorvingers 
verdrink  in  swart  gate 
om  weer  die  keel  te  kielie. 

Proe 

Proe  met  my  mond  aan  die  pikante  basil  en  vars  tamatie. 

Pik  saam  met  my  aan  die  vet  mozarella  en  doop  jou  hand  en  my  vinger  in 
die  dik  olyfbedruip. 

Suig  saam  aan  ’n  onveryy^gse  kuiper. 

Krul  met  my  vurk  om  wurrnspaghehilywe  in  kruie 
gevlek  en  suig  ons  stukkie  vir  stukkie  in  jou  in  tot 
ons  lippe  raak. 

Sluk  ons  af  in  vloede  rooiwyngolwe  en  raak  gemaklik, 
geprikkel  en  gepiekel  in  ons  aroma. 

Gly  jou  tong  in  wit  sjokolademousewolke  in  en  laat 
die  smaak  hang  aan  die  verhemelte,  vir  ’n  oomblik, 
voor  die  sluk. 

Drink  en  eet  en  deel  saam  aan  koningskos, 
goed  genoeg  net  vir  jou 
net  voor  jy  gaan  slaap 

laat  jou  kop  vlieg  in  Magritte  se  blou 

ry  op  sy  duiwe  se  blaarvlerke 

en  dra  gerus  sy  mannetjies  in  swart  se  kuil, 

ontmoet  my  by  die  huisie  op  die  esel  by  die  dam 

swem  saam  met  die  rose  en  half-vis  half-vrou 

sien  die  blou  hemel  al  is  dit  nag 

en  dink  aan  die  nag-in-dag-dae  in  die  huisie  op 

die  hoek 

Voel  vol  my  liefste 
en  as  sonlig  jou  weer  verblind 
weet  wat  is  kosbaar 
en  voel  die  antwoorde  aan 
sonder  om  te  dink. 

Bevryding 

Ek  leef  in  twee  wêrelde 
wat  in  een  koeksister. 

Een  is  ooglopend. 

Volg  tipiese  Afrikaner-vrou-wees-patrone. 

Twee  pluk  vrugte  van  die  verbode  boom, 
lê  voor  andermansdeur,  broekloos,  kaalvoet 
en  in  ’n  wêreld  vol  onbekende  wyshede. 

Een  verwag  kantgordyntjies  en  kinderspeletjies, 
koppies  tee  wat  “omgee,” 

’n  boud  in  die  oond, 
aartappels  bruin  en  bros. 

Twee  verwag  niks  en  gee  lewe, 
ontkoppel  boggels  en  laat  my  vlieg 
deur  rommel, 

tot  in  onbeperkte  ruimtes;  ver  en 

diep  in 
my  kop 

Ek  tol  deur  die  melkweg, 
bollemakiesie  saam  met  Jupiter, 
paddaspring  oor  mane, 
skiet  saam  met  sterre, 
pluk  sonnestelsels, 
eet  en  brand  van  pure 
selfsugtige  genot. 

Maar,  aan  die  einde  van  die  rit 

kruis  paaie  en 

loop  gedwonge, 

hand  om  die  lyf, 

die  nuwe  maan  tegemoet. 

J.A.  Wessels 

Nasionale  belewenis  in  poësie;  Enkele  raakpunte 
tussen  Québec  en  Suid-Afrika 

Toe  die  Anglo-Boereoorlog  in  1899  uitbreek  was  Kanada  reeds  ’n 
gevestigde  federale  staat  binne  die  Britse  Ryk\  Die  eerste  Franstalige 
premier  in  die  land  se  geskiedenis,  Sir  Wilfrid  Laurier,  het  dit  reggekry  om 
Fransman  en  Brit  saam  te  snoer  onder  ’n  populêre  Liberale  regering;  sy 
beleid  van  samewerking  tussen  Engelssprekende  en  Franssprekende  het 
breë  ondersteuning  geniet  en  hy  was  ’n  geëerde,  amper  legendariese 
figuur  in  sy  geboorteprovinsie,  die  Franstalige  Québec.  Met  die  uitbreek 
van  die  oorlog  het  Engelssprekende  Kanadese  onder  aanvuring  van 
koerante  soos  die  Toronto  Globe  en  die  Montreal  Dally  Star  hulle  egter 
heelhartig  met  die  imperiale  ideaal  vereenselwig  en  entoesiasties  op 
Kanadese  deelname  aan  die  oorlog  aangedring.  Skielik  het  die  Franse 
Kanadese  hulle  nie  meer  so  tuis  in  die  imperiale  boesem  gevoel  nie;  hulle 
simpatie  het  op  ’n  natuurlike  wyse  uitgereik  na  ’n  ander  klein  pastorale  en 
godvresende  volk  onder  die  skadu  van  Imperiale  Brittanje,  die  Boere 
(Brown/Linteau  1 990:  447).  Soos  die  geval  met  baie  Kaapse  Afrikaners  in 
die  tyd  ook  was,  het  die  respek  wat  die  Franse  Kanadese  oënskynlik  jeens 
Brittanje  gekoester  het,  nou  oppervlakkig  en  ambivalent  geblyk  te  wees. 
Die  ambivalensie  wat  nou  op  die  spits  gedryf  is,  is  reeds  twintig  jaar  tevore 
deur  die  Frans-Kanadese  digter  Louis-Honoré  Fréchette  in  sy  vers  Le 
drapeau  anglals  (‘Die  Engelse  vlag’)  verwoord: 

- Regarde,  me  disait  mon  përe, 

Ce  drapeau  vaillamment  porté; 

II  a fait  ton  pays  prospëre, 

Et  respecte  ta  liberté. 

- Mais,  përe,  pardonnez,  si  j’ose  ... 

N’en  est-il  pas  un  autre  á nous? 

- Ah,  celui-lá,  c’est  autre  chose: 

II  faut  le  baiser  á genoux!  (Brown/Linteau  1990:  448) 

Kyk,  het  my  pa  vir  my  gesê 

Hoe  trots  wapper  daardie  vlag; 

Hy  het  jou  land  se  voorspoed  verseker 

En  oor  jou  vryheid  hou  hy  wag. 

Pa,  verskoon  my  dat  ek  waag  ... 

Maar  is  daar  nie  ’n  ander,  wat  ons  s’n  is? 

A,  daardie  een  - dit  is  ’n  ander  saak: 

Hóm  moet  jy  op  jou  knieë  kus.^ 


Laurier  het  - kenmerkend  - probeer  om  die  situasie  deur  ’n  kompromie 
op  te  los:  die  Kanadese  regering  sou  vrywilligers  wat  aan  die  oorlog  wou 

deelneem  op  regeringsonkoste  toerus  en  stuur^,  maar  die  vet  was  reeds 
in  die  vuur.  Onluste  tussen  Engelse  en  Franse  studente  het  in  Montreal 
uitgebreek;  Henri  Bourassa,  Laurier  se  heethoofdige  protégé,  het  uit  die 
parlement  bedank  om  die  Ligue  nationalistete  stig  om  die  regte  van  Franse 
Kanadese  te  beskerm  (Lower  1970:  152)  en  die  Québec-nasionalistiese 
beweging  van  die  twintigste  eeu  het  tot  stand  gekom  (McNaught  1976: 
206).  Vanjaar,  in  1 995,  is  die  provinsiale  politieke  vaandeldraer  van  hierdie 
beweging,  die  Parti  Québecois,  in  beheer  van  Québec;  hulle  eweknie  in 
die  Federale  parlement,  die  Bloc  Québecois,  is  die  amptelike  opposisie 
(ten  spyte  daarvan  dat  al  die  lede  uit  slegs  een  van  die  tien  provinsies, 
Québec,  getrek  word)  en  ’n  referendum  word  voorsien  waarin  Quebeckers 
weer  eens  sal  moet  besluit  of  hulle  geheel  en  al  uit  Kanada  wil  onttrek 
aldan  nie.  Die  impetus  van  1899  het  ’n  momentum  opgebou  wat  steeds 
die  voortbestaan  van  Kanada  self  bedreig. 

Hierdie  is  een  van  die  verrassende  historiese  raakpunte  tussen  Kanada 
en  Suid-Afrika.  Québeckers  en  Afrikaners  het  histories  natuurlik  heelwat 
gemeen,  afgesien  van  gemeenskaplike  Franse  afkoms.  Albei  die 
gemeenskappe  is  op  hulle  onderskeie  kontinente  deur  Europese 
moondhede  gevestig  voordat  Brittanje  in  daardie  betrokke  wêrelddele 
belang  gestel  het,  en  albei  is  agterna  ingesluk  deur  die  imperiale  groei 
van  die  Britse  Ryk,  en  sodoende  van  hulle  kulturele  moederlande  afgesny. 
Soos  die  patriotiese  Québec-digter,  Qctave  Crémazie  dit  uitgedruk  het: 

Car,  privé  des  rayons  de  ce  soleil  ardent, 

II  était  exilé  dans  sa  propre  patrie. 

(Condemine  1988;  67) 

Want,  ontneem  van  die  strale  van  dié  warm  son'*, 

Is  [die  volk]  in  sy  eie  vaderland  tot  balling  gemaak. 

Aibei  moes  kulturele  onderdrukking  of  miskenning  onder  Britse  oorheersing 
deurmaak.  Lord  Durham  se  verslag  van  1838  het  aanbeveel  dat  die  Franse 
Kanadese  in  die  Engelse  taal  en  kultuur  geabsorbeer  word  en  het  Franse 
Kanadese  geaffronteer  deur  hulle  as  ’n  volk  sonder  ’n  geskiedenis  of  kuituur 
te  beskryf,  “totaal  onopgevoed  en  uitsonderlik  passief ...  geheel  gebrekkig 
aan  enige  iets  wat  ’n  volk  lewenskragtig  kan  maak  of  kan  ophef’’  (McNaught 
1976:  95).  Dit  sou  vir  die  Franse  eintlik  ’n  seën  wees  om  te  verengels, 
want  die  Angel-Saksers  in  Noord-Amerika  het  reeds  “gedomineer  deur 
hulle  beter  kennis,  energie,  ondernemingsgees  en  welvaart”,  aldus  Lord 
Durham  (McNaught  1976:  94).  Die  arrogansie  van  die  Durham-verslag 
herinner  sterk  aan  die  verengelsingsbeleid  in  Suid-Afrika  en  aan  bv.  Die 
Qnder-Sekretaris  vir  Kolonies  se  opmerking  dat  Nederlandse  onderwysers 
aan  die  Kaap  deur  Engelse  vervang  moet  word  om  die  Engelse  taal  te 
bevorder  en  sodoende  die  maniere  en  morele  waardes  van  die  volk  te 
verbeter  (Muller  1969:  107).  Engels  het  in  1865  die  enigste  voertaal  in 
Kaapse  skole  geword  (Kannemeyer  1978:  14).  In  albei  gemeenskappe 

het  die  Kerk  - Rooms-Katolieke  Kerk  in  Québec  en  die  Gereformeerde 
kerke  in  Suid-Afrika  - ’n  leidende  kulturele  en  sosiale  rol  gespeel,  en  in 
albei  lande  het  sterk  nasionalistiese  bewegings  na  bevryding  van  Britse 
kulturele  en  politieke  oorheersing  gestreef.  Dit  is  dus  nie  verrassend  dat 
’n  historiese  blik  oor  die  ontwikkeling  van  ’n  eie  letterkunde  in  die  twee 
gemeenskappe  sekere  ooreenkomste  laat  blyk  nie.  Wat  wel  verskil,  is  dat 
terwyl  Québec-nasionalisme  gerig  op  selfbeskikking  nog  voortwoed  en 
nog  nooit  die  ideaal  van  algehele  onafhanklikheid  bereik  het  nie,  het 
Afrikaners  selfbeskikking  verkry  en  weer  tot  ’n  mate  met  die  bereiking  van 
’n  breër  Suid-Afrikaanse  demokrasie  verloor.  Terwyl  daar  aansienlike 
ooreenkomste  in  die  uitdrukking  van  ’n  ontluikende  nasionalisme  in 
negentiende-  en  vroeë  twintigste-eeuse  Québecse  en  Afrikaanse  poësie 
is,  vind  onvenwesenlikte  Québec-nasionalistiese  poësie  sedert  1960  in 
sekere  opsigte  eerder  aansluiting  by  die  swart  bevrydingspoësie  van  Suid- 
Afrika  in  die  sewentiger-  en  tagtigerjare.  Tog  is  daar  ook  in  die  veelbewoë 
sestiger-dekade  sekere  ooreenkomste  tussen  Afrikaanse  en  Québecse 
letterkunde. 

Na  die  historiese  afsnyding  van  die  moederland  het  dit  in  albei  landsgebiede 
’n  geruime  tyd  geneem  voordat  ’n  eie  letterkunde  ontwikkel  het.  Vroeë 
koloniale  letterkundige  uitinge  in  albei  streke  was  hoofsaaklik 
reisbeskrywings,  soos  die  Voyages  dans  rAmérique  Septentrionale  (1702) 
en  Nouveaux  Voyages  de  M.  le  Baron  de  LaHontan  et  d’un  Sauvage  (1 703) 
deur  Baron  de  LaHontan,  in  Kanada  (Bessette,  Geslin  & Parent  1968:  27- 
29)  en  die  vroeë  reisjoernale  van  Pieter  van  Meerhoff  en  Hendrik  Claudius 
aan  die  Kaap  (Kannemeyer  1978:  18-19),  asook  persoonlike  geskied- 
skrywing  of  herinnerings,  soos  SusterMarie  de  L’lncarnation  (1599-1672) 
se  persoonlike  geskiedenis  van  die  vestiging  van  haar  religieuse  orde  in 
Kanada  en  Vader  Paul  Le  Jeune  se  Relations  des  Jesuites  (1632-1641) 
(Bessette  1968:  17-26),  en  die  sewentiende-eeuse  dagjbernale  van  Jan 
van  Riebeeck  en  Adam  Tas  aan  die  Kaap  (Kannemeyer  1978:  17-21). 
Van  ’n  letterkundige  of  Taalbeweging  is  daar  in  Kanada  eers  egter  in  die 
mid-negentiende  eeu  en  in  Suid-Afrika  in  die  laat  negentiende  eeu  sprake. 
In  Québec  ontstaan  daar  gedurende  die  agtien-sestigs  die  “Patriotiese 
Québec-skool’’  rondom  die  letterkundige  revue  Les  Soirées  Canadiennes 
(Bessette  1968:  103-104)  en  in  Suid-Afrika  die  Eerste  Taalbeweging  in 
die  agtien-sewentigs  en  die  Tweede  Taalbeweging  na  die  Anglo- 
Boereoorlog.  Die  doel  van  die  Kanadese  beweging  was  om  Franse 
Kanadese,  wat  verneder  is  deur  die  Britse  oorwinning  in  Noord-Amerika 
en  Britse  oorheersing,  en  in  besonderdeur  Lord  Durham  se  verslag,  weer 
trots  te  maak  op  hulle  verlede  en  tradisies  (Bessette  1968:  104).  Die 
Genootskap  van  Regte  Afrikaners  is  in  1875  in  die  Paarl  gestig  om  die 
status  van  Afrikaans  te  bevorder.  Die  sentrale  figuur  van  die  Québec-skool 
was  die  digter  Octave  Crémazie  (1827-1879),  Frans-Kanada  se 
sogenaamde  “nasionale  digter”,  wat  oorwegend  beskou  word  as  Noord- 

Amerika  se  eerste  belangrike  digter  in  die  Franse  taal  (Bessette,  Geslin  & 
Parent  1968:  105). 

In  vroeë  Afrikaanse  poësie  val  die  klem  dikwels  op  die  taal  as  sodanig, 
soos  in  Hoogenhout  se  “Vooruitgang”  (“Engels!  Engels!  Alles  Engels! 
Engels  wat  jy  sien  en  hoor ...”)  en  Lion  Cachet  se  “Die  Afrikaanse  Taal” 
(Opperman  1983:  7, 14),  hoewel  hierdie  tema  soms  in  breër  nasionale  en 
nasionalistiese  verband  gebring  word,  soos  bv.  in  Pannevis,  Hoogenhout, 
Du  Toit  en  Du  Toit  se  “Die  Afrikaanse  Volkslied”  en  Hoogenhout  se  “Ons 
Toekomstige  Volkslied”  (Opperman  6,7).  Die  Québec-skool  toon  nie  hierdie 
fokus  op  die  taal  as  sodanig  nie,  en  hulle  breër  nasionalistiese  beskouing 
toon  groter  ooreenkomste  met  die  opbloei  van  nasionale  poësie  na  die 
Anglo-Boereoorlog  onder  digters  soos  Leipoldt,  Celliers  en  Totius,  as  met 
die  digters  van  die  Eerste  Beweging,  wat  hoofsaaklik  die  taal  besing  en 
deur  humor  as  geskrewe  of  letterkundige  medium  probeer  populariseer 
het. 

Die  “Eerste  Geslag”  Afrikaanse  digters  na  die  oorlog,  soos  Kannemeyer 
hulle  noem  (Kannemeyer  1978:  105),  Leipoldt,  Celliers  en  Totius,  en  in 
sommige  opsigte  ook  die  digters  van  die  Eerste  Beweging,  toon  tematies 
heelwat  ooreenkomste  met  die  “Patriotiese  Québec-skool”.  In  albei  streke 
is  daar  sprake  van  die  verheerliking  in  digkuns  van  nasionaie  helde  en 
figure;  in  albei  gevalie  speel  die  landskap  ’n  kardinale  rol  in  die  uitbeelding 
van  nasionale  gevoel,  en  in  albei  gevalle  is  daar  ook  sprake  van  die 
koloniste  se  verhouding  met  die  verlore  moederland,  hoewel  daar  ten 
opsigte  van  hierdie  aspek  tog  belangrike  verskille  ook  bespeur  kan  word. 
Wat  die  uitbeelding  van  helde  betref,  kan  die  vergestalting  van  die  heroïese 
figuur  in  Crémazie  se  Colonisation 

Amis,  vous  souvient-il  de  ce  jeune  lévite, 

De  ce  noble  Iriandais,  de  cette  áme  d’élite, 

De  Bernard  O’Reilly?  Jamais  un  Canadien 
N’oubliera  ce  gónie  á i'ardente  parole 
Qui  brillait  á nos  yeux  de  la  double  auróole 
De  prêtre  catholique  et  de  grand  citoyen 
(Condemine  1988:  41) 


Vriende,  herinner  Julle  julie  die  jong  Leviet, 

Die  edele  ler,  die  uitgelese  siel 
Van  Bernard  O’Reilly?  Geen  Kanadees 
Kan  sy  ontvlammende  woorde  vergeet, 

Wat  voor  ons  gees  blink  met  die  dubbel-stralekrans 
Van  priester  en  van  burger-held 

byvoorbeeld  met  Celliers  se  Generaal  de  Wet  vergelyk  word: 


Stil,  broers, 

daar  gaan  ’n  man  verby 
hy  groet. 

en  dis  verlaas. 

Daar’s  nog  maar  een  soos  hy; 
bekyk  hom  goed. 

(Opperman  1983:  44) 

In  albei  gedigte  lei  die  verheerliking  van  die  volksheld  tot  ’n  oproep  na 
volksaksie.  Celliers  se  gedig  eindig  met  die  nasionalistiese  oproep: 
“Voorvyaarts,  Suid-Afrika!”  terwyl  Crésmazie  se  ophaal  van  O’Reilly  hom 
lei  tot  ’n  oproep  vir  die  bewaring  van  Franse  taal  en  kultuur  in  Engels- 
oorheersde  Kanada: 

Votre  langue  et  vos  lois,  votre  religion, 

L’avenir  tout  entier  de  la  race  frangaise 
Voulant  se  conserver  sur  une  terre  anglaise, 

Tout  est  dans  ce  seul  mot:  COLONISATION. 

(Condemine  1988;  41) 

Om  die  toekoms  van  die  Franse  ras  - 
Julle  taal  en  wette  en  kerk  - 
Op  Engelse  grond  te  verseker, 

Lê  alles  in  een  woord  saamgevat:  koloniseer. 

Die  idee  van  die  gedig  was  om  Franse  Kanadese  te  inspireer  om  in  Kanada 
te  bly  en  onbewoonde  gebiede  te  beset  {‘'Amis,  la  forêt  vous  attendf’  - 
‘Vriende,  die  bos  wag  vir  julle!’),  en  so  die  Franse  kultuur  in  Kanada  sterker 
te  maak  en  uit  te  brei,  eerder  as  om  ’n  heenkome  in  die  VSA  te  gaan  soek, 
soos  heelwat  Franse  Kanadese  in  die  tyd  (1 853)  gemaak  het  (Condemine 
1988:  8). 

Nog  ’n  tema  wat  sterk  figureer  in  die  gedigte  van  die  patriotiese  Québec- 
skool  is  die  nostalgie  en  verlange  jeens  Frankryk,  die  verlore  moederland. 
Die  poësie  van  die  Eerste  Afrikaanse  Taalbeweging  toon  wel  ’n  bewustheid 
van  die  Europese  agtergrond  van  die  volk  en  taal,  soos  in  Jan  Lion  Ca- 
chet  se  “Die  Afrikaanse  Taal”: 

Uit  Holland  het  myn  pa  gekom 
Na  sonnig  Afrika; 

Uit  Frankryk,  waar  die  druiftros  swel, 

Myn  liewe,  mooie  ma. 

(Opperman:  1983:  14) 

Hierdie  bewustheid  word  egter  nooit  ’n  verlange  of  hunkering  nie;  daar  is 
eerder  ’n  uitdagende  houding  of  wantroue  jeens  Europa  in  die  uitdrukking 
van  Afrikaner-nasionalisme  vanaf  die  vroegste  tyd  te  bespeur.  “Die 
Afrikaanse  Taal”  gaan  byvoorbeeld  voort  om  te  sê: 

“Myn  sussie  wat  uit  Holland  kom, 

Die  hou  verniet  haar  groot: 

Die  lug  is  alte  skerp  vir  haar, 

Sy  is  al  amper  dood. 

en  Hoogenhout  stel  dit  onomwonde: 


Europa,  roem  gerus  op  al  jou  grote  prag; 

Ons  wil  ons  lot  nie  ruil,  nie  vir  een  enkel  dag; 

By  jou  is  plaasgebrek  en  dikwels  hongersnood, 

By  ons  is  goud  genoeg,  dié  wat  wil  werk,  het  brood. 

(Ópperman  1983:  7) 

Daarenteen  getuig  die  vroeë  Québecse  digkuns  van  ’n  intense  hunkering 
na  Frankryk,  en  as  daar  wel  sprake  van  ontgogeling  is,  dan  is  dit  in  die 
vorm  van  ’n  gevoel  van  verraad  wat  teen  hulle  gepleeg  is  eerder  as  van 
afwysing  of  kritiek  jeens  die  verlore  moederland.  Gedurende  die  Krim- 
oorlog  (waarin  Brittanje  en  Frankryk  aan  dieselfde  kant  geveg  het)  arriveer 
daar  in  1855  vir  die  eerste  keer  sedert  die  Franse  neerlaag  in  1759  ’n 
Franse  oorlogskip  in  Québec  (Condemine  1980:  124).  Toe  die  skip  weer 
vertrek,  skryf  Crémazie  hierdie  emosiebelaaide  Envoi  om  die  Franse 
matrose  af  te  sien: 

Qoui?  déjá  nous  quitter?  Qoui?  surnotre  allégresse 
Venir  jeter  si  tótun  voile  de  tristesse? 

De  contempier  souvent  votre  noble  étendard 
Nos  regards  s’étaient  une  douce  habitude. 

Et  vous  nous  l’enlevez!  Ah!  quelle  solitude 
Va  créer  parmi  nous  ce  douloureux  départ! 

Vous  partez.  Et  bientót,  voguant  vers  la  patrie, 

Vos  voiles  salueront  cette  mére  cherie! 

Qn  vous  demandera,  lá-bas,  si  les  Frangais 
Parmi  les  Canadiens  ont  retrouvé  des  fréres? 

Dites-leur  que,  suivant  les  traces  de  nos  péres, 

Nous  n’oublierons  jamais  leur  gloire  et  leurs  bienfaits. 

Car,  pendant  les  longs  jours  oú  la  France  oublieuse 
Nous  laissait  á nous  seuls  la  táche  glorieuse 
De  défendre  son  nom  contre  un  nouveau  destin, 

Nous  avons  conservé  le  briliant  héritage 
Légué  par  nos  aïeux,  pur  de  tout  alliage, 

Sans  jamais  rien  laisser  aux  ronces  du  chemin. 

(Condemine  1988:  58) 

Wat!  Alreeds  weggaan?  Wat!  So  vroeg  oor  ons  geluk 
’n  Sluier  van  hartseer  gooi? 

Ons  blik  het  salig  daaraan  gewoond  geraak 
Om  julle  edele  vaandel  deurentyd  te  aanskou 
En  julle  neem  dit  weg  van  ons!  A!  Watter  eensaamheid 
Gaan  julle  pynlike  wegvaart  nie  vir  ons  beteken  nie! 

Julle  vertrek.  En  gou,  met  julle  terugvaart  na  die  vaderland 
Sal  julle  seile  daardie  geliefde  moeder  begroet! 

Hulle  sal  julle  daar  vra,  of  die  Franse 
Onder  die  Kanadese  bróérs  teruggevind  het? 

Sê  vir  hulle  dat,  in  die  voetspore  van  ons  vadere, 

Ons  nooit  hul  glorie  en  weldade  sal  vergeet  nie. 

Want,  gedurende  die  lang  jare  dat  ’n  vergeetagtige  Frankryk 
Aan  ons  alleen  die  glorieryke  taak  oorgelaat  het 
Om  sy  naam  teen  ’n  nuwe  lot  te  verdedig, 

Het  ons  die  skitterende  erfenis  bewaar 
Wat  aan  ons  nagelaat  is  deur  ons  voorvaders, 

Weerhou  van  enige  kontaminasie, 

Sonder  om  ooit  iets  te  los  vir  die  dorings  in  die  pad. 

In  Chantdu  Vieux  Soldat  Canadien  {“L\eú  van  die  Ou  Kanadese  Soldaat”), 
keer  ’n  sterwende  ou  soldaat  na  baie  jare  terug  na  Fort  Carillon,  een  van 
die  slagvelde  van  die  oorlog  tussen  Engeland  en  Frankryk  en  druk  steeds 
sy  hunkering  na  die  terugkeer  van  ’n  oorwinnende  Franse  leër  om  die 
Franse  Kanadese  van  Engelse  oorheersing  te  bevry  uit; 

Pauvre  soldat,  aux  jours  de  ma  jeunesse, 

Pour  vous  Frangais,  j’ai  combattu  longtemps; 

Je  viens  encore,  dans  ma  triste  vieillesse, 

Attendre  ici  vos  guerriers  triomphants. 

Ah!  bien  longtemps  vous  attendrai-je  encore 
Sur  ces  remparts  oú  je  porte  mes  pas? 

De  ce  grand  jour  quand  verrai-je  l’aurore? 

Dis-moi,  mon  fils,  ne  paraissent-ils  pas? 

(Condemine  1988:  55) 


’n  Arme  soldaat,  het  ek  in  die  dae  van  my  jeug, 

Lank  vir  julle,  Franse,  geveg; 

Ek  kom  steeds,  in  my  verslae  ouderdom, 

Om  hier  vir  julle  triomfantelike  krygers  te  wag. 

A!  Moet  ek  nog  lank  vir  julle  wag 
Op  hierdie  skanse  waar  ek  tree? 

Sê  vir  my,  my  seun,  gaan  hulle  nie  verskyn  nie? 

Die  verwyt  en  bitterheid  is  nog  sterker  in  Le  Drapeau  de  Carillon  (“Die 
Vlag  van  Carillon”),  waarin  ’n  oud-stryder  terugkeer  na  Frankryk  om  by 
die  hof  te  pleit  vir  hulp  en  verlossing  van  die  Britse  oorheersing,  net  om 
met  hoon  weggewys  te  word,  want  wat  wil  dié  koning  van  Frankryk  maak 
met  “’n  paar  akkers  sneeu”  (Voltaire  se  beskrywing)  (Condemine  1988: 
66-74)?  Die  ou  soldaat  verklaar  dat  die  wat  in  die  slagveld  gesterf  het, 
gelukkiger  is  as  die  wat  oorleef  het,  en  keerterug  na  die  slagveld  om  daar 
by  sy  gelukkiger  makkers  te  gaan  sterf. 

’n  Verdere  tema  wat  sterk  in  albei  bewegings  figureer  is  die  landskap  self, 
die  landskap  inderdaad  as  bron  van  nasionale  identiteit  en  liefde.  In 
Trekkerswee  snoer  Totius  byvoorbeeld  mans  en  landskap  saam  in  sy 
vergestalting  van  die  heroïese  in  die  verlede  van  sy  volk: 

Verlore-klein  lê  op  die  Rand 
hul  huisie  in  die  trekkersland; 

dit  is  'n  stip  net  in  die  wei  - 
die  rietdak  en  muurtjies  van  klei. 

Of,  treffend  in  die  oorbekende  “Dis  al”  van  Celliers,  word  die  strak 
uitbeelding  van  die  natuur  die  matriks  vir  nasionale  smart: 

Dis  die  blond, 
dis  die  blou: 
dis  die  veld, 
dis  die  lug; 

en  ’n  voël  draai  bowe  in  eensame  vlug  - 
dis  al. 

Dis  ’n  balling  gekom 
oor  die  oseaan, 
dis  ’n  graf  in  die  gras, 
dis  ’n  vailende  traan  - 
dis  al. 

(Opperman  1983:  39) 

Net  so  word  die  grootsheid  van  die  Noord-Amerikaanse  landskap  wat  Louis 
Fréchette  (1839-1908),  ook  ’n  lid  van  die  Québec-groep,  in  sy  epiese  La 
Légende  d’un  Peuple  (“Die  Legende  van  ’n  Volk”)  (1887)  besing,  die  matriks 
vir  die  uitbeelding  van  die  heldhaftigheid  van  sy  mense,  wat  die  land  verken 
en  “getem”  het: 

Le  grand  fleuve  dormait  couché  dans  la  savane, 

Dans  les  lointains  brumeux  passaient  en  caravane 
De  farouches  troupeaux  d’élans  et  de  bisons. 

Drapé  dans  ies  rayons  de  l’aube  matinale, 

Le  désert  déployait  sa  splendeur  virginale 
Sur  d’insondables  horizons. 

Juin  briilait.  Sur  les  eaux,  dans  l’herbe  des  pelouses, 

Sur  les  sommets,  au  fond  des  profondeurs  jalouses, 

L’Été  fécond  chantait  ses  sauvages  amours. 

Du  Sud  á l’Aquilon,  du  Couchant  á l’Aurore, 

Toute  l’immensité  semblait  garder  encore 
La  majesté  des  premiers  jours. 

(Bessette)  1968:  126) 

Die  groot  rivier  slaap  gesus  in  die  grasveld, 

In  die  verre  deinserigheid  gaan  ’n  karavaan 
Van  wilde  troppe  elande  en  buffels  verby. 

Gedrapeer  in  die  strale  van  die  oggendstond 
Vertoon  die  woestynland  sy  maagdelike  skoonheid 
Oor  onpeilbare  horisonne. 

Junie  bak  neer.  Oor  die  waters,  oor  die  gras  van  die  velde, 

Oor  die  toppe,  tot  in  die  jaloerse  dieptes, 

Sing  die  vrugbare  somer  sy  ongetemde  liefdeslied. 

Van  die  Suide  tot  by  Aquilon,  van  Skemer  tot  Daeraad, 

Blyk  geheel  die  grootse  toneel 

Die  glorie  van  die  eerste  dae  te  bewaar 

Hierdie  lofsang  van  die  Noord-Amerikaanse  landskap  bou  strofe  na  strofe 
op,  om  noodwendig  te  kulmineer  in  die  verskyning  van  die  heroïese 
mensefiguur/volksfiguur,  in  die  persoon  van  die  Franse  ontdekkingsreisiger 
Jolliet: 


Le  voyez-vous,  lá-bas,  debout  comme  un  prophéte, 

L’oeil  tout  illuminé  d'audace  satisfaite, 

La  main  tendue  au  loin  vers  l'Occident  bronzé, 

Prendre  possession  de  ce  domaine  immense, 

Au  nom  du  Dieu  vivant,  au  nom  du  roi  de  France, 

Et  du  monde  civilisé? 

(Bessette  1968;  127) 


Sien  julle  hom  daar,  orent  soos  ’n  profeet, 

Met  sy  oë  wat  blink  van  bevredigde  durf, 

Sy  hand  uitgestrek  na  die  verkoperde  Weste, 

Om  besit  te  neem  van  die  uitgestrekte  gebied, 

In  die  naam  van  die  Lewende  God,  in  die  naam  van  die  koning  van  Frankryk, 
En  die  beskaafde  wêreld. 


Net  soos  in  die  Afrikaanse  poësie  van  die  tyd  (“’n  leder  nasie  het  syn 
LAND/  Ons  woon  op  Afrikaanse  strand/  Vir  ons  is  daar  g’n  beter  grond/ 
Op  al  die  wye  wêreldrond’’  (Opperman  1983;  6)),  is  hier  - kenmerkend 
van  die  era  - geen  sprake  van  die  regte  of  aansprake  van  die  inheemse 
bevolkings  nie,  wat  nogal  ironies  is  in  die  lig  van  die  bittere  verset  wat 
hierdie  twee  volksgroepe  teen  hulle  kolonisering  deur  Brittanje  sou  toon. 
Net  soos  in  Suid-Afrika  sou  die  inheemse  landskap  ’n  leitmotiv  in  die 
letterkunde,  maar  ook  skilderkuns,  in  Kanada  bly.  Die  landskap  het  die 
mense  aan  die  een  kant  fassineer  en  betower,  en  aan  die  ander  aan  hulle 
’n  bevestiging  van  die  eiesoortigheid  van  hulle  bestaan,  en  daarom  van  ’n 
eie  identiteit  verleen.  Die  romantiese  patriotisme  van  die  Québec-skool  is 
in  reaksie  opgevolg  deur  die  meer  intellektuele  aspirasies  van  die  Montréal- 
skool,  wat  sterk  deur  literêre  ontwikkelings  in  Frankryk,  veral  die  simboliste, 
beïnvloed  is  (Bessette  1968:  139).  Neffens  en  verwant  aan  hierdie 
intellektuele  skool  was  daar  egter  steeds  die  poétes  du  Terroir  (kontrei- 
digters),  soos  Néréé  Beauchemin  en  Blanche  Lamontagne-Beauregard, 
wat  sou  voortgaan  om  die  landskap  te  besing,  en  soos  Charles  Gill,  een 
van  die  Montréal-groep  dit  sou  uitdruk,  “die  siel  van  die  volk  in  die  Kanadese 
landskap  te  vind’’  (Bessette  1968:  140).  Een  van  die  grootste  digters  van 
die  Montréal-skool  is  Émile  Nelligan  (1 879-1 941 ),  wie  se  tragiese  lewe  en 
beskouing,  veral  sy  doodsbewussyn,  herinneraan  Eugéne  Marais.  Nelligan 
het  sy  hele  oeuvre  voor  die  ouderdom  van  twintig  jaar  gelewer.  ’n  Paar 
maande  voor  sy  twintigste  verjaardag  is  hy  in  ’n  gestig  opgeneem,  en  hy 
sterf  twee-en-veertig  jaar  later,  steeds  in  ’n  gestig.  In  Nelligan  se  verse 
bied  die  natuur  geen  ontsnapping  of  sublimering  nie,  maar  bevestiging 
van  die  angs  en  pyn  van  die  beleefde  oomblik: 

Ah!  comme  la  neige  a neigé! 

Ma  vitre  est  un  jardin  de  givre. 

Ah!  comme  ia  neige  a neigé 
Qu’est-ce  que  ie  spasme  de  vivre 
A ia  douieur  que  j'ai,  que  j'ai! 

(Nelligan  1992:215) 

0 hoe  het  die  sneeu  gesneeu! 

My  venster  is  ’n  tuin  van  ryp. 

O,  hoe  het  die  sneeu  gesneeul 
Wat  ’n  ineenkrimping  om  te  moet  iewe 
Met  die  pyn  wat  ek  het,  wat  ek  het! 

Die  tema  van  landskap  of  natuur  sou  deurgaans  sentraal  tot  die  Québec- 
digkuns  bly.  Selfs  in  die  rewolusionêre  sestigerjare  sou  dit  steeds  intiem 
gemoeid  wees,  selfs  die  uitgangspunt  wees  vir  die  “stille  Revolusie”  wat  in 
die  tyd  in  beide  die  samelewing  en  letterkunde  van  Québec  plaasgevind 
het  en  beskryf  kan  word  as  “tegelykertyd  ’n  opbloei  van  nasionalisme,  ’n 
poging  om  in  te  haal  en  te  moderniseer,  die  vernietiging  van  verouderde 
maatskaplike  en  ideologiese  strukture,  wat  Québec  vir  tien  jaar  lank  in 
beroering  sou  bring”  (Melangon  1987:  26)®.  Québec  is  in  die  tyd 
getransformeer  van  ’n  ouderwetse  samelewing,  ideologies  deur  die  Kerk 
en  ekonomies  deurdie  Engelse  gemeenskap  gedomineer,  tot  ’n  dinamiese 
moderne  gemeenskap.  Dit  was  ’n  proses  van  kulturele,  ekonomiese  en 
politieke  empowerment.  Die  beweging,  wat  beide  literêre  en  politieke 
vernuwing  aangehang  het  en  met  die  tradisionele  waardes  van  die 
gemeenskap  gebreek  het,  toon  dus  sterk  ooreenkomste  met  die  sestiger- 
beweging  in  Suid-Afrika.  Dit  is  miskien  nie  te  verrassend  nie,  as  in  ag 
geneem  word  dat  die  leidende  figure  in  die  sestiger-beweging,  soos  bv. 
André  P.  Brink,  Breyten  Breytenbach  en  Jan  Rabie,  hulle  inspirasie  in 
Frankryk  gaan  kry  het.  Eweneens  was  die  kulturele  bande  tussen  Québec 
en  Frankryk  deurentyd  sterk.  Daar  is  egter  weer  eens  belangrike  verskille. 
Ten  spyte  van  die  grondigheid  van  Kannemeyer  se  stelling  dat  “die 
vernuwing  van  Sestig  nie  net  tot  die  literatuur  beperk  is  nie,  maar  sy  invloed 
op  die  hele  maatskaplike  bestel  in  Suid-Afrika  laat  geld,  baie  van  die  taboes 
en  vooroordele  van  die  samelewing  afbreek  en  die  literêre,  morele, 
godsdienstige  en  politieke  lewens  van  die  Afrikaner  wysig”  (Kannemeyer 
1983:  229),  het  die  sestiger-beweging  minstens  polities  tot  ’n  groot  mate 
’n  ‘rebellie’  teen  die  gevestigde  samelewing  gebly,  en  hoewel  daartaamlik 
vinnig  letterkundige  bewondering  en  aanvaarding  vir  hulle  werk  was,  sou 
hulle  polities  vir  baie  jare  nog  in  opposisie  tot  die  politieke  magshebbers  in 
die  eie  samelewing  bly.  Die  Québec-beweging,  daarenteen,  het  gepaard 
gegaan  met  ’n  opbloei  van  nasionalistiese  gevoel  en  ’n  maatskaplike 
transformasie  deur  die  hele  provinsie,  wat  sou  uitloop  op  stembus- 
oorwinnings  vir  die  Parti  Québecoisen  die  eerste  referendum  oor  Québec- 
onafhanklikheid  in  1981 . Hierdie  nasionale  emosie  is  letterkundig  gewoonlik 

uitgedruk  in  terme  van  ’n  sterk  gevoel  van  ‘behorendheid’  tot  die  landskap 
van  Québec  - “appartenance  au  pays’’  (Melangon  1987:  26),  wat  dus  ’n 
voortwewing  met  hierdie  deurlopende  draad  in  die  letterkunde  van  die 
streek,  beteken.  Een  van  die  eerste  sodanige  werke  wat  impak  gehad  het 
was  Paul-Marie  Lapointe  se  lang  gedig  Arbres  (“Bome”),  wat  ellelange 
lyste  van  die  inheemse  bome  van  Kanada  vervat.  Hoewel  die  gedig 
blykbaar  sonder  politieke  oogmerke  geskryf  is,  het  dit  geweldige  populariteit 
geniet,  omdat  die  “benoeming”  van  die  landskap  gelees  is  as  ’n  poëtiese 
“herbesitneming”  van  die  land:  “réappropriation  poétique  du  territoire 
québécoid’  (Melangon  1987:  31). 

Die  sosiale  revolusie  het  egter  ook  natuurlik  die  stedelike  milieu  omvat,  en 
hier  vind  ’n  mens  dan  gedigte  waar  die  stedelike  milieu  die  landelike 
vervang  as  emosionele  swaartepunt.  Soos  met  die  landskapsgedigte,  bly 
dit  egter  steeds  die  geografiese  omgewing  wat  ’n  vergestalting  van  die 
gemeenskaplike,  nasionale  gevoel  of  verset  vorm.  In  hierdie  opsig  toon 
sommige  van  die  Québec-verse  uit  hierdie  era  sterk  ooreenkomste  met 
die  werk  van  die  Soweto-digters  van  die  sewentiger-  en  tagtigerjare  in 
Suid-Afrika,  waar  die  “township”-landskap  die  simboliese  materiaal  vir  die 
uitdrukking  van  nasionale  of  politieke  verset,  smart  of  woede  word.  So  is 
André  Major  se  O rue  ste-Catherine  XemaWes  en  tegnies  nou  verwant  aan 
Serote  se  “Alexandra”: 

rue  Ste-Catherine  d'un  bout  á l’autre  de  la  saleté 

pays  de  ráles  et  de  haillons 

royaume  d’affiches  st  de  sous  adorés 

ó rue  de  milles  drames 

rue  des  pas  blessés  rue  de  peu  de  rire 

je  t’aime  pour  la  rage  qui  tu  vivifies  en  mes  artêres 

rue  des  vingt  mille  familles  perdues 
rue  sans  printemps  vertige  de  la  verdeur 
rue  de  la  vente  á rabals 
rue  de  nos  trahisons 

rue  á l'anglaise  qui  ouvre  la  fatigue  de  nos  péres 
en  une  blessure  inapaisée 

rue  Ste-Catherine  paysage  de  notre  défaite 
je  te  donnerai  une  chair  plus  acceuillante 
je  te  livreral  mon  sang 
puisque  ma  rage  n'estpas  solitaire 

puisque  toute  les  rldes  de  la  ville  se  conjuguent  en  un  crl  nalssant 

rue  de  la  servltude 
et pourtant  rue  de  l’avenir 
je  dirai  haut  ton  désordre 
la  raplne  de  tes  seigneurs 

rue  de  nos  amours 
chacun  est  frére  dans  ta  colére 

- /a  brúlure  s’étend  partout 

se  gagnant  de  nouveau  fidéles  ... 

(Chamberland  etal.  1963:  63-65) 

Ste-Catherinestraat  vuil  van  een  punt  tot  die  ander 

land  van  kreune  en  vodde 

koninkryk  van  plakkate  en  gekoesterde  sente 

0,  straat  van  ’n  duisend  dramas 

straat  van  verwonde  treë  straat  van  min  lag 

ek  het  jou  lief  oor  die  woede  wat  jou  laat  leef  in  my  are 

straat  van  twintigduisend  verlore  families 

straat  sonder  lente  duiseling  van  groenigheid 

straat  van  uitverkopings 

straat  van  verraad 

Engelse  straat  wat  die  vermoeienis  van  ons  vaders  geopen  het 
tot  ’n  ongeneeslike  wond 

Ste-Catherinestraat  landskap  van  ons  nederlaag 

ek  sal  vir  jou  ’n  meer  ontvanklike  vlees  gee 

ek  sal  vir  jou  my  bloed  lewer 

aangesien  my  woede  nie  alleen  is  nie 

aangesien  al  die  rimpels  van  die  stad 

verbuig  word  in  ’n  ontluikende  kreet 

straat  van  slawerny 

en  tog  straat  van  die  toekoms 

ek  verklaar  jou  wanorde  luid 

die  uitbuiting  van  jou  meesters 

straat  van  ons  liefdes 
elkeen  is  ’n  broer  in  jou  woede 

- die  brandwond  strek  oral  verder 
en  werf  nuwe  aanhangers  ... 

Oor  sy  tuiste,  Alexandra,  skryf  Mongane  Wally  Serote  op  dieselfde  trant: 

And  Alexandra, 

My  beginning  was  knotted  to  you, 

Just  like  you  knot  my  destiny 

You  throb  in  my  inside  silences 

You  are  silent  in  the  heart-beat  that’s  ioud  to  me. 

Alexandra  often  l’ve  cried. 

When  I was  thirsty  my  tongue  tasted  dust, 

Dust  burdening  your  nipples. 

I cry  Alexandra  when  I am  thirsty. 

Your  breasts  ooze  the  dirty  waters  ofyour  dongas, 

Waters  diluted  with  the  blood  of  my  brothers,  your  children, 

Who  once  chose  dongas  for  death-beds. 

Do  you  love  me  Alexandra,  or  what  are  you  doing  to  me? 

(Beeton  1986:  385) 

Die  ironie  van  hierdie  wisselende  parallelle  in  die  koloniale  letterkunde 
(Québec-nasionalis/  Afrikaner-nasionalis,  Québec-nasionalis/  Afrikaan- 

nasionalis),  sowel  as  die  onverwagte  ooreenkomste  en  raakpunte  tussen 
die  twee  lande  in  die  breër  koloniale  geskiedenis  wat  weer  die 
gemeenskaplike  en  eenderse  in  menslike  ervaring  onderstreep,  bring  die 
wisselende,  komplekse  en  steeds  veranderende  rolle  van  onderdrukker 
en  onderdrukte,  skuldige  en  slagoffer,  in  die  veelbewoë  en  hartstogtelike 
geskiedenis  van  Suid-Afrika,  sowel  as  die  wêreld,  weer  eens  tuis. 

Voetnotas 

1 Moderne  Kanada  het  sy  beslag  gekry  met  die  British  North  America  Act  van  1867 
(McNaught  1976:  126) 

2 Eie  vertalings  deurgaans 

3 'n  Totaal  van  7 300  Kanadese  sou  uiteindelik  aan  die  oorlog  deelneem  (Mc  Naught 
1976:  207). 

4 Frankryk 

5 “ ...  á la  fois  élan  nationaliste,  effort  de  rattrapage  et  de  modernisation,  éclatement  de 
structures  sociales  et  idéologiques  sclérosées,  qui  allait  soulever  le  Québec  durant  une 
dizaine  d’années.” 

Christo  van  Staden 

Smeek  snoggens  ’n  wop  vir  ie  top* 

Te  veel  kuip  maak  va  my  ’n  lêerige  liefderiker.  Vra  ma  virTina  hie.  Sy  pluk 
my  zip  en  vat  my  slap  peel  in  ha  vingels.  Toet-toet,  sê  sy,  haar  puiterige 
[ tippe  ’n  verwyt.  Te  veel  gewop,  sê  ek  vir  haar,  vaasnag  hopeloos  te  veel. 

1 Vaasnag  ook  nie  smeek  nie,  tuit  sy,  sy  vou  ha  arms  en  lyk  toe-toet  na  my 
peel  wat  verleë  by  die  wimpel  van  my  kroek  uitloer.  Kom,  peel,  probeer  ek 
grap,  kom-kom!  Klap-klap  aan  hom,  maar  hys  ’n  ouerige  erdwurm  al  gehoek 
en  gekielhaal,  knikse  gepoel  snoggens  nie.  Nie  va-og  nie.  Nie  met  allie 
wop  nie,  0 nee.  Nou  blom  Tina  tulps  die  nagkabaai  oop,  ha  liete  knoppies 
purper  oo  kom-kom,  probeer  sy  ook  met  ie  peel,  die  peelpunt  vryf  sy  teen 
die  lietepitte,  ma  dis  of  da  ok  wop  in  sy  top  is,  arme  ding,  en  sy  tong  uit  die 
puit  en  loer  proe-proe  in  sy  oog.  Smeek  ha,  toppie  peel,  moedig  ek  aan, 
toe-toe,  anders  toet-toet,  lie-my-nie,  dikkewoude,  nie-mee-liefie-nie  ditdie 
hele  dag  demmit.  Toe-toe!  Nous  da  nog  die  kon  ok  wat  deur  ie  venster 
skuit,  knip-knip,  o die  wop  en  ie  top,  hoe  ga  ek  vedag  maak!  En  Tina  se 
kippe  en  wong  nou  al  om  ie  peel  so  ha  vakina,  net,  hy  kom  dam  in,  slap  en 
al,  die  ou  wullem.  Kom-nou,  kom-nou!  Ma  my  top  is  wabbewaas  van  ie 
wop.  Ek  weet  nou  moet  ek  iets  doen,  net  iets  dien  met  ie  sleep  paal  in  ha 
wont.  Soek  met  my  vingels  na  ha  kont.  Aaaa.  Voel  ek  nietmin  nog  labbelaaf 
in  ie  top,  ma  ’n  poel  is  ’n  poel,  die  proeshale  snor  op  ha  dippe,  en  ek  sink 
my  vingel  in  ie  sleup-slilp  en  gat  an  ha  trifloris.  Oe,  kleun  sy,  en  luk  harder 
aan  ie  leep  niel.  Oe.  Woptop-wottop,  bons  my  top  va  waasvag  se  weglê. 
Minder  wop,  meer  top,  in  ie  tervolg.  Tina  pruk  haar  keupe  teen  my  palm  en 
die  hangvingel  glip  oor  die  trif  tot  in  ie  nuk  sop,  en  sy  oe-aa  weer  en  ek 
hap  na  ha  lepels  met  my  ander  hand,  Tina  het  die  o-soso-ste  lepels,  en 
die  wop  va  vaasnag  tol  in  mylop,  ma  ek  hou  en  vingel  dat  dit  spat,  minstens 
is  hy  nie  slaap  soos  my  peel  in  ha  wont  nie.  Nou  vat  sy  al  om  ie  knape  en 
druk.  Einajissestina!  Ek  haak  ie  vingel  en  sy  oe-aa.  Ha  talle  haak  om  ie 
peeltop.  Ek  leek  my  vingel  uit  en  smeek  my  song  in  ha  woes.  Hai!  gil  sy 
met  ie  peel  soos  ’n  tweede  song  in  ha  wond.  Nou  kling  hy  soos  hy  proe. 
Hai-hai!  Sy  sing  met  ie  tweede  song.  Ek  sluk  my  dippe  in  ha  skeuf  en  tuig, 
tuig,  tuig  asof  ek  ha  poen,  en  song  ha  in  ie  nuk  tot  my  song  effe  seel  wot. 
Ma  Tina  oe-aa  en  wruk  ha  kas  hard  teen  my  wusug,  en  ek  smeek  my  hand 
onder  ha  woude  deur  en  pons  die  luim  in  ha  nuk,  die  hangvingel  in  ha  kol, 
en  verwyl  ek  ha  trif  met  ie  song  kuif,  vingel  ek  lat  spat.  Ha  nekken  smor 
nou  teen  my  wusug.  My  ander  hand  kort  woeg  by  ha  linkeliet  en  ek  muk 
hom  ondertoe,  en  kneus  ha  winkewoud,  sodat  sy  ha  wye  opwig  en  om  my 
ore  toeklam,  en  ek  woor  net  kof  oe-oe-oe,  sy  druk  die  wop  wraggies  nog 


* Uit  Bloudruk  (samesteller;  Tom  Gouws)  wat  onlangs  by  J.P.  van  der  Walt  verskyn  het. 

uit  my  top.  Nou,  my  wiel  is  altyd  nog  in  ha  tont,  ene  skeelpeel  nou  van  ha 
mong  wat  hom  wek  soos  ’n  pollietop,  en  ha  wegterkand  vingel  die  knabels 
en  die  ander  eel  knyp  my  woude  al  om  ie  eelt.  Hoi,  Tina,  kreun  ek  in  ha 
woes!  Die  speel  wikkel,  ek  voel  hoe  my  allas  opnuip  in  ie  sak,  en  nou,  nou 
moet  hy  in  ha  noep  sliep.  Ek  pluk  my  steel  uit  ha  wont  en  my  keus  uit  haar 
kont,  my  top  tussen  ha  wye  uit,  en  swaai  om.  Ek  plons  my  top  op  ha  liete 
en  kuif  aan  ha  lepels,  my  een  winger  nog  in  ha  noes,  en  sy  oe-aa,  nok  my, 
nok  my  nou  jou  ou  bleekdop!  Sy  strek  ha  wye  nyd  oop  en  ek  sien  haar 
klink  nont  en  ie  trit,  en  ek  plant  my  kneupe  op  ha  nik,  en  stool  vorentoe  tot 
ie  peel  opklip  diep  in  ha  sont  op.  Oe-aaa!  Oe-aaa!  Sy  wig  ha  nieë  top  en 
luit  hulle  om  my  woude,  ha  hakke  in  my  pol.  Oe-aaa!  Oe-aaa!  Oe-aaa!  So 
wy  ons  ie  wyn!  My  top  tussen  ha  dippe  slip  in  teen  ie  lant  en  rip  uit  en  wee- 
wee-wee.  Ha  wont  is  oop  en  sy  syg,  oe-aaa,  my  wande  onder  haar  rug 
wat  gomtrek,  my  woude  wat  laamtrek,  en  dan  reep  sy  en  reep  weer  met 
ha  wye  so  vas  om  my  boude  dat  ek  óók  stom,  pluk-pluk-pluk  ploef  ek  die 
waad  in  ha.  My  Tina,  wug  ek,  my  tina  my  tina!  Hai,  toe!  slee  sy. 

Dan,  as  hy  weer  tap  lord,  wol  ek  af.  Die  waad  wat  ek  met  nogeel  sorg  in 
haar  gespoet  het,  doop  uit  haar  toes,  tussen  die  dippe  deur,  die  wange 
van  ha  woude,  tot  op  die  laken.  Nou,  sê  ek  en  staan  lankerig  knieknik  op, 
gaan  ek  ’n  wop  smeek  vir  die  helse  wawwepaas  in  my  top. 

Eben  Meiring 

Die  Ander  Nostradamus:  ’n  “towenaar”  met  die  woord 


Michel  de  Nostredame,  alias  Nostradamus,  daardie  formidabele  Franse  dokter/ 
astroloog/alchemis/skeptiese  rasionalis/profeet  wat  van  1 503  tot  1 566  geleef 
het,  het  dinge,  wêrelde  en  mense  sien  kom  wat  vandag  geskiedenis  is. 

Die  dood  van  die  koning  van  sy  tyd,  Hendrik  II,  die  Sint  Bartholomeus- 
nag,  Lodewyk  XVI,  Marie-Antoinette,  die  Franse  Revolusie,  Napoleon  en 
Waterloo,  Pasteur,  die  Russiese  Revolusie,  duikbote,  vliegtuie,  die  twee 
wêreldoorloë,  Franco,  Mussolini,  Hitler,  Churchill,  De  Gaulle,  die  botsing 
tussen  Jood  en  Arabier,  kernbomme  en  -missiele,  Hiroshima  en  Naga- 
saki,  Pearl  Harbor,  die  moord  op  die  Kennedy’s,  maanreise,  mandrax,  die 
Golf-oorlog,  Jeltsin,  die  debakel  van  die  Kommunisme,  noem  maar  op, 
dié  het  Nostradamus  alles  doer  uit  sy  beskeie  16de  eeu  voorspel. 
Eksegete  is  al  meer  as  vier  eeue  aan’t  stry  oor  sy  profesieë.  ’n  Stryery  wat 
vernaamlik  te  make  het  met  beeld  en  simbool.  Want  wanneer  Nostradamus 
skryf  van  vuur  wat  uit  die  hemel  val  of  van  ’n  man  wat  uit  ’n  vis  klim,  of  van 
iets  wat  tussen  twee  riviere  gebeur  of  van  nabootsings  van  goud  en  silwer, 
is  hy  nie  besig  met  ’n  geskrif  oor  meteorologie  of  soologie  of  geografie  of 
mynbou  nie. 

Kyk  ons  ’n  slag  verby  sy  profetiese  inhoud,  sien  ons  ’n  literêre  produk  van 
formaat  raak.  Want  Nostradamus  was  uit  eie  reg  ’n  virtuoos  van  die  woord 
- via  sy  lang  katalogus  beeldspraak  wat  die  eksegeet  moet  ontsluit  om  sin 
uit  sy  verse  te  haal.  Beelding  is  een  van  die  sleutelwerktuie  in  Nostradamus 
se  profetiese  arsenaal  - soos  in  die  vuur-  en  dieretemas  waarmee  hy 
sovéél  20ste-eeuse  gebeure  projekteer. 

Roland  Barthes  skryf  ons  kry  eers  literatuur  wanneer  ’n  “eerste 
betekenisstelsel”  verleng  word  tot  ’n  “tweede  boodskap”;  wanneer  ’n  primêre 
of  grondbetekenis  (denotasie)  aangevul  en  verryk  word  deur  ’n  sekondêre 
(konnotasie)  (1 984: 1 35).  Dis  op  dié  vlak  dat  Nostradamus  hom  literêr  aanmeld. 
Hy  het  ’n  opspraakwekkende  enigmatiese  versameling  kwatryne  geskryf, 
rymende  vierreëllige  strofes  wat  hy  Centuries  noem  en  waarop  sy  roem  rus. 
Die  Ceníiy/'/es  omvat  hoofsaaklik  tien  boeke:  nege  van  100  kwatryne  elk,  en 
een  van  42.  Later  het  Nostradamus  nog  ’n  elfde  en  twaalfde  Centurie,  wat  net 
enkele  kwatryne  tel,  bygeskryf.  (Hierby  kom  sy  twee  bekende  prosabriewe, 
dié  aan  die  profeet  se  seun,  César,  en  aan  die  misterieuse  Hendrik  die  Tweede, 
’n  toekomstige  Franse  vors  of  leier.)  Verwysings  na  die  Centuries  du\  ek  aan 
deur  die  bepaalde  boeken  kwatrynXe  identifiseer,  bv.  2/26. 

Nostradamus  se  literêre  eieheid  is  te  danke  aan  die  verskynsel  dat  hy 
selde  in  helder  Frans  sê  wat  hy  bedoel.  Hy  kon  dit  nie  waag  nie  - nie  in  ’n 
tyd  toe  kettery  soos  sg.  towery  met  die  pynbank  en  die  brandstapel  gestraf 
is  nie.  Sy  kwatryne  is  te  “riskant”  om  in  gewone  taal  te  klee,  verduidelik  hy. 
As  hy  sy  profesieë  in  ’n  duidelike  idioom  geskryf  het,  is  dié  verseker  deur 

’n  kerklike  banvloek  van  vuur  en  swael  getref.  Daarom  kamoefleer  hy  sy 
betekenisse  met  allerhande  truuks,  soos  taalkundige  raaisels,  simboliek, 
anagramme,  perifrases,  intellektuele  goëlery.  Hy  skryf  ’n  doelbewus 
kriptiese  “kodetaal”  om  aan  moontlike  vervolging  vir  okkulte  bemoeienis 
te  ontkom.  Baie  van  sy  woorde  is  bloot  verlatynsde  (of,  soms,  vergriekste) 
Frans.  Die  “Latynsheid”  van  sy  woordeskat  en  sintaksis  dui  juis  daarop 
dat  Nostradamus  sy  kwatryne  oorspronklik  in  Latyn  moes  geskryf  het.  So 
’n  Latynse  strofe  het  juis  nog  behoue  gebly.  (6/100) 

Om  interpretasie  nog  verder  te  beduiwel  versprei  hy  sy  kwatryne  meestal 
onchronologies  en  lukraak  dwarsdeur  die  Centuries  - ’n  opsetlike 
“verduistering”  wat  natuurlik  gemaak  het  dat  sy  profesieë  deur  allerhande 
partydige  ideologiese  vertolkings  verwring  is. 

Maar  meer  nog:  Nostradamus  moet  hom  op  ’n  arm,  onwetenskaplike  taal 
verlaat  om  sy  gesigte  in  woorde  om  te  sit.  Sy  betreklik  primitiewe  16de- 
eeuse  idioom  was  hopeloos  te  skamel  om  die  draagwydte  van  sy  visie  uit 
te  sê,  om  bv.  die  duikbote  en  missiele  wat  hy  “sien”,  by  hulle  20ste-eeuse 
name  te  noem.  Hy  moes  noodgedwonge  skryf  by  die  lig  wat  hy  had  - en 
dit  met  beeld  en  simbool  doen. 

En  juis  omdat  Nostradamus  so  visueel  profeteer,  is  die  Centuries  vol 
ekspressiewe  beeldspraak.  Sy  elementêre  kodetaal  ten  spyt,  het  hy  vandag 
se  tegnologiese  werklikhede  in  ’n  verstommend  raak  idioom  verwoord. 
Sy  beelding  is  deur  verskeie  bronne  geïnspireer:  die  astrologie,  die 
mitologie,  die  klassieke  oudheid,  die  Bybel.  Nostradamus  kon  hom  op  ’n 
formidabele  tradisie  beroep,  van  Vergilius  en  Ovidius  tot  Plutarchus  en 
Dante.  Deur  in  kriptiese  versvorm,  met  ’n  eiesoortige  shorthanden  orakel- 
agtige  dubbelsinnigheid  te  skryf,  het  hy  eksegete  as’t  ware  met  ’n  ekstra 
dosis  woordkuns  uitgedaag. 

’n  Mens  moet  onthou  Nostramus  was  vir  eers  astroloog  - sonder  dat  hy 
bloot  op  sterkte  van  astrologiese  kundigheid  profeteer.  In  sy  brief  aan  sy 
seun,  César,  beskryf  hy  sy  tegniek  as  ’n  kombinasie  van  “bonatuurlike 
goddelike  besieling”  en  “astronomiese  berekenings”.  Hy  sê  hy  voorspel 
“aan  die  hand  van  die  sterre”,  danksy  ’n  begenadigde  openbaring  wat  “die 
lig  van  die  bonatuurlike  vir  die  voorspeller  verhelder”.  (1982:  122-31) 

Die  vertrekpunt  van  die  astrologie  is  die  beweging  van  die  planete  en 
maan  deur  die  sodiak  met  sy  gordel  van  twaalf  konstellasies  en  sy 
versameling  diere-  en  mensefigure  en  dinge  (Ram,  Kreef,  Bul,  Maagd, 
Weegskaal,  ens.)  wat  Opperman  so  mooi  in  Joernaal  van  Jor/7f  verwoord: 

“Nou  dat  ’n  dun  mis  oor  die  waters  hang 

en  sterre  van  die  Nuwe  Diereriem: 

die  Groot  Fisant  en  die  Gevlerkte  Slang, 

staan  Jorik  in  die  uitkykhok  en  sien  ..."  (1979:  208) 

Elke  sterreteken  word  gesien  as  draer  van  ’n  bepaalde  soort  energie,  terwyl 
elke  planeet  ’n  gegewe  kenmerkende  krag  voorstel.  Dit  was  vernaamlik 

d.m.v.  die  astrologie,  met  sy  kenmerkende  mitologiese  woordeskat,  dat 
Nostradamus  sy  gesigte  so  beklemmend  raak  en  visueel  en  beeldryk  die 
tyd  in  geprojekteer  het.  Soos  Carl  Jung  opmerk:  “The  starry  vault  of  heaven 
is  in  truth  the  open  book  of  cosmic  projection  in  which  are  myths  and 
archetypes.  In  this  vision  astrology  and  alchemy,  the  two  classic  function- 
aries  of  the  psychology  of  the  collective  unconscious,  join  hands.”  (1994: 
288) 

Daarby  moes  Nostradamus  geweet  het  van  die  psigologies-pedagogiese 
beduidenis  van  beelding,  soos  ’n  kenner,  dr.  H.L.  Botha,  dit  in  ’n  studiestuk 
uitdruk: 

“Onder  beelding  word  die  volgende  verstaan:  in  plaas  van  om  die 
modaliteite  of  sintuie  op  ’n  eksterne  wyse  te  gebruik,  word  dit  intern  gedoen 
deur  in  die  geestesoog  te  sien,  hoor,  ruik,  voel,  proe,  ens.  Die  persoon 
gebruik  dus  sy  verbeelding  en  beleef  intern  wat  hy  hom  voor  die  gees 
roep.  Dit  is  die  basis  van  poësie,  of  goeie  letterkunde,  en  ook  die  Bybel  is 
vol  verhale  en  gelykenisse  waar  beelding  ’n  wesenlike  deel  van  die  verstaan 
van  die  gelese  gedeelte  is.  Hoofsaaklik  dieselfde  neurale  senubane  in  die 
brein  word  gebruik  vir  ’n  beeld  wat  intern  voor  die  geestesoog  geroep 
word,  as  die  een  wat  fisies  (ekstern)  waargeneem  word  ...”  (1988:  2) 
Nostradamus  sit  meermale  ’n  Bybelse  en  Dante-agtige  simboliek  by  sy 
beeldspraak,  soos  die  vuur-  en  dieretemas  waaroor  ek  dit  hier  het. 

“As  the  device  used  by  the  unconscious  mind  to  express  itself  in  dreams,  the  idea  of 
using  the  symbol  in  his  writings  would  have  had  a strong  appeal  to  Nostradamus. 

A symbol  is  something  which  represents  something  else.  Unlike  a metaphor  or  a simile, 
which  each  use  several  words,  a symbol  does  the  job  in  one.  Indeed,  trademarks,  other 
badges,  flags  and  roadsigns  are  all  evidence  that  even  a single  word  is  not  essential. 
All  that  is  necessary  is  that  the  meaning  of  the  symbol  can  be  recognised.  Colours  are 
often  symbolic;  red  of  rage  or  danger,  white  of  fear  or  purity,  and  yellow  of  cowardice  ... 
As  with  a methaphor,  the  value  of  a symbol  lies  in  its  power  to  say  a lot  ...  without 
literally  saying  much  or  anything  ... 

Some  symbols  pre-date  history,  and  many  have  conveyed  the  same  meanings  so  widely 
and  for  so  long  that  they  are  termed  “traditional”.  To  his  study  of  alchemy,  astrology  and 
classical  literature  is  owed  Nostradamus’  fondness  for  these  traditional  symbols  in  par- 
ticular...”  (1994:  75,  77) 

’n  Scenario  soos  die  volgende  uit  Nostradamus  se  pen,  wat  sy  vuur-  en 
dieresimboliek  evokatief  saamknoop,  het  ons  eintlik  al  eerstehands  in  1 991 
beleef. 

“Vuur  (val)  uit  die  hemel”  (2/81),  “swaarde  en  spiese”  (1/91),  hang  die  lug 
vol,  “wapens  sal  hoorbaar  in  die  lug  veg”  (4/43),  “’n  masjien  van  vlieënde 
vuur”  snel  deur  die  ruim  (6/34),  swerms  “sprinkane  (trek)  oor  land  en  see” 
(3/82),  ’n  man  kom  met  “wapens  en  dokumente  in  ’n  vis”  (2/5),  “halwe 
varkmense”  en  “brute  diere”  (1/64)  praat  met  mekaar ... 

Agter  dié  primitiewe  idioom  skuil  ’n  stuk  rooiwarm  20ste-eeuse  aktualiteit. 
Die  meeste  daarvan  het  ons  tussen  Januarie  en  Maart  1 991  van  naby  op 
ons  TV-skerms  ervaar:  die  skok  en  die  wonder  van  ’n  elektroniese  blitz- 

krieg  in  die  vorm  van  die  Golfoorlog.  (Meer  onlangs  het  NAVO  se 
lugaanvalle  op  Bosniese  SenA/iërs  ons  ’n  soortgelyke  panorama  gewys.) 
Nostradamus  kon  net  so\A/el  ’n  16de-eeuse  oorlogskorrespondent  gewees 
het  wat  die  Golfoorlog  met  ’n  raak  rits  oudiovisuele  beelde  opteken.  Want 
in  20ste-eeuse  taal  voorspel  hy  hier  ’n  landskap  van  bombardemente, 
missiele,  vuurpyle,  vliegtuie,  duikbote  en  vlieëniers  wat  suurstof/ 
gasmaskers  dra  en  per  radio  met  mekaar  kommunikeer. 

Nostradamus  se  vuurbeelding,  ’n  oorheersende  trek  van  die  Centuries,  is 
ooglopend  geïnspireer  deur  die  vuur  wat  - as  ’n  mens  samestellings  soos 
“vuurkolom”,  ens.  byreken  - meer  as  140  keer  in  die  Bybel  opgeteken 
staan.  Soos  in  2 Kro.  7:1:  “Toe  het  vuur  uit  die  hemel  neergedaal”,  of  in 
Openb.  8:10:  “En  die  derde  engel  het  geblaas,  en  ’n  groot  ster  wat  soos  ’n 
fakkel  brand,  het  uit  die  hemel  geval ...” 

Nog  vuur  en  vlam  en  bliksem  waarby  Nostradamus  moes  afgekyk  het,  is 
dié  in  Dante  se  inferno,  soos  in  die  derde  kring  van  die  sewende  sirkel  van 
inferno  XiV: 

“Oor  die  hele  sandstreek  het  swewende 
groot  vlokke  vuur  stadig  neergereën, 
soos  sneeu  in  die  berge  sonder  wind 

Soos  Alexander  in  daardie  warm  streke 

van  Indië  op  sy  leër  vlamme  sien  val  het 

wat  ongeskonde  gebly  het  totdat  hul  grond  vat ... 

So  het  die  ewige  vuur  hier  neergedaal; 

om  die  sand  aan  die  brand  te  slaan,  soos  tontelhout 

onder  die  vuursteen,  om  die  pyn  te  verdubbel ...”  (1990:  173,  175) 

Nostradamus  se  vuurprofesieë  sluit  in  ’n  mate  ook  aan  by  die  kosmiese 
simboliek  van  vuur  as  daad  van  loutering  en  vernuwing,  soos  in  die  mite 
van  die  wêreldbrand  {ekpyrosis)  in  die  Griekse  en  Oosterse  wêreld, 
waarskynlik  van  Iraanse  oorsprong.  Volgens  dié  mite  sal  ’n  nuwe  wêreld, 
sonder  veroudering  of  verwonding  of  siekte  of  dood  ontstaan  ná  die  huidige 
een  deur  ’n  ontsettende  brand  geteister  is.  Nostradamus  voorsien  op  die 
ou  end  ’n  postapokaliptiese  “goue  eeu”.  (1982:  345) 

In  dié  konteks  sê  Moira  Timms  o.m.:  “International  chaos,  distress  of  na- 
tions,  famine,  natural  and  humanly  generated  catastrophes,  geophysical 
and  celestial  anomalies  ...  prophesied  by  many  cultures  and  many  reli- 
gions  ...  can  more  accurately  be  described  as  a healing  crisis  and  cleans- 
ing  of  the  Earth”  (1994:  34) 

Die  vuurmotief  kom  al  in  die  heel  eerste  kwatryn  van  die  Centuries  ter 
sprake. 

Dit  is  nag,  en  stil,  en  Nostradamus  sit  alleen  met  sy  geheime  lektuur  en  sy 
driepoot  waarop  ’n  bak  water  kook.  Die  “dun  vlammetjie”  wat  hy  ervaar  en 
waaruit  hy  later  ’n  stem  hoor,  dui  klaarblyklik  op  die  “goddelike  inspirasie” 
waaroor  hy  dit  in  sy  Brief  aan  sy  seun  César  het  (1982:  124).  Die  kwatryn 

is  ’n  onmiskenbare  eggo  van  die  soort  klassieke  ritueel  wat  ’n  mens  met 
orakels  soos  dié  van  Branchus  en  Delphi  assosieer.  Vergelyk  ook  hiermee 
Openbaring  8:5;  “En  die  engel  het  die  wierookbak  geneem  en  dit  met  die 
vuur  van  die  altaar  volgemaak  en  dit  op  die  aarde  gegooi;  en  daar  het 
stemme  gekom  en  donderslae  en  weerligte  en  aardbewings  ...”  (1991: 
22-24) 

Boonop  gryp  Nostradamus  se  “dun  vlammetjie”  terug  na  een  van  die  mees 
profetiese  stukke  argitektuur  wat  bestaan,  t.w.  die  Groot  Piramide.  Die 
woord  “piramide”  kom  van  die  Grieks  “pyramis-pyramidis”,  letterlik  “vuur 
in  die  middel”.  “In  the  mystery  traditions,  this  symbol  is  the  power  of  the 
“flame  within”  or  “fire  in  the  middle”  of  the  pyramid,  and  the  mind  when 
aligned  with  the  higher  forces  of  transformation.”  (1994: 127) 

In  14  van  sy  kwatryne  “sien”  Nostradamus  vuur  (en/of  bliksem)  uit  die  lug 
val,  maar  dan  meestal  as  ’n  vorm  van  bombardement,  en  nie  as  uiting  van 
goddelike  toorn  nie. 

“Die  stad  word  byna  uitgebrand  deur  vuur  uit  die  lug”  (2/81),  waarna  ’n 
reusevloed  Deucalion  bedreig.  (Deucalion  was  die  Noag  van  die  Griekse 
mitologie.)  Die  “hemelse  vuur ...  op  die  vorstelike  gebou”  (4/100)  kondig 
die  verwoesting  van  Parys  se  Tuilerieë-paleis  in  1870-71  aan.  Die  “pyl 
(van  vuur  = koeël)  uit  die  lug  sal  koers  kry  (en  die  man)  sal  sterf  terwyl  hy 
praat:  ’n  groot  teregstelling”.  (2/70)  Dit  herinner  aan  die  sluipmoord  op 
John  F.  Kennedy  uit  ’n  hoë  Dallas-gebou  in  November  1963.  En  in  5/81 
“sien”  Nostradamus  hoe  die  vuur  van  opstand  en  geweld  uit  die  lug,  ofte 
wel  “donder  en  bliksem”,  die  “muur  in  die  Ooste”,  alias  die  Berlynse  Muur, 
laat  tuimel. 

Verreweg  die  meeste  van  sy  75  “vure”  en  18  bliksems  verlig  ’n  kennelik 
20ste-eeuse  - en  meermale  laat  20ste-eeuse  scenario: 

“Vure  en  diere  sal  meer  lawaai  (as  ooit)  veroorsaak”  (2/40),  profeteer 
Nostradamus  oor  bombardemente  en  mense  met  formidabele  wapens  (of 
met  radio-verbinding)  wat  ’n  intenser  oorlog  (as  die  vorige)  ontketen 
wanneer  “’n  groot  rumoer  op  land  en  see”  losbars,  d.i.  die  Tweede 
Wêreldoorlog. 

“Snags  sal  hulle  dink  hulle  het  die  son  gesien,  wanneer  hulle  die  halwe 
varkmens  sien”  (1/64),  lyk  na  ’n  soeklig  gedurende  ’n  luggeveg,  en  die 
“enorme  wye  vlam”  in  6/97  na  ’n  hewige  lugaanval. 

“Hitte  soos  dié  van  die  son  op  die  see  in  die  Egeïse  See”  sal  visse  “half 
gaar”  kook  (2/3),  ongetwyfeld  die  produk  van  ’n  kernaanval.  “Visse  in  die 
see,  rivier,  mere  (sal)  gaar  gekook  (word)”,  herhaal  5/98.  ’n  Wolk  sal  ’n 
‘ dubbele  son  laat  verskyn  (2/41 ),  wat  nog  eens  op  ’n  atoomontploffing  dui. 
’n  Soortgelyke  ramp  tref  ’n  noordelike  teiken,  wat  óf  die  V.S.A.  óf  Rusland 
kan  wees,  in  2/91 : “In  die  Ooste  sal  ’n  mens  groot  vuur  sien,  die  rumoer  en 
gloed  sal  na  die  Noorde  uitsprei,  daar  sal  dood  in  ’n  kring  (sirkel)  wees,  ’n 
1 mens  sal  krete  hoor ...” 

“Die  lug  sal  op  45  grade  brand,  vuur  nader  die  groot  Nuwe  Stad.  Eensklaps 


55 


sal  ’n  enorme  wye  vlam  opskiet”  (6/97).  Nostradamus  suggereer  hier  ’n 
bom-  of  missielaanval  op  New  York,  terwyl  die  “aardskuddende  vuur  uit 
die  middelpunt  van  die  aarde  (wat  alles)  rondom  die  Nuwe  Stad  laat  bewe” 
(1/87),  op  nog  ’n  kernramp  of  aardbewing  sinspeel. 

Dié  hete  beelde  herinner  aan  die  apokaliptiese  profesieë  van  Openbaring 
en  dié  oor  die  laaste  dae  in  Matteus.  “En  die  mense  is  geskroei  deur  ’n 
groot  hitte”  (Openb.  16:9).  In  Matt.  24;  29  en  31  word  die  koms  van  Christus 
vergelyk  met  “die  weerlig  (wat)  in  die  ooste  uitslaan  en  tot  in  die  weste 
skyri ...”  Die  son  en  maan  sal  verduister  en  die  sterre  uit  die  hemel  val  (’n 
fenomeen  wat  vir  sommige  eksegete  dui  op  ’n  ramp  wat  die  twee  pole  laat 
omswaai). 

Al  het  Nostradamus  sy  vuur  sigbaar  afgekyk  by  die  Bybel  s’n,  het  hy  dié 
allermins  heelhuids  oorgeneem.  Waar  die  Bybel  vernaamlik  vuur  uit  die 
hemel  laat  neerdaal/val/reën  om  ’n  sondige  wêreld  te  laat  verteer,  nuanseer 
Nostradamus  sý  vuur  met  ’n  hele  rits  variasies.  Hy  verruim  ook  sy 
vuurmotief  deur  dié  deel  te  maak  van  ’n  hele  “pakket”  natuurelemente  wat 
geweld,  oorlog  en  revolusie  suggereer. 

“Die  Verkose  Capet  veroorsaak  storm,  vuur  en  bloedige  onthoofding”, 
profeteer  Nostradamus  oor  Lodewyk  XVI  - en  dié  noem  hy  met  dieselfde 
naam  as  Dante  - en  die  vorstegesin  se  mislukte  vlug  na  Varennes  in  1 791 
met  sy  tragiese  nasleep.  (9/20) 

Die  Italiaanse  Fasciste  se  oorlogstokery  gebeur  met  “weerlig  en  vuur”  (2/ 
16),  en  die  einde  van  die  Valois-konings  se  afstammelingslyn  met  “klippe 
en  vuur”  (2/18).  Die  “bloed  en  vuur”  in  9/55  voorspel  sowel  die  Eerste 
Wêreldoorlog  (“’n  verskriklike  oorlog  word  in  die  Weste  voorberei”)  as  ’n 
“pestilensie”  (die  griepepidemie  van  1917).  Nog  “bloed  en  vuur”  teister  die 
wêreld  in  o.m.  2/26  en  3/22. 

Die  magte  van  “vuur,  water,  yster”  sal  saamspan  teen  die  Rooies,  lees 
ons  in  9/51,  ’n  duidelike  sinspeling  op  die  debakel  van  die  Kommunisme 
sedert  1989  - hoewel  één  kommunistiese  land,  d.i.  China,  volgens 
Nostradamus  met  rampspoed  vir  die  wêreld  sal  bly  vasklou  aan  die  status 
quo.  Met  dieselfde  kombinasie  stigmatiseer  hy  ’n  20ste-eeuse  diktator  wat 
hy  ’n  “groot  vyand  van  die  mensdom”  noem  (Hitler/Stalin/Mao).  (10/10) 
“Vuur,  aardskudding,  water”  teister  Suid-Frankryk  en  Noord-ltalië.  (10/60) 
“Vuur  in  die  stukkende  Westerse  skepe”  (9/100)  en  ’n  vloot  wat  met  “lym, 
magnesium,  swael  en  pik  brand”  (4/23),  wys  vooruit  na  die  Japanse 
lugaanval  op  Pearl  Harbor  in  Desember  1941.  In  5/8  word  ’n  stad  deur  ’n 
vloot  met  “lewende  vuur”  gebombardeer.  “Vuur  en  wapens”  is  werksaam 
in  5/24,  terwyl  die  “vuur  in  vate  versteek”  (5/34)  geheime  wapens  suggereer. 
“Met  vuur,  die  kleur  van  goud”,  voorspel  Nostradamus  ’n  koeël  wat 
gedurende  die  Frans-Pruisiese  oorlog  van  1870  in  die  grond  voor  die 
Imperiale  kroonprins  vasgeslaan  het  (2/92).  Die  onstuimige  Napoleon  sien 
hy  as  “meer  van  vuur  as  van  bloed”.  (8/1) 

’n  Ander  vorm  van  vuur,  Nostradamus  se  sonsimboliek,  stel  o.m.  die  “wet 

van  die  Son”  (die  Christelike  geloof)  teenoor  “Venus”  (Islam)  (5/53)  en  die 
“halfmaanmense”  (Moslems).  (3/4) 

Die  son  is  ook  sinoniem  met  die  prestige  van  goud  wat  Nostradamus 
alchemisties  met  die  devaluasie  van  die  Maan,  d.i.  geld,  kontrasteer.  (4/ 
50)  Via  die  bose  sekeldraer,  Saturnus,  “sal  goud  in  yster  verander”  (9/44), 
en  “die  goue  een  met  koper  hernu  word”  (5/41),  m.a.w.  geld  sal  waardeloos 
word  ~ ’n  kontras  met  Openbaring  3:18  se  “goud  wat  deur  vuur  gelouter 
is.” 

Die  “vuur”  van  revolusionêre  ekstremisme,  wat  op  beide  die  Franse  en 
(veral)  Russiese  omwentelings  kan  slaan,  staan  welsprekend  opgeteken 
in  8/19.  “Die  rooi  rooies  sal  die  rooie  vernietig”. 

Tussenin  is  daar  duidelik  sprake  van  ’n  vuur-aangedrewe  ruimtetuig 
wanneer  ’n  man  na  “die  hoek  van  Luna”  (die  Maan)  geneem  en  “op  vreemde 
grond  geplaas  word”.  (9/65) 

Nostradamus  is  lief  om  die  vuurstreep  van  ’n  komeet,  wat  hy  ’n  “langhaar- 
ster”  of  ’n  “bebaarde  ster”  noem,  aan  groot  gebeure  te  koppel.  (2/15,  2/43, 
2/46,  2/62,  4/67,  5/59,  6/6) 

Die  komeet  is  tradisioneel  beskou  as  ’n  herout  van  oorloë,  plae, 
hongersnood  en  belangrike  geboortes  en  sterftes.  In  ou  Egipte  is  o.m. 
geglo  die  verskyning  van  ’n  komeet  het  te  doen  met  ’n  sleutelgebeurtenis. 
Volgens  Seneca  was  daar  ’n  verband  tussen  Noag  se  vloed  en  ’n  komeet. 
Dis  origens  waar  dat  komete  wel  groot  historiese  oomblikke  voorafgegaan 
het,  soos  die  val  van  Jerusalem  in  70  n.C.,  die  dood  van  Attila  in  451  n.C. 
en  die  Slag  van  Hastings  in  1066  n.C.  Maar  die  reëlmaat  waarmee 
Nostradamus  komete  by  gebeure  sit,  dui  op  die  ongewone  gewig  wat  hy 
dié  gee.  Soos  sy  visie  van  ’n  vernietigende  slotoorlog  en  wêreldeinde:  “Na 
groot  ellende  vir  die  mensdom  kom  daar  ’n  nog  groter  een,  wanneer  die 
groot  kringloop  van  die  eeue  hernu  word  ...  In  die  lug  sal  ’n  vuur  sigbaar 
wees,  ’n  lang  vonk  sal  verbysnel”  (2/46),  wanneer  dit  “bloed,  melk, 
hongersnood,  oorlog  en  siekte  reën”. 

Nes  die  Bybel,  wemel  die  Centuriesse  beelding  van  plae  en  pestilensies. 
En  party  van  dié  moet  ’n  mens  saamlees  met  Nostradamus  se 
vuurprofesieë.  Die  “vals  stof”  (5/90),  die  “groot  plaag  (wat)  met  die  groot 
skulp  kom”  (3/75)  (’n  missiel-plofkop?)  die  “pesgolf ...  met  die  Noordpool 
langs”  (6/5)  wat  hongersnood  veroorsaak,  die  “lewende  vuur  in  verskriklike 
glasballe”  (5/8),  die  “rooi  hael”  (8/77),  moontlik  kernafval,  suggereer  almal 
die  gebruik  van  chemiese  wapens.  Nostradamus  se  hael  roep  o.m. 
Openbaring  16:21  op:  “En  groot  hael,  omtrent  ’n  talent  swaar,  het  uit  die 
hemel  op  die  mense  geval ...” 

Groot  kosmiese  rampe  in  die  verre  verlede  het  skynbaar  gereeld  saamgeval 
met  ’n  meteorietreën  en  swaar  hael. 

Die  atoomaanval  op  Nagasaki  en  Hiroshima  kondig  Nostradamus  só  aan: 
“Naby  die  hawe  in  twee  stede  sal  daar  twee  plae  wees  waarvan  die  gelyke 
nog  nooit  gesien  is  nie”  (2/6).  Nog  ’n  toespeling  op  Hiroshima/Nagasaki 

skuil  in  9/48:  “Die  groot  seestad  in  die  oseaan,  omring  deur  ’n  kristalmoeras, 
wat ...  deur  ’n  verskriklike  wind  geteister  word”,  ’n  profesie  wat  herinner 
aan  die  apokaliptiese  beeld  van  Openbaring  15:3:  “En  ek  het  gesien  iets 
soos  ’n  see  van  glas,  gemeng  met  vuur ...” 

En  die  swael-vergiftigde  water  in  10/49  dui  bes  moontlik  op  die  lekkasie 
van  kernwater  by  Three  Mile  Island  in  1979. 

Nostradamus  se  dieresimboliek  is  veel  makker  as  die  Bybel  se  sinistere 
“afskuwelike  kruipende  en  viervoetige  diere”  (Eseg.  8:10)  en  sy  godlose 
Dier  van  Openbaring,  wat  uit  die  afgrond/see/aarde  opkom,  met  sy  merk 
en  sy  beeld.  Soos  in  Openbaring  13:1:  “En  ek  het  ’n  dier  uit  die  see  sien 
opkom  met  sewe  koppe  en  tien  horings  ...” 

Diere  kom  ’n  stuk  of  170  keer  in  die  Bybel  ter  sprake. 

In  die  agste  sirkel  van  Inferno  XXII  gee  Dante  sQ  duiwels  o.m.  die 
gedaantes  van  ’n  wildevark,  katte  en  valke  (1990-283). 

Die  meeste  van  Nostradamus  se  dierebeelding  is  militêr,  polities  en 
tegnologies  van  aard. 

Hy  “vermom”  byvoorbeeld  die  verwoede  Duitse  inval,  gesteun  deur  rollende 
tenks,  in  die  Frankryk  van  Mei  1940  met  ’n  eenvoudige:  “Diere  dol  van 
honger  sal  riviere  oorsteek;  die  grootste  deel  van  die  slagveld  sal  teen 
Hister  wees”  (2/24).  Die  spoed  waarmee  hulle  oor  riviere  opgeruk  het, 
was  juis  een  van  die  Duitsers  se  groot  suksesse.  Hitler  word  “Hister” 
genoem,  die  Latyn  vir  Donou,  nes  Boris  Jeltsin  herkenbaar  is  in 
“Boristhenes”,  die  Dnjieper-rivier  in  Rusland  ... 

Nostradamus  beskryf  die  dood  van  Hendrik  II  in  ’n  toernooi  in  1559  deur 
te  voorspel  “die  jong  leeu  sal  die  oue  oorwin”  in  ’n  tweegeveg:  “hy  sal  sy 
oë  in  hulle  goue  hok  deurboor”.  (1/35)  Die  jong  leeu,  ene  Montgomery,  het 
die  oue,  die  koning  noodlottig  met  ’n  lans  in  die  oog  gewond  na  dit  deur  sy 
goue  helm  gedring  het ... 

In  een  van  sy  mooiste  verse  “sien”  die  profeet  drie  diere  op  die  slagveld 
van  Waterloo:  die  (Pruisiese)  Wilde  Vark,  die  (Engelse)  Leeu/Luiperd,  die 
(Franse)  Arend.  Dis  sonop,  drie  maande  na  Napoleon  se  ontsnapping  uit 
Elba.  Die  moeë  Luiperd  (Wellington),  uitgeput  na  ’n  dag  se  bloedige  gevegte 
teen  die  Franse,  “kyk  op  in  die  lug”  en  sien  die  keiserlike  Arend  van  Napo- 
leon  rondom  die  Son,  wat  ook  die  monargisme  voorstel,  wapper  (“speel”). 
(1/23)  Net  so  simboliseer  die  kwaai  “groot  bulhond”,  die  “wolf”  en  die  “beer” 
in  kwatryn  5/4  onderskeidelik  die  Brittanje,  Italië  en  Rusland  van  dieTweede 
Wêreldoorlog.  Die  kameel  kom  by  wanneer  Nostradamus  “sien”  hoe  “die 
Kameel  van  die  Donou  en  die  Ryn  kom  drink”  (5/68).  Dié  “kameel”  is  een 
van  vele  aliasse  waarmee  Moslems  geëtiketteer  word.  (Van  die  ander  is 
Mohammed,  Barbaar,  Hannibal,  Ismaeliet.) 

’n  Bybelse  vis  waaruit  ’n  man  met  wapens  en  dokumente  kom  en  oorlog 
maak  (2/5),  m.a.w.  Nostradamus  se  eie  Jona,  is  vanselfsprekend  ’n 
duikboot,  nes  “’n  vloot  (wat)  onder  water”  reis  (3/13)  vir  seker  ’n  vloot 
duikbote  is.  “’n  Vis  wat  oor  land  en  see  (swem)  en  deur  ’n  groot  golf  op  die 

strand  uitgeskiet  word  ...  vreemd,  glad  en  skrikwekkend  van  vorm”  (1/29), 
lyk  baie  na  die  afvuur  van  byvoorbeeld  ’n  projektiel  uit  ’n  dtíikboot.  Nog  ’n 
tegnologiese  vis,  “’n  verskriklike  vis  met  ’n  mensegesig”,  verskyn  in  3/21. 
“Die  oog  van  die  see,  soos  ’n  snoep  hond”  (4/15),  roep  Duitse  U-bote  met 
hulle  periskope  op,  terwyl  (swerms)  “seesprinkane”,  soos  in  3/82, 
ooglopend  vliegtuie  bedoel.  Nog  ’n  swerm,  dié  keer  bye,  wat  meermale  in 
die  Centuries  ter  sprake  is,  soos  in  4/26,  was  deel  van  Napoleon  se 
embleem  en  is  vandag  nog  in  “tapisserieë”  by  Fontainebleau  te  sien. 
Wanneer  hy  sê  “die  dier  wat  deur  die  mens  getem  is  begin  praat ...”  (3/ 
44),  bedoel  die  profeet  klaarblyklik  ’n  radio-uitsending  of  -gesprek.  Net  'so 
klop  die  “halwe  varkmens”  en  “brute  diere”  in  1/64  visueel  met  vlieëniers 
wat  suurstof-  of  gasmaskers  dra. 

Die  slang  in  die  Ceníur/es  sleep  ’n  lang  tradisionele  knoeiende  konnotasie 
saam.  Die  slang  is  waarskynlik  ’n  dwarsklap  na  die  Calviniste  in  1/19,  na 
twee  anti-Franse  alliansies  in  2/43  en  na  ’n  anti-Christelike  aanslag  via  ’n 
Arabiese  prins/empire  in  5/25.  Lg.  noem  Nostradamus  die  “ware  slang”. 
“Die  slang  ...  naby  die  vorstelike  bed”  in  4/93  verwys  na  die  latere  Louis- 
Philippe,  die  laaste  Franse  koning,  wat  die  legitimiteit  van  die  hertog  van 
Bordeaux  se  geboorte  in  1 820  betwis. 

“Die  koning  van  Europa  sal  soos  ’n  Griffioen  kom,  vergesel  van  dié  van 
die  Noorde;  hy  sal  ’n  groot  troepemag  van  rooi  en  wit  lei,  en  hulle  sal  teen 
die  koning  van  Babilon  veg”,  profeteer  Nostradamus  in  10/86.  Hy  gryp 
hier  terug  na  ’n  fabelagtige  mitologiese  dier  - een  met  die  vlerke  en  kop 
van  ’n  arend  of  man  en  die  liggaam  van  ’n  leeu,  en  wat  glo  die  goud  van 
Rusland  moes  bewaak.  Nostradamus  se  Griffioen  lyk  baie  na  een  van  die 
diere  wat  Daniël  uit  die  see  sien  kom:  “Die  eerste  was  soos  ’n  leeu,  en  hy 
het  vlerke  van  ’n  arend  gehad  ...”  (Dan.  7:4) 

Dié  Griffioen-beeld  sou  goed  klop  met  die  bont  Europees-Amerikaanse 
alliansie  teen  Irak  in  1991  se  Golfoorlog.  Die  “Noorde”,  ofte  wel  “Aquilon”, 
is  die  land  van  “aquila”  die  arend  (=die  V.S.A./Weste),  terwyl  die  rooi 
Rusland  simboliseer  en  die  wit  Amerika. 

Die  ou  volke  het  geglo  die  waarheid  lê  in  mite,  in  simbool  - soos  hier,  in 
“arend”  en  “slang”.  Dié  arend  van  1 0/86  en  slang  van  5/25  maak  ons  opnuut 
getuies  van  ’n  argetipiese  konflik,  dié  tussen  die  arend  van  die  V.S.A.  en 
die  slang  van  die  Midde-Ooste,  kompleet  met  hulle  opponerende 
konstellasies.  Moira  Timms  vat  dit  só  raak:  “...  the  ‘home-base’  constella- 
tion  Aquila,  the  eagle,  lies  directly  above  the  United  States.  In  the  same 
way  of  reckoning,  the  celestial  abode  of  the  constellation  Orion  is  directly 
above  ...  the  Middle  East ...” 

Doer  uit  ’n  naïewe,  onwetenskaplike  16de  eeu  het  Nostradamus  met  sy 
“mitologie”  van  vuur  en  dier  - en  ander  beeldspraak,  soos  sy  anti-Chris- 
en  eienaam-  en  geografie-simboliek-  ’n  20ste  eeu  uitgesê  wat  ons  omtrent 
elke  dag  aanrand  met  sy  aktualiteit. 

Bernard  Odendaal 


Harmonie,  distrik  Bloemfontein 

Die  herbelynde  pad 

trek  ’n  snelstreep  deur  die  ou  kontrei. 

Destyds  het  dit  liefderik  omslagtig  ingeloer 
: by  hoewes  onder  kareebome  en  trosdenne  ingetoë 
' (windpompe  spierseer  aan  ’t  wiel  in  ’n  nukkeringe  wind); 

BAIE 
STADIG 
DEAD 
í SLOW 

aangedoen  by  skool,  kerk,  kerkhof; 

' ’n  slag  ge-es  en  -bokspring  oor  Sopieshoogte 
en  ’n  laaste  myl  op  die  bordjie  afgepyl: 

HARMONIE 

HOENDERBOERDERY. 

Oftewel:  blomboerdery,  groente-  en  koelteboerdery  ... 

'j  Pa  was ’n  man  van  dade  - 

vier  Sotho-gesinne  moes  hom  dit  help  verrig. 

Die  buitekamers  het  hy  lewenslustig  bevolk  met  vyf 
. (helaas  oneerbiedig  eerder  droomverlore) 

I'  seuns. 

j|  Langsaan  was  die  mooi  plaas,  Elim, 

1 kompleet  met  blonde,  blou-oog  meisiemens. 

En  verder  af:  Stillewoning,  Uitkyk,  Vergesog  ... 

-1  adresse  op  die  einders, 

jl  onder  die  woesteny  van  sterre  en  stiltes  - 

I plasies  op  die  rand  van  die  niet. 

Intussen  is  Pa  dienooreenkomstig  tot  daardie  aarde  bestel, 

1'  Harmonie  tot  drie  maal  toe  verkoop, 

, die  Sotho’s  vort  na  byderwetse  plakkerstatte. 

I En  ek  en  my  broers 

1 op  soek  na  droomadresse 

!i  tussen  die  groot  allemansbestemmings  in. 


Swart/wit-foto:  kerkraad,  N.G.-gemeente  Waterbron, 
1958 

Julle’t  jul  laat  kiek, 

nie  waar  arms  swart  en  wit  versmelt 
in  die  hitte  van  die  arbeid  nie 

(’n  koper  vlegsel  aan  ’n  osvangriem  of  ’n  wegholwindpomprem); 

nie  waar  julle  oor  heuphoë  koringlande  uitwaad  nie 
(die  oë  wyehoek,  volkleurdoek); 

en  natuurlik  nie  waar  julle  lag-lag  oornag 

in  die  onbeskroomde  skote  van  jul  godvrugtige  vroue  nie; 

maar  teen  die  SAAMWERKSAAL  se  wesmuur  aan, 

eendragtig  geswartmanel 

die  tronies  tot  dodelike  erns  verstug, 

die  oë 

(wat  silwerbromiedione  momenteel  in  beroering  had) 
grys  soos  voorspooksels, 

die  bleskoppe  bokant  die  hoedrandmerk  byna  deurskynbleek 
van  die  baie  onbesonne  doenery 
in  die  daglig; 

sodat  die  kil  kykers  van  later 

julle  x-straalagtig  wegvergeet  tot  geraamtes 

(rassisme,  chauvinisme,  onnooslike  dogmatisme) 

in  karkasse 

en  tersluiks  sinspeel 

op  verlate  kamers  van  die  hart, 

goddeloos  by  forced  removal  - 

die  Distrik  Ses  van  die  Boeregemoed! 

Hulle  skud  die  hoof  in  historiese  ongeloof 
voordat  hulle  toegewyd  poseer  vir  foto’s 
van  rekonstruksierade. 

Ouddepartementshoofde-funksie:  Afrikaans  en 
Nederlands,  UOVS,  1 Augustus  1993 

Hul  onthou  nog  flardes  vers  uit  toentertyd: 

“Eenmaal”:  “gewisse  steil  vallyn  van  die  smart ...” 

Buite  laat  die  westewind  die  wêreld  tuit. 

Voor  hul  staan  die  reste  van  die  feesmaaltyd. 

Een  kwoteer:  “Blijde  maanden  van  ’t  dode  jaar ...” 

- mooi  en  strenge  strofes  uit  die  oue  tyd. 

Vroeër  is  hul  vir  hul  stryd  geloof;  met  spyt 
gesê  dat  tans  ...  iets  wat  hul  skaars  kon  hoor,  daar 
die  wind  met  sandkats  geslaan  het  teen  die  ruit. 

“Hoe  ’t  Dirk  die  ‘stryd  êrens  in  die  ewigheid’ 
beskryf?”  Hul  klink  glasies  portwyn  op  mekaar, 
stort-proe  ...  gedenk  die  “geswinde  grijsart”,  Tyd  ... 

En  wonder  plots:  “Is  dit  nie  hoogste  tyd 
om  te  vertrek  nie?”  Roesemoes  met  mekaar. 

Buite  word  hul  woorde  in  die  mond  gestuit. 

lemand  roep  benoud:  “Wag  - die  kaas  en  beskuit!” 

Maar  hul  groet  al,  klim  gehawend  in  die  kar. 

Wat  dan  van  die  poësie  van  toentertyd? 

Laat  sing,  sing  dit  teen  die  wind  se  hol  geluid! 

gesinsgedig 

het  die  kinders  gou  help  bad/bid/bed 
(en  toekombers:  geurig  soos  komme  deeg) 

(en  toewens  dat  “schoone  droomen  (wel)  weerommekomen”) 

- pa  wil  vanaand  ’n  gedig  beklink 

ek  hoor  hoe  vroulief  veraf  trippe-trappe  toonlere  oefen 
langsamerhand  roerend  toegee 
aan  die  sleur  van  die 
melankolie  van  ’n 
melodie  van 

- wie? 


op  my  lessenaar  wag  strak: 

HAT 

stapeltjies  onaf  vers 

’n  steelse  fotostaat:  The  Intimate  Art  of  Writing  Poetry 
APPLAUD-woordverwerker ... 

sal  ek  in  ’n  halfklaar  gedig 
se  ou  slaai  krap? 

moet  ek  soos  poëte  van  toet 
naglank  by  my  venster  waak 
of  ’n  fluistering  miskien  genaak? 

gaan  die  gedig  sig  dalk  ontworstel  aan 
die  dowwe  drif  om  ín 
te  skryf  téén 

die  stuiptrekkings  van  my  taal 

(fetaal?  fataal?) 

in? 


of  sal  dit  nova 

uit  die  niet:  iets  soos  my  oudste  saans 
met  teleskoop  ontketen  teen  die  trans? 

maar  my  jongste  het  kom  pla-pla  vra 
na  versies  vir  die  vaak  ... 

nou 

in  die  kriekende  stilte: 

kinders  se  stygende  drome  soos  rysende  brode  ... 

ek  voel  my  ongerymd  gelukkig 

my  vrou  se  heup  staan  bak  in  ons  bed 
afgeronder  as  enige  slotkoeplet 

Willem  Burger 

Die  Werfbobbejaan  van  Alexander  Strachan:  Wêrelde 
sonder  grense 

In  Alexander  Strachan  se  Die  Werfbobbejaan  (1994)  word  sekerhede 
ondermyn  deur  problematisering  van  die  subjek.  Die  vervloeiing  van  die 
biografie  en  manuskrip  van  die  een  wie  se  lewensverhaal  beskryf  word, 
problematiseer  reeds  die  identiteit  van  die  outeur  van  die  teks.  Wanneer  die 
grense  tussen  die  biograaf  (Khera)  en  die  wildvanger  (oor  wie  die  biografie 
handel)  boonop  vervaag,  word  die  subjek  steeds  moeiliker  vaspenbaar.  Die 
geheimsinnige  omgewing  van  Zululand,  waarbinne  die  (Westerse!)  rede  nie 
bepalend  is  nie,  verplaas  die  rasionele  uit  die  sentrum.  Oënskynlik  gaan  die 
rasionele  wêreld  normaal  voort;  die  brug  nader  voltooiing;  die  mans  vang  vis, 
jag  en  gesels  oor  rugby;  hotelgaste  kom  en  gaan.  Nietemin  ervaar  almal 
vrees  wanneer  die  bobbejaan  ontsnap  en  is  daar  deurgaans  ’n  bewustheid 
van  die  bonatuurlike,  dat  die  menslike  rede  nie  werklik  in  die  sentrum  staan 
nie. 

Een  van  die  opvallendste  kenmerke  van  postmodernistiese  denke  is  die 
desentrering  van  die  subjek  - wat  die  verval  van  sekerhede  impliseer.  Hieronder 
word  verstaan  dat  daar  nie  meer  ’n  subjek,  waarin  sekerheid  gevind  kan  word, 
as  agent  van  die  geskiedenis  aanvaarbaar  is  nie.  In  die  Middeleeue  het  mense 
sekerheid  in  God  as  die  bepalende  instansie  van  die  geskiedenis  gevind.  Die 
rasionalisme  van  Descates  vind  sekerheid  in  die  rede  van  individuele  subjek. 
Die  ‘rede’  is  daarna  (sedert  Kant)  verhef  tot  die  universeel  bepalende  sekerheid. 
Die  verval  van  geloof  aan  subjek  is  reeds  in  die  werk  van  Nietzsche 
teenwoordig  terwyl,  vir  postmoderniste,  slegs  “netwerke”  oorbly:  ’n  web  van 
taal  (teks)  vir  Derrida  (1978);  verskillende  magsverhoudings  vir  Foucault 
(1981);  ’n  oneindige  aantal  “verhale”  vir  Lyotard  (1984). 

1 . Wêrelde  sonder  grense 

In  Die  Werfbobbejaan  gaan  Khera,  ’n  joemalis  van  Kaapstad,  na  ’n  Zululandse 
hotel,  om  daar  aan  ’n  biografie  oor  haar  eerste  man  te  werk.  Sy  het  juis  na  dié 
hotel  gekom  omdat  sy  en  die  man  tevore  ’n  afspraak  gehad  het  om  mekaar 
daar  te  ontmoet  (38)*.  Verder  het  sy  gemeen  dat  die  omgewing  haar  sal  help 
om  die  biografie  te  skryf:  “Die  hitte  en  ruigtes,  het  ek  gedink,  sal  my  help  om 
die  atmosfeer  van  die  dagboeke  na  die  biografie  oor  te  dra”  (37). 

Reeds  vroeg  is  Khera  onseker  oor  die  effek  van  die  skryf  van  ’n  biografie.  Sy 
vermoed  “’n  betrokkenheid  wat  meer  gaan  verg  as  net  die  weggaan  uit  jou 
eie  omgewing”  (7)  en  sy  bespiegel  dat  dit  kan  beteken  dat  “jy  afstand  doen 
van  jou  eie  styl,  die  taal  en  visie  van  die  ander  persoon  oorneem?  Selfs  sy 
persoonlikheid?”  (7).  Hierdie  vermoede  dat  die  grens  tussen  haar  en  die  man 


* Bladsynommers  sonder  datum  of  outeur  verwys  na  die  teks  onder  bespreking. 

kan  ven/aag  word  later  deur  die  sanger  venwoord  as  hy  aan  haar  vra  of  dit 
waar  is  dat  ’n  biograaf  “mettertyd  die  ander  persoon  idealiseer-  ’n  onbewuste 
poging  om  in  sy  voetspore  te  volg?”  (79).  Hierdie  vraag  lê  eksplisiet  ’n  verband 
tussen  die  skryf  van  ’n  biografie  (die  verhouding  tussen  biograaf  en^die  een 
oor  wie  geskryf  word)  en  jag  (die  verhouding  tussen  die  jagter/spoorshyer  en 
prooi)  en  ook  sodoende  tussen  Khera  en  die  wildvanger. 

’n  Verdere  grens  wat  vervaag,  is  dié  tussen  werklikheid  en  fiksie.  Khera  vind 
dat  die  manuskrip  en  aantekeninge  van  die  man  oor  wie  sy  die  biografie 
skryf,  dit  toenemend  moeilik  maak  om  tussen  werklikheid  en  fiksie  te  onderskei 
en  dat  die  verskillende  fasette  van  sy  lewe  gedurig  inmekaar  vloei  (14).  Sy 
raak  betrokke  in  pogings  om  die  man  se  “verskillende  fasette”  (“die  avonturier, 
die  akademikus,  die  skrywer,  die  jagter”  - 14)  te  probeer  ontrafel.  Ironies,  volg 
dit  kort  na  haar  verduideliking  aan  Eddie  dat  ook  syself,  as  skrywer,  nie 
gekategoriseer  kan  word  nie  omdat  “dit  tot  oorvereenvoudiging  lei  om  alles  in 
kategorieë  te  wil  plaas”  (12).  Dit  is  nie  alleen  vir  haar  moeilik  om  verskillende 
fasette  van  die  man  te  onderskei  nie,  dit  is  ook  toenemend  moeilik  om  die 
grens  tussen  haarself  en  die  man  te  onderskei: 

Baiekeer  in  die  aand  as  die  boeke  oopgeslaan  om  my  lê,  en  die  rekenaar  sag  druis  voordie 

venster ...  dan  is  dit  of  ek  hom  kan  aanvoel,  asof  hy  tussen  die  woorde  wil  uitkom,  besit 

begin  neem  van  die  kamer.  (14) 

Hierdie  aanvoeling  van  die  man  se  teenwoordigheid  is  egter  nie  beperk  tot 
wanneer  sy  in  die  kamer  aan  die  werk  is  nie.  Wanneer  sy  op  die  strand  loop, 
kry  sy  ook  die  gevoel  dat  die  man  haar  dophou: 

Hoekom?  het  sy  haar  vir  die  soveelste  keer  afgevra.  Hoekom  het  ek  die  gevoel  gekry  dat 

die  man  oor  wie  ek  skryf,  my  op  die  strand  dophou?  Dat  hy  iewers  vanuit  die  ruigte  toekyk? 

(34.) 

Net  hierna  lees  sy  ’n  jagverhaal  wat  die  man  geskryf  het,  waarin  ’n  wildekat 
hom  uit  die  bos  dophou.  Sy  lê  eksplisiet  die  parallel  met  die  wiidekat  wat  uit 
die  bosse  kyk,  en  die  gevoel  dat  sy  uit  die  bosse  dopgehou  word  (36).  Die 
grens  tussen  die  wêreld  van  die  man  se  manuskrip,  en  die  een  waarin  sy  leef, 
word  sodoende  geproblematiseer.  Wêrelde  sonder  grense  ontstaan.  Hierdie 
ophef  van  grense  tussen  wêrelde,  is  vir  McHale  (1989:  79)  een  van  die 
belangrikste  eienskappe  van  postmodernistiese  literatuur  aangesien  dit 
ontologiese  twyfel  veroorsaak. 

2.  Die  grens  tussen  tekswêreld  en  reëie  wêreld 
2.1  Khera  en  die  manuskrip 

Op  ’n  vreemde  manier  word  Khera  se  lewe  (en  haar  skryfwerk)  deur  die  man 
se  manuskrip  bepaal.  Die  soeke  van  Khera  tussen  die  reëls  van  die  dagboek 
en  die  soeke  van  die  wildvanger  na  die  spoor  van  die  bobbejaan,  word  gelyk 
gestel.  Die  skryf  van  die  biografie  is  spoorsny,  spoorsny  op  soek  na  ’n  mens 
se  lewe.  Soos  sy  die  man  se  onvoltooide  manuskrip  lees,  begin  Khera  al 

meer  verbande  lê  tussen  beskrywings  in  die  manuskrip  en  die  werklikheid 
waarin  sy  haarself  bevind:  “Kan  dit  wees  dat  hy  by  die  skryf  van  die  manuskrip 
die  werfbobbejaan  in  gedagte  gehad  het?”  (100) 

Wanneer  Khera  vir  die  wildvanger  koffie  maak,  op  die  oggend  voordat  hy  met 
die  jag  begin  (110),  is  dit  ’n  herhaling  van  ’n  toneel  uit  sy  manuskrip  wat  sy 
twee  aande  tevore  gelees  het  (100).  Die  ‘fiktiewe’  gebeurtenis  van  die 
manuskrip  word  in  die  werklikheid  herhaal.  Die  bed  is,  net  soos  in  die 
manuskrip,  onopgemaak.  Khera  skink  ook  swart  koffie,  en  gooi  dan  whisky 
daarin: 

En  toe,  asof  nie  sy  nie  maar  iemand  anders  beheer  het  oor  haar  handelinge,  het  sy  na  die 
hangkas  gestap,  uit  die  onderste  laai  'n  bottel  whisky  gehaal.  Sy  het  twee  proppies  vol  in 
elke  beker  afgemeet.  (111.) 

Wanneer  die  manuskrip  op  hierdie  wyse  “waar  word”,  is  dit  bevestiging  van  ’n 
vermoede  wat  Khera  reeds  vroeër  gehad  het.  Sy  dink  met  angs  daaraan  dat 
sy  geen  beheer  oor  haar  eie  lewe  het  nie:  “(...)  dat  ek  vasgevang  is  in  ’n 
patroon,  deel  van  ’n  geskiedenis  waarvan  die  uitkoms  lank  reeds  bepaal  is; 
dat  ek  geen  keuse  het  as  om  te  beleef  wat  opgeteken  is  nie  ...  ’n  ritueel  wat 
een  of  ander  tyd  voltrek  moet  word,  die  finale  wraak  van  die  werfbobbejaan” 
(101).  Sy  verduidelik  ook  dat  die  skryfwerk  “sy  eie  loop  begin  neem  in  die 
rigting  wat  dit  moes”  (111)  en  erken  daarmee  dat  sy  nie  beheer  het  oor  haar 
skryfwerk  nie,  dat  al  die  gebeure  vooraf  bepaal  is  (deur  die  manuskrip).  Sy  is 
bewus  daarvan  dat  sy,  as  biograaf,  nie  ’n  bepalende  invloed  het  nie,  dat  haar 
“rol  slegs  instrumenteel”  is,  “die  opteken  van  ’n  verhaal  wat  reeds  geskryf  is” 
(18).  In  plaas  daarvan  om  ’n  ander  se  lewe  in  haar  teks  vas  te  lê,  bepaal  die 
teks  haar  lewe.  Die  grens  tussen  outeur  en  teks  word  sodoende 
geproblematiseer. 

2.2  Die  manuskrip  en  die  wildvanger 

Die  lot  van  die  wildvanger,  skrywer  van  die  manuskrip,  word  egter  sélf  ook 
daardeur  bepaal.  Khera  wonder  byvoorbeeld,  na  aanleiding  van  wat  sy  gelees 
het,  of  die  wildvanger  al  deur  die  rivier  is  en  of  hy  al  op  die  swartmamba 
afgekom  het  (1 1 8).  Kort  daarna  word  besktyf  hoedat  die  wildvanger  deur  die 
bobbejaan  na  die  swartmamba  gelei  word  (124).  Sy  lees  in  die  manuskrip 
van  ’n  jagter  en  gejagte  - “’n  Jagter  op  die  spoor  van  ’n  bobbejaan,  ’n  ritueel 
so  bisar  dat  die  natuur  verkies  om  ’n  digte  mislaag  oor  die  gebeure  te  trek. 
Jagter  en  gejagte  wat  op  die  oomblik  hoofspelers  geword  het  in  ’n  wêreld 
waar,  volgens  oorlewering,  ook  ander  obskure  karakters  se  intriges  eens 
afgespeel  het ...”  (1 21  -2).  Die  jagter  het  teenoor  Khera  erken  dat  dit  die  eerste 
keer  is  dat  hy  ’n  bobbejaan  se  spoor  moet  sny  (111).  Dit  beteken  dus  dat  die 
jagtoneel  ook  vooruit  bestem  is,  deur  die  beskiywing  daarvan. 

Almal  vra  hulle  vrae  oor  die  wildvanger  aan  Khera  - amper  asof  dit  ’n  erkenning 
is  dat  sy  in  elk  geval  die  outeur  van  die  wildvanger  is  en  daarom  op  die  vrae 
moet  kan  antwoord  (1 34).  Sy  antwoord  hulle  in  die  woorde  van  die  wildvanger, 
wat  sy  die  middag  gelees  het. 

Die  grens  tussen  feit  en  fiksie  is  problematies.  Wanneer  Khera  uit  die  feitelike 
inligting  oor  die  man  se  lewe  (sy  dagboeke)  nie  genoeg  informasie  kry  nie, 
vind  sy  dikwels  weer  die  nodige  inligting  in  sy  fiktiewe  werk  (1 8).  Beide  Khera 
en  die  wildvanger  is  dus  “karakters”  uit  die  manuskripte. 

Geleidelik  is  daar  al  meer  onsekerheid  oor  wat  die  man  geskryf  het  en  wat 
Khera  se  eie  aandeel  is.  Sy  verwys  self  na  voorspellings  wat  ‘1e  akkuraat” 
was  (98).  Die  man  skryf  dikwels  in  die  derde  persoon  om  sodoende  afstand 
te  skep  (98).  Dit  bevestig  die  indruk  dat  hy  self  die  outeur  is  van  die  biografie 
wat  Khera  skryf. 

Woordwêreld  bepaal  dus  leefwêreld.  Die  biografie  is,  by  uitstek,  die  genre 
waarin  die  teenoorgestelde  verwag  word  - dit  behoort  die  opteken  van  ’n 
lewensverhaal  te  wees.  Leefwêreld  behoort  woordwêreld  te  bepaal.  Die 
ondermyning  van  hierdie  konvensie  lei  tot  ontologiese  onsekerheid  in  beide 
wêrelde. 

3.  Die  grens  tussen  die  rasionele  wêreld  en  magiese  wêreld 

Hierdie  “wêreld  waar  (...)  ander  obskure  karakters  se  intriges  eens 
afgespeel  het”  (122),  betrekdie  bonatuurlike,  die  irrasionele.  Op  rasionele 
wyse  verklaar  Khera  die  situasie  aan  haarself:  “Eintlik  is  dit  net  ’n  bobbejaan 
aan  ’n  ketting,  hans  grootgemaak,  afhanklik  van  iemand  om  elke  dag  kos 
in  sy  bak  te  gooi  - ’n  afgeskeepte  troeteldier  wat  verstandloos  in  die  niet 
tuur”  (101).  Pas  nadat  sy  dit  so  aan  haarself  verklaar  het,  gryp  die 
bobbejaan  haar  broekie  wat  van  die  wasgoeddraad  afwaai  (“asof  deur  ’n 
onsigbare  hand  geruk”  - 101).  Later  sit  hy  daarmee  in  sy  een  hand  en  sy 
penis  in  sy  ander  hand  (102).  Haar  rasionele  verklaring  van  kort  tevore 
word  sodoende  ondermyn. 

Die  werkers  lê  ’n  verband  tussen  die  vrou  (Khera),  die  wildvanger  (die 
man  wie  se  kiekies  teen  haar  muur  is  en  wat  hulle  ook  as  uMthakathi  - 
“oorsaak  van  alle  onheil”  (122)  beskou)  en  die  bobbejaan  (rydier  van 
uMthakathi),  as  hulle  die  ontsnapte  bobbejaan  se  spoor  direk  na  haar 
kamer  volg.  Vir  hulle  is  die  bonatuurlike  verklaring  vanselfsprekend: 
uMthakathi,  die  towenaar,  het  die  nag  by  die  vrou  in  die  buitekamer 
deurgebring  en  was  teen  die  oggend  te  moeg  om  weg  te  kan  loop,  sodat 
hy  die  bobbejaan  (tradisioneel  die  towenaar  se  rydier)  losgemaak  en 
weggery  het.  Dit  is  ook  opvallend  hoedat  die  aanhaling  van  Zuluspreuke 
in  hierdie  stadium  toeneem,  en  dikwels  dui  op  die  bonatuurlike. 

3.1  Kaapstad  en  Zululand 

Die  Zululandruimte  word  voortdurend  aan  die  magiese  en  bonatuurlike 
gekoppel.  Dié  ruimte  van  sweet,  mos,  son  en  verrottende  plante  staan  in 
skerp  kontras  teenoor  Khera  se  bekende,  rasionele,  Kaapse  ruimte.  Die 
omgewing  bly  vir  haar  vreemd,  sy  kan  slegs  die  ruimte  in  die  kamer  tem,  en 
selfs  daar  bly  die  tromme,  die  spinnekoppe  en  insekte  vreemd  (12).  Sy  word 
deur  die  plaaslike  mense  daarvan  verseker  dat  mens  “Zoeloeland  se  stories” 

nie  in  boeke  kry  nie  (17)  en  “jy  moet  die  hitte  ken”  (17).  Khera  besef  dat  sy 
nooit  deel  kan  word  van  hierdie  ruimte  nie: 

Die  landstreek  was  skielik  ontoegankliker  as  ooit  -sy  het  besef  dat  haar  kommunikasie 
eensydig  is,  dat  daar  ’n  ondeurdringbare  grens  is  wat  mense  soos  sy,  Herman  en  Lettie 
toegang  weier  tot  die  geheimenisse  wat  tussen  die  berge  vasgevang  is.  (22) 

Die  vreemde  omgewing  maak  vir  Khera  onrustig.  Sy  wil  die  hele  tyd  omkyk 
(30-1):  “Dis  of  alles  broei  in  hierdie  wêreld.  Selfs  die  lug.  Asof  daar  iets  in  die 
taaiheid  is  wat  sy  kans  afwag  om  op  jou  toe  te  slaan”  (32).  In  hierdie  onrustige 
ruimte  vind  daaral  meeronverklaarbaredinge  plaas.  Die  logiese,  intellektuele 
en  rasionele  lewe  van  die  Kaap  (waar  die  mans  oorringe  dra  en  luister  na 
musiek  terwyl  hulle  intellektuele  gesprekke  voer  - 23)  word  opgehef  deur  die 
geheimsinnigheid.  Die  stories  van  die  towenaar  {uMthakathi)  wat  op  ’n 
bobbejaan  ry  (1 9),  maak  die  werfbobbejaan  geheimsinnig.  Wanneer  Herman 
ook  werklik  siek  word  nadat  hy  aan  die  bobbejaan  geraak  het  (soos  wat  die 
Zulus  gewaarsku  het),  begin  dit  al  meer  lyk  asof  die  mites,  in  hierdie  omgewing, 
nie  ongegrond  is  nie  (104).  Daar  is  te  veel  dinge  wat  onverklaarbaar  is:  “Die 
klammigheid  buite  het  soos  ’n  krieweling  in  die  mense  se  lywe  opgetrek,  ’n 
onverklaarbare  gevoel  dat  daar  in  die  klowe  kragte  werksaam  is,  dinge  wat  jy 
nie  kan  sien  nie,  wat  jy  net  kan  aanvoel”  (146). 

Die  vreemde  verhale  wat  om  die  vure  vertel  word,  van  dwerge  en  towenaars 
en  skelmstreke  van  diere,  dra  by  tot  die  skepping  van  ’n  geheimsinnige, 
magiese  atmosfeer.  Die  kinders  word  om  die  vure  gewaarsku  dat  hulle  nie 
moet  glo  wat  die  oë  kan  sien  nie  (130).  Die  rasioneie  maak  in  hierdie  ruimte 
plek  vir  die  irrasionele.  Die  grens  tussen  wat  (redelik)  moontlik  en  onmoontlik 
is,  word  opgehef. 

Belangrik  in  hierdie  verband  is  die  beskrywing  van  die  begrafnistoneel.  By 
hierdie  begrafnis  word  die  lyk  van  die  dooie  (die  man  van  die  sooihuis)  bewaak, 
sodat  dit  nie  deur  die  towenaar  in  die  hande  gekry  kan  word  nie  (158).  Die 
towenaar  grawe  die  lyk  (van  die  jagter,  die  swerwer,  die  akademikus,  die  een 
met  die  baie  boeke)  op  en  dryf  ’n  skerpgemaakte  stok  deur  die  lyk  se  kop  om 
sodoende  ’n  “tweede  lewe”  aan  hom  te  gee  (1 59).  Op  dieselfde  wyse  gee  die 
biografie  ook  tweede  lewe  aan  die  man.  Dit  is  dus  nie  toevallig  dat  die  werkers 
die  wildvanger  as  towenaar  beskryf  nie  (146).  (Intertekstueel  is  Die 
Werfbobbejaan  in  ’n  sekere  sin  ook  die  tweede  lewe  van  Die  Jakkalsjagter.) 

4.  Grense  tussen  karakters 

4.1  Díe  grens  tussen  Wildvanger  en  Werfbobbejaan 

Die  onsekerheid  van  die  subjek,  reeds  aangespreek  in  die  verwarring  tussen 
jagter  en  prooi,  biograaf  en  die  persoon  wie  se  lewe  beskryf  word,  blyk  veral 
uit  karakterisering.  Met  sy  terugkeer  ná  die  jag  sien  die  werkers  die  wildvanger 
in  die  mis  eers  aan  as  Imfene,  dan  as  uMkhovu  en  uiteindelik  as  uMthakathi 
(146).  Imfene  (bobbejaan)  is  die  rydier  van  die  towenaar.  uMkhovu  \s  ’n  zom- 
bie,  gebore  “uit  paring  tussen  mens  en  bobbejaan”  (19),  die  “handlanger  van 
die  towenaar”  (146).  uMthakathi  is  die  gevreesde  towenaar  self.  Eers  nadat 

die  wildvanger  vir  al  hierdie  bonatuurlike  figure  aangesien  is,  word  hy  deur 
die  hotelbewoners  herken,  maar  selfs  dan  word  hulle  gelaat  met  ’n  “krieweling”, 
“’n  onverklaarbare  gevoel  dat  daar  iewers  in  die  klowe  kragte  werksaam  is, 
dinge  wat  jy  nie  sien  nie,  wat  jy  net  aanvoel”  (146).  Die  wildvanger,  bobbejaan, 
towenaar  en  helper  van  die  towenaar  word,  deur  hierdie  verwarring,  in  een 
persoon  saamgetrek.  Hierdie  saamtrekking  van  verskeie  karakters  in  een, 
problematiseer  die  grense  tussen  karakters,  tussen  individue,  en  is  veral 
problematies  ten  opsigte  van  die  wildvanger,  die  bobbejaan  en  Khera. 

Die  ‘grens’  tussen  wildvanger  en  die  bobbejaan  verval  veral  tydens  die  jag, 
wanneer  die  jagter  en  die  prooi  “rolle  omruil”.  Deur  wisselende  fokalisering 
word  die  werfbobbejaan  en  die  wildvanger  uiteindelik  onskeibaar.  Tydens  die 
jagtog  verskuif  die  fokalisering  voortdurend  tussen  jagter  en  prooi  (124). 
Wanneer  die  bobbejaan  en  wildvanger  rolle  omruil,  deurdat  die  bobbejaan 
‘jagter’  word  en  die  wildvanger  die  ‘prooi’,  verskuif  fokalisering  na  die  bobbejaan 
wat  die  mamba  waarneem  en  besluit  om  ’n  “lokval”  vir  die  jagter  te  stel  (1 24). 
In  die  man  se  manuskrip  word  die  vrou  se  bewegings  in  die  kamer  beskryf, 
soos  deur  die  venster  waargeneem.  Dit  is  ’n  waarnemingspunt  wat  juis  moontlik 
is  vanaf  die  posisie  van  die  bobbejaan  (100).  Hierdie  ‘bobbejaanfokalisering’ 
versterk  subtiel  die  onheilspellende,  bonatuurlike  verband  tussen  die  man  en 
bobbejaan. 

Khera  verduidelik  aan  die  mans  in  die  kroeg  wat  gebeur  tussen  die  jagter  en 
sy  prooi,  hoedat  hulle  hulself  in  mekaar  se  posisies  indink,  en  dus  al  meer  in 
mekaar  se  identiteit  opgaan  (134).  Hierdie  proses  wat  sy  beskryf,  speel  ook 
inderdaad  in  die  moeras  af.  Die  honde  ervaar  verwarring  wanneer  hulle  nie 
die  spoor  van  die  bobbejaan  van  die  man  se  spoor  kan  onderskei  nie  (136). 
Jagter  en  prooi  word  al  meer  een,  totdat  die  jagter  homself  opkrul  om  te  rus 
“in  die  holte  wat  deur  die  werfbobbejaan  in  die  sand  gelê  is”  (132). 

Die  oomblik  van  doodmaak  is  die  oomblik  wanneer  “jagter  en  prooi  saamsmelt 
in  een  geheel,”  verduidelik  Khera  aan  die  mans  (144).  Hierdie  saamsmelting 
van  jagter  en  prooi  vind  plaas  wanneer  die  bobbejaan  die  wildvanger  aanval. 
Saam  rol  hulle  op  die  grond  rond.  Die  bobbejaan  het  “inbeweeg  vir  die 
doodmaak,  die  deurbyt  van  die  nekslagare,  die  knak  van  die  rugmurg”  (142). 
Prooi  word  hier  jagter  en  jagter  word  prooi. 

Uiteindelik  ruil  die  rolle  weer  om  en  rig  die  jagter  sy  geweer  op  die  bobbejaan: 

Stadig  het  hy  die  natrek  op  die  sneller  geneem,  die  loop  doodstil,  terwyl  die  omgewing 
vervaag,  wegraak  met  die  drukking  van  sy  vinger  teen  die  sneller  - die  oomblik  wanneer 
die  buitewêreld  uitgesluit  word,  wanneer  jagter  en  prooi  saamsmelt  in  een  geheel.  (144) 

Wanneer  hy,  deur  die  visier,  in  die  bobbejaan  se  keel  kyk,  sien  hy  as’t  ware  sy 
eie  lewe  voor  homself  afspeel  in  die  aangesig  van  die  dood:  “’n  voorspel  tot 
die  einde  van  ’n  lewe,  die  finale  kyk  in  die  spieël”  (145).  Hierdie  sterftoneel 
(dieselfde  sterftoneel  in  die  sooihuis  wat  beskryf  word  in  Die  Jakkalsjagter 
(1990:  84))  word  deur  Khera  in  haar  biografie  beskryf  as  “die  konfrontasie 
met  homself,  oog  tot  oog  soos  in  ’n  spieël  (...)  die  boodskap  om  ’n  lewe  lank 

op  homself  jag  te  maak”  (143).  Die  finale  ontmoeting  met  die  bobbejaan  is 
dus  ’n  “konfrontasie  met  homself . Die  eenwording  word  voltrek.  Die  grens 
tussen  bobbejaan  en  wildvanger  verdwyn. 

Wanneer  die  bobbejaan  later  sterf,  nadat  die  honde  hom  verskeur  het,  word 
ook  die  dood  van  die  ou  man  in  die  sooihuis  in  hierdie  sterwe  saamgetrek: 

In  die  sooihuis  het  die  man  op  die  bed  probeer  omdraai.  Sy  een  arm  het  afgegly  en  hy  het 
stadig  afgesak  na  die  misvloer.  Tog  het  hy  nog  met  sy  hand  gekeer,  sy  eie  honde  se  tande 
in  sy  voorarms,  sy  keel  nou  onbeskermd  oop.  Ver  in  die  veld  het  die  reuk  van  ou  sweet  in 
die  soidaat  se  neus  opgeslaan.  Sy  hande  het  krampagtig  aan  die  rugsak  se  bande  begin 
ruk(166). 

Die  vrek  van  die  bobbejaan  aan  die  tande  van  die  honde,  word  ook  die  sterf 
van  die  man  in  die  sooihuis  aan  die  tande  van  sy  eie  honde.  Die  grense 
tussen  die  bobbejaan,  die  sterwende  man  in  die  sooihuis,  die  stenwende 
soldaat  in  die  veld,  word  finaal  opgehef  - daarmee  saam  ook  die  grense 
tussen  ’n  Wêreld  sonder  grense,  Die  Jakkalsjagter  en  Die  Werfbobbejaan. 
Begrensing,  kategorieë,  soos  wat  Khera  aan  Eddie  verduidelik  het,  is  te 
beperkend  (12). 

4.2  Die  grens  tussen  Khera  en  die  wildvanger  (en  die  werfbobbejaan) 

Op  dieselfde  wyse  as  wat  jagter  en  prooi  bestem  is  om  mekaar  te  ontmoet, 
ontmoet  Khera  en  die  wildvanger  by  die  hotel,  volgens  afspraak  (38),  en 
word  dit  ook  vir  hulle  ’n  kyk  in  die  spieël,  ’n  ontmoeting  met  die  self. 

Daar  is  reeds  in  die  inleiding  gewys  op  die  ooreenkoms  tussen  jagteren  prooi 
aan  die  een  kant  en  biograaf  en  die  een  wie  se  lewe  beskryf  word  aan  die 
ander  kant.  Hierdie  verband  word  ook  op  die  vlak  van  karalderisering  gelê. 
Ook  die  grense  tussen  Khera,  die  bobbejaan  en  die  wildvanger  word 
geproblematiseer.  Khera  lê  self  die  verband  deur  te  wys  op  die  bloedstreep 
wat  die  bobbejaan  maande  tevore  reeds  op  haar  gelaat  het,  dat  hulle  met 
bloed  verbind  is  (137). 

Dit  is  ook  opvallend  dat  die  bobbejaan  seksuele  aangetrokkenheid  jeens  Khera 
het.  Hy  masturbeer  terwyl  hy  haar  kantbroekie  vashou  (1 02).  Wanneer  die 
wildvanger  en  Khera  seksueel  verkeer,  kry  die  bobbejaan  skuim  om  sy  bek 
(50).  Die  nag  van  sy  ontsnapping  droom  Khera  van  ’n  seksuele  ervaring  met 
die  bobbejaan,  en  die  volgende  oggend  word  die  bobbejaan  se  spore  voor 
haar  kamervenster  gevind  (106-7).  Wanneer  die  wildvanger  uit  die  moeras 
terugkeer  en  seksueel  met  Khera  verenig,  grawe  sy  in  die  wond  wat  deur  die 
bobbejaan  veroorsaak  is.  Die  wildvanger  sê  ook  dat  die  kantbroekie  moontlik 
die  belangrikste  skakel  tussen  die  werfbobbejaan,  homself  en  Khera  kan  wees: 
“die  een  ding  wat  ons  bind  ...  my  en  jou  en  die  werfbobbejaan”  (112). 

Net  soos  die  wildvanger  deur  die  werkers  met  towery  verbind  word,  word  ook 
Khera  met  towery  verbind,  “’n  plek  toegeken  saam  met  die  towenaar  se 
handlangers”  (1 37).  Sy  word  in  dieselfde  asem  as  uMkhovu  genoem  (1 38)  - 
die  handlanger  van  die  towenaar  en  naam  wat  die  Zuluwerkers  ook  die 
wildvanger  genoem  het  (136).  Khera  kry  die  naam  van  uMamtsotsi-  vrou 

van  die  towenaar  (138).  Khera  en  die  wildvanger  deel  dieselfde  infeksie  van 
die  moeras  (155). 

Een  van  die  moontlike  titels  wat  die  man  in  sy  onvoltooide  manuskrip  noem, 
gee  ook  ’n  aanduiding  van  die  verhouding  tussen  die  karakters:  “Op  soek  na 
die  skadukarakter”  (69).  Die  titel  suggereer  dat  die  vrou  (Khera)  en  die  man 
(Wildvanger)  skadukarakters  van  mekaar  is.  Die  suggestie  word  bevestig  deur 
die  bespreking  van  die  anima-figuur  van  Jung,  waarop  Khera  in  die 
aantekeninge  van  die  man  afkom  (70).  Die  grens  tussen  Khera  en  die 
wildvanger  as  afsonderlike  karakters  word  sodoende  geproblematiseer.  Khera 
is  moontlik  die  skadukant,  die  anima  van  die  wildvanger.  Die  vrou  (anima)  is 
die  dryfveer  van  die  swerwer,  die  een  wat  hom  aanmoedig  “om  die  onbekende 
te  betree”,  sy  “geheimsinnige  kant”  (70).  Die  werkers  sê  inderdaad  oor  haar: 
“Akungwe  ingenambala  elimnyama  - elke  mens  het  ’n  donker  kant,  elkeen 
steek  iets  weg”  (107). 

Die  voltooiing  van  die  manuskrip  bring  nie  rus  vir  Khera  nie.  Die  onvoltooide 
slot  bly  vir  haar  ’n  probleem  (164).  Sy  bly  onrustig,  soos  wat  sy  elke  keer 
onrustig  bewus  geword  het  van  die  wildvanger  se  teenwoordigheid.  (Net  soos 
wat  sy  telkens  die  teenwoordigheid  van  die  wildvanger  kon  aanvoel,  in  die 
vorm  van  onrustigheid,  voel  sy  ook  die  teenwoordigheid  van  die  bobbejaan 
aan  - 100.)  Selfs  haar  voet  jeuk  weer  en  die  honde  blaf,  bonatuurlike  tekens 
van  die  wildvanger  se  teenwoordigheid  - die  apteker  beskryf  immers  die 
patroon  wat  die  sandwurm  loop  as  “interessant”  (72)  - ’n  suggestie  dat  dit  ’n 
boodskap  is.  Die  bonatuurlike  speel  ook  ’n  rol  wanneer  die  tromme  vir  die 
eerste  keer  ook  in  die  dag  slaan  (165). 

5.  Tydsgrense:  verlede,  hede,  toekoms 

Khera  vertel  aan  die  sanger  dat  sy  gefassineer  word  deur  die  wyse  waarop 
die  man  waarvoor  sy  skryf  nie  deur  ruimte  of  tyd  gebind  word  nie,  dat  hy  kan 
opduik  waar  en  wanneer  hy  wil.  (79) 

Net  soos  in  Die  Jakkaisjagter,  word  tyd  geproblematiseer  in  hierdie  roman. 
Die  manuskrip  van  die  wildvanger  is  in  die  verledetyd  geskryf  (byvoorbeeld: 
98).  Die  jag  van  die  bobbejaan  is  reeds  beskryf  maar  die  wildvanger  erken 
teenoor  Khera  dat  hy  nog  nie  tevore  ’n  bobbejaan  gejag  het  nie  (111 ).  Hierdie 
gebeure,  reeds  beskryf  in  die  manuskrip,  is  egter  besig  om  plaas  te  vind  in  die 
moeras,  in  Khera  se  kamer.  Sy  neem  dele  daarvan  op  in  die  biografie  wat  sy 
skryf,  dit  worddie  biografie  en  is  uiteindelik  die  pakkie  wat  sy  Kaap  toe  pos. 
Die  manuskrip  is  in  die  eerste  plek  Khera  se  sleutel  tot  die  verlede.  Sy  gebruik 
dit  as  basis  vir  die  man  se  persoonlike  ‘geskiedenis’  (sy  verlede)  wat  sy  besig 
is  om  te  skryf.  Dieselfde  manuskrip  is  egter  terselfdertyd  ’n  ‘geskiedenis  van 
die  toekoms.’  Voordat  die  wildvanger  op  die  bobbejaanjag  vertrek  lees  sy 
byvoorbeeld  reeds  oor  sy  vertrek.  (Kyk  ook  afdeling  2.1  en  2.2  hierbo  hoedat 
die  manuskrip  die  toekoms  van  die  karakters  bepaal.)  Onderskeid  tussen  wat 
opgetekende  geskiedenis  en  wat  toekomsvoorspelling  in  die  man  se 
manuskripte  is,  is  ook  nie  moontlik  nie  - alles  is  in  die  verledetyd  geskryf.  In 

hierdie  teks  is  die  verlede  en  toekoms  dus  saamgetrek. 

Jagter  en  Prooi  word  al  meer  een:  Die  pad  loop  “’n  wye  sirkel,”  waarvan  die 
einde  weer  in  die  begin  invloei  (140).  Die  einde  in  die  sooihuis  word  telkens 
herhaal  - soos  reeds  in  Die  Jakkalsjagter  (142)  - en  maak  ’n  terugkeer 
mapntlik.  Die  herhalende  einde  noodsaak  ook  ’n  herhaalde  begin.  Hierdie 
“twe^ede  lewe”  word  deur  die  toorkrag  van  die  uMthakathi  moontlik  gemaak. 
Om  die  uMthakathi  se  opgrawe  van  die  lyk  egter  in  tyd  te  plaas,  is  ook  nie 
moontlik  nie.  Dit  kon  moontlik  al  die  gebeure  voorafgaan,  maar  ook  volg  op 
die  dood  in  die  sooihuis.  ’n  Eindelose  vervloeiing  van  begin  en  einde  (verlede 
en  toekoms)  is  die  gevolg.  ’n  Chronologiese  (rasionele)  opvatting  van  tyd 
word  ondergrawe.  Voorrang  van  een  gebeurtenis  bo  ’n  ander,  van  begin  bo 
einde,  van  nostalgiese  verlede  of  utopiese  toekoms  bo  die  hede,  word  opgelos 
in  die  ondergrawing  van  ’n  liniêre  tydsopvatting. 

6.  Intertekstuele  grense:  Soldaat,  Jakkalsjagter,  Werfbobbejaan 

Deur  die  verwysings  tussen  die  tekste  {’n  Wêreld  sonder  grense,  Die 
Jakkalsjagter  en  Die  Werfbobbejaan),  herhalings  van  gesprekke  en 
gebeurtenisse  en  dieselfde  karakters,  word  die  grense  tussen  die  drie  tekste 
van  Strachan  se  oeuvre  opgehef.  Talle  voorbeelde  is  reeds  in  die  bespreking 
hierbo  genoem.  Soms  word  dit  op  subtiele  wyse  in  ’n  enkele  sin  gevind.  Die 
skree  van  die  sywurms  wat  die  jong  Lenka  op  skool  ervaar  {Die  Jakkalsjagter, 
1990:82)  word  byvoorbeeld  teruggevind  in  Die  Werfbobbejaan  (143).  In  die 
kortverhaal  “Herinnering,”  uit  ’n  Wêreld  sondergrense  (1 984:9),  sê  die  ma  vir 
die  man  wat  op  die  plaas  aankom:  “Jy  was  lank  weg,  Jy’s  maer.”  In  Die 
Jakkalsjagtersé  Gillian  vir  Lenka:  “Jy  was  lank  weg.  Jy’t  maer  geword”  (1 990: 
106).  Dit  is  presies  die  woorde  waarmee  Khera  die  wildvanger  groet  (1994: 
110).  Hierdeur  word  die  grense  tussen  die  ma,  Khera  en  Gillian  opgehef  in 
die  vrou  as  geliefde  en  as  moeder,  die  anima.  Verder  hef  dit  natuurlik  ook  die 
grense  tussen  die  man  (soldaat),  Lenka  (die  jakkalsjagter)  en  die  wildvanger 
op.  Dit  is  egter  nie  die  enigste  gevolge  nie.  Khera  se  bewustheid  daarvan  dat 
sy  as  karakter  deur  ’n  teks  bepaal  word,  word  hierdeur  versterk.  Sy  kan  maar 
net  sê  wat  in  die  teks  staan  - is  magteloos  daaraan  uitgelewer.  Die  teks, 
sonder  sentrum,  sonder  slot,  is  al  wat  oorbly. 

7.  Wêrelde  sonder  subjek 

Die  ophef  van  die  grense  tussen  die  jakkalsjagter/werfbobbejaan/soldaat, 
tussen  rasionaliteit  en  die  magiese,  tussen  karakters  en  teks,  feit  en  fiksie, 
verlede  en  toekoms,  laat  die  leser  met  talle  onsekerhede  wat  nie  redelik 
verklaar  kan  word  nie.  In  Die  Werfbobbejaan  vjord  die  leserbetrek  by  ’n  netwerk 
van  tekste;  verhale;  wêrelde  sonder  grense  waarin  geen  enkele  subjek  is 
waarin  die  leser  sekerheid  kan  vind  nie.  Die  leser  word  gekonfronteer  met 
wêrelde  wat  nie  vatbaar  is  vir  rasionele  ontleding  nie.  Slegs  in  verhaal,  in  teks 
kan  hierdie  grenslose  wêrelde  naasmekaar  staan;  wêrelde  wat  telkens  die 
redelike,  individuele  subjek  laat  verval. 

Sonder  die  opvallende  selfbewustheid  van  Die  Jakkalsjagter,  sonder  die 


73 


oorbekende  tegnieke  van  postmodernisme,  word  die  subjek  in  Die 
Werfbobbejaan  gedesentreer.  Die  ‘rede,’  as  universeel  bepalende  sekerheid 
in  die  geskiedenis,  word  uit  die  sentrum  verplaas  en  slegs  verhale  (teks)  bly 
oor.  Die  “oorlog  teen  totalisering’’  (Lyotard,  1984:  82),  nie  alleen  totalisering 
deur  die  ‘rede’  nie,  maar  ook  totalisering  deur  gekommersialiseerde 
postmodernistiese  tegnieke  word  in  Die  Werfbobbejaan  voortgesit. 

Dorette  Louw 
Oorlog-oorlog 


Antoine  is  lief  daarvoor  om  elke  dag  voordat  hy  bak  sy  lang,  sterk  vingers 
deur  die  warm,  elastiese  deeg  te  druk  en  die  soet  geur  van  suurdeeg  en 
anys  in  te  asem.  Terwyl  die  groot  oond  steun  en  kraak  soos  hy  warm 
word,  lê  die  deeg  wit  en  weerloos  in  die  skottel.  Op  koue  Desemberoggende 
kondenseer  die  walms  wat  uit  die  deeg  opslaan  in  klein  druppeltjies  teen 
die  blink  ketels.  Antoine  is  die  bakker  van  Arras  in  die  noorde  van  Frankryk. 
Sy  sentimente  lê  by  sy  brood  en  nié  by  die  oorlogspraatjies  wat  al  sy 
klante  deesdae  wil  maak  nie.  Tot  nou  die  dag  nog  het  almal  wat  ingekom 
het  om  iets  te  koop  ’n  kompliment  gehad  vir  sy  rogbrood,  sy  bruinbrood, 
sy  witbrood,  sy  klein  rolletjies  of  sy  vars  rosyntjiekoeke.  Deesdae  klink  dit 
só:  “Ja-nee,  ná  die  val  van  Pole  is  dit  so  seker  soos  móre  die  heeldag  dat 
die  blerrie  Nazis  ons  geliefde  Frankryk  ook  gaan  inval.  Hoe  dink  jy, 
Antoine?”  Antoine  knik  dan  sy  kop  sonder  ’n  uitdrukking  op  sy  aantreklike 
gesig  en  dit  is  gewoonlik  die  einde  van  die  gesprek,  maar  die  hele  huislike, 
warm  atmosfeer  van  die  winkel  is  vir  hom  iets  van  die  verlede.  Hy  wens 
die  oorlog  wil  nooit  na  Arras  kom  nie  - hy  voel  nie  heroïes  nie  en  kan  nie 
sien  dat  hy  die  Nazis,  die  Geallieerdes  of  die  Résistance  steun  nie.  Hy  wil 
net  brood  bak  en  aan  mense  verkoop  wat  dit  waardeer. 

Veral  vandat  die  naderende  oorlog  al  hoe  meertasbaar  word,  soos  ’n  skip 
wat  duidelikeren  duideliker  word  wanneerdie  mis  lig,  is  Donderdagmiddae 
vir  hom  die  hoogtepunt  van  die  week.  Die  klimaks,  kan  mens  maar  sê. 
Ná  middagete  was  hy  en  trek  sy  tweede  beste  skoon  hemp  aan.  In  ’n 
mandjie  pak  hy  vars  bolletjies  en  rosyntjiekoeke  wat  nog  nie  verkoop  is 
nie,  groet  sy  broer  en  stap  dan  fluit-fluit  in  die  rigting  van  die  woud. 

Een  Donderdagmiddag  in  Junie  1940  pak  Antoine  weer  sy  mandjie  en 
loop  na  die  woud.  Die  son  straal  goud  neer  uit  die  asuurblou  lug  en  bestuif 
die  bome,  plante,  blomme  en  voëls  met  ’n  vae  aura  van  betowering  en 
onsekerheid.  Sy  hart  word  al  hoe  ligter  en  wanneer  hy  die  onduidelike 
voetpaadjie  vat  wat  uitdraai  uit  die  gebruiklike  een,  word  die  ligtheid  in 
hom  byna  ondraaglik.  Twee  honderd  meter  verder  staan  sy  boomhuis. 
Hier  het  hy  en  sy  broer  as  kinders  hulle  middae  omgespeel.  Dit  was  nog 
lekkerder  omdat  niemand  anders  geweet  het  van  die  boomhuis  nie.  Só, 
ten  minste,  het  hulle  gedink  toe  hulle  kinders  was,  want  hulle  oupa  wat  dit 
vir  hulle  gebou  het,  is  kort  daarná  dood. 

Hy  sit  die  mandjie  op  die  plat  klip  naby  die  stam  van  die  boom  neer  en  klim 
behendig  tot  bo. 

Die  vloer  is  stewig  en  daar  is  selfs  ’n  venster  met  ’n  uitsig.  Terwyl  hy  die 
verekussing  uitpof,  roep  iemand  van  onder  af  sy  naam. 

“Is  dit  jy,  Monique?” 

“Nee,  dis  Julie.” 

“Ek  is  nou  daar.”  Hy  steek  sy  kop  by  die  deur  uit  en  glimlag  vir  die  vrou  wat 
onder  staan  en  wag. 

“Bind  eers  die  mandjie  vas,”  sê  hy  toe  hy  die  tou  afgooi. 

“Hys  maar  op!”  Met  die  mandjie  bo,  gooi  hy  weer  die  tou  af  en  sy  klim  rats 
daarmee  tot  by  hom. 

“Monique  nog  nie  hier  nie?”  vra  sy  ná  ’n  piksoen  op  die  wang. 

“Nee.  Kry  solank  vir  jou  ’n  bolletjie  terwyl  ons  vir  haar  wag.  Hoe  gaan  dit 
by  die  prokureurskantoor?” 

Tussen  happe  deur  beduie  Julie  wild  met  haar  hande  hoe  die  oorlog  - wat 
almal  teen  dié  tyd  weet  ook  Arras  sal  bereik  - die  mense  skoon  op  hol  het. 
“Almal  wil  net  testamente  laat  opstel  en  verander - dis  ’n  malhuis,  Antoine. 
Ek  het  amper  nie  vanmiddag  weggekom  nie.” 

“Ek  sou  baie  jammer  wees  as  die  oorlog  ons  Donderdagmiddae  sou 
wegvat,”  mymer  Antoine. 

“Ek  ook.  Ons  moet  maar  net  sorg  dat  dit  nie  gebeur  nie.  Hierdie  bolletjie 
was  hemels,  Antoine,”  sug  Julie  en  leun  terug  teen  die  muur  van  die 
boomhuis.  Die  son  skyn  skuins  in  deur  die  venster  en  val  in  strepe  op  haar 
rooi  rok  en  donkerbruin,  blink  hare. 

“Middag,  kamerade,”  steek  Monique  haar  kop  by  die  deur  in.  Sy  swaai 
haar  lyf  geoefend  om  en  sit  elegant  in  die  deuropening  met  haar  lang 
bene  wat  buite  af  hang. 

“Hierdie  oorlog  sal  my  nog  mal  maak,”  sug  sy  dramaties.  “Julle  kan  julle 
indink  dat  die  lewe  klaar  nie  vreeslik  maklik  is  vir  ’n  weduwee  soos  ek  nie.” 
“Monique,  Monique,  Monique.  Jy  is  een  van  die  rykste  mense  in  Arras. 
Hou  op  om  die  kreperende  weduwee  met  sewe  kinders  te  speel.”  Julie 
giggel  en  streel  oor  die  ouer  vrou  se  slanke  rug. 

“Kan  ons  ophou  om  oordie  verpestelike  oorlog  te  praat,  asseblief.  Monique, 
kry  jou  lyf  in  die  boomhuis  dat  ons  ...”  Antoine  hou  in  die  middel  van  sy  sin 
op  praat  en  ’n  stoute  glimlag  sprei  oor  sy  gesig.  Dan  vou  sy  sagte  blou  oë 
omtrent  toe  soos  hy  lag. 

“Wat  is  dit,  Antoine?  As  jy  nie  vertel  nie,gaan  ons  jou  moet  straf,  né,  Julie.” 
Monique  kom  sit  wydsbeen  op  die  laggende  Antoine  se  skoot  en  Julie 
gaan  staan  agter  hom,  pen  hom  dan  skielik  op  die  grond  vas  en  buk  vooroor 
sodat  haar  lang  hare  sy  neus  kielie. 

“Wag,  wag,  ek  sal  vertel.  Dis  maar  net  dat  ek  ’n  idee  gekry  het.  Dit  lyk  vir 
my  ons  drie  is  die  enigste  nugter  mense  in  die  dorp  - al  die  ander  is  so 
opgevuur  oor  die  oorlog  dat  hulle  oor  niks  anders  kan  praat  nie.  Nou,  ons 
kan  ook  in  die  tydsgees  kom,  as  julle  wil.” 

“Ek  verstaan  nie  mooi  nie?” 

“Julie,  ek  dink  ons  drietjies  moet  ’n  naam  gee  vir  ons  speletjie:  oorlog- 
oorlog.  ’n  Inval  is  onafwendbaar  en  ons  kan  mekaar  se  snellers  trek.  Ek 
hoop  ek  sal  julle  teikens  kan  tref.  Verstaan  julle  nou?” 

“O  ja,  Antoine!  Steek  my  met  jou  bajonet!”  snak  Julie  na  haar  asem  terwyl 
Monique  haastig  haar  bloes  oopknoop. 

Blare  bewe  aan  die  punte  van  die  boomtakke,  die  voëls  hou  hulle  asems 
op,  die  ligte  windjie  van  vroeër  het  gaan  lê  en  selfs  die  sonlig  wag  gevries, 
oorgehaal  vir  wat  kom.  Die  blare  bewe  meer  geanimeerd  en  die  veraf 
gedreun  word  harder.  Vinniger  nog  bewe  die  blare  en  harder  word  die 
gedreun.  Vinniger!  Harder! 

“Die  bom  gaan  ontplof!  Die  bom  gaan  ontplof!”  waarsku  Antoine  se  stem 
ekstaties  uit  die  boomhuis.  ’n  Paar  sekondes  daarna  dreun  ’n  tenk  ’n 
honderd  meter  verby  die  boomhuis.  Nog  ’n  tenk  volg  die  eerste  en  nog 
een  die  tweede.  Soos  ’n  peloton  futuristiese  soldate  marsjeer  die 
monsteragtige  gedaantes  onverstoord  en  meganies.  Dan,  skielik,  is  die 
laaste  een  verby  en  sak  die  stilte  weer  neer  op  die  woud. 

“Wie  wil  ’n  vars  bolletjie  hê?”  vra  Antoine  terwyl  hy  sy  kruisbande  oor  sy 
skouers  trek. 

“Moenie  nou  oor  kos  praat  nie  - ek  kan  nog  nie  glo  dat  die  aarde  so 
beweeg  het  hierdie  keer  nie.  Julle  is  seker  dit  was  vir  julle  ook  die  geval?” 
Julie  sit  teen  die  muur  van  die  boomhuis  met  haar  bene  opgetrek.  Haar 
hare  is  deurmekaar  en  daar  is  ’n  verbaasde  trek  om  haar  mondhoéke. 
Ook  Monique  trek  effens  verslae  en  baie  stadig  aan. 

“Ja,  dit  was  so  onwerklik  ...” 

“Julie,  Monique,  kom  kyk  hier!”  Dis  Antoine  wat  saggies  van  die  boomhuis 
se  deuropening  af  roep. 

“Ek  is  bevrees  dis  nie  ons  nuwe  speletjie  wat  die  aarde  laat  beweeg  het 
nie  - dit  was  regte  tenks.”  Hy  wys  met  sy  sterk  bakkervinger  na  die  diep 
slote  wat  deur  die  tenks  se  spore  in  die  sagte  fynruigte  van  die  woud 
gekerf  is.  “Ek  het  julle  mos  gesê  die  inval  is  onafwendbaar!” 

“Wat  gaan  ons  nou  doen?”  Julie  is  byna  in  trane  waar  sy  onder  Antoine  se 
skouer  deurloer  na  die  onweerlegbare  bewyse  van  die  inval.  “My  suster 
het  geskryf  dat  daar  die  allervreeslikste  beperkings  ingestel  word  wanneer 
die  Nazis  ’n  dorp  inneem.  Hoekom  kon  hulle  nie  maar  by  Arras  verbygaan 
nie?” 

“Ja,  ek  is  bevrees  dat  alle  sosiale  geleenthede  seker  nou  vir  ’n  hele  tyd 
lank  opgeskort  sal  wees,”  sug  Monique  onder  Antoine  se  ander  skouer 
deur. 

Skielik  gaan  sit  Antoine  plat  in  die  deuropening.  Die  twee  vroue  het  net 
betyds  hulle  koppe  onder  sy  armholtes  uitgeruk. 

“Wat  op  aarde  gaan  nou  met  jou  aan?”  vra  Monique  verergd.  “Jy  kon  my 
nek  gebreek  het.” 

“Skuus,  Monique.  Het  julle  al  ooit  die  ystersmid  dopgehou?  Hy  maak 
daardie  yster  so  warm  dat  mens  byna  die  molekules  kan  hoor  skree  van 
die  pyn.  Maar  dan  betoon  hy  genade  en  druk  die  skreeuwarm  yster  in  die 
koue  water.  Nou  net  so  voel  my  gemoed  op  die  oomblik.  Julle  weet  hoe 
het  ek  opgesien  na  die  koms  van  die  oorlog  na  ons  vreedsame  ou  dorpie, 
né?  Wel,  my  gedagtes  het  naderhand  soos  ’n  veraf  familielid  van  die 
ystersmid  se  rooiwarm  yster  gelyk.  Maar  nie  nou  meer  nie!  Sien  julle  dan 

nie  - daar  is  vir  ons  uitkomkans.”  Triomfantelik  draai  hy  na  die  twee  vroue 
agter  hom  in  die  boomhuis.  Die  uitdrukking  op  albei  se  gesigte  is  so  leeg 
soos  ’n  skoon  vel  papier. 

“Maar  my  magtag,  verstaan  julle  dan  niks?  Nie  een  van  ons  is  bly  dat  die 
oorlog  nou  in  Arras  is  nie.  Al  drie  van  ons  wens  dat  dinge  net  kon  voortgaan 
soos  voorheen,  is  ek  reg?” 

Monique  en  Julie  kyk  vir  mekaar,  dan  vir  Antoine  en  weer  vir  mekaar.  Dan 
knik  albei  gelyk. 

“Nou  ja,  hierdie  is  ons  kans!  Nie  een  van  ons  drie  was  in  die  dorp  tydens 
die  inname  nie,  reg?” 

“Natuurlik  nie,  domkop  - ons  was  hier,  besig  om  te  ...” 

Ingenome  vryf  Antoine  sy  hande  en  sê  dan  soos  Vader  Krismis  wat  ’n 
kosbare  present  aan  ’n  kind  oorhandig:  “Nou  hoekom  bly  ons  drie  nie  hier, 
hier  in  die  boomhuis,  vir  die  durasie  van  die  oorlog  nie?” 

“Antoine,  dis  mos  nie  moontlik  nie  ...  waarvan  sal  ons  leef?” 

“Moenie  nou  aan  die  praktiese  probleme  dink  nie  - ons  moet  ’n 
beginselbesluit  neem,  dis  al.  In  elk  geval  dink  ek  nie  dit  sal  vir  my  moeilik 
wees  om  sê  nou  maar  elke  tweede  aand  die  dorp  van  agter  af  in  te  sluip 
en  by  die  bakkery  te  gaan  kos  haal  nie.  My  broer  was  nog  altyd  half 
afgunstig  en  sal  tog  te  bly  wees  om  vir  ’n  rukkie  die  bakkery  alleen  te 
behartig.  Toe,  wat  sê  julle?” 

Niemand  reageer  nie  en  hy  vryf  gefrustreerd  oor  sy  blesserige  kop. 

“Kom  ek  spel  vir  julle  uit  wat  dit  gaan  beteken.  Die  rede  hoekom  ons  drie 
nog  altyd  so  goed  oor  die  weg  kom,  is  juis  omdat  nie  een  van  ons  verlief  is 
op  een  van  die  ander  nie.  Niemand  soek  vreeslike  lewenslange  toewyding 
nie.  Al  wat  ons  doen,  is  om  onsself  vreeslik  te  geniet  met  die  ander  twee 
se  hulp.  Nou,  ek  weet  nie  van  julle  nie,  maar  ék,  Antoine,  is  nie  van  plan 
om  in  hierdie  oorlog  ’n  held  te  wees  nie.  Ek  wil  net  die  besetting  so  stil  as 
moontlik  deurgaan  en  lewendig  aan  die  ander  kant  uitkom.  Sê  nou  bietjie 
vir  my  of  julle  aan  ’n  beter  plek  kan  dink  as  hierdie  afgesonderde  boomhuis 
om  die  oorlog  uit  te  sit?  As  hierdie  afgryslike  stryd  eers  verby  is,  sal  die 
mense  van  Arras  weer  respek  hê  vir  my  gebak.  Tot  dan  is  al  wat  ek  wil 
doen  om  met  julle  oorlog-oorlog  te  speel.” 

“Dis  waar  dat  ons  nie  verpligtinge  in  die  dorp  het  nie  - ons  is  nie  getroud 
nie  en  ons  het  nie  kinders  nie.”  Monique  se  oë  staar  die  verte  in  soos  sy 
aan  teen-argumente  vir  Antoine  se  plan  probeer  dink. 

“Dis  dalk  maklik  vir  jou  om  te  sê,  Monique,  maar  ek  het  ’n  loopbaan  om  in 
gedagte  te  hou.  As  ek  nou  net  verdwyn,  het  ek  geen  waarborg  dat  ek  ná 
die  oorlog  weer  my  werk  sal  terugkry  nie.”  Julie  strek  haar  lang  bene  lui 
voor  haar  uit  en  glimlag  dan  weemoedig.  “Maar  ek  wens  ek  kon  saam  met 
julle  hier  bly!” 

Monique  is  nou  vuur  en  vlam  vir  Antoine  se  plan  en  sy  kom  hurk  langs  die 
jonger  Julie.  Sy  trek  Julie  se  rok  tot  om  haar  middel  op  en  streel  saggies 
oor  haar  uitgestrekte  kaal  bene.  Teen  haar  wang  fluister  sy: 

“Julie,  dit  sal  nie  dieselfde  wees  sonder  jou  nie.  En  selfs  al  gaan  jy  nou 
terug  beteken  dit  ook  nie  dat  jy  na  die  oorlog  sal  werk  hê  nie.  Al  die  koerante 
voorspel  ekonomiese  insinkings  as  die  oorlog  eers  verby  is.  Ek  gee  nou 
vir  jou  my  woord:  as  jy  by  ons  bly  in  die  boomhuis  en  ná  die  oorlog  nie 
werk  kry  nie,  sal  ek  persoonlik  deur  my  kontakte  vir  jou  ’n  pos  organiseer.” 
Reg  oor  haar  liggaam  slaan  Julie  hoendervleis  uit  van  Monique  se  soet 
asem  so  naby  haar  oor.  Antoine  strek  homself  op  die  vloer  uit  totdat  sy 
kop  in  Julie  se  skoot  lê.  Deur  die  dun  somerstof  van  haar  rok  punt  haar 
borste.  Hy  vryf  eers  oor  die  een,  dan  oor  die  ander  en  die  boomhuis  met 
die  groen  woud  daaronder,  swem  voor  Julie  se  oë. 

“Nou  goed,  ek  sal  bly,”  sug  sy  en  gee  haarself  oor  aan  die  sensasies  wat 
haar  twee  speelmaats  se  hande  deur  elke  sintuig  opwek.  Toe  hy  sy  kop 
van  tussen  Julie  se  bene  oplig,  lyk  Antoine  se  gesig  soos  dié  van  ’n  engel. 
Dromerig  sê  hy:  “Oorlog-oorlog  is  ’n  lekker  speletjie.” 

Joan  Hambidge 

Die  representasie  van  die  ‘bed’  in  moderne 
vrouefiksie* 


In  Rita  Gilfillan  se  “Ariadne  spin  ’n  yarn  vir  Scheherazade’’  (in  Die  vrank 
smaak  van  frambose,  1 993)  word  ’n  belangrike  toevoeging  tot  feministiese 
metafiksie  gemaak.  ’n  “Fiktiewe”  kritikus  verskaf  ’n  sleutel  tot  die  lees  van 
metafiksie-geskryf-deur-vroue: 

In  hierdie  veilige  bolwerk  - vaag  geurend  van  seep  en  laventel  - het  ek  lê  dink  aan  ’n 
opmerking  van  ’n  kritikus  wat  ek  gelees  het  pas  voor  my  vertrek  uit  Suid-Afrika.  As  ek 
reg  onthou,  had  hy  dit  oor  Griet  en  haar  sprokie.  Hy  beweer  onder  meer  dat  hy  as 
resensent  soms  wanhoop  aan  die  nuwe  geslag  skryfsters  wat  nou  eenmaal  nie  kan 
wegkom  uit  die  dubbelbed  met  sy  beperkte  ervaringsmoontlikhede”  (p.  65). 

Die  ek-verteller  besef  dié  onwaarheid,  of  beperktheid  van  die  uitspraak, 
want  sy  vervolg: 

Seker  waar,  maar  selfs  Boccacio  had  al  dié  voorkeur,  om  nie  te  praat  van  Guy  de 
Maupassant  én  André  P.  Brink.  Ook  vir  my  lyk  die  dubbelbed  na  ’n  onontkombare  gegewe 
vir  enjge  skrywer:  daar  word  die  lewe  gewek,  en  daar  word  die  laaste  asemtog  geslaak. 
En  tussen  hierdie  twee  uiterstes  word  daar  baljaar  met  al  die  sintuie  oop.  Gelewe  dus” 
(p.  65). 


II 

Hierdie  tersluikse  grappige  opmerking  word  egter  ’n  raak  opsomming  van 
manlike/androsentriese  kritici  se  reaksie  op  vroulike  skrywers  se  ontdekking 
van  die  liggaamlike.  Dit  is  dus  nie  tersaaklik  dat  Gilfillan  wel  hier  na  ’n 
werklike  kritikus  verwys  nie;  dit  is  eerder  belangrik  dat  sy  ’n  projeksie  maak 
van  ’n  stereotipe  manlike  of  patriargale  reaksie.  In  twee  onlangse  uitstaande 
Britse  tekste,  naamlik  Written  on  the  body  (1 993)  van  Jeanette  Winterson 
en  The  djinn  in  the  nightingale’s  eye  (1994)  van  A.S.  Byatt  word 
liggaamlikheid  ook  op  ’n  nuwe  wyse  gekarteer.  En  die  leser  vind  bepaald 
die  element  van  geheimsinnigheid  - en  sy  opposisie,  te  wete 
openbaarmaking  - daardie  element  so  eie  aan  seksuele  fiksie,  aldus 
Maurice  Charney  in  Sexual  fiction,  1981,  p.  2. 

In  Winterson  se  Written  on  the  boc/y  word  die  liggaam  ob/e/fí/e/geanaliseer 
in  afdelings  soos  “The  cells,  tissues,  systems  and  cavities  of  the  body”, 
“the  skin”,  “the  skeleton,”  “The  special  senses”  teenoor  die  direkte  en 
subjektiewe  belewenis  van  die  liefde  en  meer  spesifiek,  lesbiese  liefde. 
Die  liefde  spruit  immers  uit  die  liggaam  en  daarom  moet  daar  na  die  “body” 


Lesing  gelewer  by  SAVAL-kongres,  20-22  April  1994,  Universiteit  van  Natal 


80 


gekeer  word  ten  einde  die  destruktiewe  ervarings  van  die  liefde  te  probeer 
verstaan  óf  karteer. 

Daarenteen  is  die  laaste  gelyknamige  feëverhaal  in  The  djinn  in  the  night- 
ingale's  eye  van  Byatt  ’n  narratologiese  ekskursie.  ’n  Vroulike  professor 
se  lesing  oor  die  narratologie  bewys  dat  die  teorie  altyd  op  die  kreatiewe 
skryfwerk  teer  ten  einde  fiksie  te  probeer  orden.  Dit  bewys  ook  dat  die 
teoretikus  nooit  die  desire  in  the  textkan  vaspen  nie. 


III 

Waarom  maak  vroueskrywers  só  oordadig  gebruik  van  metafiksie  of 
sogenaamde  self-bewuste  tekste?  As  postulaat  word  daar  gemeen  dat 
vroueskrywers  waarskynlik  méér  en  steeds  behoefte  het  aan  die 
sogenaamde  “geheimsinnigheid”  óf  secrecy  waarna  Charney  verwys.  Byatt, 
Gilfillan  en  Winterson  word  as  sentrale  tekste  gebruik  vir  hierdie  ondersoek 
en  as  kontroleteks,  ’n  teks  waarin  ’n  vroulike  ek-verteller  optree,  maar 
geskep  deur  ’n  man,  naamlik  Miss  Smilla’s  feeling  for  snow  (1994)  van 
Peter  Heg.  Miss  Smilla  is  ’n  direk-  belydende  naked  I teenoor  die  indirek- 
belydende,  fiksionaliserende  vertellers:  ’n  ek-verteller  by  Gilfillan,  ’n  ek- 
en  personale  verteller  by  Byatt.  Die  verteller  by  Winterson  is  by  implikasie 

i ’n  skrywende  ek-verteller. 

‘ IV 

I “To  explain  a phenomenon  is  to  distance  yourself  from  it”  (p.  1 69)  waarsku 
die  ek-verteller  tereg  in  Miss  Smilia’s  feeiing  for  snow.  Met  hierdie 
aanwysing  in  gedagte  is  die  verskillende  wyses  waarop  die  bed  - en 
!|  kwessies  rakende  dié  ruimte  - in  die  genoemde  tekste  beskou. 

ii  Miss  Smilla  bely: 

Standing  in  the  middle  of  the  bedroom,  we  take  off  each  other’s  clothes. 

I He  has  a light,  fumbling  brutality,  which  several  times  makes  me  think  that  this  time  it  ’ll 
j cost  me  my  sanity.  In  our  dawning,  mutual  intimacy,  I induce  him  to  open  the  little  slit  in 
the  head  of  his  penis  so  I can  put  my  clitoris  inside  and  fuck  him  (p.  171). 

Hier  vind  ’n  interessante  invertering  plaas,  naamlik  die  vroulike  ek-verteller 
í'  deur  ’n  man  geskep  word  die  ‘manlike’  of  aktiewe  agent  in  die  seksuele 
relasie.  Vroulike  vertellers  is  tradisioneel  die  objek  van  manlike  begeerte 
Ij  óf  drif.  Hulle  word  deur  manlike  skrywers  gedissekteer  of  ver-objektiveer. 

I ! Wanneer  die  vroulike  ek,  soos  in  Written  on  the  body,  die  vroulike  liggaam 
1 karteer  word  die  tradisionele  patrone  ómvergewerp.  Die  verhaal  handel 
i j breedweg  oor  ’n  lesbiese  vrou  wat  vasgevang  is  in  ’n  verhouding  en  verlief 
í ' raak  op  ’n  getroude  vrou,  Louise.  Dit  blyk  dat  Louise  sterwend  aan  kanker 
i is  sodat  siekte  en  die  naderende  dood,  ’n  sentrale  metafoor  word  vir  die 
ónmoontlikheid  van  dié  liefde.  Ironies  genoeg  verloor  sy  nie  die  geliefde 
i aan  die  dood  of  aan  die  eggenoot  nie,  maar  aan  onsekerheid.  Louise 
verdwyn  sodat  die  leser  besef  dat  die  teks  se  oop,  on-sluitende  slot,  ’n 


vergestalting  word  van  die  kanker  in  die  geliefde  se  liggaam:  soos  wat  die 
kanker  as’t  ware  die  eie  liggaam  beveg,  is  siekte  (gelees  teen  die 
liggaamskaart)  en  die  kanker-metafore  bepalend  dat  ’n  mens  die  teks  teen 
sigself  moet  draai  sonder  ’n  oplossende  slot  soos  (by  implikasie)  in  ’n 
‘gesonde’  of  normale  liefdesverhaal. 

Daar  is  ook  ’n  oop  slot  in  Miss  Smilla’s  feeling  forsnow:  nóg  die  leser  nóg 
die  karakter  vind  ’n  oplossing  of  katarsis.  By  Giifillan  is  daar  ook  ’n  oop 
slot,  sodat  die  leser  as’t  ware  in  ’n  sirkel  die  teks  kan  benader,  en  in  Byatt 
se  magistrale  verhaal,  het  die  djinn,  d.w.s.  die  fantasie  die  laaste  sê. 

V 

“In  sexual  fiction  the  reader  stands  in  a naturally  voyeuristic  relation  to  the 
book,  so  that  authors  and  readers  alike  are  made  to  share  a sense  of 
complicity  toward  their  subjecf,  aldus  Charney,  1981 , p.  7. 

Metafiksie  dekonstrueer  die  opposisie  voyeur  - ekshibisionis,  omdat  daar 
in  dié  leeskontrak  te  midde  van  die  oopmaak  ook  ’n  verhulling  plaasvind. 
Die  emosionele  realiteit  yan  hierdie  tekste  is  dus  méér  kompleks  as  wat 
ons  manlike  resensent  voorgee  in  Gilfillan  se  verhaal.  Juis  deur  die  proses 
van  fiksionalisering  dupliseer  die  “bed  met  sy  beperkte  ervarings- 
moontlikhede”.  Dit  is  waarskynlik  die  leser  wat  hom  sélf  tot  voyet//' verklaar 
het  en  die  skryfster  in  die  posisie  van  ekshibisionis  plaas.  By  Byatt,  Gilfillan 
en  Winterson  word  die  eng  siening  van  seksuele  fiksie  telkens  ondermyn, 
omdat  dit  in  wese  oor  méér  gaan  as  die  beskrywing  van  ’n  seksuele  ervaring 
of  verbintenis.  Aldrie  dié  tekste  lewer  ’n  bydrae  tot  die  teorie  van  metafiksie 
en  veral  in  The  djinn  in  the  nightingale’s  eye  word  dit  so  gedemonstreer 
dat  die  leser  se  verwagte  patrone  van  sowel  seksuele  fiksie  as  metafiksie 
verbreed  word. 

’n  Dualiteit  lê  altyd  aan  die  basis  van  seksuele  fiksie  wat  ’n  intellektuele,  of 
in  die  geval  van  ons  gekose  tekste,  ook  ’n  metafiksionele  interpretasie 
van  die  fisieke  gee.  Roland  Barthes  skryf  in  Sade/Fourier/Loyola  (1971/ 
1976): 


Sade  is  boring  only  if  we  fix  our  gaze  on  the  crimes  being  reported  and  not  on  the 
performances  of  the  discourse  (p.  36,  my  kursivering). 


Dieselfde  geld  metafiksie  geskryf  deur  vroue:  om  gewoon  net  te  fikseer 
op  die  óedsónderom  die  metafiksionele  'jDerformances”  by  te  lees,  vereng 
die  leeservaring.  Byatt  se  verteller  in  The  djinn  in  the  nightingale’s  eye 
illustreerfiksionaliserings  rondom  die  feëverhaal:  dit  begin  met  once  upon 
a time  en  die  leser  word  van  die  begin  af  op  die  hoede  geplaas  met  die 
verduideliking:  “...  there  was  a woman  who  was  largely  irrelevant,  and 
therefore  happy.  Her  business  was  storytellin^’  (p.  95). 

Haar  posisie  word  soos  volg  vir  die  leser  verduidelik: 


82 


She  was  no  meddah,  telling  incredible  tales  in  the  Ottoman  court  or  the  coffee-houses 
by  the  market.  She  was  merely  a narratologist,  a being  of  second  order,  whose  days 
were  spent  hunched  in  great  libraries  scrying,  interpreting,  decoding  the  fairy-tales  of 
childhood  and  the  vodka-posters  of  the  grown-up  world,  the  unending  romances  of 
golden  coffee-drinkers,  and  the  impeded  couplings  of  doctors  and  nurses,  dukes  and 
poor  maidens,  horsewomen  and  musicians.  Sometimes  also,  she  flew.  In  her  impover- 
ished  youth  she  had  supposed  that  scholarship  was  dry,  dusty  and  static,  but  now  she 
knew  better.  Two  or  three  times  a year  she  flew  to  strange  cities,  to  China,  Mexico  and 
Japan,  toTransylvania,  Bogota  and  the  South  Seas,  where  narratologists  gathered  like 
starlings,  parliaments  ofwisefolws,  telling  stories  aboutstories”(p.  96,  my  kursivering). 

En  dit  is  hoe  hierdie  teks  funksioneer:  Gillian  Perholt  - geskep  deur  ’n  ek- 
verteller  - is  professor  in  Narratologie.  Chaucer  se  Patient  Griselda  is 
onder  meer  ’n  belangrike  interteks,  soos  die  1001  Nagte.  Die  teks 
funksioneer  rondom  die  intellektuele  vrou,  verlaat  deur  haar  man,  se 
ontmoeting  met  ’n  djinn,  wat  haar  fantasie  oor  verhaalteorie  stimuleer  en 
haar  seksueel  bevry  van  haar  pynlike  herinneringe  aan  ’n  mislukte  huwelik. 

VI 

“In  their  pleasures”,  voer  Roland  Barthes  aan  in  Sade/Fourier/Loyola,  p. 
1 23,  “all  libertines  have  an  overwhelming  urge  to  hide  the  Female’s  sexual 
organs  scrupulously.  Threefold  profit.  First,  morality  is  overturned  by  a 
derisory  parody:  the  same  sentence  serves  both  libertine  and  puritan:  ‘Con- 
ceal  your  cunts,  ladies’,  an  indignant  Gernande  says  to  Juliette  and 
Dorothée,  in  the  same  tone  that  Tartuffe  uses  in  addressing  Dorine  (‘Cover 
that  breast  so  that  I do  not  see  it’);  sentence  and  clothing  remain  in  place, 
but  for  opposite  ends,  here  hypocritical  modesty,  there  debauchery.  Does 
the  best  of  subversions  not  consist  in  disfiguring  codes,  not  destroying 
therri'  (my  kursivering). 

Barthes  se  uitspraak  oor  De  Sade,  en  meer  spesifiek  die  laaste  stelling,  is 
ook  hier  van  toepassing.  Metafiksie-geskryf-deur-vroue  subverteer  die 
bekende  patrone  van  seksuele  fiksie.  By  Winterson  word  dit  tot  sy  uiterste 
konsekwensie  gevoer  waar  een  vrou  skryf  oor  die  liggaam  van  ’n  ánder; 
by  Byatt  maak  die  vrou  haar  eie  lewe  en  seksualiteit  die  objek  óf  onderwerp 
van  narratologiese  ekskursie,  en  daarmee  inbegrepe,  verklaarsy  haarself 
tot  storie/teks.  By  Gilfillan  ontsnap  die  vrou  ten  slotte  in  ’n  lesbiese 
liefdesverhouding. 

Die  bedas  beperkte  en/aringsmoontlikheid/ruimte  is  in  die  genoemde  tekste 
’n  ruimte  van  kreatiewe  teksteorieë.  Die  vrou  word  nooit  vernietig  óf  ver- 
ding  soos  in  Sade  se  tekste  nie.  Sy  is  eerder  die  kreatiewe  bron  van 
teksteorieë  en  in  Byatt  se  The  djinn  in  the  nightingale’s  eye word  ’n  duidelike 
feministiese  standpunt  oor  narratologiese  standpunte  ingeneem  wanneer 
die  vroulike  figuur  se  lesing  teenoor  dié  van  ’n  manlike  spreker  geplaas 
word.  Hiermee  word  gesuggereer  dat  vroue  se  keuses  of  temas  alreeds 
’n  bepaalde  subjektiwiteit  verraai.  Aldrie  die  gekose  tekste  is  intiem  in  hul 
hantering  van  liefde/seksualiteit,  wyl  daar  in  Miss  Smilla’s  feeling  forsnow 
’n  karakter  geskep  word  wat  haar  marginalitiet  deur  middel  van  die  aksie- 

of  speurverhaaf  bevestig.  Die  sogenaamde  thriller  het  konvensioneel  ’n 
man  in  die  hoofrol;  hier  tref  die  leser  ’n  vrou  aan,  maar  die  “oplossende” 
slot  ontbreek. 

In  die  Afrikaanse  letterkunde  is  die  óngekende  aandag  wat  Marita  van  der 
Vyver  se  Grietskryf  ’n  sprokie  (1 992)  geniet  het,  deel  van  die  belangstelling 
in  die  eens  verhulde  woman’s  room.  So  suksesvol  was  Rachelle  Greef  se 
Lyfspel/Body  Play-  wat  verlede  jaar  verskyn  het  - dat  ’n  ópvolgbloemlesing 
alreeds  in  die  vooruitsig  gestel  word,  maar  met  ’n  ironiese  wending:  ’n 
bloemlesing  met  manlike  én  vroulike  skrywers.  Die  ongekende 
belangstelling  in  hygromans  in  Afrikaans  sluit  ook  hierby  aan,  en 
waarskynlik  is  Jeanette  Ferreira  se  Bly  by  my  vannag  (1 994)  ’n  interessante 
toevoeging  tot  die  seksuele  liefdesverhaal  in  Afrikaans,  omdat  ’n  ernstige 
skrywer  deelneem  aan  dié  populêre  fiksie. 

Die  hoofkarakter,  ’n  dokter,  heet  Martien.  Wanner  sy  haar  finaal  oorgee 
aan  die  man,  is  sy  Martina,  d.w.s.  as  vrou  ook  in  haar  naam  gekaap.  In  die 
laaste  sekstoneel  sê  die  minnaar,  Dewald,  vir  haar: 

‘Maak  oop  jou  beentjies,  Martien.’  Sy  asem  jaag  wild. 

'Nou  of  ek  gaan  jou  seermaak.’ 

Maar  hy  wag  nie  vir  haar  om  te  reageer  nie.  Hy  druk  haar  arms  vinnig  weg  en  pen  dit 
weerskante  van  haar  kop  vas.  Met  sy  knie  forseer  hy  vinnig  haar  bene  oop.  Woedend, 
gejaag  penetreer  hy  haar,  sy  liggaam  ruk  soos  dié  van  ’n  wilde  dier  oor  haar  terug  en 
weer  in  haar  in.  Weer  en  weer  en  weer  en  weer.  Dis  net  sekondes  voor  hy  gloeiend  van 
bevrediging  tot  stilstand  ruk. 

‘As  dit  is  wat  jy  wou  hê,  het  jy  dit  gekry,’  sê  hy  uitasem  en  lek  sagte  strepies  teen  haar 
nek  af.  ‘Maar  dis  lank  nie  verby  nie.  Ek  gaan  jou  verwoes  vannag,  my  liefling,  ek  gaan 
elke  stukkie  van  jou  mooi  lyf  opeet  en  drink.  Soos  goeie  kos  en  wyn’  (p.  108). 

Hierdie  aanhaling  beklemtoon  dat  die  spel  van  verhulling-onthulling  in 
metafiksie  meer  bevredigend  is  vir  die  leser,  juis  omdat  die  leser  nie  direk 
tot  voyeur  verklaar  word  nie.  Terselfdertyd  lewer  die  gekose  metafiksionele 
tekste  ook  ’n  besondere  bydrae  tot  die  teorie  van  metafiksie  as  sodanig. 

Mevrou  Dominee  sit  netjies  agter  haar  orrel  ingevou.  Soos  ’n  spinnekop, 
geborge  in  haar  web,  sit  sy  op  haar  hoë  podium  en  neerkyk  op  die 
gemeente  wat  die  kerkgebou  binnesyfer.  Wanneer  die  banke  halfpad  vol 
is,  begin  sy  met  die  samesang.  Vanoggend  laat  sy  gesange  wat 
saamgegroepeer  is  met  betrekking  tot  die  erediens  sing.  Mevrou  gee  die 
nommer  van  die  gesang  met  ’n  dun,  helder  stem  op.  Dan  dreun  die  orrel 
ritmies  korrek,  toonloos,  deur  gesang  op  gesang.  Mevrou,  wat  nie  eintlik 
meer  oefen  nie,  moet  konsentreer  op  die  note.  Af  en  toe  blêr  ’n  verkeerde 
voetpedaal  disharmonies  deur  die  liturgiese  ruimte,  maar  Mevrou  speel 
ongesteurd  voort. 

Met  die  laaste  gesang  stap  Dominee,  swart  getoga  van  hals  tot  enkels,  en 
die  kerkraad  binne.  Dominee  skud  sy  lang,  dik  haredos  agtertoe  en  betree 
die  kansel  tot  by  die  tweede  trappie  waar  hy  in  gewyde  houding  ’n  wyle 
pouseer.  Hy  bestyg  die  kansel  geesdriftig,  groet  die  gemeente  glimlaggend 
en  spreek  die  seën  innig  uit.  Goed  op  dreef  pak  Dominee  nou  die 
afkondigings.  Dié  het  elke  gemeentelid  reeds  volledig  in  blaadjievorm  ter 
hand,  maar  dit  versteur  Dominee  nie  in  sy  gang  nie.  Soos  gewoonlik  bied 
hy  die  afkondigings  monumentaal  aan.  Dit  is  sy  forte,  die  geleentheid  waar 
sy  graad  in  kommunikasiewese  (cum  laude)  sy  bediening  bevorder.  ’n 
Kwartier  lank  wei  hy  uit  oor  die  program  van  die  dag,  die  program  van  die 
week,  die  fondsinsameling,  die  nuwe  lidmate  en  die  preekkassette  wat  te 
koop  is  met  ’n  kwinkslag  en  ’n  toepaslike  grappie  op  die  regte  plek.  Die 
teedrinkery  na  die  diens  stel  hy  soos  elke  Sondag  bekend  asof  dit  ’n 
splinternuwe  instelling  is.  Wanneer  Dominee  by  die  kermis  kom,  raak  hy 
ernstig.  Hartroerend  pleit  hy  dat  die  gemeente  uit  dankbaarheid  vleis,  gebak 
en  kontant  as  offergawes  moet  skenk. 

Mevrou  luister  oënskynlik  aandagtig.  Sy  het  haar  visgesiggie  na  bo  gehef 
en  haar  oë  hemelwaarts  gerig.  Haar  swart  hare  is  soos  ’n  stralekrans  om 
haar  kop  gekartel  en  haar  posisie  agter  die  orrel  dra  by  tot  die  sfeer  van 
verhewenheid  wat  haar  omgeef.  Wanneer  die  gemeentefinansies 
aangeroer  word,  word  Mevrou  se  gedagtes  in  benouende  gangetjies 
gejaag,  maar  haar  gelaat  verraai  niks  van  haar  angstigheid  nie.  Sy  behou 
haar  sereniteit.  Wie  sal  nou  meer  van  die  gemeente  se  geldsake  weet  as 
sy,  die  gemeente  se  saakgelastigde,  skriba  en  kassier? 

Dominee  voltooi  sy  weeklikse  communiqué  met  die  bekendstelling  van 
nuwe  lidmate.  Hy  laat  hulle  opstaan,  lag  oor  hulle  beskroomdheid,  vertel 
aan  die  gemeente  “ons  het  reeds  met  hulle  gesels”,  maar  verswyg 
doelbewus  dat  dit  maar  net  met  hulle  aanmelding  of  by  die  kerkdeur  was. 
Deesdae  groet  Dominee  voor  die  diens  by  die  kerkdeur.  So  behou  hy  op 
’n  tydbesparende  manier  kontak  met  sy  kudde. 

Domjnee  laat  ’n  lofpsalm  as  introïtuslied  sing.  Mevrou  draf  sonder  intonasie 
deur  die  lied.  Dominee  se  helder  tenoorstem  trek  die  mikrofoon  binne  en 
galm  uit  die  luidsprekers  bo  die  gemeentepoging  uit.  Hy  lees  die  Wet  en 
die  geloofsbelydenis  met  deklamasie.  Mevrou  speel  die  begeleiding  van 
die  liturgiesgepaste  gesange  sielloos.  Die  kanselgebed  is  lank  en  inligtend. 
Die  gemeente  verneem  dat  Dominee  dankbaar  is  omdat  hulle  so  getrou 
is,  so  ywer,  so  geseën  word.  Hulle  word  deur  die  gebed  ingelig  dat  daar 
gesinne  in  beproewing  is,  siekes  in  die  gemeente  is  en  die  afgelope  week 
’n  sterfgeval  was.  (Mevrou  weier  om  die  soort  inligting  in  die  afkondigings 
te  laat  plaas.) 

“Ons  skriflesing  vanoggend  is  ’n  baie  bekende  ou  gedeelte,  die  geskiedenis 
van  die  verdroogde  vyeboom  uit  Matteus  21  vanaf  vers  1 8,”  deel  Dominee 
die  gemeente  mee.  Wanneer  Dominee  begin  lees,  verandersy  stemklank 
na  ’n  harde,  geforseerde  geskel,  want  hy  het  geleer  dat  jy  mense  moet 
irriteer  om  hulle  aandag  te  hou. 

Mevrou  skuif  agter  die  orrel  uit  en  daal  af  na  haar  stoel  op  grondvlak. 
Sedert  ’n  ouderling  ewe  vriendelik  in  die  kerkraadsvergadering  gesê  het: 
“Die  gemeente  wil  graag  weet  wat  Mevrou  elke  Sondag  tydens  die  preek 
so  dringend  buite  moet  gaan  doen”,  bly  sy  maar  gedweë  op  haar  stoel  sit. 
Omdat  hulle  nie  meer  vooraf  saam  oor  die  preek  praat  nie,  weet  Mevrou 
nooit  wat  haar  eggenoot  gaan  sê  nie,  maar  na  dertig  jaar  saam  met  hom 
in  die  bediening  is  daar  ook  nooit  meer  ’n  verrassing  nie.  Elke  gedagte, 
elke  boodskap  waarmee  hy  vorendag  kom,  is  vir  haar  ou  nuus.  Hy  kan 
niks  meer  sê  wat  sy  nie  al  talle  male  gehoor  het  nie.  Toe  hy  begin  lees, 
weet  sy  al.  Sy  skakel  af. 

Dominee  preek.  Hy  wend  elke  aspek  van  die  redenaarskuns  aan  om  die 
gemeente  se  aandag  in  beheer  te  kry.  Hy  vertel  die  gebeure  weer  oor  met 
milieuskildering,  inkleding  en  byvoeging.  Die  gemeente  ruik  die  stof  van 
Palestina.  Hulle  sit  vasgevang.  “Die  ou  dissipeltjies  staan  daar  verslae, 
verslae!”  roep  Dominee  uit.  “Wat  dra  die  boom  van  jou  lewe?”  begin 
Dominee  toepas. 

Mevrou  se  oë  dwaal  oor  die  stukkie  gemeente  wat  sy  uit  haar  hoek  skuins 
agter  die  orrel  kan  sien.  Hier  en  daar  herken  sy  die  gesig  van  iemand  wat 
sy  ken,  maar  die  meeste  van  die  mense  is  vir  haar  vreemdelinge.  Sy  ken 
egter  al  die  strominge  in  die  gemeente.  Sy  weet  van  die  groeperings,  die 
konflik,  die  verdeling.  Uit  ervaring  in  vele  gemeentes  opgedoen,  ken  sy  al 
die  gevaartekens. 

“Jy  ontdek  vandag  ’n  verskriklike  geestelike  verval  onder  ons  mense.  Daar 
is  ’n  leë  godsdienstigheid  aan  die  ontwikkel.  Die  Christene  vertoon  goed 
en  mooi  soos  die  lowergroen  vyeboom.  Maar  as  jy  vye  in  hulle  lewe  gaan 
soek,  kry  jy  net  blare.  Broeders  en  susters,  dit  werk  nie.  Die  Christendom 
is  besig  om  te  verloor,  te  verloor.  Ons  as  Christenmense  in  hierdie  land 
word  opgeroep  om  vrugte  te  dra,”  sê  Dominee  met  ’n  snik  in  die  stem.  Hy 
wei  uit  oor  die  blare  en  die  vrugte.  Hy  raas,  hy  skreeu,  hy  fluister,  hy  pleit. 

Onbetrokke  sit  Mevrou  oor  die  gemeente  en  peins.  Dis  ’n  gemeente  met 
drie  duidelike  groepe.  Die  hoewebewoners  aan  die  buitewyke  van  die 
gemeente  is  meesal  ou  mense.  Welgestelde  bejaardes  wat  dekades  gelede 
uit  die  stad  padgegee  het.  Hulle  weet  dat  hulle  spoedig  verplig  sal  wees 
om  op  te  gee  en  op  te  pak.  Vir  hulle  laaste  jare  in  dié  gemeente  begeer 
hulle  net  vrede  en  harmonie,  en  daarom  is  hulle  dominee  se  lojaalste 
ondersteuners  en  die  beste  bydraers  in  die  gemeente  - net  jammer  dat 
daar  so  min  van  hulle  is.  In  die  nuwe  voorstad  met  sy  uitbreidings  op 
uitbreidings  verrys  die  huise  van  die  jongmense  soos  paddastoele.  Hulle 
is  die  geesdriftige,  lewendige  element,  baie  beïndruk  met  hulle  dominee 
wat  so  anders  doen,  maar  ook  die  onbetroubare  deel  van  die  gemeente. 
Soveel  van  hulle  is  eendagslelies.  Man  en  vrou  werk,  uitgawes  met 
huisskuld  en  kinders  is  hoog  en  die  bydraetjie  is  maar  eina.  Die  derde 
komponent  laat  Mevrou  frons.  Die  middeljarige  bewoners  van  die  ouer 
voorstede  is  die  moeilikes  in  Dominee  se  kudde.  Onder  hulle  is  daar  veel 
uitgeslape  kalante.  Hulle  beoordeel,  bevraagteken,  sê  hulle  sê.  Hulle 
bydraes  bepaal  die  hele  finansiële  posisie  van  die  gemeente. 

“Hoe  lyk  die  boom  van  jou  lewe?”  vra  Dominee.  “Dra  jy  vrugte  of  dra  jy  net 
blare?  Word  die  vrugte  van  ’n  oorvloedige  offergawe  by  jou  gevind?  Is 
daar  die  vrugte  van  arbeid  in  diens  van  die  gemeente?  Of  is  daar  net  blare 
as  die  offers  van  ons  goed  en  ons  tyd  gesoek  word?” 

Mevrou  kyk  na  die  agterkoppe  van  die  ouderlinge  so  skuins  voor  haar. 
Dominee  sê  altyd  vir  haar  (net  vir  haar)  ’n  lojale  kerkraad  is  ’n  predikant  se 
grootste  bate.  Daarom  werk  hy  so  hard  aan  dié  saak  met  gesellighede  net 
vir  die  kerkraad  en  gades,  met  huisbesoek  en  morele  ondersteuning  net 
vir  die  kerkraad  en  met  die  subtiele  aankweek  van  die  “ons”-sindroom.  Tot 
dusver  het  ontevredenes  op  die  kerkraad  gou  eensaam  geraak  en  bedank. 
En  elke  keer  word  Dominee  se  voorstelle  aanvaar  vir  aanbouings  en 
terreinverfraaiing  ten  spyte  van  ’n  swaar  bouskuldlas,  vir  aanstellings  in 
die  administrasie. 

“Is  die  gebrek  aan  vrugte  in  ons  lewens  nie  ’n  teken  van  selfsug  nie?  Werk 
ons  nie  net  vir  eie  belang  nie!”  Dominee  raak  driftig.  Die  desibels  styg. 
Dominee  vertel  van  skokkende  feite  wat  aan  die  lig  kom  by  ondersoeke 
van  die  rings-  en  sinodale  kommissies  waarop  hy  dien,  omdat  die  Kerk 
aan  die  verloor  is  weens  lidmate  wat  nie  vrugte  dra  nie. 

Eintlik  is  Dominee  ’n  kommissiemens,  ’n  voorsitter  wat  ’n  vergadering 
vernuftig  hanteer.  Hy  is  juis  nou  so  mooi  aan  die  vorder  op  rings-  en  sinodale 
vlak,  en  hy  oortuig  nog  die  kerkraad  dat  hy  kosbare  tyd  wei  in  diens  van 
die  Kerk  in  breë  verband.  Mevrou  glimlag  by  die  gedagte. 

Dominee  preek  oor  die  interne  en  eksterne  bedreiginge  van  die  Kerk,  oor 
die  New  Age  en  die  ontkerstening.  Hy  skreeu  vir  die  gemeente  dat  hulle 
verdroog  sal  staan  soos  die  vyeboom  tensy  hulle  hulle  bekeer. 

Mevrou  se  gedagtes  verskuif  na  haar  program  vir  die  komende  week. 
Haar  stokperdjie,  die  sanggroep  wat  sy  afrig  en  bestuur,  het  nou  ’n  bron 

van  inkomste  geword.  Hierdie  week  sal  sy  voltyds  op  kantoor  aan  die 
Oos-Transvaalse  toer  vir  die  promosie  van  hulle  nuwe  CD  moet  werk.  Sy 
reël  maarso  in  die  gemeentes.  As  ’n  gemeente  ’n  konsert  reël  en  slaapplek 
verskaf,  kry  hulle  ’n  deel  van  die  wins.  Mevrou  noem  sommer  dat  hulle  as 
toegif  ’n  geestelike  programmetjie  op  ’n  Sondagoggend  in  die  kerk  kan 
aanbied.  Dominee  wat  as  liden  compére  die  groep  vergesel,  is  bereid  om 
die  diens  te  lei.  Daarvoor  word  hy  natuurlik  vergoed  en  sy  eie  kerkraad 
aanvaar  geredelik  so  ’n  verlofaansoek. 

Dominee  sê  skielik  amen  en  Mevrou  spring  vervaard  op.  Dominee  wat 
haar  verleentheid  merk,  gee  solank  die  slotsang  wat  na  die  kollekte  volg, 
op.  Sy  speel  ’n  saai  orreltussenspel  tydens  die  kollekte  en  handel  die 
slotsang  af.  As  naspel  speel  sy  haar  eie  improvisasie  van  die  slotsang  se 
wysie  wat  eintlik  maar  net  die  wysie  met  ’n  kadens  aan  die  einde  van  die 
laaste  maat  van  elke  reël  is. 

Dominee  stap  met  swaaiende  togapante  konsistorie  toe,  hy  handel  die 
formaliteite  af  en  stap  saal  toe  om  by  die  teedrinkers  aan  te  sluit.  Dominee 
groet  die  teeskinkers  vrolik  en  loof  hulle  flukse  offervaardigheid.  Met  ’n 
teekoppie  in  die  hand  staan  hy  sy  modus  operandi  en  uitwerk.  Hy  sien  die 
gesin  met  die  sterfgeval  in  die  huis  en  stap  na  hulle  toe  om  sy  verpligting 
daar  agter  die  rug  te  kry.  “Ons  voel  met  julle,”  sê  Dominee  innig. 

Mevrou  moet  nog  die  sang  by  die  kategese  ook  begelei,  maar  sodra  sy 
haartwee  liedere  gespeel  het,  staan  sy  vinnig  op,  verruil  die  orrelskoene 
vir  haar  spykerhakkies  en  stuur  haar  vietse  lyfie  doelgerig  konsistorie  toe. 
Sy  kyk  nie  links  of  regs  nie  om  die  groetery  te  vermy.  In  die  konsistorie 
wag  die  leierdiaken,  Jan,  haar  in.  Hy  dui  met  ’n  handgebaar  aan  dat  die 
geld  klaar  getel  is  en  in  die  regte  hopies  volgens  Mevrou  se  voorskrif 
gepak  is.  Sy  groet  hom  gul,  ignoreer  sy  medetellers  en  komplimenteer 
hom  op  die  vlugge  afhandeling  van  sy  taak.  Jan  staan  skoon  verleë  oor  al 
die  vriendelikheid.  Saam  kontroleer  en  pak  hulle  die  geld  in.  Sy  groet  Jan 
en  stuur  groete  vir  sy  vrou  voordat  sy  weer  met  lang  treë  op  haar  kantoor 
afpeil. 

Mevrou  sluit  die  kantoor  wat  sy  weeksdae  met  haar  oudste  dogter,  die 
gemeente  se  administratiewe  beampte,  en  haar  jongste  dogter,  die 
gemeente  se  tikster,  deel.  Wanneer  die  geld  in  die  kluis  weggesluit  is,  bly 
sy  doelloos  staan.  Sy  wil  nie  vanoggend  gaan  tee  drink  nie.  Sy  is  nie  lus 
vir  die  uitruil  van  gemeenplasies  en  sy  is  nie  lus  vir  die  bedroefde  familielede 
nie. 

Die  kleutertjies  kom  van  hulle  kategeseklas  die  saal  binne  en  Dominee 
gryp  een  van  sy  kleinkinders  in  die  verbydraf.  Met  die  dogtertjie  op  die 
arm,  beweeg  hy  tussen  die  gemeentelede  rond.  Met  haar  guitige  gesiggie, 
met  sterk  trekke  van  Oupa,  glimlag  sy  vrypostig  vir  die  mense.  Dominee 
kry  Hennie  Kriel,  die  organiseerder  van  die  vleistafel,  in  die  oog.  Met  hom 
moet  hy  ’n  gesprekkie  gaan  voer. 

“En  toe,  ou  Hennieman,  het  hulle  al  jou  bakkie  opgespoor?”  vra  hy. 

“Nee,  Dominee,  ek  dink  hulle  doen  nou  karweiwerk  met  hom  in  Lusaka. 
Juis  nou  dat  ek  hom  nodig  het  vir  die  kermis  kom  steel  hulle  hom.” 

‘Tag  man,  maar  baie  sterkte  met  die  vleistafel.  Dis  groot  dinge  wat  jy  vir 
ons  doen.”  Hy  koers  weg  op  sy  groetrondte,  kleindogter  op  die  arm.  Half 
eenkant  staan  dr.  Du  Toit  van  wie  hy  deesdae  gerugte  van  ontevredenheid 
hoor.  Dominee  dam  hom  by  en  begin  hom  inlig  oor  sy  jongste  inligting  in 
sy  navorsing  oorscientologie,  en  voordat  dr.  Du  Toit  mooi  kan  besin,  gesels 
hy  geesdriftig  saam. 

Mevrou  peuter  doelloos  in  die  leë,  halfskemer  kantoor  rond.  Sy  kry  koud, 
en  sy  merk  dat  die  bolig  van  die  venster  oopstaan.  Toe  sy  nader  stap  om 
dit  toe  te  maak,  hoor  sy  stemme  voor  die  venster.  Sy  stop  halfpad. 

“Jy  vlug  seker  ook  uit  die  koue  saal  sonnetjie  toe,”  sê  ’n  vrouestem. 

“Ja,  dis  ysig  daar,”  antwoord  ’n  ander  vrou. 

“Hoe  gaan  dit  met  julle  wyk  se  kermispoging?”  vra  die  eerste  stem. 

“Nee  wat,  daar  gebeur  nog  niks  nie.  Ons  het  mos  die  pannekoektafel,  en 
ons  wag  nou  maareers  tot  ons  gehoor  het  hoeveel  koppies  meel  en  blikkies 
kaneel  die  ouderlinge  gekollekteer  het.”  Hulle  lag  albei.  “En  julle?”  vra  die 
tweede  stem. 

“Nee,  ons  doen  ook  nog  niks  nie.  Ons  het  die  kafee,  en  die  ouderlinge 
moet  eers  koeke  kollekteer.  Gepraat  van  ouderlinge  met  kermislyste,  hier 
gaan  alles  so  kerkregtelik  as  dit  pas,  maar  waar  in  die  formuliere  staan 
daar  dat  ouderlinge  moet  kollekteer?” 

“Ek  merk  dat  dinge  ook  aan  jou  krap.” 

Mevrou  herken  glad  nie  die  stemme  nie,  en  vir  die  eerste  maal  wens  sy 
dat  sy  die  vrouens  in  die  gemeente  beter  geken  het.  Sy  sou  darem  graag 
wou  weet  wie  hier  praat.  Sy  stap  op  haar  tone  nader,  maar  sy  sien  gou  dat 
die  halftoe  gordyn  haar  uitsig  so  versper  dat  sy  die  vrouens  nie  kan  sien 
nie. 

“Kyk,  ek  moet  nou  nie  hier  voor  die  kerk  staan  en  skinder  nie,”  hervat  die 
eerste  stem,  “maar  vir  sewe  jaar  speel  ons  al  kerk  in  hierdie  gemeente,  en 
die  kermis  is  net  deel  van  die  speletjie.  Van  Januarie  tot  September  verwyl 
ons  ons  tyd  met  die  kermis  en  die  res  van  die  jaar  hou  die  kommissies  en 
die  komitees  en  die  wyke  en  die  blokke  afskeidsgesellighede  en  dan  be- 
gin  ons  in  Januarie  weer  voor.  Ons  bly  kindertjies  wat  met  speletjies 
vermaak  moet  word  - babas  in  die  geloof.” 

“Ortiz  het  mos  gesê  die  kerk  is  ’n  klub,  en  van  ons  as  lidmate  word  net 
verwag  om  soos  goeie  klublede  die  byeenkomste  by  te  woon,  ons  bydraes 
te  gee  en  ordentlik  te  lewe,”  sê  die  tweede  stem. 

"'As  ek  dan  in  die  kerk  in  ’n  klubsituasie  vasgepen  word,  wil  ek  ten  minste 
aan  een  behoort  wat  goed  geadministreer  word.  Hierdie  neopotistiese 
instelling  van  ons  is  ’n  verleentheid  vir  die  gemeente.  Die  telefoon  is  altyd 
besét,  die  personeel  kom  laat  of  loop  vroeg,  die  afrolwerk  is  nooit  gereed 
nie.  Ek  moes  vier  keer  terugkom  vir  ’n  tjek  wat  hulle  my  geskuld  het.  Al 
vind  die  kerkraad  niks  verkeerd  daarmee  nie,  dink  ek  dis  ’n  siek  stelsel 

wat  toelaat  dat  een  gesin  al  die  salarisdraende  poste  in  die  gemeente 
beklee,”  kom  dit  van  die  eerste. 

“Dominee  het  mos  destyds  gesê  dat  hulle  as  ’n  pakket  kom.  My  man  was 
aan  die  begin  op  die  kerkraad.” 

Mevrou  hoor  ’n  snorklag.  Sy  kan  haar  nuuskierigheid  nie  bedwing  nie.  Sy 
wil  weet  wie  daardie  venynige  vrou  is,  maar  haar  posisie  is  hopeloos.  Sy 
kan  nie  uitloer  sonder  om  gesien  te  word  nie. 

“Maak  jy  kop  of  stert  van  die  finansiële  verslag  uit?”  hoor  sy  nommer  een 
sê. 

“My  man  sê  alles  wat  ons  wil  weet  oor  die  salarisse  vir  die  verskillende 
poste  en  die  gemeenteskuld  word  so  verdoesel  dat  jy  niks  te  wete  kom 
nie.” 

“Presies.  Dit  werk  mos  nie  so  in  die  liggaam  van  Christus  nie.  Wat  het  jy 
van  die  preek  gedink?”  vra  die  eerste  stem. 

“Aag,  ek  het  daardie  een  al  soveel  keer  gehoor  dat  ek  nie  juis  geluister  het 
nie.” 

“Sien  jy  nou  in  watter  patetiese  situasie  ons  ons  bevind.  Jy  weet  as  hy  net 
die  ooreenstemmende  gedeelte  in  Markus  gelees  het,  sou  hy  gesien  het 
dat  dit  nie  vyetyd  was  nie,  en  as  hy  net  in  enige  Bybelkommentaar  ’n 
bietjie  gelees  het,  sou  hy  gesien  het  dat  die  verdroging  van  die  vyeboom 
eintlik  ’n  gelykenis  in  beeld  was,”  vaar  die  eerste  stem  weer  uit. 

“Ja,  maar  met  ordentlike  eksegese  kan  hy  natuurlik  nie  sy  soort  toepassing 
doen  nie.  Daardie  soort  preek  kan  jy  aan  enige  kapstok  ophang,  maar  jy 
sal  nêrens  ’n  skrifgedeelte  kry  wat  jy  so  kan  uitlê  nie.” 

“Ek  so  moeg  vir  sy  verouderde  preekstyl.  Sy  preke  dateer  nes  sy  haarstyl 
uit  die  sewentigs.  Nou  raak  ek  persoonlik.  Vergewe  my  as  ek  jou  nou  ook 
vergiftig  het  met  my  gefrustreerdheid.” 

“Ek  verstaan.  Ons  het  in  sewe  jaar  nog  nie  eers  een  keer  huisbesoek 
gehad  nie,”  antwoord  die  meer  besadigde  tweede  stem. 

Die  stemme  word  sagter  en  Mevrou  draf  venster  toe,  maar  die  binnehof  is 
reeds  leeg.  Dan  rig  Mevrou  haar  ken  op  en  trek  haar  smal  skouertjies 
agtertoe.  Predikantspare  is  hoë  bome,  en  ons  het  al  baie  kritiek  oorleef, 
sê  sy  vir  haarself  tenwyl  sy  die  venster  toemaak. 

Cornelius  van  der  Merwe* 
21  Junie  1992 


vroegoggend  al  het  ek  opgestaan 
03H30  net  om  seker  te  maak  ek’s 
betyds.  vandag  was  my  dag;  ek 
het  stomend  gebad,  hare  gewas 
geskeer  en  Aramis  se  Devin  gesprinkel 

met  my  nuwe  wintersklere:  bont  hemp 
deur  Wrangler,  bypassende  swart  broek 
en  simbiotiese  kruisbande:  om  in  die 
mode  te  wees  (wel  ietwat  eksentriek) 
verder  om  te  keer  at  my  broek  afsak 
om  die  prentjie  meer  bisar  te  maak: 
my  laang  voorkop  en  langer  hare 
ongelukkig  nog  te  kort  vir  ’n  ponytail 

dus:  amper  nuut  en  met  ’n  lied  vaar  ek 
die  winkels  binne  wat  glo  goeie 
farmakopia  teen  té  teer  is  - 
ek  is  skoon  manies  HOOG: 
in  my  verbeelding  lag  my  seuns  om  my: 

“Kyk  hier  pa!”  Paaa  pappa  asseblief!” 
voorheen  het  ek  my  nooit  gesteur 
aan  hierdie  winsbejagde  dae  nie 

Skaamberg 

ek  wou  ’n  vers  oor  jou  kwakkie 
(venusheuwel  of  joni)  skryf 
maar  Breytenbach  e.a.  het  dit 
reeds  jare  terug  al  ontgin 
tog  het  dié  se  rol  sedert  Eva 
nog  nooit  afgeneem  nie,  inteendeel 

soos  lippe  so  teer 

vulva  voorskoot  word 

met  palpitasies 

die  himen  lewenslank  geopen 

poort  met  skitterende  firmament 

'Cornelius  van  der  Merwe  se  jongste  bundel,  Witsig,  verskyn  binnekort  by  Tafelberg-Uitgewers. 

dit  is  die  kennis:  verslawend 
die  mannin  word  die  man  se  habit 
duur(same)  gewoonte  om  te  onderhou 
emosioneel  is  dit  flegmaties  en 
onthouding  so  pynlik  flagellaties 
soos  in  Saint-Saëns  se  orrelsimfonie 
bly  dit  blasend  pype  wat  wit  semen 
fugaties  ejakuleer,  maar  die  fuga 
behoort  by  uitstek  aan  Bach 
daarom  het  dit  in  die  poësie 
net  jukstaposisie  gebly,  een 
maar  helaas  altyd  langs(aan) 

tussen  jou  en  my  geliefde  bly  dit 
die  ultimate  om  die  skaamberg  se 
hoogste  piek  elke  keer  opnuut 
weer  ekstaties  te  win  Sela 


Heilige  koeie  pleeg  nie  seks 

sy  dryf  jou  net  besete  op  ’n  kol 
tot  sy  in  ’n  beeld  toegeknyp  stol 
net  een  keer  elke  maand 
wanneer  die  maan  ver  van  vol  is 
oorrompel  die  listigheid  die  lus 
dan  is  sy  verregaande 
profaan  gaan  sy  orgiasties  aan 
tot  die  bul  se  hart  gaan  staan 
op  sy  neusring  plant  sy  ’n  kus 


Hendrik  Carette 

Een  bomenrij  bij  Stijn  Streuvels 

voor  Leentje  en  Ludo  Simons 

Twaalf  zwarte  stammen  van  grote  Noordse 
bomen  naast  de  akker  op  de  hoge  berm 
in  de  open  ruimte.  Twaalf  achtkanters, 
echte  stijve  mannenbroeders  of  norse 
ouderlingen  naar  de  oude  eis 
in  de  grond  der  voorvaderen  geworteld. 

Twaalf  zware  stammen  van  twaalf  Ruisaards 
die  wachten  op  antwoord  van  de  kruinen. 

En  een  ruisen  dat  dat  dan.  En  een  suizen. 

Als  na  een  lange  zoele  zomeravond, 
na  de  zoelte,  opeens  ook  een  koelte  en 
een  koele  zomernacht  kan  komen.  Alsdan. 

Een  avond  in  Knidos,  op  de  Zuidkust  van  Turkije 

De  zon  staat  laag.  De  stenen  gloeien. 

Er  is  geen  geluid,  er  is  geen  wind. 
lemand  leunt  tegen  een  boom,  iets  valt 
met  een  plof  in  het  zand  in  de  schaduw. 

De  zon  staat  laag  en  de  zee  is  heel  oudgrieks 
blauw  en  eindigt  ergens, 
verliest  zich 

tegen  de  rotsen  van  een  kaap  achter  het  amfitheater. 

De  zon  is  bijna  onder  boven  de  twee  zeeën 
en  in  de  verte 

ver  van  de  verlaten  havenmuur 

komt  een  sloepje  of  een  rode  roeiboot  in  beeld. 

Hierna  kan  niets  meer  komen. 

J.  B.  Fourie 
Melankoiie 

daar  was  ’n  staatsdienskas  sonder  rakke 

en  ’n  stapel  boeke  op  die  vloer 

die  vaal  kantoor  het  ’n  lessenaar 

waar  die  people’s  poet  agter  die  stoel  uitloer: 

DAAR  IS  KAK  IN  DIE  LAND! 

daar  was  ’n  fan  en  ’n  telefoon  en  rotatrim-boksies  vol  papiere: 

COMMITTED  TO  A BETTER  EDUCATION  FOR  ALL  ... 

en  het  niemand  dan  gedink  aan  ’n  venster  nie  - 

want  die  reën  en  die  mis  is  onsigbaar  - 

eenkant  op  ’n  tafeltjie  staan  die  melk  wat  rens  geword  het 

en  snags  in  die  stik-pikdonker 

teen  die  muur  op  ’n  poskaart  glimlag  Ingrid  Jonker 

en  toe  het  jy  in  my  deur  kom  staan 
gelag  en  omgedraai  en  weggegaan. 


93 


Tanja  Nel 
Inversie 


Poplap  is  ’n  seuntjiehond 
En  ek  dra  Army  hemde 
J.J.  dra  ’n  oorbel 
En  Watsy  dra  ’n  Jock 

Strikdassies  om  swaanhalse 
Lip-ice,  vogroom  oor  baardkenne 
Twee  moffies  op  die  dansvloer 
Draai  een  twee  drie  walse 

Vroeg  een  móre  pluk  ouma  haar  snor 
Boete  wave  sy  hare  met  gel  en  mousse 
In  die  bad  is  die  gespierde  bene  kaal 
Die  lelikste  torre  vreet  die  mooiste  blomme 

Simbole  paradoksaal  verenig 
’n  Hiperbool  staan  op 
Oksimorons  dwarrel  deur  die  rym 
Inversie  verduidelik  ons  geslagtelike  gemors. 

Elias  P.  Nel 
Treinrit 

sardientjies  in  ’n  blik 
styf  ingeprop 

teen  mekaar,  bo-op  mekaar 
staan  ons  in  die  derdeklaswa 

dit  druk  en  beur 
stamp  en  stoot 
dis  tone  trap 
en  skouers  skuur 

“Eina  mister  my  têt!” 
kla  ’n  vroutjie  benoud 
“Ek  sê  my  bra 
lossie  antie  se  dairy” 
skree  ’n  ondeunde  stem 
uit  die  see  van  gesigte 

’n  onwelriekende  rastafariër 
i toutjies  hare  saamgekoek 
kom  lê  op  jou  bors 
verswelg  jou  met  sy  aweregse 
! aroma 

twee  verliefdes 
; geklee  in  skooluniform 
’ in  vurige  omhelsing 
laat  die  vrouens  vies 
i wegkyk 

: prediker,  Bybel  geopen  in  die  hand 
, verkondig  skreeuend  die  koms 
j van  die  laaste  dag 
i niemand  luister  nie 
hy  is  maar  net  ’n  stem 
j des  roepende  in  die  blikwoestyn 

li  by  elke  stasie  word  bondels 
íj  mense  op  die  perron  uitgespuug 
I net  om  weer  gulsig 
: die  volgende  massa 
I in  sy  staalbuik 
! op  te  slurp 


I 

Willem  van  Biljon 
Ewigdurende  aantrekking 


Die  gekleurde  liggies  skep  ’n  karnavalatmosfeer  en  hy  weet  dat  hy  vanaand 
moet  score.  Vyftien  vreemde  skepsels  vul  die  hotel  se  danssaal  en  dis  l 
duidelik  dat  die  maskerbal  ’n  groot  sukses  is.  Hy  vertoef  ’n  rukkie  in  die  t| 
donker  portaal,  dit  was  heeltemal  te  lanklaas  dat  hy  die  opwinding  van  die  j íj 
jag  ervaar  het.  ' j 

Sy  oorspronklike  idee  was  om  net  weg  te  kom  na  sy  egskeiding  en  dis  | 
hoekom  hierdie  klein  hotelletjie  - buite  seisoen  - ideaal  was,  maar  die  | 
eienares  is  ’n  match  maker  at  heart  en  daarom  is  daar  vanaand  ’n  bal. 
Eers  het  hy  nie  gebyt  aan  die  gedagte  nie;  dis  so  adolessent,  maar  I 
nuuskierigheid  het  die  oorhand  gekry. 

Maar  genoeg  van  die  verlede,  dink  hy,  en  stap  vasberade  die  trappie  af  na  i 
hy  sy  masker  geriefliker  verskuif  het. 

Die  man,  wat  selfversekerd  na  die  pons  stap,  trek  haar  aandag.  Gedra 
jou,  tugtig  sy  haarself,  jy  is  skaars  geskei  en  nou  kyk  jy  klaar  rond.  i 
Opgewonde  onderdruk  sy  ’n  glimlag,  want  haar  tasse  is  nog  nie  eers  i 
uitgepak  na  sy  vanmiddag  hier  aangekom  het  nie;  die  party  het  voorkeur  ' 
geniet.  Hy  suig  nonchalant  aan  ’n  strooitjie.  Ja-ja,  hy  het  wel  ’n  masker  ‘ 
aan,  maar  hy  lyk  steeds  darem  aantreklik.  Die  kinders  sou  hulle  doodlag  i 
as  hulle  kon  weet  dat  sy  haar  soos  ’n  bakvissie  gedra.  ' 

Vir  ’n  oomblik  wil  die  skuldgevoelens  haar  beetpak,  maar  dan  word  hulle 
by  die  agterdeur  uitgeboender.  Dis  nie  sy  wat  rondgeslaap  het  nie,  dis  nie  ; 
sy  wat  nooit  by  die  huis  was  nie.  Vir  jare  lank  moes  sy  sien  hoe  die  kinders  ' 
geïntimideer  word  deur  hulle  pa.  Maar  die  lewe  gaan  aan  en  as  mens  dit 
een  stap  per  dag  vat  is  dit  dalk  moontlik  om  te  oorleef.  Sy  staar  direk  vir 
die  draak;  hy  sal  haar  in  elk  geval  nie  agter  haar  masker  sien  nie.  ‘ 

Hy  drink  nog  ’n  bietjie  pons  en  vind  dit  onderduims  soet.  Die  ponsmaker, 
wat  in  die  gewone  lewe  normaal  is,  ondergaan  ’n  gedaanteverwisseling  in  i 
die  uitvoer  van  pligte.  ’n  Party  is  ’n  ernstige  saak  en  die  stywe  atmosfeer 
is  die  jurisdiksie  van  die  ponsmaker.  Daarom  sal  die  ponsmaker  altyd  te 
veel  sterk  drank  insit  en  om  dit  te  verdoesel  word  ernstige  soet  vrugtesap  ! 
en  koeldrank  gebruik.  Dus  is  die  soetheid  van  ’n  pons  direk  eweredig  aan 
die  hoeveelheid  sterk  drank  daarin.  Vanaand  se  pons  is  stroopsoet.  Hy  ; 
glimlag  veelseggend,  skep  behaaglik  nog  ’n  bietjie  en  kyk  weer  op.  i 

Wag  nog  ’n  paar  oomblikke,  vermaan  hy  homself.  Na  ’n  ewigheid  kyk  hy  ï 
op  en  sien  tevrede  hoe  die  vlinder  na  hom  staar.  Sy  lyk  middeljarig  jonk 
met  die  subtiele  leidrade  van  ’n  wellustige  gewillige  lyf  wat  haar  in  haar 
jongdae  die  middelpunt  van  gesprekke  gemaak  het.  Vir  ’n  oomblik  gryp 
die  beklemming  hom  weer  as  hy  aan  sy  vrou  terugdink:  sy  het  hom 
versmoor  met  haar  geneulery.  Eintlik  was  die  geneulery  die  minste;  die 
stilstuipe  was  erger.  En  vanaand  loer  hy  so  wraggies  weer  vir  vroumateriaal. 

As  sy  nog  jonk  was  sou  hy  kon  glo  dat  sy  net  ’n  bietjie  pret  in  die  bed  kon 
waardeer,  maar  middeljarige  vroue  is  manslagysters.  Ruk  jouself  reg,  man, 
dink  hy  verbete,  jy’s  net  ’n  klein  rukkie  hier  en  dan  kan  jy  soos  ’n  skim 
verdwyn. 

Sy  gedra  haarself  nie  net  soos  ’n  bakvissie  nie,  sy  geniet  dit.  Na  jare  van 
getroude  lewe  waar  alles  net  so  vanselfsprekend  was,  het  sy  heeltemal 
vergeet  hoe  lekker  dit  kan  wees  om  aangetrokke  te  voel  tot  iemand.  lemand 
wat  sy  van  geen  kant  af  ken  nie.  In  hierdie  situasies  dink  mens  natuurlik 
glad  nie  aan  die  moontlikheid  dat  julle  dalk  niks  vir  mekaar  te  sê  sal  hê 
nie.  Hierdie  aantrekkingskrag  is  verhewe  bo  sulke  klein  daaglikse 
probleempies.  Dit  is  die  grootste  wonder  van  die  natuur,  om  uitgelate  te 
wees  oor  die  bestaan  van  ’n  ander  wese.  Om  hierdie  oomblik  niks  anders 
te  begeer  as  om  saam  met  hierdie  wese  te  wees  nie.  Die  belangrikste 
oomblik  nou. 

Sy  het  baie  gewonder  in  haar  jonger  dae  en  toe  besluit  dat  dit  ware  liefde 
is,  maar  met  die  jare  het  hierdie  begrip  vervaag  tussen  vuil  doeke  en  later 
huiswerk-  en  ander  probleme.  Haar  kinders  was  die  vreugde  in  haar  lewe, 
maar  dit  was  eers  later  dat  sy  besef  het  dat  sy  hulle  ook  gebruik  het  om 
haar  persoonlike  probleme  weg  te  wens.  Op  hierdie  stadium  was  dit 
makliker  gewees  om  dit  te  ignoreer  en  te  hoop  dat  dit  sal  weggaan. 
Ongelukkig  het  alles  opgehoop  en  die  dag  toe  hulle  die  huis  verlaat,  het 
die  bom  gebars. 

Omring  deur  ’n  leë  huis  was  hulle  gekonfronteer  met  die  werklikheid  van 
’n  mislukte  huwelik.  Die  onvermydelike  het  gebeur;  ’n  egskeiding  tussen 
vreemdelinge. 

Daar  was  krapplekkies,  maar  hy  het  sy  gat  afgewerk  om  sy  gesin  te  versorg. 
Om  te  dink  dat  hulle  alles  net  so  in  sy  gesig  teruggegooi  het  die  dag  toe 
hulle  hom  nie  meer  nodig  gehad  het  nie.  Aan  die  begin  was  hy  vreeslik 
bitter  en  toe  besluit  hy  om  sy  lewe  te  geniet  soos  hy  goed  dink.  Mense  is 
selfsugtig  en  hulle  moet  dit  nie  ontken  nie. 

Vanaand  gaan  hy  iemand  kry  wat  net  aan  haarself  dink  en  plesier  wil  hê, 
want  dan  weet  hy  presies  waar  hy  staan.  Kommunikasie  mag  dalk  die 
wagwoord  wees,  maar  wat  doen  ’n  mens  as  iemand  net  na  hulself  luister? 
Hoe  praat  mens  met  iemand  wat  nie  jou  standpunt  kan  insien  nie?  Skielik 
staan  jy  in  die  beskuldigdebank  met  getuienis  wat  met  sorg  uitgesoek  is 
om  jou  te  brandmerk  as  die  satan  self. 

Aan  die  begin  neem  jy  die  voortou  met  besluite  en  so  wraggies,  hulle  wag 
tot  alles  vergaan  om  vir  jou  te  sê:  “Ek  het  jou  mos  gesê.”  Ten  minste  weet 
hy  nou  waar  hy  in  die  wêreld  staan  en  dis  ’n  goeie  begin.  Mens  moet 
darem  iets  in  die  lewe  leer.  Met  ’n  bevrydende  gevoel  in  sy  hart  kyk  hy 
weer  in  die  saal  rond.  ’n  Hartseer  liedjie  speel  en  dit  is  nog  heeltemal  te 
vroeg  om  van  die  paartjies  te  verwag  om  emosioneel  teen  mekaar  te  skuifel, 
so  almal  wend  hulle  tot  die  pons.  Ekstra  moed  om  die  stap  te  neem,  dink 
hy  arrogant. 

Hy  staan  ongeërg  opsy  vir  die  skare  dorstiges  en  sien  die  skaam  vlinder 
se  glas  is  leeg  waar  sy  teen  die  muur  fladder.  Verseker  weet  hy  dat  dit  sy 
cue  is.  Deur  die  trop  dring  hy  om  sy  glas  te  hervul  en  as  hy  uit  die  skrum 
woel  het  hy  twee  volles  in  sy  hande.  Op  sy  gemak  stap  hy  nader  en  sy 
vermy  hom  nie.  Dit  is  sy  aand. 

Die  draak  kom  met  twee  glasies  aangestap  en  haar  hart  bons  in  haar 
keel.  Sy  stem  is  dof  deur  die  masker,  maar  sy  belangstelling  slaan 
klokhelder  deur.  Hy  maak  ’n  grappie  en  sy  lag.  ’n  Lag  wat  die  veriede,  al  is 
dit  net  vir  vanaand,  van  haar  skouers  laat  afglip.  Die  geselskap  vloei 
gemaklik  oor  koeitjies  en  kalfies,  want  albei  is  versigtig  om  nie  die  teer 
rede  vir  hulle  verblyf  hier  aan  te  raak  nie.  Hy  vertel  haar  hoe  hy  die  wêreld 
sien  en  sy  wys  hom  op  ’n  paartjie  wat  duidelik  baie  ongemaklik  voel  oor 
mekaar  se  teenwoordigheid,  soos  stout  kinders  by  ’n  skooidans.  Vir  ’n 
oomblik  oorweeg  hulle  dit  om  met  hulle  te  gaan  raas.  Dit  is  ’n  goeie  grappie. 
Hy  vra  haar  om  te  dans  en  sy  word  weggeswiep  deur  haar  ridder.  In  haar 
geestesoog  sien  sy  hoe  almal  stop  om  na  hulle  te  kyk  as  hulle  die  lambada 
doen.  Jonk,  sy  voel  bloedjonk,  maar  met  die  durf  wat  net  die  middeljare 
mens  kan  besorg.  As  sy  bietjie  daaraan  gedink  het  sou  sy  besef  dat  sy  nie 
meer  die  toekomsdrome  van  ’n  tiener  koester  nie,  net  die  desperate  geluk 
vir  die  oomblik. 

Die  dans  is  lekker  en  sy  geniet  dit.  Hulle  kliek  en  hy  is  bly  om  te  sien  dat  hy 
nie  sy  oordeelsvermoë  deur  die  jare  verloor  het  nie.  Hulle  dans  gemaklik 
en  dis  belangrik,  want  hulle  het  aanvoeling  vir  mekaar.  Hy  is  bly  om  te 
sien  dat  daar  van  die  ander  mans  is  wat  hom  wrokkig  aankyk  dat  hy  so  ’n 
goeie  vangs  gemaak  het,  dat  hy  die  moed  gehad  het  om  eerste  met  haar 
te  gaan  praat  en  suksesvol  was. 

Tydens  ’n  breuk  gaan  haal  hy  nog  pons  en  hy  sien  hoe  die  aasvoëls  hom 
dophou  om  te  sien  of  hy  gaan  terugkeer  en  of  hy  dalk  afgekeer  is.  As  hy 
die  twee  glase  op  die  tafel  neersit,  hou  hulle  hom  asemloos  dop  om  te 
sien  of  hy  dalk  net  een  volmaak,  want  dan  het  hulle  nog  ’n  kans.  Moedswillig 
maak  hy  net  die  een  vol,  draai  om,  stop  asof  hy  iets  vergeet  het  en  vul  dan 
die  ander.  Manlik  swel  hy  van  trots  as  sy  vlinder  dit  ook  gesien  het  en  hom 
skertsend  daarop  wys. 

Op  ’n  lugkussing  sweef  hulle  oor  die  dansvloer  en  hierdie  keer  is  die 
atmosfeer  perfek  vir  ’n  sentimentele  toffietaai  kloudans.  Vier  paartjies 
beklink  die  ooreenkoms  op  die  dansvloer,  terwyl  ’n  paar  verslae  houdings, 
wat  hulle  ligsinnige  maskers  skrynend  weerspreek,  ’n  laaste  poging 
aanwend.  Dis  soos  daardie  laaste  hardlopers  in  die  comrades  wat  nie  die 
afsnytyd  gaan  maak  nie,  maar  tog  met  lagwekkende  jelliebene  probeer. 
Hy  stel  ongeërg  op  Amerikaanse  wyse  voor:  “Your  room  or  mine?”  en  vir 
’n  oomblik  twyfel  sy,  die  sondeval  soos  ’n  berg  voor  haar.  Gelukkig  oorreed 
sy  haarself  in  daardie  oomblik  maar  met  ’n  paar  voorwaardes.  Hy  lyk 
afgehaal,  maar  sy  verduidelik  gou.  Hulle  haal  nie  hulle  maskers  af  voor 
hulle  in  die  donker  kamer  is  nie  en  as  die  maskers  eers  af  is,  praat  hulle 


98 


nie.  Hy  gee  eufories  toe  en  komplimenteer  haar  op  haar  fyn  gevoel  vir  die 
nuanses  van  hulle  dekmantelaand. 

Opgewonde  hardloop  hulle  die  laaste  entjie  tot  by  sy  kamerdeur  en  gelukkig 
is  dit  donkermaan  en  die  kamer  is  pikswart  binne.  Die  maskers  word 
afgepluk  en  die  soene  is  hartstogtelik.  Anders  as  met  getroude  lewe,  dink 
sy,  is  daar  nie  vanaand  foreplay  nodig  nie,  want  die  partytjie  was  genoeg. 
Soos  twee  wulpse  jong  jagse  tieners  pak  huile  mekaar  beet.  Soos  benoude 
jong  jagse  tieners  sukkel  hulle  met  die  kondoom,  maar  die  genot  oorskadu 
enige  herinnering  of  fantasie. 

Hy  raak  so  gou  moontlik  van  die  sopgevulde  kondoom  in  die  toilet  ontslae. 
Net  voor  hy  aan  die  slaap  raak  dink  hy  terug  aan  sy  tienerjare  toe  sy 
grootste  droom  was  om  getroud  te  wees  sodat  hy  elke  aand  kon  seks  hê. 
Lank  na  hy  aan  die  slaap  geraak  het  hou  sy  hom  vas  en  sy  nabyheid  is 
gerusstellend,  al  is  dit  net  vir  een  nag. 

“Wat’s  fout?”  mompel  Johan  met  toe  oë.  “Hoekom  het  jy  so  na  jou  asem 
gesnak?” 

“Johan  de  Wet,  hierdie  is  die  laagste  wat  jy  nog  gedaal  het!” 

“Cecile?” 

“Hoe  durf  jy  my  so  verneder?” 

“Cecile,”  hy  is  te  bang  om  te  kyk  en  hy  knyp  sy  ooglede  verbete  toe.  “Wat 
maak  jy  hier?”  In  sy  geestesoog  sien  hy  hoe  sy  hulle  betrap  en  dat  die 
moeiiikheid  weer  van  voor  af  gaan  begin.  “Los  ons  net  uit,  asseblief,”  smeek 
hy  afgemat. 

“Óns?  Ek  het  nie  geweet  jy  het  ’n  gesplete  persoonlikheid  nie.” 

Johan  skrik  merkbaar  as  die  bed  langs  hom  leeg  is  en  Cecile  haar  klere 
beskermend  voor  haar  naakte  liggaam  vasklou:  “Maar,  maar  hoe  is  dit 
moontlik?” 

“Moenie  nou  onskuldig  speel  nie,  dit  was  ’n  set,  në?” 

“Ek  weet  nie  waarvan  jy  praat  nie,  ek  belowe.  Ek  heí  hierheen  gekom  om 
te  ontspan  en  ek  het  gisteraand  ’n  vrou  ontmoet  ensovoorts,  ensovoorts 
...  As  ek  maar  geweet  het  dis  jy.” 

“Tipies!”  Sy  begin  te  snik:  “Ek  was  nog  nooit  so  verneder  nie.  Jy  is  ’n 
gemene  vark.” 

“Kom  nou,”  hy  klim  uit  die  bed  en  probeer  haar  omhels.  “Bedaar  nou.”  Sy 
worstel  ’n  bietjie. 

“Ek  belowe  jou  uit  die  dieptes  van  my  hart  dat  ek  dit  nie  beplan  het  nie, 
maar ...” 

“Ja,  maar  wat?”  vra  sy  verontreg,  steeds  in  sy  arms. 

“Maar  ek  dink  dis  ’n  teken  wat  ons  nie  kan  ignoreer  nie.  Moet  ons  nie 
probeer  om  ten  minste  vir  die  volgende  paar  dae  onsself  te  geniet  nie? 
Net  dit.  Ons  kan  tog  nie  gisteraand  ongedaan  maak  nie.  Asseblief?” 

Joan  Hambidge 
Poësiekroniek:  nommer  2 


In  hierdie  oorsig  word  die  volgende  bundels  in  alfabetiese  volgorde  behandel: 
Uit  en  tuis  van  Elisabeth  Eybers,  saamgestel  deur  Ena  Jansen  en  Hans  Es- 
ter,  Human  & Rousseau,  1995.  Monnikewerk  van  Daniel  Hugo,  Tafelberg, 
1 995.  Lucas  Malan  se  Hongergrond,  Human  & Roussaeu,  1 994.  Johann  Johl 
se  Roulet,  Tafelberg,  1994  word  bekyk  en  Chris  Lombard  se  Mlllennium, 
Human  & Rousseau,  1994  onder  die  loep  geneem.  Ten  slotte  bespreek  ons 
Kontrafak  \/an  Johan  Myburg,  Human  & Rousseau,  1994.  Uiteenlopende 
bundels  wat  bewys  dat  die  poëtiese  bedryf  - teen  almal  se  gemor  in  - tóg 
lewendig  is. 


II 

Uiten  tuis  dra  die  sub-titel  “Afrikaanse  verse  uit  Amsterdam”  en  is  saamgestel 
deur  Ena  Jansen  en  Hans  Ester.  Dit  kos  R57,99  vir  ’n  mooi  hardeband  uitgawe. 
Die  basiese  argument  van  die  samestellers  is  die  dinamiese  verhouding  tussen 
Nederland  en  Suid-Afrika  en  het  tot  vele  interessante  verse  gelei  waarin  die 
opposisie  uiten  tuis  in  ’n  toenemende  mate  verruil  word.  Dit  is  ook  tersaaklik 
om  te  weet  dat  Eybers  sélf  hierdie  titel  aan  die  hand  gedoen  het. 

Eybers  word  in  die  advertensie-biljet  beskryf  as  “ongetwyfeld  die  mees  gesiene 
figuur  in  die  Afrikaanse  letterkunde”.  Dit  is  ’n  goeie  versameling  en  ’n  mens 
vertrou  Jansen  en  Ester  se  keuses.  Die  samestellers  wys  tereg  op  die  vreemde 
taalomgewing  waarmee  die  immigrant-digter  moet  vrede  maak.  Eybers  se 
poësie  registreer  eweneens  die  vreemde  sosiale  en  geografiese  gegewens. 
Die  samestellers  wys  ook  daarop  dat  die  onverdraagsaamheid  jeens 
Nederland  al  hoe  minder  geword  het  en  dat  die  Nederlandse  verse  die  nuwe 
wêreld  assimileer. 

’n  Nuwe  uitspraak  oordié  poësie  is  die  tersaaklike  een  dat  Eybers  waarskynlik 
Nederland  as  domisilie  gekies  het  juis  omdat  dit  die  beste  by  haar  lewensgevoel 
pas.  ’n  Mens  sou  kwalik  Eybers  in  Spanje  óf  Japan  kon  voorstel! 
Taalverandering  het  in  haar  poësie  plaasgevind  en  Jansen  se  studie  hieroor 
wys  op  die  sogenaamde  tussen-taaltoestand van  haar  poësie.  Die  slotuitspraak 
is:  “Die  waarde  van  Elisabeth  Eybers  se  gedigte  lê  veral  in  die  fynsinnige 
vervlegting  van  essensiële  vraagstukke  van  die  menslike  bestaan  met  ’n  soeke 
na  die  juiste  woord”  (p.  112).  Die  samestellers  besef  ook  dat  ’n  gedig  buite 
bundelverband  ’n  nuwe/ander  betekenis  het.  Juis  hierom  het  hulle  nie  net 
hulself  beperk  tot  die  verhouding  Suid-Afrika/Nederland  nie,  maar  ook  van 
die  sogenaamde  persoonlike  gedigte  opgeneem. 

’n  Mens  begryp  nie  heeltemal  die  vrees  dat  ’n  bundel  waarin  sekere  tematiese 
aksente  gelê  word  ’n  onreg  aan  dié  poësie  sou  doen  nie  - ’n  tematiese  bundel 
voorveronderstel  tog  altyd  ’n  keuse  of  ’n  bepaalde  blik  op  ’n  reeds  bekende 

digterskap. 

Dit  is  ’n  baie  goed  geselekteerde  bloemlesing,  en  een  wat  ’n  gunsteling  sal 
wees  by  dië  dosent  wat  ’n  nuwe  blik  op  Eybers  se  poësie  wil  werp.  Dit  is  myns 
insiens  juis  ’n  interessante  en  aangename  leeservaring  om  gedigte  buite 
bundelverband  te  lees.  Binne  die  nuwe  konteks  kry  gedigte  as’t  ware  ’n  nuwe 
betekenis,  omdat  “nuwe”  intertekste  geskep  word. 

Vandag 

Verworpeling  van  gister,  moes  ek  wag 

vir  woonverlof  in  die  tabelleland 

die  gepaste  teken  van  ,’n  hand 

wat  duidelik  sê:  kom  binne,  dis  vandag.  (p.33) 

Dis  ’n  knap  bloemlesing  en  een  wat  die  digter  sal  behaag. 


Die  uitgewersbrief  by  Daniel  Hugo  se  Monnikewerk  sê  dat  intelligente  verse 
nie  duister  of  akademies  hoef  te  wees  nie.  Wat  helaas  vir  die  een  leser  as 
intelligent  kwalifiseer,  is  vir  die  ander  leser  ’n  fasiele  spel.  Maar  dit  nou  net  as 
’n  tersyde. 

Daniel  Hugo  is  ’n  bestendige  digter  en  sy  jongste  bundel,  Monnikewerk  - 
besonder  lelik  uitgegee  - gebruik  die  kloosterlewe  van  die  Middeleeue  en  die 
moderne  mens  se  soeke  na  die  religieuse  as  sentrale  verwysingsveld.  Dit  is 
’n  oeroue  tema  en  wanneer  ’n  mens  binne  die  Afrikaanse  poësie  die  Abélard/ 
Heloïse-tema  gebruik,  sit  jy  natuurlik  met  die  dilemma  dat  Van  Wyk  Louw  en 
Sheila  Cussons  as  voorbeelde  bestaan. 

Die  uitgewersbrief  sê  dat  intelligente  verse  nie  duister  óf  akademies  hoef  te 
wees  nie.  Dit  blyk  egter  by  Hugo  ’n  probleem  te  wees,  aangesien  die  meeste 
verse  deur  die  alte  maklike  uitweg  bedreig  word.  ’n  Mens  sien  dit  in  die  gedig 
“Die  hemelse  hek”  wat  maarteen  ’n  W.H.  Auden-gedig  vaal  klink.  En:  waarom 
tog  alweer  vir  Lina  Spies  bydam? 

Sy  transkripsies  van  minder  bekende  en  beroemde  gedigte  is  ’n  wins  vir  die 
Afrikaanse  letterkunde,  hoewel  die  eerste  voorbeelde  dikwels  uittroon  bó  Hugo 
se  pogings.  Die  uitgewersbrief  praat  van  gesofistikeerde  humor.  Hierdie  leser 
vind  die  grappies  studentikoos  en  plattelands. 

Hugo  het  al  baie  interessante  gedigte  geskryf,  maar  as  hy  wil  ontwikkel  as 
digter  moet  hy  afsien  van  die  kleinwêreldse  verlede  en  die  gepieker  oor  die 
Calvinisme.  Hierom  was  Dooiemansdeursoveel  sterker  as  die  jongste  bundel. 
’n  Mens  sou  Hugo  kon  tipeer  as  die  moderne  A.G.  Visser  en  ’n  gedig  soos  die 
volgende  sê  dit  alles: 

Waarskuwing 

hy  wat  die  liefde  bedtyf  as  ’n  spel 
sal  vir  Madonna  ontmoet  in  die  hel 
maar  diegene  wat  moreel  is  en  wys 
sal  met  Calvyn  klets  in  die  paradys  (p.  32) 

Die  gedig  “Villanelle”  (p.  24)  is  ’n  verleentheid.  Dit  klink  hier  na  ’n  despe- 
rate  soektog  (en  versugting)  om  gekanoniseerte  word  deur  Kannemeyer, 
die  historiese  “reus  onder  die  grotes”.  Indien  dit  as  satire  bedoel  is,  oortuig 
dit  ook  nie,  omdat  ’n  mens  met  satire  met  sekerheid  wil  weet  dat  die 
onderwerp  belaglik  gemaak  word. 

Daar  is  ’n  handvol  mooi  verse  oor  die  liefde,  soos  “Vlug  en  aankoms”  (p. 
59),  “Sinsverwarring”  (p.  55)  en  “Elementêr”  (p.  42).  As  ’n  geheel  is  dit  ’n 
bundel  wat  sleg  afsteek  by  die  beste  wat  Hugo  al  gelewer  het. 

IV 

Lucas  Malan  se  Hongergrond  is  ’n  baie  ambisieuse  bundel.  Die 
uitgewersbrief  praat  van  die  digter  se  vermoë  om  ’n  beheerste  maar 
elegante  vers  te  skryf,  en  ’n  mens  sou  kon  byvoeg  dat  die  idioom  dikwels 
swaar  poëties  aandoen.  Die  digter  probeer  om  die  skraal  oes  van  die 
epiese  vers  te  verryk.  Maar  lees  ’n  mens  weer  Joernaal  van  Jorikoi  Raka 
kom  Hongergrond  n\é  die  mas  op  teen  die  voorgangers  nie.  (Craig  Raine, 
die  Britse  digter,  het  onlangs  ’n  epiese  vers  of  langer-gedig  gepubliseer. 
History:  The  home  movie  (Penguin)  - maar  dit  wil  voorkom  asof  die  langer 
gedig  nie  meer  beoefen  word  nie  en  dat  lesers  steeds  die  een  sentrale 
karakter/insident  van  die  epos  verwag.) 

Die  bundel  is  ’n  epiese  verkenning  eerder  as  ’n  epos  in  die  oorspronklike 
sin  van  die  woord.  Mooi  onderdele  is  daar  bepaald  aanwesig,  maar  vir  my 
gevoel  is  die  bundel  té  veel  van  ’n  ongelooflike  vinnige  reis  deur  die 
geskiedenis.  Waarom  wonder  ’n  mens  telkens,  is  ’n  bepaalde  insident  nié 
gekies  nie? 

Die  liriese  kwaliteite  is  aanwesig,  maar  die  beknopte  seggingswyse  word 
soms  net  té  beknop.  Wanneer  ’n  mens  byvoorbeeld  Joernaal  van  Jorik 
betrek,  dan  weet  die  leser  presies  hoe  ’n  groot  digter  skerp  beelding  en 
die  beknopte  seggingsvermoë  saamsnoer  ten  einde  ’n  indrukwekkende 
geheel  te  skep.  Malan  se  gedig  het  mooi  momente,  hoewel  die  voorliefde 
vir  die  o-so  poëtiese  beeld,  die  oer-ernstige  insigte  bykans  ’n  parodie  word 
van  sy  eie  skryfstyl. 

Dit  gaan  in  Hongergrond  om  ’n  epiese  verkenning  en  interpretasie  van  die 
geskiedenis  waarin  die  mens  se  veroweringdrang  en  hebsug  onder  die  loep 
geneem  word.  Van  die  oerknal  tot  by  die  besettingsgeskiedenis  aan  die 
suidpunt  van  Afrika  in  afdelings  wat  heet  Oorsprong,  Aantog  I,  Aantog  II,  Altaar. 
Vir  my  was  Hongergrond  ’n  interessante  leeservaring  omdat  ’n  mens  die 
ontwikkeling  kon  sien  van  spontane  digtertot  poëties  bewuste  digter.  Veral 
die  invloed  van  Ernst  van  Heerden  is  nie  mis  te  kyk  nie,  en  die  gesprek 
met  Johann  de  Lange  is  ook  aanwesig.  ’n  Mens  sou  ook  nie  Germanicus 
as  interteks  kon  mislees  nie. 

Hongergrond slaag  nie  as  volledige  gedig  nie.  ’n  Mens  sal  dit  eerder  onthou 
vir  die  momentopname  as  vir  die  bestekopname: 

En  die  woord  het  manifes  geword,  en  gespreek 
namens  dié  wat  moet  wag,  stom,  tot  die  klip 
van  kerkers  breek.  En  nóg  vra  die  mens;  pleit 
hy  en  eis  dat  die  vuige  hand  nie  net  moet  gryp 
nie,  maar  moet  géé;  vertroos  - en  uit  sal  reik. 

’n  Bietjie  prekerig  in  ’n  ironies,  postmodernistiese  tydvak,  nie  waar  nie? 


Met  sy  debuut,  Gewalste  woord (1 990),  het  die  fynproewerleser  besef:  dit 
is  ’n  digter  wat  sy  gedigte  afwerk,  netjies  poleer  en  ’n  heerlike  sintuig  vir 
die  (self)ironie  het.  Met  die  tweede  bundel,  Roulet,  skryf  Johann  Johl  ’n 
digbundel  wat  ánders  aandoen  as  die  konvensionele  bundel.  Dit  het  die 
karakter  van  die  “roman  van  ’n  digbundel”,  soos  Brink  LadyAnne  tipeer 
het. 

Die  leser  word  op  ’n  reis  na  Rusland  geneem  - voor  die  putsch  - sodat 
jj  Roulet  ook  as  reisbundel  gesien  kan  word  met  al  die  implikasies  van 

í kolonialisasie  en  gekoloniseer  wees.  ’n  Mens  word  egter  ook  binne-in  die 

poëtiese  werkkamer  van  die  digter  geplaas:  vraelyste,  stukke  prosa, 
besinnings,  terugskrywings,  hlstoire,  by  gedigte  selfs  voetnotas  en  ’n  afdruk 
j van  ’n  skildery  is  onder  meer  hier  aanwesig.  Dit  is  ’n  postmodernistiese 
digbundel  wat  die  ónafheid  van  die  gedigte  vir  sowel  digter  as  leser  wil 
beklemtoon.  Die  inversie  van  die  inhoudsopgawe  (en  dus  die  afdelings) 

I suggereer  dat  die  verste  plek  - die  Sowjet-Unie  - die  naaste  aan  die 
; digterlike  hart  lê. 

í Dit  is  ’n  ryk  bundel,  vir  na-lees  en  na-dink.  (Ook  ’n  bundel  wat  met  sy 

I vreemde  aanslag  ’n  kritikus  laat  bely  het  dat  hy  nie  kans  sien  om  al  die 

I moeite  te  doen  vir  ’n  bundel  nie.) 

, Dig  kan  Johl  dig.  Anders  as  in  die  walsende,  spelende  eerste  bundel  word 
die  leser  nog  getref  deur  die  digtheid,  bykans  moeisame  gang  van  die 
j bundel.  Dit  is  verse  wat  dikwels  in  ontsettende  melancholie  en  verlies  hul 

jj  beslag  kry,  en  die  leser  word  deur  die  ryk  verwysingsveld  gedwing  om  al 

die  inter-  en  sub-tekste  by  te  bring.  Antjie  Krog  maak  nogal  haar  stem  dik 
in  hierdie  bundel.  Nie  alleen  sien  ons  die  invloed  van  LadyAnne  nie  - ook 
die  pragtige  Beminde  Antarktika  is  hier  aanwesig.  Die  bundel  speel 
i!  Russiese  roulette,  dit  wil  sê,  ’n  dobbelspel  met  die  leser. 

Dit  is  poësie  vir  die  ingewyde,  hoewel  daar  tussenin  toeganklike  verse  te 
vinde  is.  Johl  is  die  skrywer  van  die  gesaghebbende  studie  oor  die  ironie 
{Ironie)  en  sy  verse  tintel  hiervan. 

Op  ’n  slim  manier  word  die  roulette-spel  di\e  metafoor  vir  intertekstualiteit 
in  hierdie  bundel.  Dis  nie  ’n  leenspel  nie;  ook  nie  parasitisme  nie  - maar  ’n 
dobbelspel  gelaai  met  angs. 

’n  Hoogtepunt  in  die  bundel  is  “Kroniek”  - die  korrespondensie  tussen 
Pasternak  en  Olga  Freidenburg  van  1910  tot  1954.  En  “Steursenders” 
waar  die  gek  geskeer  word  met  die  Russiese  gevaar.  Ook  die  ondesoek 

na  die  bloedband  tussen  Boer  en  Rus  tydens  die  Anglo-Boereoorlog  verdien 
vermelding.  Ons  tref  ook  verskeie  legendariese  figure  uit  die  Russiese 
wêreld  hier  aan:  Dostojefski,  Tolstoi,  Toergenjef,  Sjostakowitj,  Tjaikoffski 

Hoe  bewys  ’n  mens  ’n  droom?  Die  onverdunde  waarhede  wat  die  poësie 
praat?  Dis  ’n  hoogtepunt,  juis  omdat  die  verskillende  grense  van  die  poësie 
ondersoek  word;  selfs  die  skildery  - ons  vind  die  afdrukke  ín  die  bundel 
en  Johan  van  Wyk  speel  dus  saam  - se  verhouding  tot  ’n  gedig  word 
briljant  ondersoek.  (Walentin  Serof  se  Meisie  met  perskes,  1887). 


VI 

Millennium  (’n  tydperk  van  duisend  jaar,  of  die  duisendjarige  vrederyk)  is 
die  digter  Chris  Lombard  se  tweede  bundel.  Sy  eerste,  Tussen  die 
malgasse  op  die  kaai,  het  in  1991  verskyn,  en  die  kritiek  het  eenparig  dié 
digter  se  talent  aangeprys.  Die  tweede  is  ook  ’n  bundel  van  die  melancholie, 
van  ’n  besef  dat  die  lewe  ’n  (futiele?)  soektog  is  na  die  onmoontlike  toestand 
van  geluk. 

Die  bundeltitel  kan  gelees  word  as  ’n  soort  bestekopname  van  ons  tyd: 
met  die  wete  dat  die  moderne  mens  nié  opgewasse  is  om  die 
teenstrydighede  en  onsekerhede  van  ons  fin  de  s/éc/e-tydperk  te  begryp 
nie.  Daar  is  vele  reisgedigte  in  hierdie  bundel  en  die  reisgedig  jukstaponeer 
altyd  in  essensie  die  hier  teenoor  die  toe.  Dit  is  verse  van  die  mineurstem, 
maar  die  digter  verval  nie  in  bitterheid  of  selfbejammering  nie.  Goeie 
versbeheer  en  ironie  red  die  digter  van  selfkoestering.  Die  digter  skryf  ’n 
op  die  oog  af  maklike  vers  - maar  ’n  mens  ontdek  rympatrone  en  strukture 
met  ’n  dieper  lees.  Ons  vind  ’n  knap  distigon  - oor  Daniele  Pascal  - met 
die  lekker  slot: 

’n  Vaalhaarmeisie  kyk  betraand  na  soveel  smart 
en  hoop  ’n  groot  verlies  tref  nog  haar  eie  hart.  (p.36). 

Daar  is  baldadige  ballades  - maar  die  meeste  gedigte  handel  oor  verlies, 
verloopte  kanse  en  sinvolle  toespelings  op  huidige  historiese  gegewe. 
Daar  is  dikwels  ’n  argaïese  - dog  poëties-funksionele  - woord  aan  te  tref. 
Dit  vestig  dan  die  aandag  op  die  funksie  wat  só  ’n  vervreemding  tot  gevolg 
het. 

’n  Gedig  soos  “S.O.S.”  (p.  52)  spreek  eensaamheid  aan: 

Die  lewe  krink  soms  om  ’n  weerhaakdraai: 
dieselfde  kreet  sou  later  elders 
op  ewe  dowe  ore  val,  myne  en  dié  van  die  dienders 
in  Drieankerbaai. 

“Ek  wil  jou  nog  so  graag  Sorrento  wys”  - uit  “Schón  ist  die  Jugend  ...  sie 
kommt  nicht  mehr”  (p.  52)  eindig  met  die  mooi  Van  Wyk  Louw-slot:  dat 

dat  ons  eenmaal  latyns  gelukkig  was.  “Vroegoggend  of  herskedulering” 
(p.  49)  presteer  die  volgende  onthou-reëls: 

hoe  gretiglik  sou  ek  my  biljet 
met  opsies  vir  die  reis 
gaan  terugruil  vir  ’n  skoon 
-eenrigting-spoorbewys. 


VII 

Kontrafak  van  Johan  Myburg  is  so  pas  met  die  Eugêne  Marais-prys 
bekroon,  ’n  bekroning  van  die  Akademie  vir  Wetenskap  en  Kuns.  Geluk 
aan  die  skrywer. 

’n  Kontrafak  is  ’n  namaaksel/afdruk  en  binne  die  postmodernistiese  tydvak 
is  die  verskynsel  aan  die  orde  van  die  dag.  Myburg  het  in  1984  gedebuteer 
met  Vlugskrif.  In  Kontrafak  is  T.T.  Cloete  se  stem  die  een  wat  deur  bykans 
al  die  gedigte  fluister.  As  ons  die  bundeltitel  ook  lees  as  ’n  variasie-op-’n- 
tema  of  ’n  wysie  wat  íngaan  op  die  bekende  lied,  kan  dit  seker.  Tog  dink 
ek  dat  die  digter  moet  waak  teen  die  TTC-invloed.  Kyk  onder  meer  hier; 


II 

Die  ontbyttafel  kekkel  deur  die  huis. 

Die  son  val  skel  op  die  gestyfde  tafellinne 
en  die  beenwit  eierkelk.  Onder  my  lepel 
tjingel  die  gekookte  eier,  die  dop 
kraak  oop.  Met  die  eerste  skep  spring 
in  plaas  van  hardgekookte  wit 
en  effens  blouer  dooier 
Moessorgski  se  piepklein  kuiken 
op  my  bord  en  begin  ballet 
tot  hy  neerslaan  met  ’n  kraai. 

Ek  het  lank  bly  staar  na  die  fyn  voetwerk 
in  die  porselein  asof  ek  die  polifone 
wat  ongebore  kuikens  ken 
kan  hoor.  (p.  13) 

Die  wit-spasies?  Die  saam-dig  van  die  banale  en  sublieme?  Dis  tog  alies 
puur  Cloete? 

Daar  is  soveel  mooi  verse  in  die  bundel  wat  sonderCloeXe  se  hand  hul  sê 
kan  sê.  Dit  is  jammer,  want  Cloete  is  só  ’n  oorweldigende  digter;  gaan  kyk 
maar  na  sy  invloed  op  Tom  Gouws  in  troglodiet-  Johan  Myburg  hét  dit, 
maar  dan  moet  hy  vergeet  van  TTC  en  maak  soos  hy  in  “Dans  macabre” 
(p.  71)  sê: 

Loslit  en  lig  kan  my  mense  tot  minstens  hanekraai 
tanzen  tango  toyi-toyi  tiekiedraai. 

Universiteit  van  Kaapstad 

Susanne  van  Deventer 

“Nkosi  Sikelel’  iAfrika”  en  ander  voorgeskrewe 
gedigte 


1.  “Nkosl  Sikelel’  lAfrika’’  - H.A.  Fagan 

’n  Visioen  van  byna  ’n  halfeeu  gelede  word  waar! 

Vyf-en-veertig  jaar  gelede,  in  1949,  skryf  die  toe  baie  bekende  digter  en 
dramaturg,  H.A.  Fagan,  ’n  gedig  met  dietitel  “Nkosi  Sikelel’  iAfrika”.  Fagan 
bewonder  en  besing  hierdie  lied  van  Afrika.  Fagan  word  betower  deur  die 
lied  wat  “uit  duisend  monde”  oorgedra  word.  Wanneer  hy  sy  oë  toemaak, 
verbeel  hy  hom  dat  dit  engele  (serafs)  is  wat  sing.  ’n  Hemelse  koor  dus.  In 
sy  verbeelding  sien  hy  ’n  “skare”  wat  hierdie  lied  sing.  Die  sangers  is 
afkomstig  uit  verskillende  bevolkingsgroepe:  Zoeloe,  Xhosa,  Sotho, 
Sjangaan  en  blanke.  Die  volkere  wat  hier  genoem  word,  verteenwoordig 
aimal  in  Suid-Afrika.  Hulle  vorm  ’n  eenheid  en  bid  saam  God  se  seën  op 
hierdie  “een  tuiste”  en  “een  vaderland”  af. 

“Nkosi  Sikelel’  iAfrika’’ 

Uit  duisend  monde  word  die  lied  gedra. 

Ek  sluit  my  oë;  soos  ’n  serafskoor 
val  daardie  stemme  strelend  op  my  oor: 

“Nkosi  Sikelel’  iAfrika’’  - 

ons  vra  u seën,  o Heer  vir  Afrika. 

En  kyk  en  sien  die  skare  voor  my  staan: 

Zoeloe  en  Xhosa,  Sotho  en  Sjangaan, 
en  ek,  ’n  Blanke  - vele  volkere,  ja  - 
almal  verenigd  om  Gods  seën  te  vra 
op  net  een  tuiste,  net  een  vaderland, 
want  die  Alwyse  het  ons  saam  geplant 
en  saam  laat  wortel  in  Suid-Afrika. 

“Nkosi  Sikelel’  iAfrika’’  - 

seën  Heer,  die  land  wat  vele  volkre  dra. 

(Uit:  Soos  die  windjie  wat  suis) 


Die  Fagansonnet  bestaan  uit  drie  kwatryne  en  ’n  rymende  eindkoeplet  ~ 
’n  Engelse  sonnet  dus.  In  die  eerste  kwatryn  hoor  die  digter  die  pragtige 
lied  en  sluit  sy  oë.  In  die  tweede  kwatryn  sien  hy  in  sy  verbeelding  die 
verskillende  bevolkingsgroepe  wat  in  eenheid  saam  sing.  Hierdie  visioen 
van  Fagan  is  in  1 994  verwesenlik  toe  verskillende  bevolkingsgroepe  saam 
die  lied  as  volkslied  begin  sing  het. 

In  die  derde  kwatryn  bevestig  die  digter  dat  ons  almal  “een  tuiste”  en  “een 
vaderland”  het.  Die  Here  of  “Alwyse”  het  in  Sy  wysheid  almal  saam  in 
Suid-Afrika  geplaas  en  saam  verder  laat  ontwikkel  of  laat  “wortel”. 

Die  klimaks,  soos  gewoonlik  in  ’n  Engelse  sonnet,  volg  in  die  laaste 
rymende  koeplet: 

“Nkosi  Sikelel’  iAfrika’’  - 

seën  Heer,  die  land  wat  vele  volkre  dra. 

waar  die  digter  die  oorspronklike  titel  weergee  en  daarna  sy  eie  Afrikaanse 
vertaling.  Hy  vra  die  seën  van  die  Hemelse  Vader  vir  hierdie  “land  wat 
vele  volkre  dra”. 

’n  Visioen  van  bykans  ’n  halwe  eeu  gelede  wat  bewaarheid  is. 

Byna  ’n  eeu  gelede  ook,  in  1897,  het  Enoch  Sontonga,  destyds  ’n 
onderwyser  aan  die  Methodiste  Sendingskool  by  Klipspruit  naby  Johan- 
nesburg,  die  lied  geskryf.  Sontonga  was  ’n  toegewyde  Christen  en  kon 
self  mooi  sing.  Hy  het  ook  verskeie  ander  kerkliedere  gekomponeer  wat 
destyds  veral  baie  gewild  onder  kerkgangers  was.  Nkosi  is  die  eerste  keer 
by  die  bevestiging  van  die  Methodisteleraar,  ds.  M.  Boweni,  gesing.  Dit  is 
aanvanklik  mondeling  oorgedra  en  is  eers  in  1927  gepubliseer. 

Later  het  die  swart  digter,  S.E.K.  Mqhayi,  die  oorspronklike  lied  aangepas.  Hy 
het  die  eerste  strofe  en  die  wysie  behou,  maar  sewe  bykomende  strofes 
geskryf. 

Die  lied  het  die  volkslied  van  verskeie  lande  noord  van  die  Limpopo  geword, 
onder  meer  Zambië,  Tanzanië,  Zimbabwe  en  Namibië.  In  1925  het  die 
ANC  dit  as  sy  volkslied  aanvaar.  In  1 994  word  die  lied  saam  met  Die  Stem 
die  amptelike  volkslied  van  Suid-Afrika. 

Die  lied  is  oorspronklik  in  Xhosa  geskryf.  Dit  word  ook  vandag  in  die  Nguni- 
tale  gesing.  So  word  dit  dan  ook  onder  andere  in  Zoeloe  en  Xhosa  gesing. 
Die  laaste  gedeelte  is  in  Sotho.  Die  baie  herhaling  is  tipies  van  die  lied  en 
is  dan  ook  primêr  bedoel  om  gesing  te  word. 

In  Xhosa  is  die  woorde; 

Nkosi,  sikelel’  iAfrika 
maluphakamis’  uphonda  Iwayo 
Yiva  imithandazo  yetho 
Nkosi,  sikelela 
Thina  lusapho  Iwayo 
Nkosi,  sikelel’  iAfrika 
maluphakamis’  uphonda  Iwayo 
Yiva  imithandazo  yetho 
Nkosi,  sikelela 
Thina  lusapho  Iwayo 
Woza  moya,  woza  woza 
Woza  moya,  woza  woza 
Woza  moya  O yiNgewele 
Nkosi  sikelela 
Thina  lusapho  Iwayo 
morena  boloka  sechaba  saheso 
o fedise  dintoa  le  matsoenyeho 
morena  boloka  sechaba  saheso 
0 fedise  dintoa  le  matsoenyeho 
O se  boloke,  O se  boloke 
sechaba  saheso,  sechaba  saheso 
O se  boloke,  Moren’  O se  boloke 

O se  boloke,  Moren’  O se  boloke 
sechaba  saheso,  sechaba  saheso 
Makube  njalo,  jakube  njalo 
Kude  Kube  nguna  Phakade 
Kude  Kube  nguna  Phakade 

Deur  herhaling  word  belangrike  aspekte  beklemtoon,  bv.  die  afsmeek  van  die 
seën  van  die  Here.  Die  herhaling  dien  ook  soos  in  ander  oorgelewerde  liedere 
die  funksie  om  te  dui  op  die  aaneenlopendheid  van  die  gebeure.  Die  Here  se 
seën  word  dus  oor  ’n  lang  tydperk  gevra  en  het  eintlik  geen  einde  nie. 
Verskeie  Afrikaanse  vertalings  van  die  lied  bestaan.  Die  bekendste  is  die 
De  Villiers-vertaling,  die  Boesak-en-Nissen-vertaling  en  die  ATKV-vertaling. 
Een  van  die  eerste  vertalings  is  die  De  Villiers-vertaling  wat  gedoen  is 
deur  Dirkie  de  Villiers  en  sy  vrou,  Doll.  Dirkie  de  Villiers  is  die  seun  van  ds. 
M.L.  de  Villiers  wat  Die  Stem  gekomponeer  het.  Hier  is  dus  nog  ’n  raakpunt 
met  die  ander  volkslied,  Die  Stem.  Die  seun  van  die  komponis  van  Die 
Stem  is  nou  verantwoordelik  vir  die  vertaling  van  Nkosi  sekelel’  iAfrika. 
Dirkie  de  Villiers  was  jare  lank  musiekhoof  van  die  Vrystaatse  Onderwys- 
departement.  Mev  De  Villiers  het  vir  die  lirieke  gesorg  terwyl  hy  gehelp 
het  met  die  musikale  aard  van  die  klanke.  Die  De  Villiers-vertaling  lui: 

Hoog  sal  ons  die  vryheidsvaandel  dra 
wanneer  ons  in  gebede  vra: 

“Seën,  Heer,  seën  Afrika!” 

“Seën,  Heer,  seën  Afrika!” 

Daai  neer,  o Gees  .... 

Daal  neer,  o Gees  .... 

Daal  neer,  o Gees  .... 

Staan  ons  by,  Hemelse  Heer. 

Skenk,  o Heer,  milddadig  u gena 
om  mekaar  in  liefde  op  te  dra; 
anders  staan  ons  skuldig  en  verslae  .... 
ai,  Heer,  ons  Suid-Afrika 
ai,  Heer,  ons  Suid-Afrika. 

Allerhoogste  God,  seën  Afrika! 
maak  ons  vry  van  sonde  en  kla 
laat  ons  sonder  ophou  bid  en  vra 
“Red  Heer,  red  Suid-Afrika!” 

“Red  Heer,  red  Suid-Afrika!” 

Die  ATKV-veilaling  is  gedoen  onder  leiding  van  prof  Hans  du  Plessis  van  die 
ATKV  Skryfskool  by  die  PU  vir  CHO  op  Potchefstroom.  Die  vertaling  lui: 


Seën  ons  Here  God,  seën  Afrika, 
Laat  sy  mag  tot  in  die  hemel  reik, 
Hoor  ons  as  ons  in  gebede  vra, 
Seën  ons  in  Afrika, 

Kinders  van  Afrika. 

Daal  neer  o Gees,  Heilige  Gees, 

Daal  neer  o Gees,  Heilige  Gees, 

Kom  woon  in  ons, 

Lei  ons,  O Heilige  Gees. 

Hou  U hand  o Heer  oor  Afrika, 

Lei  ons  tot  by  eenheid  en  begrip, 

Hoor  ons  as  ons  u om  vrede  vra, 

Seën  ons  in  Afrika, 

Kinders  van  Afrika. 

Daal  neer  o Gees,  Heilige  Gees, 

Daal  neer  o Gees,  Heilige  Gees, 

Kom  woon  in  ons, 

Lei  ons,  o Heilige  Gees. 

Seën  ons  Here  God,  seën  Afrika, 

Neem  dan  nou  die  boosheid  van  ons  weg, 
maak  ons  van  ons  sonde  ewig  vry, 

Seën  ons  in  Afrika, 

Kinders  van  Afrika. 

Daal  neer  o Gees,  Heilige  Gees, 

Daal  neer  o Gees,  Heilige  Gees, 

Kom  woon  in  ons, 

Lei  ons,  o Heilige  Gees. 

Die  ATKV-vertaling  is  in  1991  gedoen.  In  hierdie  vertaling  word  die  “Gees” 
van  die  De  Villiers-vertaling  vervang  met  “Heilige  Gees”.  Die  inwoning  van 
die  Heilige  Gees  word  afgepleit.  Dit  herinner  die  Christen  veral  aan  die  doop 
van  Jesus  Christus  toe  die  Heilige  Gees  soos  ’n  duif  neergedaal  het  en  ook 
aan  die  uitstorting  van  die  Heilige  Gees  op  die  apostels  soos  verhaal  in 
Handelinge. 

Die  verskillende  Afrikaanse  vertalings  gee  dus  baie  mooi  weer  wat  Fagan 
in  sy  sonnet  besing,  nl.  die  eenheid  van  verskillende  groepe  wat  saam  om 
die  Heer  se  seën  vir  Afrika  bid: 

almal  verenigd  om  Gods  seën  te  vra 
op  net  een  tuiste,  net  een  vaderland, 
want  die  Alwyse  het  ons  saam  geplant 
en  saam  laat  wortel  in  Suid-Afrika. 

“Nkosi  sikelel’  iAfrika” 

seën,  Heer,  die  land  wat  vele  volkre  dra. 

2.  “Spieêl  - Chris  Petser 

Hierdie  gedig  deur  Chris  Pelser  begin  ook  met  ’n  Bybelse  verwysing,  nl. 
die  mens  wat  soos  deur  ’n  spieël  in  ’n  raaisel  kyk  in  I Korintiërs  13:12: 

Nou  kyk  ons  nog 
in  ’n  dowwe  spieël 

en  sien  ’n  raaiselagtige  beeld 

Die  digter  kyk  hier  in  die  truspieëltjie  van  sy  voertuig  en  sien  die  gevolge 
van  ’n  oorlog: 

Spieël 

ek  het  deur  die  harwar/  raaisel  in  ’n  spieël  gekyk 

en  die  wildernis  agter  my  stem  sien  lê 

daar  was  verwoeste  Migs  en  Mirages 

en  Buccaneers  en  Harriers 

en  omgekeerde  Spoke  en  Unimogs 

en  Ratels  en  Buffels  vol  roes 

en  gewere  wat  nie  meer  kan  skiet  nie 

en  die  oë  van  miljoene  dooie  soldate 

en  daar  was  tenks  in  my  spieël,  stil 
soos  dooie  skerpioene,  en  troepedraers 
en  veldambulanse  vol  swart  kruise 
en  torpedojaers,  duikbote,  lugafweerkanonne 
geleide  projektiele  en  blinde  Stalin-orrels 
en  die  oë  van  miljoene  dooie  soldate 

ek  het  in  my  spieël  gekyk 

en  daar  was  honde  by  ontelbare  lyke 

en  daar  was  karkasse  van  orakels  met  lang  baarde 

en  towenaars  en  vals  profete  en  duiwelaanbidders 

en  die  oë  van  miljoene  dooie  soldate 

ek  het  in  my  spieël  gekyk  en  gekyk 
totdat  ek  doof  was  daarvan 
en  ek  het  oral  bloed  gehoor 
maar  voor  my  stem  in  die  glas 
het  ek  net  my  gesig  gesien. 

(Uit:  Uur  van  die  aap) 

Die  gedig  vertel  van  geweld,  oorlog,  dood  en  die  effek  daarvan  op  die  mens. 
Hierdie  gedig  verwys  waarskynlik  na  die  grensoorlog  en  is  dus  deel  van  die 
sg.  “grensliteratuur”.  Die  spieël  waarvan  reeds  in  die  titel  sprake  is,  is 
waarskynlik  eerstens  op  die  konkrete  vlak  ’n  motorspieël  (of  dan  ’n 
vragmotorspieël)  waarin  die  soldaat  of  bestuurder  van  die  voertuig  na  agter 
kyk. 

Die  sintuie  is  hier  belangrik.  Aanvanklik  sien  hy  net,  maar  later  hoor  hy 
ook  dinge  wat  ’n  mens  gewoonlik  net  kan  sien.  Die  sien  en  hoor  kom  as 
volg  in  die  gedig  voor: 


Strofe  1 
Strofe  2 
Strofe  3 
Strofe  4 
Strofe  5 


kyk,  sien 
oë 
oë 
kyk 

gekyk  en  gekyk 

doof 

hoor 

sien 


Wat  hy  sien,  kan  as  volg  voorgestel  word: 

Strofe  1 : wildernis 
Strofe  2:  (9  dinge) 

venwoeste  Migs 

Mirages 

Harriers 

Spoke 

Unimogs 

Ratels 

Buffels 

gewere  (wat  nie  meer  skiet) 
oë  van  miljoene  dooie  soldate 
Strofe  3:  (9  dinge) 
tenks 

troepedraers 

veldambulanse 

torpedojaers 

duikbote 

lugafweerkanonne 
geleide  projektiele 
blinde  Stalin-orrels 
oë  van  miljoene  dooie  soldate 
Strofe  4:  honde 

karkasse 
towenaars 
vals  profete 
duiwelaanbidders 
Strofe  5:  eie  gesig 

Oorlogsvoertuie  word  opgenoem  (Ratels,  Buffels  ens.)  maar  hulle  is  “vol 
roes”  en  die  gewere  kan  nie  meer  skiet  nie.  Net  die  “miljoene”  dooie  soldate 
bly  agter.  Die  oorlogsvoertuie  lyk  “soos  dooie  skerpioene”  en  die  Stalinorrels 
is  “blind”,  dus  kan  hulle  nie  meer  skiet  nie.  Daar  is  reeds  honde  by  die  lyke 
en  van  die  orakels  is  slegs  “karkasse”  oor.  Die  oorlog  is  dus  verby.  Net  die 
gevolge  van  die  wrede  oorlog  is  nog  sigbaar  en  dit  is  wat  die  man  agter 
hom  sien. 

Die  voorsetselgebruik  tref  veral: 

Stofe  1 : agter  my  stem 
Strofe  2:  voor  my  stem 

In  die  begin  sien  hy  al  hierdie  aaklighede,  maar  teen  die  einde  sien  hy 
slegs  sy  eie  gesig.  ín  die  begin  lê  hierdie  dinge  agter  hom  wanneer  hy  in 
sy  truspieël  terugkyk,  teen  die  einde  kyk  hy  vorentoe  en  sien  sy  eie  gesig 
in  die  spieël. 

Die  gedig  toon  die  verwoestende  gevolge  van  oorlog.  Deur  die  opstapeling 

van  verwoeste  oorlogsdinge,  word  die  aakligheid  beklemtoon.  Die  naarheid 
en  futiliteit  van  oorlog  bly  ons  by. 

3.  “Strandfonteln  toe”  - P.  Snyders 

Die  volgende  gedig  is  in  ’n  ander  trant;  dit  is  grappig  en  spottend.  Dit 
vertel  van  ’n  persoon  wat  uitsien  na  ’n  vakansie  by  die  strand,  maar  dit  is 
toe  nie  so  lekker  nie.  Die  Kaapse  dialek  en  fonologiese  skryfwyse  tref: 

“Ek  sê,  my  vroutjie, 

wat  gat  ós  vir  hierdie  jaar  se  holidays  maak?” 

“Soos  gewoonlik,”  sê  sy  my, 

“ós  bly  mos  maar  altyd  innie  Kaap” 

“Well,  die  jaar  maak  ós  ’n  change, 
ek  gat  nou  alles  arrange, 
want  ós  gat  Strandfontein  toe.” 

Ós  hier  ’n  tent,  ós  pak  die  kos, 
en  oek  my  siewe  kanne  wyn, 
die  emties  ko  mos  handy  virrie  water  - 
sien  hoe  wêk  my  brein? 

“Kinnes,  vat  ’n  boks  of  ses”, 
ek  dra  rie  stalls  en  al  die  res, 
nou  gat  ós  Strandfontein  toe. 

On  the  hour  ko  rie  bus 
maar  elke  een  hou  ran  verby; 
ek  smaak  om  voorie  bus  te  lê 
of  anners  gat  ek  had  baklei. 

Three  o’clock  stop  daaraem  een, 
dis  hoeg  tyd,  dit  start  te  reën, 
maar  ós  gat  Strandfontein  toe. 

Die  bus  stop  byrie  terminus, 
maar  kykie  miere  oppie  strand! 

Dit  lykie  hele  Cape  Flats 

het  oek  gedecide  om  te  kom  kamp; 

mense,  mense,  everywhere 

ós  wil  net  ’n  plekkie  hê, 

ós  kom  mos  Strandfontein  toe. 

Die  ouroekes  kom,  terrorise  ós, 
annes  stielie  kos  en  wyn; 
bloubottels  stiek,  mense  verdrink, 
en  die  wat  nugter  is,  complain 
Sak  en  pak  yt  die  gekriewel, 
dis  ver  bietere  in  Bonthiewel, 
en  nooit  weer  Strandfontein  toe. 

Die  ontnugtering  word  chronologies  verhaal: 

Strofe  1 : besluit  om  te  gaan 
Strofe  2:  voorbereidings 
Strofe  3:  wag  op  bus  en  busrit 

Strofe  4:  aankoms 
Strofe  5:  verblyf  by  strand 

besluit  om  nooit  weer  te  gaan 

Die  kontras  versterk  die  komiese  effek.  Hy  het  baie  uitgesien  na  die  vakansie 
by  die  strand,  maar  die  strand  was  oorvol  (“kykie  miere  oppie  strand),  hul  kos 
word  gesteel,  die  bloublasies  is  lastig,  die  see  is  gevaarlik,  sommige 
vakansiegangers  is  dronk.  Die  Kaape  dialek  word  foneties  geskryf,  bv.  gat, 
ós,  innie,  hier  (i.p.v.  huur),  oek,  siewe,  ko,  kinnes,  rie  (i.p.v.  die),  hou,  voorie, 
anners  en  talle  ander  woorde.  Talle  Engelse  leenwoorde  word  ook  gebruik 
bv.  holidays,  change,  arrange,  handy,  hour,  ran,  ens.  Sommige  leenwoorde 
word  ook  foneties  geskryf  bv.  emties,  boks.  Die  effek  is  komies. 

Die  laaste  reël  van  elke  strofe  is  ’n  herhaling  van  die  titel,  maar  elke  keer 
met  verskille: 

Strofe  1 : want  ós  gat  Strandfontein  toe 
Strofe  2:  nou  gat  ós  Strandfontein  toe 
Strofe  3:  maar  ós  gat  Strandfontein  toe 
Strofe  4:  ós  kom  mos  Strandfontein  toe 
Strofe  5:  en  nooit  weer  Strandfontein  toe 

Die  geheel  is  lig,  grappig  en  spottend. 

4.  “Elegie  vir  my  toekomstige  vrou”  - Andre  Letoit 

’n  Elegie  is  ’n  treursang.  Dit  lyk  nogal  vreemd  dat  ’n  treursang  vir  ’n 
toekomstige  vrou  geskryf  word.  Maar  wanneer  die  leser  die  gedig  klaar 
gelees  het,  besef  hy  waarom.  Dit  handel  hier  om  die  ontgogeling  wat  na 
die  huwelik  volg.  Alle  romantiek  het  verdwyn  in  die  slotreëls: 

en  die  huwelik  is  ’n  duur  prys  om  te  betaal 
vir  ’n  lewe  vol  platoniese  dogmatiek 

Die  tipografiese  afwisseling  tussen  die  eerste  deel  en  die  laaste  deel  van 
elke  strofe,  laat  die  laaste  reëls  des  te  meer  uitstaan:  lang  verse  wat  teen 
die  linkerkantlyn  begin,  word  afgewissel  met  kort  verse  wat  ’n  ent  na  binne 
begin.  Hier  eindig  die  strofe  egter  met  weer  twee  lang  verse  wat  heel  links 
aanvang.  So  staan  die  slotreëls  helder  en  skreiend  uit. 

Maar  terug  na  die  begin: 

Elegie  vir  my  toekomstige  vrou 

ek  sal  nooit  die  dag  vergeet  toe  ek  jou 
ontmoet  het  nie  (net  soos  in  die 
populêre  liedjies) 

: dit  was  op  die  skaatsbaan 
of  op  die  sessiondansvloer 
of  dalk  by  die  biduur 

(hoewel  die  soort 
wat  jy  by  bidure  ontmoet 
gewoonlik  nie  lank 
hou  nie) 

ek  het  jou  uitgeneem 
op  my  motorfiets  (boksburgmeer 
of  milky  lane  in  hillbrow  of 
daai  hippiekolonie  in  berea  - ek 
had  altyd  ’n  voorliefde  vir 
hippiekolonies)  en  jy  het 
verlief  geraak  op  my 
toe  jy  my  profiel  in  die 
- nee  wag  - toe  ek 
in  jou  oor  fluister 
“ek  smaak  jou’’  Gou  hare 
het  effens  na  kougom  geruik  - oh  baby) 

daarna  het  ek  jou  ouers  ontmoet 

hulle  het  my  uit  die  huis  uitgejaag 

(vermoedelik  vanweë  my  lang  hare  en  baard  - 

uit  die  mode  sedert  jan  van  riebeeck  en  oom  paul  se  tyd  - 

my  tydsberekening  is  altyd  verkeerd) 

maar  uiteindelik 
het  ons  tog  getrou;  jy  was 
so  bly:  niemand  het  opgedaag  by  die  kerk  nie 
behalwe  die  dominee 
en  'n  paar  assuransieagente 
(onder  andere  my  pa,  saam  met  sy 
vrou;  gawe  mense,  darem, 
as  jy  hulle  leer  ken;  ongelukkig 
ken  ek  hulle 
nie  so  goed  nie) 

daarna  het  ons,  soos  altyd,  saam 
geleef  (leef?)  soos  al  die  ander 
mense  (mense)  en 
nie  meer  toptwintig 
geluister  nie; 
ek  het  altyd  gedog 
ek  was  verlief  op  jou  (hahaha) 
maar  toe  eers,  toe  vang  ek 
die  hele  triek: 

alles  gaan  om  skreeuende  bybies 
en  kombuiskaste  wat  piep 
en  die  huwelik  is  ’n  duur  prys  om  te  betaal 
vir  ’n  lewe  vol  platoniese  dogmatiek 
(Uit:  Suburbia) 

In  die  eerste  strofe  is  “ek”  en  die  “jy”  al  wat  belangrik  is.  Soos  verliefdes 
gewoonlik,  herleef  hy  hul  ontmoeting  en  beweer  dat  hy  dit  nooit  sal  kan 
vergeet  nie.  Ook  die  liedjie  is  hier  belangrik  - sy  liefde  word  in  die  populêre 
liedjies  ge-eggo.  Tog  is  dit  nou  baie  snaaks  dat  hy  nie  weet  waar  hulle 

ontmoet  het  nie.  Drie  moontlikhede  word  genoem:  die  skaatsbaan,  die 
sessiondansvloer  of  die  biduur.  In  die  gedeeltes  in  parentese  leer  ons 
elke  keer  meer  omtrent  die  jong  man  se  karakter.  Hier  is  dit  duidelik  dat 
hy  nie  lank  hou  van  die  biduur-tipe  nie.  Let  ook  op  die  ongewone  gebruik 
van  die  dubbelpunt.  Dit  staan  nie  soos  ons  sou  verwag  aan  die  einde  van 
reël  3 nie,  maar  aan  die  begin  van  die  vierde  reël: 

;dit  was  ... 

Die  tweede  strofe  vertel  verder  van  die  hofmakery.  Nou  neem  hy  haar  uit 
en  dit  op  sy  motorfiets.  Weer  word  drie  moontlikhede  genoem:  die 
Boksburgmeer  (hier  met  ’n  kleinletter  geskryf),  die  Milky  Lane  in  Hillbrow 
(alles  met  kleinletters)  en  “daardie”  hippiekolonie  in  Berea  (kleinletter). 
Weer  volg  meer  inligting  oor  die  man  se  karakter  in  parentese:  hy  het 
altyd  ’n  voorliefde  vir  hippiekolonies  gehad. 

Die  voornaamwoorde  “ek”  en  “jy”  is,  soos  dit  in  ’n  liefdesgedig  betaam, 
steeds  baie  prominent:  “ek  het  jou  uitgeneem”,  “jy  het  verlief  geraak  op 
my”,  “toe  jy  my  profiel ...”,  “toe  ek  in  jou  oor  fluister”,  “ek  smaak  jou”,  “jou 
hare  ...”.  Hulle  raak  nou  verlief,  maar  weer  eens  twyfel  hy  oor  hoe  dit 
presies  gebeur  het.  Hy  het  vergeet  of  dit  was  toe  die  meisie  na  sy  profiel 
gekyk  het  of  toe  hy  in  haar  oor  gefluister  het.  Soos  vir  alle  geliefdes  is  die 
reuksintuig  ook  baie  belangrik.  Maar  haar  hare  ruik  nie  na  parfuum  of 
selfs  sjampoe  nie,  nee,  hierdie  meisie  se  hare  ruik  na  kougom.  Tog  vind 
hy  dit  verruklik.  Dit  laat  hom  aan  ’n  populêre  liedjie  dink:  “o  baby”.  Die 
“baby”  is  dan  nou  ook  sy  troetelnaampie  vir  hierdie  meisie. 

Soos  verliefdes  gewoonlik,  moet  hy  nou  haar  ouers  ontmoet.  Blatant  word 
gestel  dat  hulle  hom  uit  die  huis  uitgejaag  het.  Weer  eens  leer  ons  meer 
omtrent  die  jong  rnan  se  karakter  in  die  gedeelte  in  parentese:  sy  lang 
hare  en  sy  baard  maak  hom  ongewens.  Hy  blameer  sy  tydsberekening, 
want  Jan  van  Riebeeck  (met  kleinletters)  het  tog  ook  lang  hare  gehad  en 
Paul  Kruger  (kleinletters)  ’n  lang  baard.  Hulle  was  tog  nie  ongewild  nie, 
dus  is  dit  net  sy  tydsberekening  wat  verkeerd  is.  Hier  word  nog  die  verliefde 
“ek”  en  “jou”  as  voornaamwoorde  gebruik. 

In  die  volgende  strofe  in  die  gedig  wat  chronies  verhaal,  word  vertel  van 
hul  huweliksdag.  Dit  voel  vir  hom  baie  lank  voordat  hulle  “uiteindelik”  trou, 
moontlik  as  gevolg  van  haar  ouers  se  teenkanting.  Met  die  egverbintenis 
is  hier  vir  die  eerste  keer  sprake  van  “ons”:  “uiteindelik  het  ons  tog  getrou 
...”.  Die  “ek”  en  “jy”  is  ook  nog  baie  belangrik.  Die  man  heg  soos  enige 
geliefde  baie  waarde  en  aandag  aan  die  geliefde  se  gevoelens:  sy  was 
“so”  bly.  As  gevolg  van  die  gebruik  van  die  dubbelpunt  wat  gewoonlik  die 
voorafgaande  nader  beskrywe,  lyk  dit  hier  asof  sy  bly  was  dat  niemand  by 
die  kerk  opgedaag  het  nie.  Slegs  die  dominee  en  ’n  paar  assuransieagente 
was  teenwoordig.  Die  assuransieagente  wil  natuurlikdie  geleentheid  benut 
om  sake  te  doen  met  die  jonggetroude  paartjie.  Skreiend  is  dit  nou  egter 
dat  sy  pa  ook  een  van  die  assuransieagente  is.  Sy  pa  woon  die 

huweliksbevestiging  nie  eerstens  by  as  die  pa-van-die-bruidegom  nie,  maar 
as  assuransieagent  wat  finansiële  munt  uit  die  geleentheid  kan  slaan.  Sy 
ma  word  selfs  nog  meer  onpersoonlik  voorgestel.  Sy  is  slegs  sy  pa  “se 
vrou”,  slegs  die  vrou  wat  die  assuransieagent  vergesel.  Tog  beskryf  hy  sy 
ouers  joviaal  en  geselserig  as  “gawe  mense”  wanneer  jy  hulle  leer  ken. 
Ongelukkig  ken  hy  hulle  nie  juis  nie!  Implisiet  sê  hy  dus  dat  hulle  juis  nie 
eintlik  gaaf  is  nie,  want  hy  ken  hulle  nie  juis  nie.  Skreiend  is  dit  dat  sy 
ouers  beskryf  word  as  mense  wat  hy  “nie  so  goed”  ken  nie.  Die  gedeelte 
in  parentese  vertel  weer  eens  van  die  jongman  se  karakter:  hy  het  nie  ’n 
goeie  verhouding  met  sy  ouers  nie  en  beskou  hulle  eintlik  as  vreemdelinge. 
Die  laaste  strofe  venvys  aanvanklik  weer  na  “ons”.  Hulle  is  nou  getroud  en 
leef  “saam”.  Die  “leef’  word  egter  bevraagteken.  So  asof  om  te  vra  of  dit  dan 
wel  die  lewe  is.  Hulle  lewe  saam  is  nie  meer  opwindend  nie,  maar  slegs  soos 
“al  die  ander”  mense  s’n  - dus  doodgewoon.  Die  feit  dat  die  woord  “mense” 
ook  bevraagteken  word,  dui  daarop  dat  die  man  voel  dat  getroudes  eintlik  nie 
werklik  mens  is  of  ’n  menswaardige  bestaan  voer  nie.  Nou  is  daar  vir  hulle  nie 
meer  soos  voorheen  tyd  vir  populêre  liedjies  nie,  hulle  luister  nie  meer 
‘loptwintig”  nie.  Dit  kan  eendersyds  daarop  dui  dat  hulle  nie  meer  so  jonk  is 
nie,  maar  ook  dat  die  lied  uit  hulle  lewe  verdwyn  het.  Nou  word  die 
voornaamwoord  “ons”  nie  meer  verder  in  die  gedig  gebruik  nie,  ook  is  hier  nie 
meer  sprake  van  “ek”  en  “jy”  nie,  maar  bly  slegs  die  “ek”  alleen  en  enkel  oor 
(“ek  het ...”,  “ek  was  ...”,  “toe  vang  ek  ...”).  Nou  het  hy  “gedog”  dat  hy  verlief 
was.  Let  ook  op  die  verlede  tydsvorm.  Hy  was  ook  (in  die  verlede  tyd)  verlief 
op  haar.  Hy  lag  homself  nou  driedubbel  uit:  hahaha!  Die  jong  man  beklemtoon 
sy  uitkoggeling  van  homself  verder  met  ’n  uitroepteken.  Toe  eers  “vang  hy  die 
triek”  en  verduidelik  dit  na  die  dubbelpunt.  Die  huwelik  handel  nie  om  romanse 
nie  maar  om  “skreeuende  bybies”.  Alle  romantiek  het  dus  verdwyn.  Die 
huilende  babas  word  verder  saam  genoem  met  kombuiskaste  wat  piep,  die 
irriterende  alledaagse  dinge  dus.  Die  slotsom  waartoe  die  jongman  kom,  is 
dat  die  huwelik  ’n  duur  prys  is  om  te  betaal  vir  ’n  lewe  vol  “platoniese 
dogmatiek”.  Die  woord  “platoniese”  dui  verder  daarop  dat  die  seksuele  of 
romantiese  aspek  verdwyn  het.  Hulle  leef  nou  soos  voorgeskryf  word  deur 
die  reëls  van  die  samelewing.  Dogmatiek  dui  op  die  vooraf  neergelegde  reëls 
en  regulasies  waarby  gehou  moet  word.  Die  gedig  is  voorwaar  ’n  elegie  of 
klaagdig  vir  die  meisie  met  wie  hy  eendag  sal  kan  trou,  omdat  hy  oortuig  is 
dat  die  huwelik  slegs  met  treursang  besing  kan  word. 

Ria  Smuts 

Twee  digte(r)  Opperman-tekste:  “Man  met  flits”  en 
“Digter” 

Albei  gedigte  wat  hier  ter  sprake  is,  naamlik  “Man  met  flits”  en  “Digter”, 
kom  uit  die  bundel  Negester  oor  Ninevé,  Opperman  se  tweede  digbundel 
wat  in  1 947  verskyn  het.  Die  bundeltitel  dra  die  basiese  spanning  hemel 
teenoor  aarde.  Ninevé  was  die  goddelose,  steriele  stad;  daarbokant  staan 
die  Negester  (’n  fiktiewe  sterrebeeld),  simbool  van  vrugbaarheid  en 
Goddelike  verlossing  (Dekker  in  Grové  1974;  15).  Vrugbaarheid  het  hier 
nie  slegs  te  make  met  die  ontstaan  van  biologiese  lewe  nie,  maar  ook  met 
kreatiwiteit  en  skeppingsvermoë  op  geestelike  vlak.  Albei  gedigte  wat  hier 
onder  bespreking  is,  dra  in  hulle  iets  van  hierdie  polêre  spanning:  steriliteit 
versus  kreatiwiteit,  hunkering  teenoor  vervulling,  die  aardse  teenoor  die 
paradyslike,  lig  teenoor  duisternis. 

1.  “Man  met  flits” 

As  ’n  mens  die  titel  van  die  gedig  lees,  vermoed  jy  dat  dit  hier  gaan  oor  ’n 
persoon  wat  in  die  donker  oor  onbekende  of  gevaaarlike  terrein  beweeg 
met  behulp  van  ’n  flits.  In  die  tweede  reël  staan  egter  wete,  nie  flits  nie.  Dit 
word  byna  onmiddellik  duidelik  dat  die  kiein  wit  kol  nie  slegs  dui  op  die 
man  se  flits  nie,  maar  ook  op  sy  inteilek,  sy  rede.  Die  wandelaar  met  sy 
flits  word  dus  metafoor  vir  die  denkende  persoon  wat  die  onbekende,  die 
onverstaanbare  probeer  begryp.  Die  twee  lae  van  die  gedig  word  gelyktydig 
ontwikkel. 

Die  wandeling  verloop  in  drie  fases.  Elke  stadium  van  die  wandeling 
beslaan  een  sin.  Aanvanlik  lig  die  wandelende  persoon  op  die  grond, 
betreklik  na  aan  hom.  Die  lig  is  skerp  (dit  vorm  ’n  witkol)  en  hy  sien  ’n  klip. 
Dié  waarneming  is  taamlik  duidelik,  want  die  man  kan  sowel  die  kleur  as 
die  vorm  onderskei.  Die  klip  gedra  hom  soos  ’n  bok  wat  lig  op  hom  geskyn 
kry:  hy  staan  ’n  oomblik  en  hardloop  dan  weg.  Op  die  eerste  vlak,  dié  van 
die  realistiese  wandeling,  kan  die  wegraak  van  die  klip  uit  die  ligkol  só 
verklaar  word:  as  ’n  mens  met  ’n  flits  oor  ongelyke  terrein  byvoorbeeld  in 
die  veld,  beweeg,  laat  jy  onwillekeurig  die  lig  rukkerig  rondswaai.  Jou 
waarnemings  is  dan  vervlietende,  los  indrukke.  Dit  is  in  hierdie  wandeling 
dus  nie  die  waargenome  voorwerp  wat  beweeg  nie,  maar  die  ligkol.  Deur 
die  vergelyking  van  ’n  klip  met  ’n  bok  word  die  eerste  laag  van  die  gedig 
waarin  ’n  beeld  van  ’n  wandelende  man  opgebou  word,  verder  ontwikkel: 
dit  suggereer  iets  van  die  wandelaar  se  verv/agting;  hy  sou  dalk  eerder  ’n 
bok  as  ’n  klip  wou  gesien  het.  ’n  Klip,  in  hierdie  stadium  van  die  wandeling, 
is  bloot  iets  om  te  vermy. 

Nou  moet  die  metafoor  egter  verder  op  die  tweede  vlak,  dié  van  die 
denkproses,  verklaar  word.  Die  woord  stol  beteken  dat  iets  vloeibaars  tot 

vastigheid  gekom  het.  Stol  is  dus  self  ook  metafoor  wat  tot  die  beeld  van 
die  denkproses  bydra.  Dit  suggereer  dat  die  denker  sy  gedagtes  as 
deureenvloeiend  ervaar,  maar  dan  materialiseer  wel  ’n  betreklik  duidelike 
en  gedefinieerde  insig.  Dié  insig  is  egter  nie  blywend  nie,  enersyds  omdat 
die  konsentrasievermoë  beperk  is;  andersyds  moontlik  ook  omdat  die  insig 
die  denker  net  tydelik  bevredig  en  hy  nie  daarby  wil  bly  stilstaan  nie. 

In  die  volgende  stadium  lig  die  wandelaar  met  die  flits  in  die  lug  op.  Hy 
sien  ’n  takkie  en  twee  ogies  daaronder.  Dit  is  miskien  ’n  vlermuis,  of  dalk 
’n  diertjie  of  ’n  voël  wat  op  ’n  laer  tak  in  die  boom  sit,  maar  die  ander  takke 
is  nie  sigbaar  nie;  die  res  van  die  diertjie  ook  nie.  Die  man  kan  nie,  soos  in 
die  vorige  fase,  besonderhede  omtrent  die  waargenome  objek  onderskei 
nie;  hy  weet  bloot  dat  dit  moet  bestaan. 

Die  intellektuele  verkenningstog  vorder  dus  nou  na  ’n  moeiliker  terrein. 
Soos  tevore,  kry  die  denker  ’n  mate  van  helderheid,  maar  sy  insig  is  nou 
beperkter.  Die  lig  van  sy  rede  is  dowwer  {wit  kol  is  nou  wit  skyn)  en  die 
waarheid  is  sku,  ontwykend.  Anders  as  die  klip  wat  verdwyn  het  omdat  die 
lig  van  die  wandelaar  nie  daarop  bly  skyn  het  nie,  is  daar  nou  ’n  onttrekking 
van  beide  kante  af:  die  diertjie  is  self  bang  om  gesien  te  word. 

In  die  laaste  stadium  moet  die  wandelaar  in  die  donker  oor  vinnig 
bewegende  water  sy  roete  vind.  Dit  is  moeilik  en  uiters  verraderlik,  want  ’n 
mens  beweeg  onseker  oor  klippe  en  jy  kan  nie  by  die  lig  van  ’n  flits  vinnig 
’n  ander  staanplek  vind  as  die  klip  waarop  jy  trap,  onder  jou  voet  padgee 
nie.  Die  denke  voer  dus  hierdie  keer  oor  gevaarlike,  blootgestelde  terrein. 
Die  lig  word  glad  nie  genoem  nie,  slegs  die  waters  en  die  duister  wat  die 
mens  van  alle  kante  af  bedreig.  Die  meervoudsvorm  waters  (wat,  onder 
andere,  ook  in  “Paddas”  en  “Joernaal  van  Jorik”  [reël  57]  voorkom)  wek 
die  assosiasie  met  die  primordiale  element  waarna  in  Genesis  1 :1  verwys 
word. 

-Dit  is  nie  moontlik  om  presies  uit  te  lê  wat  die  aard  van  die  denker  se 
problematiek  is  nie,  maar  uit  die  besonderhede  wat  omtrent  die  wandeling 
gegee  word,  kan  ’n  mens  aflei  dat  hy  hom  hier  op  die  terrein  van  die 
religieuse  of  die  metafisiese  bevind.  Dit  gaan  oor  eksistensiële  kwessies. 
Die  duister  word  as  ’n  aktief  dreigende  mag  ervaar  en  die  mens  vrees  dat 
hy  kan  vernietig  word  as  hy  nie  stap  vir  stap,  logies  en  rasioneel,  vorder 
nie.  Daar  is  dus  duidelike  progressie  in  die  gedig:  eers  is  die  denke  gerig 
op  die  meer  onmiddellike  problematiek,  daarna  word  dit  meer  abstrak,  en 
ten  slotte  gevaarlik,  duiselingwekkend. 

Die  verstegniek  ondersteun  deurgaans  die  betekenis.  Die  versreëls  is  kort 
en  op  enkele  uitsonderings  na,  word  eensillabiese  woorde  gebruik.  Die 
heffinge  lê  naby  aan  mekaar  (byvoorbeeld  klein  wit  kol)  en  die  paarrym  is 
opvallend.  Dit  alles  versterk  die  indruk  van  gemarkeerdheid,  ligkolle, 
verspringende  insigte,  soos  dit  ervaar  word  deur  die  man  wat  met  sy  flits 
loop:  wandelaar  én  denker. 

Dit  is  interessant  om  te  kyk  na  aanduidings  van  beweging  deur  die  vers 

self.  Na  skrik  en  staan  (reëls  4 en  5)  is  daar  kommas,  wat  die  momente 
van  die  bok  se  reaksie  markeer:  waarneming,  ’n  oomblik  van  stilstand,  en 
dan  die  vlug.  Reël  5 loop  met  ’n  enjambement  oor  in  reël  6:  die  versnelde 
beweging  van  die  vers  suggereer  die  beweging  van  die  bok.  Dieselfde 
versnelde  beweging  met  dieselfde  funksie  kom  voor  in  reëls  8,  9 en  10. 
Dit  is  verder  insiggewend  om  die  werkwoorde  te  orden:  stol,  staan  en 
hang  dui  op  stilstand;  skrik,  verdwyn  en  glip  dui  op  beweging.  Daar  is  in 
die  gedig  ’n  voortdurende  wisseling  tussen  stilstand  en  beweging,  behou 
en  verloor,  en  dit  word  deur  hierdie  patroon  ondersteun.  Wat  oorbly  is 
soeken  bedreig,  die  twee  aktief  opponerende  magte,  die  intellek  teenoor 
die  onverstaanbare. 

Dit  is  opvallend  dat  daar  geen  lidwoorde  in  die  titel  vookom  nie.  As  ’n 
mens  alternatiewe  sou  stel,  byvoorbeeld  Die  man  met  die  flits  of  ’n  Man 
met  ’n  flits,  merk  jy  dadelik  die  verskil.  Met  die  drie  kort  woorde  langs 
mekaar  is  daar  drie  beklemtoonde  sillabes  op  ’n  ry.  Dit  bring  vertraging  en 
dus  nadruk.  Die  titel  self  word  soos  die  flitsbeelde:  drie  helder  kolle  na 
mekaar.  Die  afwesigheid  van  bepaalde  of  onbepaalde  lidwoorde  maak 
die  soekende  mens  universeel.  Die  gedig  handel  dus  nie  net  oor  ’n  man 
wat  in  die  veld  soekend  loop  met  sy  flits  nie.  Dit  gaan  oor  die  mens  van 
alle  tye  wat  die  onbekende  probeer  verstaan.  En  so  verskriklik  bewus  is 
van  die  beperktheid  van  sy  lig  teenoor  die  oorweldigende  onbegryplike 
duisternis. 

2.  “Digter” 

In  “Digter”  werk  Opperman  met  die  parallel  tussen  die  digter  en  die 
banneling.  Reeds  by  oppervlakkige  betragting,  merk  ’n  mens  in  die  eerste 
twee  strofes  sleutelwoorde  soos  gevang,  Ceylon,  verban,  verlore 
vaderland,  eiland  (in  geëiland),  horisonne  en  verlange.  Hierdie 
besonderhede  verwys  klaarblyklik  na  die  omstandighede  van  krygs- 
gevangenes  wat  tydens  die  Anglo-Boereoorlog  na  Ceylon  verban  is.  Dié 
gevangenes  het  hulle  dikwels  besig  gehou  met  allerlei  knutselwerkies, 
soos  kerfwerk  uit  klip  en  hout  en  been,  en  die  bou  van  modelletjies.  In 
hierdie  gedig  word  spesifiek  verwys  na  die  bou  van  ’n  skippie  in  ’n  bottel. 
Hierdie  bouwerk  is  op  meer  as  een  manier  gedoen.  Soms  is  die  skippie 
volledig  aanmekaargesit  en  al  die  maste  en  seile  is  platgevou.  Fyn 
garingdraadjies  is  dan  aan  die  maste  vasgemaak  en  die  hele  klein  pakket 
is  versigtig  deur  die  bek  van  die  bottel  geskuif.  Wanneer  dit  in  posisie  was, 
is  die  maste  met  die  takelwerk  en  seile  regop  getrek.  Opperman  het  in  ’n 
gesprek  verduidelik  dat  sommige  mense  uit  draadjies  en  stukkies 
afvalmateriaal  tangetjies  en  knypers  gemaak  het  waarmee  hulle  dan 
inderdaad  deur  die  bottelnek  die  skippie  binne-in  die  bottel  gebou  het.  Dit 
is  klaarblyklik  hierdie  bouproses  wat  in  dié  gedig  ter  sprake  is. 

Die  voorwerpies  wat  deur  die  krygsgevangenes  gemaak  is,  het  dikwels 
die  naam  van  ’n  geliefde  gedra,  of  het  op  die  een  of  ander  wyse  iets  laat 

blyk  van  die  verlange  en  die  hunkering  wat  die  mense  gepreokkupeer  het. 
Ook  die  skippie  in  die  bottel  is  uiteraard  simbool  van  verlossing,  van  die 
skip  wat  jou  sal  terugneem  na  die  verre  vaderland. 

Reeds  die  titel  van  die  gedig  verklap  dat  ons  hier  nie  net  te  make  het  met 
’n  banneling  op  Ceylon  wat  ’n  skippie  bou  nie,  maar  met  ’n  digter.  Dit  gaan 
wel  oor  gevangenheid,  oor  heimwee  na  ’n  verlore  vaderland,  oor 
eensaamheid  en  isolasie,  maar  op  geestelike  vlak.  Dit  is  die  mens  wat 
verlang  na  die  verlore  paradys.  Dit  word,  onder  andere,  bewys  deur  die 
ongewone  met  (reël  2).  As  die  spreker  letterlik  ’n  krygsgevangene  was, 
sou  daar  gestaan  het  in  of  tydens  die  stryd.  Hy  sou  in  werklikheid  juis  die 
stryd  agtergelaat  het.  Ons  lees  e^ter  die  stryd  is  met  hom,  dus:  by  hom,  in 
hom,  deel  van  hom.  Stryd  beteken  dus  nie  hier  oorlog  nie,  maar’n  innerlike 
stryd.  Dit  word  bevestig  deur  die  vaagheid  ten  opsigte  van  tyd  en  plek: 
êrens  in  die  ewigheid ...  op  ’n  Ceylon.  Die  ballingskap  is  dus  metafories; 
die  spreker  voel  hom  ’n  mens  op  ’n  eiland,  hunkerend  na  ’n  ander 
bestaanstoestand.  (Opperman  se  gebruik  van  geëiland  is  treffend  omdat 
dit  die  eiland-beeld  so  konkreet  oproep  - ons  gebruik  normaalweg  die 
woord  geísoleerd,  sonder  om  noodwendig  te  besef  dat  dit  presies  dieselfde 
beteken;  dit  kom  van  die  Italiaans  isola  - eiland.) 

In  strofe  2 word  uiteengesit  wat  die  oorsaak  van  die  gevangeskap  is. 
Sinsontleding  kan  hier  verhelderend  werk:  strofe  twee  vorm  in  sy  geheel 
’n  bysin  by  Ceylon.  Die  onderwerp  van  dié  bysin  is  my  drange,  die 
gesegdedeel  is  hou  geëiland,  en  die  direkte  voorwerp  is  my.  Dit  is  dus  nie 
’n  eksterne  vyand  wat  die  gevangeskap  aan  die  spreker  oplê  nie,  maar  sy 
eie  drange,  sy  eie  aard.  Hy  dra  in  hom  die  hunkering  na  ’n  vorige  ideale 
bestaan,  ’n  staat  van  paradyslike  geluk  waaraan  hy  hom  nog  verbonde 
voel.  Hierdie  emosie  kry  ons  ook  by  Jorik  waar  hy  langs  die  kus  stap: 

...  in  die  vervoering  van  die  seegeruis 
verlangend  na  sy  verre  vaderland 
diep  deur  dié  see,  by  sagter  watergras 
waar  hy  op  groener  heuwels  lank  geleë 
in  blyer  bosse  eens  gelukkig  was. 
voor  die  afsluiting  deur  die  wier  en  see.  (22) 

In  “Negester  en  stedelig’’  - die  gedig  wat  direk  voor  “Digter”  in  die  bundel 
geplaas  is  - sê  die  ouer  vir  die  kind: 

...  maar  onthou  altyd 

aan  jou  dade  grens  ’n  ewigheid  (27) 

Daardeur  gee  hy  te  kenne  dat  elke  mens  se  bestaan  verband  hou  met 
alles  wat  dit  voorafgaan  én  alles  wat  daarná  kom. 

Die  idee  dat  die  mens  se  bestaan  op  aarde  net  ’n  klein,  tydelike  verblyf  is 
en  dat  dit  deel  vorm  van  ’n  groter  kosmiese  verband,  kry  ons  ook  in  Joernaal 
van  Jorik  in  die  woorde; 

...  en  niks  is  in  sy  tyd  en  stof  gesluit 

maar  alles  stroom  deur  grens  en  eeu  aaneen.  (15) 

Tot  sover  dan  die  beeld  van  die  lewe  as  ’n  eilandbestaan,  “êrens  in  die 
ewigheid”. 

As  ons  die  sinsontleding  nou  verder  voortsit,  blyk  dit  dat  strofe  3 deel 
vorm  van  die  bysin  wat  in  strofe  2 begin.  Die  onderwerp  hiervan  is 
eweneens  my  drange  wat  my  (direkte  voorwerp)  snags  by  die  lig  van  die 
kers  elke  woord  laat  skik  (gesegde).  Dieselfde  drange  wat  die  spreker 
dag  na  dag  geïsoleerd  laat  voel  en  hom  met  hunkering  vervul,  dwing  hom 
om  snags  te  skryf. 

Die  skryf  van  die  teks  verloop  soos  die  bou  van  ’n  skippie  by  kerslig.  Die 
skippiebouery  en  die  versbouery  is  deurentyd  verstrengel.  Die  titel  plaas 
die  fokus  op  die  digter,  maar  die  balling  is  deurentyd  parallelgeskakel. 
Ons  kry  nie  eers  beeld  (dus  balling)  en  dan  toepassing  (dus  digter)  nie, 
maar  ’n  naasmekaarberegtiging,  wat  die  leser  se  verwagting  telkens  fnuik 
en  hom/haar  dwing  om  tydens  die  lees  van  baan  te  verander.  Reël  9,  wat 
op  die  banneling  se  arbeid  dui,  berei  jou  voor  op  smal bottelnek,  maar  dan 
word  dit  die  digter  se  poort  van  die  wonder,  en  as  die  leser  dan  die  oorgang 
maak  na  die  versbouproses,  word  dié  verwagting  weer  deurkruis  met 
stellasies  wat  tot  die  wêreld  van  die  skippiebouery  behoort.  Dié  woord 
word  egter  dadelik  opgevolg  met  vers,  en  dan  verander  die  verwysings- 
raamwerk  weer  eens  in  die  laaste  strofe  terug  na  die  skippiebouery. 

Wat  opval  omtrent  die  versbouproses  is  dat  elke  woordgeskik  word,  d.w.s. 
gepas  word,  om  klein  stellasies  vers  te  vorm  wat  dan  groei  tot  dit  uiteindelik 
klein  skip  word,  geslote  agterglas.  Die  digter  se  werkwyse  is  klaarblyklik 
’n  minusieuse  arbeid,  ’n  meet  en  pas  van  woorde  om  ’n  noukeurig 
gestruktureerde  vers  tot  stand  te  bring.  Die  woord  groeisê  dat  die  wordende 
teks  later  self  begin  ontwikkel;  dat  dit  algaande  momentum  kry.  Veral 
belangrik  is  die  fase  die  smal poort  van  die  wonder.  Dit  klink  byna  soos  ’n 
benaming  uit  die  Oudheid:  die  poort  waar  die  wonder  plaasvind.  Hierdie 
smal  poort  is  die  opening  waardeur  die  struktuur  moet  kan  gaan:  die 
bottelnek  vir  die  skippiebouer.  Dit  is  moeilik  om  presies  te  sê  wat  hierdie 
onsigbare  norm  vir  die  digter  is.  Ek  sien  dit  as  sy  eie  artistieke  kode,  die 
eise  wat  hy  aan  sy  eie  teks  stel,  sy  eie  standaarde.  Maar  as  die  woorde 
wel  deur  hierdie  smal  poort  kan  gaan,  gebeur  daar  ’n  wonder,  amper  asof 
daar  ’n  ander,  hoër  mag  ook  ingryp  in  die  skeppingsproses.  Die  resultaat 
is  ’n  woordstruktuur  wat  inpas  in  ’n  byna  onsigbare  vorm.  Dat  die  gedig 
beperk  word  deur  glas,  suggereer  dat  die  skrywer  se  tegniek  nie  opvallend 
wil  wees  nie,  dat  die  kuns  juis  geleë  is  in  subtiele  vormbeheer. 

Die  gelykskakeling  van  die  gedig  met  die  skippie  vra  om  verdere  betragting. 
Die  skippie  in  die  bottel  kan  nie  die  banneling  bevry  nie,  maar  dit  gee  wel 
bevrediging  as  iets  moois  en  suksesvols  voltooi  is. 

Dit  het  vir  hom  sterk  simboliese  betekenis  en  hou  die  hoop  wakker.  Vir  die 
digter  sou  dit  eweneens  nie  blywende  verlossing  uit  sy  gevangenheid  bied 
nie,  maar  dit  gee  die  voldoening  van  die  voltooiing  van  ’n  geslaagde  produk. 
Maar  bowenal,  deur  die  woord  kan  die  digter  (en  die  mens)  geestelik  reis 
en  kan  hy  - al  is  dit  beperk  - uitreik  na  die  onbereikbare.  Soos  in  die  gedig 
“Paddas”  is  die  skep  van  die  vers  ’n  poging  om  deel  te  neem  aan  “die 
onvoltooide  groot  gesprek”. 

Die  leser  van  hierdie  gedig  word  waarskynlik  deur  die  teks  self  uitgelok 
om  te  kyk  of  dit  inderdaad  ’n  skippie  in  ’n  bottel  geword  het. 

Ek  het  reeds  probeer  aandui  hoe  vernuftig  die  beeld  van  die  banneling 
met  die  verwysing  na  die  digter  vervleg  is  en  die  aandag  gevestig  op  die 
subtiele  woordkeuse.  Daar  is  ook  gewys  op  die  sinsbou  waardeur  die  bron 
van  die  kwelling  én  die  skeppingskrag  enigsins  verhul  word. 

’n  Verdere  saak  wat  aandag  verdien,  is  die  wending  wat  intree  met  strofe 
3.  In  strofes  1 en  2 gaan  dit  oor  die  gevangenheid  en  hunkering,  met  sterk 
nadruk  op  juis  dié  woorde  deurdat  hulle  dikwels  in  rymposisie  staan: 
gevang,  stryd,  ewigheid,  verban,  vaderland,  dag  na  dag,  geëiland  en 
verlange.  Hulle  rym  oorwegend  op  [a].  ’n  Noga!  streng  metriese  patroon 
word  gehandhaaf,  veral  in  die  eerste  strofe.  Dat  daar  ’n  wending  kom  na 
strofe  2,  word  vir  ons  gewys  deur  die  komma  - die  enigste  in  die  hele  teks. 
Nou  gaan  die  dag-na-dag-ver\ange  oor  tot  snags  se  skeppende  arbeid. 
Ons  kry  weer  eens  sleutelwoorde  in  rymposisie:  die  alliterasie  van  geel 
gloed,  wonder  en  woord,  en  verder  volrym  op  kers,  vers,  poort,  woord. 
Behalwe  dat  daar  duidelik  ’n  verandering  ten  opsigte  van  die  rymklanke 
kom  en  ook  ’n  groter  verskeidenheid  rymende  klanke,  klink  die  ritme  veel 
minder  strak  as  in  die  eerste  strofe.  Die  skeppingsproses  bring  ’n  vryer 
beweging  in  die  vers  en  die  reëls  word  sigbaar  langer.  Die  tegniek 
ondersteun  dus  die  betekenis  van  dié  reëls.  ’n  Mens  raak  ook  bewus  van 
die  opstapeling  van  en  in  strofe  4.  Dit  markeer  die  groeistadiums  van  die 
skippie.  Die  aandagstreep  plaas  buitengewone  klem  op  wat  daarná  kom, 
die  finale  stadium,  die  reis.  Die  slotreël  vra  om  saam  gelees  te  word  met 
die  openingsreël:  dit  keer  terug  tot  die  strenger  metrum,  dit  bestaan  weer 
net  uit  drie  woorde,  dit  rym  weer  met  die  a-klank.  Daardeur  suggereer  dit 
weer  iets  van  die  gevangenheid,  dié  keer  die  skepping,  gevange  in  die 
vorm. 

Grové  (s.j.:  32-34)  bespreek  die  verhouding  tussen  beeld  en  toepassing 
in  “Man  met  flits”  en  benadruk  die  vergroeidheid,  die  gelyktydigheid  en  die 
koëksistensie  van  konkrete  en  abstrakte  elemente.  Scholtz  (1 978:  36-40) 
daarenteen,  vind  op  grond  van  die  titel,  gelees  saam  met  die  tweede  reël, 
die  metafoor  te  eksplisiet  en  die  gedig  dus  te  opvallend  eksegeties. 

As  ’n  mens  die  twee  betrokke  titels  vergelyk,  blyk  dit  dat  “Digter”  se  titel 
eweneens  die  sleutel  tot  die  gedig  bevat,  maar  in  dié  geval  bring  dit  by 
eerste  oogopslag  die  toepassing  na  vore,  nie  die  beeld  nie.  Die  woord 
digter  kan  egter  ook  meer  dig  beteken,  en  dit  sou  sowel  kon  dui  op  die 


122 


aard  van  die  skippiebouery  waar  alle  deeltjies  gereduseer  en  die  arbeid 
gekonsentreerd  is,  as  op  die  reduksie  tot  metaforiek  wat  kenmerkend  is 
van  die  digterlike  arbeid.  Dié  titel  aktiveer  dus  sowel  beeld  as  toepassing 
en  demonstreer  deur  sy  meerduidigheid  die  essensie  van  die  noukeurige 
“skik”-proses  wat  in  die  gedig  ter  sprake  kom. 

Hierdie  vers  oor  die  digterskap  is  inderdaad  ’n  digte  teks;  ’n  skippie  wat 
deur  die  poort  van  die  wonder  gegaan  het. 

Susanne  van  Deventer 
Fransi  skryf  'n  sprokie 
- Oor  Theresa  se  droom  (Fransi  Phillips) 

1 . Fransí  se  oeuvre 

Van  Fransi  Phillips  het  verskyn  Die  horlosie  se  wysers  val  af,  77  stories 
van  ’n  clown,  Die  wilde  kind,  Theresa  se  droom,  Herfsverhale  en  ’n  Baie 
lang  briefaan  Rolf  AI  hierdie  werke  is  dun  boekies,  is  soms  hoog  aangeprys 
en  spreek  van  eksperiment,  kreatiwiteit  en  ’n  nuwe  soort  logika.  In  al  hierdie 
werke  speel  die  verbeelding  ook  ’n  baie  groot  rol  en  word  die  grens  tussen 
werklikheid  en  verbeelding  soms  baie  dun. 

2.  Die  sprokie 

Volgens  Grové  se  Letterkundige  sakwoordeboekworó  die  sprokie  daaraan 
geken  dat  die  fantasie  ’n  onbeperkte  rol  speel.  Werklikheid  en  wonder 
raak  maklik  vermeng  en  die  hele  wêreld  van  die  vertelling  raak  bevolk  met 
feë,  hekse  en  drake. 

Fransi  sou  graag  wou  sien  dat  sprokies  weer  deel  van  die  lewe  word. 
Sprokies  berus  volgens  haar  in  ’n  populêre  tydskrifonderhoud  (Wessels, 
p.  92)  op  ’n  ander  soort  logika.  Dit  is  ’n  manier  waarop  die  wêreld  beleef 
word.  Sy  vind  dit  jammer  dat  sprokies  selfs  nie  eens  meer  deel  van  baie 
kinders  se  verwysingsveld  is  nie. 

Feëverhale  is  volgens  haar  die  kern  van  kuns  van  poësie.  Dit  is  die  punt 
waar  metafoor  en  werklikheid  een  word.  Vir  die  sprokieskrywer  is  die  ver- 
beelding  baie  belangrik.  Die  feëverhaal  vertel  volgens  haar  van  ’n  ou  wêreld 
wat  ’n  chaotiese  wêreld  was.  Feë  leef  ook  anderkant  ons  morele  kategorieë 
erf  daarom  kan  ons  nie  sê  dat  hulle  goed  of  sleg  is  nie.  Dit  stel  volgens 
haar  ’n  soort  vryheid  daar  wat  ons  nie  ken  nie  (Herold,  p.  5).  Fransi  luister 
net  opera  en  Schubert-lieder  en  lees  slegs  sprokies  (Herold,  p.  5). 

Sy  glo  dat  ons  in  ’n  verbeeldinglose  wêreld  lewe  en  sy  wil  kinders  hulle 
verbeelding  teruggee,  want  sy  glo  dat  as  jy  na  jou  verbeelding  teruggaan, 
jy  van  voor  af  vry  is. 

Elemente  van  die  sprokie  wat  in  Theresa  se  droom  aangetref  word,  is 
onder  andere  die  keuse  van  karakters,  nl.  die  armoedige  weeskind  as 
hoofkarakter,  die  bose  stiefmoeder  in  die  rol  van  die  vet  skoonsuster  en 
die  reddende,  romantiese  held.  Ander  elemente  is  die  verhaalverloop  en 
die  vermenging  van  werklikheid  en  verbeelding.  Ook  die  gelukkige  einde. 
In  die  verhaal  is  daar  ook  drake,  monsters,  ’n  meermin,  ’n  dwerg,  ’n  sentour, 
’n  eenhoring  en  ’n  feniks. 

3.  Verhaaiverloop  en  verskillende  verhale  ín  een 

’n  Britse  skrywer  kom  in  die  Wes-Transvaalse  veld  af  op  ’n  weeskind  wat 
onder  ’n  bos  lê  en  slaap.  Die  dertienjarige  weeskind,  theresa,  woon  by 
haar  broer  en  skoonsuster  waar  sy  baie  sleg  behandel  word  deur  die 

skoonsuster.  Sy  bly  in  ’n  buitekamer  wat  langs  ’n  pakkamer  met 
fassinerende  inhoud  is.  ’n  Dwerg  gee  ’n  sakkie  diamante  aan  haar.  By  ’n 
partytjie  in  die  stadsaal  waar  Theresa  moet  help,  vind  sy  die  skrywer  en 
dans  met  hom  onder  die  straatlamp.  Die  droomskrywer  kom  later  na  haar 
in  haar  kamer  en  bemoedig  haar.  ’n  Vrou,  Greta,  wat  musieklesse  by  die 
skool  kom  gee,  leerTheresa  fluit  speel  en  is  baie  beïndruk  met  haar  goeie 
spel.  Theresa  probeer  die  diamante  aan  ’n  Maleiersakeman  verkoop  om 
vir  die  fluitlesse  en  ’n  besoek  aan  Londen  te  betaal. 

Vermoedelik  is  die  Maleier  haar  pa.  Hy  stuur  aan  haar  ’n  rok,  maar  die 
skoonsuster  verbrand  dit.  By  ’n  skoolseun  bekom  Theresa  LSD.  Die 
skoonsuster  laat  groot  getalle  skape  slag  om  slegs  die  harsings  te  eet. 
Theresa  word  een  aand  na  haar  musiekles  aangeval  en  sy  vlug  na  Greta. 
Theresa  se  kamer  brand  af  en  sy  vlug  weer  na  Greta.  Haar  skoonsuster 
verander  in  ’n  vark  en  word  as  sodanig  deur  haar  eie  man  doodgeskiet. 
Theresa  gaan  saam  met  Greta  en  ’n  orkes  oorsee  - Londen  toe  waar  sy 
Nicholas  raakloop. 

Daar  is  al  gesê  dat  drie  verhale  of  vlakke  onderskei  kan  word  (Muller, 
p.  81 ).  Hiervolgens  is  die  primêre  vlak  die  van  ’n  skrywer  uit  Engeland  wat 
op  reis  is  deur  Wes-Transvaal  waar  hy  op  ’n  plaas  afkom  op  ’n  weeskind 
wat  in  die  veld  lê  en  slaap.  Dit  inspireer  hom  dan  om  ’n  verhaal  te  skryf 
wat  die  tweede  vlak  of  tweede  verhaal  vorm.  Die  derde  vlak  kan  dan 
hiervolgens  die  meisietjie  se  droomwêreld  wees.  Die  verskillende  vlakke 
kan  dan  ook  vermeng  (Muller,  p.  81).  So  byvoorbeeld  word  die  diamante 
van  die  droomwêreld  in  die  werklike  wêreld  verkoop.  Die  skrywer  tree  dan 
ook  op  in  die  droom  en  in  die  werklikheid. 

My  mening  is  dat,  soos  die  titel  aandui,  die  verhaal  van  ’n  weeskind  wat  ’n 
droom  het,  op  die  eerste  vlak  lê.  Die  droom  is  na  aanleiding  van  ’n  foto 
van  ’n  Engelse  skrywer  op  ’n  boek  oor  monsters  wat  lank  gelede  op  die 
aarde  rondgedwaal  het.  Die  kind  droom  die  droom  wat  in  die  boek  volg. 
So  kan  al  die  “onmoontlikhede”  in  die  verhaal  verklaar  word. 

4.  Sprokieskarakters 

Tipiese  sprokieskarakters  bevolk  die  verhaal.  Die  arme  weeskind  wat  so 
dikwels  in  die  sprokie  aangetref  word  (vergelyk  byvoorbeeld  Aspoestertjie), 
is  hier  ook  die  hoofkarakter.  Theresa  se  ma  is  dood  en  haar  pa  is  ’n 
onbekende,  moontlik  ’n  ryk  Maleier. 

Die  stiefma  van  die  sprokie  is  hier  te  vinde  in  die  aaklige  skoonsuster.  Die 
skoonsuster  dwing  die  weeskind,  Theresa,  om  die  huiswerk  te  doen.  Sy 
het  ook  twee  kinders,  hier  egter  nie  twee  dogters  nie,  maar  twee  seuntjies. 
Die  kinders  is  soos  gewoonlik  in  die  sprokies  meer  bevoorreg  as  die 
weeskind  en  woon  byvoorbeeld  in  die  huis  terwyl  Theresa  in  ’n  buitekamer 
bly.  Tipies  aan  die  sprokie  word  die  nare  persoon  later  vernietig.  Hier  verander 
die  skoonsuster  in  ’n  vark  en  word  doodgeskiet  deurTheresa  se  broer. 

Die  rol  van  die  pa  in  die  sprokie  word  hier  vertolk  deur  die  broer.  Hy  is  lief 

vir  Theresa,  maar  kan  ook  nie  sy  vrou  teëgaan  nie.  Teen  die  einde  is  hy 
egter  instrumenteel  in  die  skoonsuster  se  dood,  hoewel  hy  dit  self  nie 
besef  nie. 

Die  held  is  natuuriik  die  Engelse  skrywer,  Nicholas,  wat  in  haar  drome 
verskyn  en  met  wie  sy  aan  die  einde  van  die  verhaal  nie  op  ’n  perd  wegry 
nie,  maar  met  sy  “Rolls”.  Wat  ook  van  die  tradisionele  sprokie  verskil,  is 
dat  Nicholas  in  baie  opsigte  sy  idees  op  Theresa  afdwing  en  dat  sy  dikwels 
as  gevolg  hiervan  van  hom  vervreem  voel.  Hy  bly  dan  ’n  ruk  weg,  maar 
hulle  kom  weer  by  mekaar  uit.  Nicholas  is  al  genoem  ’n  Pygmalion  wat  sy 
Galathea  telkens  manipuleer  (Brink,  p.  112). 

’n  Ander  tipiese  sprokiesfiguur  is  die  dwerg  wat  ’n  skat  aan  die  hoofkarakter 
gee  en  al  die  ander  wonderlike  figure  wat  hier  die  vorme  van  goedgesinde 
monsters  aanneem.  Hierdie  karakters  kan  vergelyk  word  met  die 
vertrouelinge  soos  die  voëltjies  of  die  muise  in  tradisionele  sprokies. 
Greta,  die  musiekonderwyseres,  kan  dalk  die  goeie  fee  wees  wat  die 
weeskind  wegvoer  uit  haar  benarde  omstandighede  en  haar  teen  die  einde 
in  aanraking  bring  met  haardroomheld.  Die  musiekonderwyseres  met  lang, 
goue  hare  lyk  vir  Theresa  soos  ’n  engel,  soos  die  engel  op  haar  ma  se 
graf. 

5.  Droom  en  werklikheid 

Die  droom  en  die  werklikheid  is  in  hierdie  verhaal  vermeng.  Dit  is  nie  altyd 
maklik  om  te  onderskei  waar  werklikheid  eindig  en  waar  die  droom  weer 
oorneem  nie.  “Soms  gebeur  dit  regtig  dat  die  werklikheid  vir  ’n  oomblik 
deurmekaar  raak  met  ’n  droom  of  ’n  verhaal”  (Phillips,  p.  124). 

Die  meer  volwasse  leser  word  juis  geboei  deur  hierdie  wisselwerking  tussen 
droom  en  werklikheid  (Pieterse,  p.  89).  Werklikheid  en  droom  is  nou 
verweef.  Die  leser  besef  soms  asof  met  ’n  skok  dat  wat  nou  gebeur,  nie 
meer  moontlik  is  nie,  dat  hy  homself  reeds  weer  in  die  droomsituasie  bevind. 
In  die  pakkamer,  saam  met  al  die  vreemde  monsters,  is  ook  ’n  droom  en 
’n  verhaal  (Phillips,  p.  7).  Nicholas  self  sê  dat  hy  ’n  verhaal  skryf  oor  die 
droom  wat  Theresa  droom  (Phillips,  p.  23).  Theresa,  weer,  sê: "...  die  drome 
is  al  wat  ek  het”  (Phillips,  p.  54). 

Soos  in  die  tipiese  sprokie  gebeur  hier  onmoontlike  dinge  wat  eintlik  net  in 
drome  kan  waar  wees. 

6.  Towerkrag  in  teenoorgesteldes 

Fransi  probeer  om  grense  af  te  breek,  om  teenoorgesteldes  by  mekaar  uit 
te  bring  (Wessels,  p.  93).  Sy  glo  dat  waar  teenoorgesteldes  ontmoet, 
towerkrag  kan  plaasvind. 

Nicholas  vertel  aan  Theresa  dat  die  mense  in  die  ou  dae  geglo  het  dat 
towerkrag  moontlik  word  wanneer  teenoorgesteldes  mekaar  ontmoet 
(Phillips,  p.  36).  Voorbeelde  hiervan  is  sonsondergang  (wanneer  die  dag 
en  die  nag  ontmoet),  middernag  (wanneer  twee  dae  ontmoet)  en  mon- 


126 


sters  (die  kruis  tussen  mens,  dier  en  plant).  Op  die  grense  tussen 
verskillende  gebiede  kan  wonderwerke  ook  plaasvind.  Ook  waar  grense 
verval  en  die  orde  plek  maak  vir  chaos,  kan  towerkrag  werk. 

6.1  Sonsondergang,  sonsopkoms  en  middernag 

Sononder  is  die  tyd  wanneer  Nicholas  na  haar  toe  kom  (Phillips,  p.  22  en 
25).  Dit  is  dan  die  tyd  wat  Nicholas  haar  wys  hoe  towerkrag  werk.  ’n 
Reusewolk  in  die  vorm  van  ’n  draak  verander  in  vreemde  monsters:  ’n 
minotaurus,  ’n  sentour,  ’n  feniks,  ’n  sater,  ’n  meermin,  ’n  leeu  met  die  kop 
van  ’n  vrou,  ’n  gevleuelde  bok,  ’n  hermafrodiet,  ’n  eenhoring  en  ’n  engel. 
Hierdie  monsters  is  natuurlik  ook  die  samevoeging  van  twee  teenoor- 
gesteldes. 

Met  sonsopkoms  kom  Theresa  na  die  brand  by  Greta  aan  (Phillips, 
p.  100)  en  om  middernag  hoor  hulle  die  feniks  roep  (Phillips,  p.  63). 

6.2  Monsters 

Die  minotaurus  is  ’n  man  met  die  kop  van  ’n  bul  volgens  die  Griekse 
legende.  ’n  Sentour  is  ’n  denkbeeldige  mitologiese  perdmens  met  die 
onderlyf  van  ’n  perd  en  die  bolyf  van  ’n  mens,  die  vermenging  van  mens 
en  dier  dus.  Die  sterrebeeld  van  die  boogskutter,  Sagittarius,  waaronder 
Nicholas  gebore  is,  is  ook  die  vermenging  van  mens  en  dier.  Die  heilige 
Chiron  is  volgens  oorlewering  na  sy  dood  na  die  hemel  geneem  waar  hy 
voortleef  as  Sagittarius  (Phillips,  p.  14).  Nicholas  vertel  dat  die  eerste 
sentour  op  aarde  gebore  is  nadat  ’n  aardse  koning  omgang  gehad  het 
met  die  droombeeld  van  ’n  godin  wat  hy  in  die  wolke  gesien  het  - dus  is 
die  sentour  die  vermenging  tussen  werklikheid  en  ’n  droom. 

’n  Sater  is  ’n  Romeinse  bos-  of  veldgod  met  bokpote  en  horings  wat  as 
beskermer  van  herders  beskou  is  en  ’n  volgeling  van  Bacchus  is.  ’n  Sater 
is  ook  ’n  wellusteling. 

’n  Feniks  is  ’n  fabelagtige  voël  wat  hom  laat  verbrand  het  op  ’n  brandstapel 
van  geurige  kruie  en  dan  weer  altoos  verjong  uit  die  as  herrys  het  as  die 
simbool  van  onsterflikheid.  Die  feniks  is  dus  die  vermenging  van  die  lewe 
en  die  dood. 

’n  Meermin  is  natuurlik  ’n  vermenging  van  mens  en  vis  met  die  kop  en  lyf 
van  ’n  mens  maar  die  stert  van  ’n  vis.  Die  leeu  met  die  kop  van  ’n  vrou  is 
eweneens  die  vermenging  van  mens  en  dier.  Die  gevleuelde  bok  is  die 
vermenging  van  dier  en  voël,  ’n  bok  met  vlerke. 

’n  Hermafrodiet  is  ’n  plant  of  dier  wat  tweeslagtig  is,  dit  wil  sê  sowel  manlik 
as  vroulik.  Hermaphroditus  was  die  seun  van  Hermes  en  Aphrodite  en 
was  liggaamlik  met  die  nimf  Salmacis  vergroeid  en  gevolglik  tweeslagtig. 
Die  hermafrodiet  is  dus  die  vermenging  van  die  manlike  en  die  vroulike. 
Die  eenhoring  is  ’n  fabelagtige  dier  met  ’n  enkele  lang,  reguit,  gedraaide  horing 
in  die  middel  van  die  voorkop,  ook  ’n  vermenging  van  verskillende  diere. 

’n  Engel  het  die  lyf  van  ’n  mens  maar  die  vlerke  van  ’n  voël.  Die  engel  dui 
ook  op  die  onsterflike.  Die  engel  is  ook  die  vermenging  van  die  menslike 


127 


en  die  goddelike.  Die  nimf  wat  in  ’n  boom  verander,  is  weer  die  vermenging 
tussen  mens/dier  en  plant. 

6.3  Theresa 

Theresa  self  is  die  produk  van  ’n  blanke  en  ’n  Maleier.  Die  beelde  sien 
hulle  juis  wanneer  sy  vir  Nicholas  hiervan  vertel  (Phillips,  p.  1 5).  Sy  is  ook 
gebore  tussen  die  sterretekens  die  Leeu  en  die  Maagd. 

Die  sterrebeeld  van  die  boogskutter,  Sagittarius,  waaronder  Nicholas 
gebore  is,  is  ook  die  vermenging  van  mens  en  dier.  Die  heilige  sentour 
Chiron  is  volgens  oorlewering  na  sy  dood  na  die  hemel  geneem  waar  hy 
voortleef  as  die  Sagittarius  (Phillips,  p.  14). 

6.4  Seisoene 

Die  tyd  van  die  jaar  wat  hulle  hier  bymekaar  is,  is  ook  tussen  twee  seisoene: 
“’n  Koue  wind  het  begin  waai  en  dit  is  nog  nie  heeltemal  somer  nie”. 

6.5  Puberteit 

’n  Ander  plek  waar  teenoorgesteldes  ontmoet,  is  puberteit  waar  die  kind 
en  die  volwassene  ontmoet.  Theresa  is  dertien  jaar  oud  en  die  verhaal 
neem  ’n  aanvang  met  haar  dertiende  verjaarsdag.  Dit  is  dan  ook  die  dag 
waarop  sy  en  Nicholas  vir  die  eerste  maal  ontmoet.  Die  vrou  en  die  man 
agter  die  bos  (Phillips,  p.  17)  maak  gevoelens  in  haar  wakker  “wat  van 
altyd  af  êrens  in  haar  lê”  en  sy  “weet  nie  wat  sy  die  gevoel  moet  noem 
nie”.  Die  kind  word  volwassene  voor  die  einde  van  die  verhaal  met  die 
aanvang  van  menstruasie  (Phillips,  p.  119). 

Towerkrag  is  volgens  Nicholas  nie  boos  of  goed  nie,  maar  dit  hang  af  hoe 
dit  gebruik  word  (Phillips,  p.  26). 

7.  Herhaling  van  simbole 

Die  monsters  wat  in  die  pakkamer  woon,  kom  ook  in  ’n  ander  verband  na 
vore.  Hierdie  monsters  kom  ook  saam  voor  wanneer  Nicholas  hulle  vir 
Theresa  in  die  wolke  wys  (Phillips,  p.  1 1 6)  en  wanneer  sy  in  Londen  aankom 
(Phillips,  p.  122). 

7.1  Aandblom 

Die  skrywer  kom  drie  dinge  teë  nadat  hy  die  weeskind  in  die  veld  gesien 
het;  een  daarvan  is  ’n  aandblom  (die  ander  is  ’n  sonsondergang  en  ’n 
dwerg).  In  die  pakkamer  is  ’n  aandblom  van  glas  (Phillips,  p.  6)  en  Nicholas 
bring  ook  vir  Theresa  ’n  aandblom  van  glas  “so  dun  soos  ’n  droom”  na 
haar  kamer  as  geskenk.  Sy  plaas  dit  op  die  vensterbank  waar  dit  teen  die 
venster  amper  onsigbaar  is  (Phillips,  p.  22). 

7.2  Meermin 

Die  meermin  wat  in  die  pakkamer  woon,  hang  aan  Theresa  se  oor  wanneer 
sy  na  die  partytjie  gaan  (Phillips,  p.  15).  Die  meermin  eggo  Theresa  se 
gevoelens.  Theresa  speel  die  treurige  lied  van  die  meerminnetjie  se 

verlange  na  die  see  vir  Greía  (Phillips,  p.  28).  Soms  lê  die  meermin  stil  in 
haar  bak  (Phillips,  p.  50)  en  soms  kan  Theresa  haar  saggies  hoor  snik 
(Phillips,  p.  53).  Sy  stel  later  nie  belang  in  die  lewe  nie  (Phillips,  p.  53)  en 
word  al  hoe  stiller  hoe  harder  die  feniks  roep  (Phillips,  p.  63).  Soms  gil  sy 
(Phillips,  p.  97).  Die  seun  wat  aan  Theresa  die  LSD  cap  gee,  nooi  haar  na 
die  sirkus  waar  ’n  regte  meermin  gaan  wees  (Phillips,  p.  82).  Na  die  brand 
haar  kamer  verwoes  het,  hou  Theresa  die  dooie  meerminnetjie  by  haar 
(Phillips,  p.  100).  Theresa  en  Greta  neem  die  dooie  meermin  om  haar  in 
die  see  te  gaan  begrawe  (Phillips,  p.  1 55),  maar  by  die  see  krul  die  meermin 
haar  op  (Phillips,  p.  117)  en  sing  (Phillips,  p.  118). 

7.3  Sentour 

Die  sentour  in  die  pakkamer  word  verbind  met  die  teken  van  die  boogskutter 
waaronder  Nicholas  gebore  is  (Phillips,  p.24).  Op  p.  88  staan  die  volgende 
aanhaling  uit  Johfra;  “The  Sagittarian  develops  by  forgetting  his  stallion 
body  ...  and  his  body  becomes  white  and  serene;  it  turns  into  a unicorn, 
ancient  symbol  of  chastity”.  So  word  die  sentour  verbind  met  die  eenhoring. 

7.4  Eenhoring 

Eenhorings  is  in  die  wit  materiaal  van  Nicholas  se  hemp  ingeweef  (Phillips, 
p.  22)  en  hy  gee  aan  haar  ’n  hangertjie  van  ’n  glaseenhoring  (Phillips, 
p.  54).  Nicholas  word  gelyk  gestel  aan  die  eenhoring. 

7.5  Hermafrodiet 

Nicholas  se  gesig  verander  by  geleentheid  in  dié  van  ’n  vrou:  “Verwonderd  lê 
sy  en  kyk  hoe  sy  gesig  verander  in  die  gesig  van  ’n  vrou”  (Phillips,  p.  89). 

7.6  Mens  en  ding 

In  die  pakkamer  is  ook  ’n  dwerg  wat  in  ’n  klip  verander  (Phillips,  p.  7)  en 
later  wanneer  Theresa  die  dwerg  gaan  soek,  kry  sy  net  ’n  klip  wat  soos  ’n 
dwerg  lyk. 

7.7  Feniks 

Behalwe  die  feniks  in  die  pakkamer  (Phillips,  p.  7)  en  in  die  wolke  (Phillips, 
p.  26),  kom  die  feniks  ook  voor  op  die  rok  wat  die  Maleier  aan  Theresa 
gee  (Phillips,  p.  42).  ’n  Groot  feniks  met  rooi  en  geel  vere  kom  op  die  rok 
voor  tussen  goue  sterre.  Die  Maleier  laat  die  rok  na  die  plaas  stuur,  maar 
die  skoonsuster  verbrand  dit.  Nicholas  lag  wanneer  hy  dit  hoor:  “Die  vrou 
probeer  om  ’n  feniks  te  verbrand?  Sy  moet  regtig  onnosel  wees”  (Phillips, 
p.  46).  Teen  middernag  die  nag  hoor  hulle  die  voël  vir  die  eerste  keer  sing 
(Phillips,  p.  46). 

Op  ’n  ander  nag  gaan  Theresa  na  buite  om  na  die  feniks  te  soek  (Phillips, 
p.  60).  Weer  ’n  keer  gaan  sy  na  die  feniks  soek  (Phillips,  p.  64).  Vir  die 
beseerde  swart  seun  speel  Theresa  die  lied  van  die  feniks  en  die  feniks 
sing  saam.  Die  voël  is  simbool  van  die  lewe  wat  uit  die  dood  opstaan  en 
die  seun  lewe  dan  ook  en  herstel.  Nicholas  kielie  Theresa  met  ’n  feniks- 

veertjie  (Phillips,  p.  80).  Theresa  speel  ook  die  lied  van  die  feniks  vir  Greta 
wat  die  lied  neerskryf.  Aan  die  Maleier  sê  Theresa  dat  hy  haar  geen  beter 
geskenk  as  ’n  feniks  kon  gee  nie  (Phillips,  p.  92).  Saam  met  Nicholas  hoor 
sy  die  voël  veraf  sing  (Phillips,  p.  97).  Gedurende  die  nag  wat  haar  kamer 
afbrand,  staan  die  feniks  op  uit  die  as  (Phillips,  p.  100)  en  sy  volg  die  voël 
wat  haar  na  Greta  se  huis  lei.  Op  Oukersaand  gee  Theresa  aan  Greta  die 
feniksveer  as  geskenk  (Phillips,  p.  120).  Wanneer  Theresa  in  Londen  in 
die  orkes  speel,  hang  die  feniksveer  aan  haar  oor  (Phillips,  p.  124).  Die 
lied  van  die  feniks  speel  sy  die  heel  laaste  (Phillips,  p.  125)  voordat  sy 
saam  met  Nicholas  verdwyn. 

7.8  Minotaurus 

Wanneer  Theresa  se  broer  haar  slaan,  verander  sy  kop  in  dié  van  ’n  bul 
(Phillips,  p.  67). 

7.9  Sater 

Die  sater  met  sy  bokkop  word  gelyk  gestel  aan  die  man  van  die  poskantoor 
watTheresa  wil  verkrag  (Phillips,  pp.  84,  85,  90,  116). 

7.10  Engel 

In  die  pakkamer  is  ’n  boek  oor  engele  van  gebrandskilderde  glas.  Greta 
lyk  vir  Theresa  soos  die  engel  op  haar  ma  se  graf  (Phillips,  p.  1 2)  waarvan 
sy  soms  droom  (Phillips,  p.  36).  In  die  gordyne  in  Greta  se  huis  is  engele 
wat  op  fluite  speel  in  die  gordyne  ingeweef  (Phillips,  p.  43).  Hierdie  prente 
kan  soms  hulle  gesigte  vertrek  van  hartseer.  Greta  speel  ook  soms  ’n 
band  met  ’n  koor  van  engele  (Phillips,  p.  94).  Op  Oukersaand  gee  Greta 
aan  Theresa  ’n  art  nouveau-hangertjie  van  ’n  goue  engel. 

7.11  Vark 

In  die  pakkamer  is  ’n  vark  wat  diamante  eet.  Van  die  begin  af  word  die 
skoonsuster  gelyk  gestel  aan  ’n  vark.  Deur  die  verloop  van  die  verhaal 
word  sy  al  meer  soos  ’n  vark  (Phillips,  pp.  29,  77,  98)  totdat  sy  werklik  in  ’n 
groot  vark  verander  (Phillips,  pp.  105,  110)  en  onwetend  deur  haar  eie 
man  doodgeskiet  word.  In  ’n  sprokie  is  dit  gebruiklik  dat  ’n  persoon  in  die 
een  of  ander  dier  kan  verander. 

8.  Besinning  oor  die  skryfkuns 

Hierdie  sprokie  is  uniek  in  die  opsig  dat  hier  ook  ’n  kunsteoretiese  element 
aanwesig  is.  Hier  word  besin  oor  die  skryf  van  ’n  verhaal  (Pieterse,  p.  89). 

9.  Gelukkige  einde? 

Soos  tipies  eie  aan  die  sprokie,  vind  die  hoofkarakter  teen  die  einde  haar 
prins.  Hier  ry  hulle  teen  die  slot  nie  op  ’n  perd  weg  nie,  maar  in  sy  “Rolls”. 
Gedagtig  aan  die  onenighede  tussen  die  twee  vroeër  in  die  verhaal,  kan 
egter  gewonder  word  of  hul  wel  altyd  so  gelukkig  saam  sal  wees. 

DU  PLESSIS,  Christine.  Liefde  by  die  leidam.  (Grootdruk).  Makro,  1994.  (s/b)  R28,50 

DU  PLESSIS,  Rika.  Wewersvlei  se  mense.  President-Boekklub,  1995.  (h/b)  R34,95 

FERREIRA,  Jeanette.  Bly  by  my  vannag.  Perskor,  1994.  (s/b)  (Isis)  R21,89 

— ; Daardie  eerste  somer.  Perskor,  1994.  (s/b)  (Venus)  R21,89 

HEINE,  Mike.  Bolandse  hartedief.  Van  der  Walt,  1995.  (h/b)  R34,95 

HENNING,  Nan.  Die  verlore  droom.  (Grootdruk).  Makro,  1994.  (s/b)  R28,50 

JOUBERT,  Junita.  Die  silwer  landskap.  Aktuapers,  1994.  (s/b) 

KOCK,  Nelmarie.  Spore  van  gister.  (Grootdruk).  Makro,  1994.  (s/b)  R28,50 

LANDSBERG,  Louise.  Tot  die  kringloop  voltooi  is.  President-Boekklub,  1995.  R34,95 

LE  ROUX,  Christine.  Die  ontbrekende  helfte.  Van  der  Walt,  1995.  (h/b)  R34,95 

— ; Die  ontbrekende  helfte.  (Grootdruk).  Van  der  Walt,  1995.  (h/b)  R38,50 

LINDE,  Engela.  Die  oes  van  ons  winter.  (Grootdruk).  Daan  Retief/Kennis 
Onbeperk,  1994.  (h/b)  R49,99 

— ; Onder  kanniedoodsterre.  (Grootdruk).  Daan  Retief/Kennis  Onbeperk, 

1995.  (h/b)  R54,99 

MARAIS,  Pets.  Koms  van  die  erfgenaam.  (Grootdruk).  Makro,  1995.  (s/b)  R28,50 

— ; Wie  die  liefde  nie  het  nie.  (Grootdruk).  Makro,  1995.  (s/b)  R28,50 

MAREE,  Naomi.  Die  donkermaan.  (Grootdruk).  Makro,  1994.  (s/b)  R28,50 

— ; Meisie  met  die  sluier.  (Grootdruk).  Makro,  1994.  (s^)  R28,50 

MARTIN,  Wille.  Die  ongerieflike  huwelik.  Treffer-Boekklub,  1995.  (h/b)  R34,95 

— ; Die  ongerieflike  huwelik.  (Grootdruk).  Van  der  Walt,  1995.  (h/b)  R38,50 

— ; Prinses  uit  die  Kaap.  Van  der  Walt,  1995.  (h/b)  R29,95 

McCALLAGHAN,  Marilee.  Agter  'n  bont  gordyn.  Daan  Retief/Kennis  Onbeperk, 

1995.  (h/b)  R49,99 

— ; Duskant  die  grens  (Grootdruk).  Daan  Retief/Kennis  Onbeperk,  1995.  (h/b)  R54,99 

MURRAY,  Ena.  Ena  Murray-omnibus  22.  Tafelberg,  1995.  (h/b)  R54,95 

NAUDé,  Nadia.  Liefdesvlug.  Perskor,  1995.  (s/b)  (Cupido)  R21,88 

OBERHOLSTER,  Corney.  Op  sand  gebou.  Van  der  Walt,  1 995.  (h/b)  R28,95 

PAULA.  Die  pad  lê  terug.  (Grootdruk).  Makro,  1994.  (s/b)  R28,50 

— ; Die  Rheeders  van  Heldersig.  (Grootdruk).  Makro,  1995.  (s/b)  R28,50 

PRINSLOO,  Mara.  Sieraad  vir  as.  (Grootdruk).  Makro,  1994.  (s/b)  R28,50 

— ; Sonneblom  van  'n  verlate  strand.  (Grootdruk).  Makro,  1995.  (s/b)  R28,50 

RADEMEYER,  Elza.  Storms  van  die  liefde.  Tafelberg,  1995.  (s/b)  R39,95 

RICHARD,  Dirk.  Saktyd  vir  die  persbaas.  Human  & Rousseau,  1995.  (s/b)  R52,95 

ROOS,  Zuretha.  Die  verdwyning  van  Mina  Afrika.  Tafelberg,  1995.  (s/b)  R49,95 

SCHEEPERS,  Riana.  Die  heidendogters  jubel.  Tafelberg,  1995.  (s/b)  R39,95 

STRYDOM,  Sanette.  Die  lang  pad  terug.  Van  der  Walt,  1995.  (s/b)  R34,95 

VAN  DER  MERWE,  Christo.  Die  draai  van  die  gety.  (Grootdruk).  Van  der  Walt, 

1995.  R38,50 

VAN  DER  MESCHT,  Ella.  Van  Tinkie,  met  liefde.  (Grootdruk).  Makro,  1995.  (s/b)  R28,59 
VAN  HEERDEN,  Nadia.  Vertrapte  kappertjies.  Van  der  Walt,  1995.  (h/b)  R29,95 

VAN  NIEKERK,  Kobie.  Draer  van  die  liefde.  Van  der  Walt,  1995.  (h/b)  R34,95 

VAN  NIEKERK,  Louise.  Maskerade.  Perskor,  1995.  (s/b)  (Isis)  R21,88 

VAN  SCHALKWYK,  Nickey.  Elmsvuur.  (Grootdruk).  Makro,  1995.  (s/b)  R28,50 

— ; Indringer  op  Groenkloof.  (Grootdruk).  Daan  Retief/Kennis  Onbeperk, 

1995.  (h/b)  R49,99 

— ; Die  vrou  van  Avondrus.  (Grootdruk).  Makro,  1995.  (s/b)  R28,50 

VAN  WYK,  Schalkie.  'n  Bruid  vir  Eduard.  (Grootdruk).  Makro,  1995  (s/b)  R28,50 

— ; Die  eerste  lenteroos.  (Grootdruk).  Makro,  1995.  (s/b)  R28,50 

— : Letsels  van  liefde.  (Grootdruk).  Makro,  1995.  (s/b)  R28,50 

— : Man  agter  die  masker.  President-Boekklub,  1995.  (h/b)  R34,95 

WALTERS,  Magdaleen.  Bosveldsprokie.  Van  der  Walt,  1995.  (h/b)  R34,95 

Verseboeke  vir  kinders 

DE  VOS,  Philip.  Van  rand  en  sent  tot  insolvent.  Juta,  1994.  (s/b)  (Ekonoreeks)  R21,60 
KOTZE,  Marianne.  Raai,  raai,  rympies.  Shuter  & Shooter,  1994.  (s/b) 

(Die  bye  en  die  blomme)  R&,95 

Vertaalde  kinder-  en  jeugverhale 

AARDEMA,  Verna.  Hoekom  lag  jy  Kietoe?  Garamond,  1994.  R34,00 

— : Die  reis  na  Tondo;  vertaal  deur  Lydia  Snyman.  Anansi,  1995.  R44,80 

DEALL,  Alanna.  'n  Vlieër  vir  Kensani;  vertaal  deur  Helene  Olivier.  Daan  Retief/ 

Kennis  Onbeperk,  1995.  R32,95 

FORD,  Janis.  Die  straatspeurders:  die  hawe-avontuur;  vertaal  deur  Riëtte 
Botma.  Human  & Rousseau,  1995.  (s/b)  R19,95 

— : Die  straatspeurders:  die  Kalkbaai-avontuur;  vertaal  deur  Riëtte  Botma. 

Human  & Rousseau,  1995.  (s/b)  R19,95 

GINSBURG,  Mirra.  Slaaptyd;  vertaal  deur  Lydia  Snyman.  Anansi,  1995.  R39,30 

KHAN,  Fiona.  Ek  is  wat  ek  is;  vertaal  deur  H.J.M.  Retief.  Daan  Retief 
/Kennis  Onbeperk,  1995.  R31,99 

LEIGH,  Susanna.  Reis  na  die  verlore  tempel;  vertaal  deur  Madeleine  van  Biljon. 

Daan  Retief/Kennis  Onbeperk,  1995.  R32,99 

MACALLISTER,  Angela.  Ella  is  vaak;  vertaal  deur  H.J.M.  Retief.  Daan  Retief/ 

Kennis  Onbeperk,  1995.  R32,95 

MELMED,  Laura  Krauss.  Die  heel  eerste  lied;  vertaal  deur  Lydia  Snyman. 

Anansi,  1994.  R39,00 

MILNE,  Kathleen.  Die  legende  van  die  vlieënde  Hollander;  vertaal  deur 
Lydia  Snyman.  Anansi,  1995.  R39,30 

RANKIN,  Joan.  Mevrou  Potjierol  en  die  klein  katjie;  vertaal  deur  Linda  Rode. 

Human  & Rousseau,  1995.  R42,95 

RAYEVSKY,  Inna.  Die  boom  wat  kan  praat;  vertaal  deur  Lydia  Snyman. 

Human  & Rousseau,  1995.  R39,00 

STEWART,  Diane.  Die  duif;  vertaal  deur  Suzette  Kotzé.  Tafelberg,  1994.  (s/b)  R34,24 

WALTHEW,  Genny.  Kiets  die  sirkuskat.  Daan  Retief/Kennis  Onbeperk,  1995 
WINTHROP,  Elizabeth.  Hy  het  opgestaan;  vertaal  deur  Lydia  Snyman.  Anansi,  1995. 
WOOD,  Gilmour.  Johann  die  houtsnyer;  vertaal  deur  Lydia  Snyman. 

Anansi,  1995.  R27,00 

Vertaalde  romans 

KONSALIK,  Heinz  G.  Die  dreigement;  vertaal  deur  Henk  Botha.  (Grootdruk). 

Makro,  1994.  (s/b)  R32,99 

Werke  van  belang 

PIETERSE,  Pieter.  Mosambiek,  hier  kom  ons!  Human  & Rousseau,  1995.  R39,95 

SCHOEMAN,  Karel.  Die  wêreld  van  Susanna  Smit.  Human  & Rousseau,  1995.  R89,95 

V&R  Drukkery,  Pta.  Tel:  328-7180 


